
În loc de prefaţă 


De la principiile didactice 
„tradiţionale” la principiile 
de pedagogie practică 


Conform DEX, termenul principiu reprezintă un element funda- 
mental, o idee, o lege de bază pe care se întemeiază o teorie 
ştiinţifică, un sistem politic, juridic, o normă de conduită etc. 
Astfel, întregul demers pedagogic se construieşte pe câţiva piloni 
solizi ; dacă o asemenea construcţie respectă toate aceste legi de 
bază, ea nu se va mai prăbuşi, indiferent de schimbările cu care 
se confruntă. Şcoala românească se află în acest moment în 
fluxul unor schimbări care o zdruncină (elevi cu alte trebuinţe, 
incidenţa mass-media, comunitate locală, climat mai violent care 
afectează relaţiile profesor-elev şi elev-elev etc.), de aceea este 
important să reechilibrăm toate acele reguli pe care cadrul didac- 
tic trebuie să le ştie, să le practice zi de zi şi să le monteze Şi 
inoveze în relaţia directă cu cursantul său. 

Dacă analizăm literatura de specialitate, la o privire a ea şi 
sumară asupra principiilor care guvernează procesul de învă- 
ţământ vom regăsi un set comun de date: 

În primul rând, vom identifica o distincţie între principiile 
pedagogice şi cele didactice. Principiile pedagogice, definite de 
perspectiva celor trei „c”, sunt delimitate de un triunghi al 
eficienţei: principiul cunoaşterii pedagogice, principiul comu- 
nicării pedagogice şi principiul creativităţii pedagogice 

(cf. Cristea, 2000). În mod evident, cele trei linii de forţă 
conlucrează în vederea dezvoltării unui proces de învăţământ 
eficient. | 

Cunoaşterea pedagogică conjugă două linii de forţă impor- 
tante : logica ştiinţei (cunoaşterea de specialitate) şi logica psiho- 
pedagogică. Ambele. sunt importante sub spectrul lui „ce să 
spui” şi „cum să spui”. 

Comunicarea pedagogică reflectă dimensiunea practică a cu= 
noaşterii pedagogice, extinsă însă dincolo de graniţele simplei 
transmiteri informaţionale, atât de dragă şcolii tradiţionale. 
Într-adevăr, aşa cum se vede din ce în ce mai bine în ultimii ani, 
realitatea şcolară necesită o dezvoltare mult mai mare a speci- 
ficului comunicării, atingând multe aspecte de ordin psihosocial, 
elemente necesare pentru a susţine demersul informativ. 

Creativitatea pedagogică îşi are raţiunea de a fi în faptul că 
predarea presupune întotdeauna situaţii unice, elevi diferiţi, 
contexte de viaţă diferite, experienţe de învăţare variate etc. 
Oricât de bună ar fi cunoaşterea pedagogică, ea ar rămâne 
irelevantă fără potenţialul creativităţii pedagogice de a identifica 
soluţiile cele mai bune la problemele concrete cu care cadrul 
didactic se confruntă. Este unul dintre motivele pentru care 
pedagogia se fereşte de a concepe şi oferi reţete, pentru că 
realitatea concretă pe care profesorul o întâlneşte în clasă nu se 
va încadra niciodată în matricea teoretică ; pentru a apela la o 

- metaforă, cunoaşterea pedagogică îi oferă cadrului didactic cunoş- 
tinţe despre navigația: pe apă, instrumentele (barcă, vâsle etc.), 
dar nu poate să-i spună exact cu ce se va confrunta în călătoria 
pe fluviu. Înarmat cu tot ce trebuie, profesorul este singur în faţa 
siuaţiei concrete şi va trebui să aibă capacitatea de a combina 
ceea ce are şi de a construi noi instrumente atunci când acest 
lucru se impune. | xp sm Îi | 
Particularizând intersecțiile fecunde dintre aceste trei principii- 
-etalon, în literatura de specialitate identificăm un spectru 
larg de principii didactice, cele mai cunoscute fiind (vezi şi 


ll 

Nicola, 2003 ; Macavei, 1997; Cristea, 2000; Cucoş, 2002; 
Noveanu, Potolea, 2008 etc.) : 


— Principiul participării conştiente a elevului la activitatea de . 
învăţare. Este evident că şcoala tradiţională, care împingea 
elevul în ineficienţa învăţării mecanice (cum altfel putea să 
înveţe elevul multe informaţii într-un timp scurt ?), era departe 
de a îndeplini cu succes acest principiu. Din păcate nu am 
scăpat de o asemenea perspectivă nici astăzi. Mai mult decât 
atât, „fuga după note”. sesizată de către Olivier (apud Negreţ- 
-Dobridor, 2008), pe care elevii o practică, şi „fuga după 
certificat” pe care absolvenţii o continuă sunt în măsură să 
legitimeze memorarea mecanică. Conform acestora, nu volumul 
de cunoştinţe asimilate temeinic şi care pot fi imediat trans- 

„ formate în plusvaloare pentru 'profesionistul din viaţa activă 
„contează, ci nota obţinută ; iar aceasta din urmă ag fi mai 
uşor „vânată” prin memorarea mecanică. 

- Principiul participării active este un alt principiu în mare 
măsură nerespectat în şcoala noastră. Volumul mare de infor- 
maţii cuprins în programe supraîncărcate, informaţii care 
trebuie predate într-un timp relativ scurt unui număr mare de 
elevi, solicită un anumit tip de metode: metodele expozitive 
(bazate pe expunere), care au întocmai aceste avantaje. Pro- 

. blemele apar însă atunci când ne referim la eficienţa acestor 
metode care trimit elevii într-un rol pasiv, de simpli spectatori 
ai prestaţiei profesorului, de asimilanţi ai unor informaţii 
oferite „de-a gata”, într-o formă deja elaborată. Obişnuiesc 
să solicit studenţilor din anul I să facă un mic exerciţiu: să 
încerce să transpună pe un teanc de file de hârtie materia 
învățată pe parcursul liceului. În acel moment eficienţa (în 

fapt, ineficienţa) metodelor expozitive devine elară: sunt 
cazuri în care, la unele materii, studenţii (foşti elevi buni!) 
nu îşi amintesc corect nici măcar tabla de materii, ce să mai 
vorbim despre conţinutul detaliat. Toate acestea se datorează 
faptului că elevului nu îi este rezervat un rol activ. 

- Principiul accesibilității cunoştinţelor / respectării particula- 
rităţilor de vârstă şi individuale ale elevilor. Acesta specifică 
faptul că informaţia trebuie să îi fie accesibilă elevului, în 
acord cu particularităţile de vârstă şi dezvoltarea psihofizică 

. ale acestuia. De cele mai multe ori această sarcină îi revine în 
"exclusivitate profesorului, „descifrator” al informaţiei din 
manuale ; avem de-a face cu o situaţie paradoxală, în care 
manualul nu mai este un instrument al elevului, ci acesta are 
nevoie de intermedierea venită din partea. cadrului didactic 
“pentru a se descurca prin labirintul informaţional. 

- Principiul legării teoriei de practică. Există o eternă dez- 
batere privind gradul în care elevul chiar va folosi mai târziu — 
în viaţa activă — tot ceea ce învaţă la şcoală. Chiar dacă 

“majoritatea oamenilor recunosc că răspunsul la această între- 
bare este unul negativ, supraîncărcarea cu informaţii inutile 
continuă (pe principiul valizei de călătorie înainte de a pleca 
spre o destinaţie necunoscută : îţi iei cât mai multe cu tine, 
sperând că nu le vei căra degeaba şi va veni un moment în 
care acele lucruri chiar îţi vor folosi). Însă un volum mare de 
informaţii trimite” spre o creştere a. dimensiunii teoretice a - 
predării (deoarece practica este o consumatoare importantă 

„de timp). Or, întotdeauna informaţiile predate trebuie să fie 
un melanj continuu între teorie şi practică. Cele două se 
susțin reciproc — desigur, în diferite proporţii ; nu întotdeauna 
vorbim despre. 50-50%, cum am observat câteodată că se 
percepe eronat. În învăţământul românesc, exacerbarea teo- 
retică distruge forţa lui learning by doing (să înveţi făcând) 
promovat atât de bine de către Dewey. 

- Principiul corelării activităţii frontale, de grup şi indigidorale. 
Procesul de învăţământ presupune un echilibru permanent între 
realitate şi deziderat, între costuri scăzute şi eficienţă ridicată. 
Activitatea frontală, în care un profesor susţine demersul 
didactic pentru întreaga clasă de elevi, are o mulţime de 
avantaje : este ieftină (un profesor, mulţi elevi), se poate 

preda un volum mare de informaţii (deoarece se fundamen- 
tează pe metodele expozitive — gândiţi-vă, spre exemplu, la 
cursurile pe care le urmaţi în facultate) într-un timp relativ 
redus etc. Unii cercetători vorbesc chiar despre un intereasant 
fenomen de contagiune mentală, deoarece elevii puşi toţi şi în 
acelaşi timp în faţa unei prezentări informaţionale se con- 
tagiază unul pe altul de o stare colectivă de învăţare (similar 
situaţiei în care, dacă priveşti o comedie singur acasă în faţa 
televizorului, nu este acelaşi lucru cu senzaţia mult mai 
puternică pe care o încerci într-o sală de cinematograf plină 
de oameni care râd în acelaşi timp cu tine!). "Toate aceste 
elemente sunt puncte forte în favoarea unui învăţământ fron- 
tal ; numai că există şi o mare problemă: elevul este pasiv, 
iar feedbackul (dacă există) este absolut inutil (tocmai datorită 
avantajului economicităţii — număr mare de cursanţi —, căci 
ce poate face un cadru didactic care observă că doi elevi nu 
au priceput cele explicate însă restul clasei a înţeles? Se 
poate opri pentru cei doi? Sacrifică majoritatea sau mino- 
ritatea ?). Iată de ce metodele de lucru pe grup sunt un 
complementar important al activităţii frontale. De data asta 
avem participare, implicare, feedback..., dar nu avem costuri 
scăzute, informaţii puţine se pot preda într-un timp mult mai 
lung. Cum putem lesne observa, avantajele şi dezavantajele 
celor două abordări sunt „în oglindă”, în sensul că avantajele 
“ celei dintâi se transformă în dezavantaje în cel de-al doilea 
caz şi viceversa. Astfel, este obligatoriu să combinăm acti- 
vitatea frontală cu cea pe grupe; dar unde se încadrează în 
acest sistem activitatea individuală? Cercetările lui Bloom 
(apud Cerghit, 2002) au pus în evidenţă că predarea indi- 
viduală (un profesor — un elev) produce rezultate de-a dreptul 
spectaculoase. Cercetătorii au luat două clase echivalente de 
elevi pe care le-au instruit însă într-un mod diferit: una 
dintre clase a continuat să lucreze prin activitate frontală pe 
când cea de-a doua a utilizat principiile activităţii individuale. 

Rezultatul a fost incontestabil : doar 20% dintre elevii instruiți 
frontal atinseseră performanţele la care ajunseseră 90% dintre 
cursanţii care fuseseră instruiți individual. Această perspec- 
tivă se justifică prin aceea că învăţarea este un act individual, 
motorul acesteia fiind stilul de învăţare personal şi ritmul de 
lucru diferit de la individ la individ. Se pune astfel o între- 


- bare :: dacă învăţământul individual este atât de bun, de ce 


mai utilizăm şi celelalte moduri de organizare (frontal şi pe 
grupe) ? Pentru că, dacă ar fi să ne calibrăm doar pe activi- 
tatea individuală, o asemenea perspectivă este nerealistă şi 
nefezabilă. Închipuiţi-vă numărul de elevi actual înmulţit cu 
numărul de materii studiate : am fi o ţară doar de profesori şi 
de elevi ! Iată de ce cadrul didactic trebuie să ştie să combine 
cele trei moduri de organizare a procesului de învăţământ, 
conjugând doar avantajele fiecărui tip (spre exemplu, predând 
prin modul frontal, invitând elevii ca apoi să dezvolte pe 


"grupe ideile emise şi oferind în tot acest timp ajutor individual 


când acesta se impune - în ambele sensuri, elevilor care nu 


„au înţeles şi celor care doresc să dezvolte un ritm mai rapid 
„de învăţare). 


Principiul continuității, unităţii şi sistematizării porneşte de 
la faptul că învăţarea (conştientă) are nevoie de o susţinere 
logică a derulării informaţiei. În lipsa acesteia ne confruntăm 
cu situaţia în care elevul este obligat să apeleze în mare 


„măsură la o memorare mecanică, deoarece informaţia pe care 


o asimilează nu are sens pentru el, este discontinuă, nu poate 


“ desprinde un fir logic pe care să „înşire” informaţiile una 
„câte una. În interiorul disciplinelor şcolare acest principiu 


„este adesea respectat. Într-adevăr, modul de construcţie a 


„ programelor şcolare (şi mai apoi a manualelor) corespunde 


„atât continuității logico-structurale, cât şi unităţii cunoştin- 


ţelor prezentate. Din păcate, respectarea acestui principiu se 
opreşte aici. Astfel, dacă fiecare materie şcolară are în mod 
intern continuitate, unitate şi sistematizare, între discipline 

acest lucru se pierde. Profesorul de matematică nu îşi core- 
lează predarea cu profesorul de fizică, acesta din urmă nu are 
câmp de discuţie cu cel de chimie, cel de istorie cu cel de 
geografie etc. Fiecare cadru didactic îşi vede de „bucăţica” 
lui, fără a lua în seamă faptul că abordarea monodisciplinară 
(bazată pe materii şcolare structurate intern, artificial) nu 
este foarte eficientă pentru beneficiarul educaţiei (cursantul), 
pentru că în câmpul realităţii practice acesta niciodată nu se 
va confrunta cu informaţia „pură” (matematică, fizică, chi- 
mi€...), ci cu fenomene care au în componenţa lor câte ceva 
din cele învăţate în şcoală. În acest moment, cursantul este 
pus în ipostaza dificilă de a îmbina, de unul singur, acele 
informaţii care se corelează pentru a înţelege realitatea cu 
care se confruntă: iată un cadru demn de a fi dezvoltat pe 
viitor privind principiul continuității, unităţii şi sistematizării. 

- Principiul intuiţiei/corelaţiei dintre intuitiv şi logic porneşte 
de la ideea că elevii trebuie să aibă un contact nemijlocit cu 
fenomenele pe care le studiază ; într-adevăr, percepţia com- 
pletă, profundă şi de consistenţă se realizează doar la inter- 
secţia între cele două planuri, experienţa senzorială Orei iu -i 
elevului un câmp de cunoaştere lărgit. 

- Principiul însuşirii temenice a cunoştinţelor — corelat cu 
principiul participării conştiente a cursantului la activitatea 
instructiv-educativă - relevă faptul că elevul trebuie să de- 
prindă cunoştinţele studiate în profunzime şi pentru o peri- 
oadă îndelungată. Mai precis, efortul de învăţare trebuie să 
aibă drept rezultat o achiziţie substanţială la nivel cognitiv, 
afectiv şi psihomotric. Acest principiu este opus perspectivei 
formaliste conform căreia este încurajată „fuga după note” la 
care făcea referire Olivier, elevul învățând pentru a obţine 

calificative înalte, şi nu pentru a-şi dezvolta capcităţile la 
întregul potenţial. 


Am descris mai sus un set dintre principiile didactice „tradi- 
ţionale”. Evident, lista nu se opreşte aici, sunt şi alte principii 

fundamentale care jalonează modul de dezvoltare a unui învă- 
ământ eficient. Iată de ce este important ca profesorul să le 
cunoască şi să le operaţionalizeze în activitatea zilnică de la 
catedră. 

Mai trebuie spus că principiile, prin natura lor, au câteva 
atribute importante,. dintre care două ni se par esenţiale: sunt 
globale (adică se aplică peste tot, în orice situaţie) şi sunt 
interdependente (se sprijină şi se determină reciproc). Referitor 
la 'această ultimă caracteristică, gândiţi-vă la un castel din cărţi 
de joc : toate cărţile sunt importante, lipsa uneia singure fiind în 
măsură să pericliteze întregul edificiu. Similar, nu putem spune 
că respectăm anumite principii şi pe altele nu; gândiţi-vă la un 
cadru didactic care ar afirma : elevii mei se implică activ, parti- 
cipă, dar nu învaţă conştient, memorează mecanic informaţiile 
transmise. Pare un nonsens, nu? Într-adevăr, este esenţial ca 
toate principiile să fie respectate pentru ca fiecare dintre ele să 
funcţioneze. 

Revenind acum la principiile didactice prezentate, este evident 
că acestea sunt importante şi fundamentale pentru asigurarea 
unei desfăşurări optime a activităţii instructiv-educative. Totuşi, 
se poate pune o întrebare legitimă : sunt aceste principii singurele 
care statuează o activitate didactică eficientă? ? În contextul schim- 
bărilor pe care societatea modernă le produce (şi pe care şcoala 
nu are cum să le evite), am putea vorbi despre introducerea unor 
noi principii pe tabela celor deja existente? Care ar fi relaţia de 
determinare între aceste principii şi principiile „tradiţionale” ? 

Pentru a putea răspunde coerent şi adaptat unor astfel de 
interogaţii (necesare, de altfel), am preferat să ne axăm în acest 
volum pe ideea de pedagogie practică. Realitatea cu care se 
confruntă şcoala românească se schimbă, deci este nevoie de 
crearea unei perspective mai clare os cel care va deveni (sau 
este) cadru didactic. 

Pe de altă parte, nu am avut nici intenţia de a construi un 
Aa Un model unic, utilizabil de fiecare dată este o iluzie - - 

după cum spuneam, procesul de învăţământ are parte de fiecare 
„dată de circumstanţe unice, astfel încât activitatea didactică este 
în mare măsură o activitate de creaţie. Intenţia noastră a fost de 
a pune la dispoziţia studenţilor şi cadrelor didactice (atât celor 
tinere, cât şi celor cu experienţă la catedră) un suport pentru 
reflecţia proprie. Şcoala de astăzi are noi cerinţe, avalanşa de 
situaţii cu care cadrul didactic se confruntă în mod cotidian 
presupune o înţelegere nuanţată şi profundă a tuturor aspectelor 
care ar putea în vreun fel influenţa modul în care va decurge 
activitatea instructiv-educativă. Am dorit să punem pe masa 
profesorului un ghid care să îl ajute să înţeleagă mai bine lumea 
complexă şi cogtradictorie a şcolii, lume din care este parte şi pe 
care o potenţează prin prezenţa sa; sperăm că prin reflecţia 
personală la cele descrise aici să vorbim de două ori despre 
profesorul de succes: succesul lui la clasă şi succesul elevilor 
lui în viaţă. 

1. Principiul automotivării 
cadrului didactic 


Am situat acest principiu înaintea tuturor celorlalte deoarece 
este probabil ca toate principiile care urmează să nu îşi mai 
aibă rostul în lipsa acestuia. De multe ori, din discuţiile cu 
cadrele didactice a reieşit adesea sintagma demotivării 
pentru a urma 0 carieră de dascăl. Acest lucru devine 
evident din două direcţii: a) pe de o parte, putem observa 
destul de clar că o carieră în învăţământ începe să fie din ce 
în ce mai puţin atractivă în rândul absolvenţilor de calitate 
din învăţământul superior; b) cadrele didactice titulare, 
cele care au ales deja o astfel de carieră încearcă la rândul 
lor un puternic-proces de demotivare, unele renunțând la 
catedră în favoarea altor profesii. Printre motivele invocate 
în ambele cazuri (cf. unei cercetări efectuate de către noi în 
2007) se află motivaţia salarială insuficientă, degradarea 
climatului şcolar, birocraţia crescândă pe care cadrele didac- 
tice o resimt, schimbările frecvente în sistemul de învă- 
țământ care induc o stare de incertitudine. Situaţia pare 
destul de sumbră. Fără a diminua carenţele sistemului 
actual de învăţământ, ne întrebăm dacă nu cumva astfel de 
perspective nu se regăsesc şi în alte profesii, dacă omul 
modern nu traversează un proces de schimbare, de dezvoltare, 

în care angajatul devine mai pretenţios, cere mai mult de la 
angajator, are mai: multe expectanţe pozitive decât îi sunt 
oferite de situaţia reală. Totuşi, fenomenul este departe de 
a fi atât de simplu precum pare la prima vedere. El are nuanţe 
extrem de variate. Spre exemplu, Myers (2002) ridică o 
problemă ce ar trebui să ne atragă şi nouă atenţia: Aţi 
schimba viaţa pe care o aveţi cu aceea a vecinului dumnea- . 
voastră ? Cele mai multe persoane îşi preferă propria viaţă 
(este vorba despre o decizie luată de indivizii chestionaţi 
într-un moment curent al vieţii, excepţie făcând probabil 
persoanele care ar traversa o stare de depresie), în com- 
paraţie cu cele mai multe dintre alternativele aflate la 
dispoziţie. Myers îl citează pe economistul Thaler în pri- 
vinţa efectului proprietăţii. Acesta din urmă a efectuat un. 
studiu interesant: el a oferit unor oameni doi dolari şi 
altora bilete de loterie (în valoare egală, tot de doi dolari). 
Mai târziu, le-a oferit tuturor participanţilor şansa de a face 
schimb (cei care aveau banii să obţină tichete de loterie şi 
invers) sau de a îşi păstra fiecare ceea ce a primit. Ce 
credeţi că s-a întâmplat? Cele mai multe persoane au 
preferat să păstreze ceea ce aveau şi să nu efectueze schim- 
bul; concluzia: proprietatea a ceva: creează inerție. 

La polul opus, un exemplu interesant ne oferă Jansen 
(2007) ; autoarea aduce în atenţie faptul că pe data de 2 iulie 
2000, în New York Times a apărut un articol intitulat „Se - 
caută specialişti plictisiţi care se gândesc să predea”. În 
articol era 'vorba despre o campanie iniţiată de Primăria 
New York-ului, care îşi propunea recrutarea a 250 de spe- 
cialişti (oameni care nu mai predaseră până atunci) pentru 
a lucra ca profesori în şcolile cu probleme din oraş. Surprin- | 
zătoare nu este campania în sine şi nici numărul persoanelor 

care s-au înscris (peste 400), ci profesiile la care aceşti 
oameni renunţau în favoarea activităţii la catedră: printre 
participanţi s-au numărat bancheri, avocaţi, un judecător, 
diferiţi oameni de afaceri etc. Adăugând aici şi concluziile 
experimentului lui Thaler (citat mai sus), putem spune că 
inerția nu a funcţionat pentru aceşti oameni pentru a-i ţine 
în profesiile în care activau (şi care nu erau deloc neatră- 
gătoare), ei considerând provocatoare o carieră didactică. 

Concluzia acestei idei este că motivarea pentru cariera 
didactică nu este mai puţin importantă sau profesia în cauză 
mai puţin satisfăcătoare decât altele. Este vorba despre o 
imagine care s-a înrădăcinat în mentalul colectiv în ultimii 
ani, 0 perspectivă care nu are cum să ajute sistemul de 
învăţământ şi calitatea actului instructiv-educativ. Un profe- 
sor demotivat este un profesor ineficient. lar motivarea 
cadrului didactic se transpune identic în motivarea elevilor. 
Un profesor demotivat produce o stare de demotivare în 
clasa cu care lucrează. Daniels (2007) ne prezintă o situaţie 
care ar putea foarte bine să se constituie într-un test ad-hoc 
de motivare a elevilor noştri. Autorul, pe vremuri consilier 
în şcolile publice, le cerea profesorilor să le dea elevilor o 
temă şi apoi să părăsească încăperea. Acesta era în fapt 
întregul test, pentru că dacă elevii continuau să se implice 
în sarcina cerută de cadrul didactic, acest lucru era un 
indicator al faptului că ei învățau în continuare pentru că îşi 
doreau acest lucru. În schimb, ceea ce se întâmpla adesea, 
dacă elevii încetau să facă ceea ce profesorul le ceruse, 
făcând cu totul altceva, asta arăta clar că ei lucrau doar pentru 
că erau nevoiţi, şi nu pentru că îşi doreau acest lucru. 

De aceea, este important să ne concentrăm asupra impor- 
tanţei automotivării de care fiecare cadru didactic trebuie 

să fie capabil. Acest lucru nu trebuie să omită faptul că 
sistemul ca atare trebuie să le ofere cadrelor didactice o 
strategie de motivare coerentă şi adaptată. Pentru ca pro- 
cesul de automotivare să funcţioneze, este necesar un minim 
al motivării oferit de sistemul de învăţământ în ansamblul 
său. 

Katzenbach (apud Burke, entu 2008) identifică cinci 
categorii de bază care trebuie îndeplinite pentru ca o carieră 
anume să fie satisfăcătoare pentru o persoană: 


-  subzistenţa de bază (obţinerea unui salariu adecvat, acti- 
varea într-un mediu de muncă sigur şi securizant pentru 
individ) ; | | 

— structură şi control (persoana să ştie ceea ce se aşteaptă 
de la ea, să înţeleagă lucrurile care se întâmplă, să 
posede un control - cel puţin relativ — asupra propriului 

viitor) ; 

-: identitate şi scop (pfezsăna trebuie să vadă că realizările 
sale au valoare, să fie mândră de propriile abilităţi şi 
cunoştinţe) ; 

- apartenenţă (individul este parte a unui grup pe care îl 
" preţuieşte, este parte a ceva special, are sentimente de 
„apartenenţă la un grup profesional); - 

- oportunitate (existenţa unor oportunităţi privind pro- 

vocările profesionale, realizarea unor progrese, a învă- 
ţării şi dezvoltării). 


Dincolo :de aceste elemente - pe care managementul 
sistemului de învăţământ trebuie să le gândească în raport 
cu resursa umană -, cadrul didactic nu trebuie să uite faptul 
că persoana care îl trimite zilnic la şcoală, care îl ajută să 
facă performanţă şi să fie fericit şi satisfăcut de viaţa pe 


PRINCIPIUL AUTOMOTIVĂRII CADRULUI DIDACTIC 23 


care o duce este chiar propria persoană. Dacă unui cadru 
didactic nu îi place ceea ce face, atunci, indiferent ce ar 
face sistemul de învăţământ pentru membrii săi, întregul 
proces este prejudiciat. 


V. Căutaţi în dumneavoastră resursele necesare pentru a 
desfăşura zilnic o activitate didactică performantă. Dacă 
nu le găsiţi, poate că este timpul să vă găsiţi vocaţia în 
altă profesie. 


2. Principiul competenţei 
cadrului didactic 


În ultimii ani se vorbeşte foarte mult despre competenţa 
cadrului didactic, despre faptul că acesta trebuie evaluat din 
şi pentru perspectiva acestui unic indicator al eficienţei 
activităţii sale. De altfel, la nivel generic, nu avem intenţia 
să negăm importanţa acestui proces - dimpotrivă, sperăm 
că o asemenea perspectivă va oferi mai multă coerenţă 
procesului de optimizare a sistemelor de formare iniţială şi 
continuă a cadrelor didactice. Pe de altă parte, nu ne putem 
opri să nu remarcăm că evaluarea cadrului didactic prin 
prisma unor matrice care încearcă să surprindă competenţa 
acestuia riscă să fie ori ineficiente, ori extrem de sărace în 
rezultate. Pe ce îmi întemeiez această afirmaţie ? .De pildă, . 
modelul aisbergului competenţei elaborat de Spencer (apud 
Trotter şi Ellison, în Davies, Ellison, 1999); conform 
acestuia, la suprafaţă (partea vizibilă) se află cunoştinţele 
şi abilităţile (mai uşor de dezvoltat şi de evaluat), pe când 
partea ascunsă a aisbergului conţine elemente la care acce- 
sul este mai dificil şi evaluarea (atât cea externă, cât şi cea 
internă) întâmpină dificultăţi: conceptul de sine, atitu- 
dinile, valorile, motivaţia. În perspectiva oferită de acest | 
model, o evaluare a cadrelor didactice din punctul de vedere 

al competenţei didactice nu va putea înregistra cu acuratețe 
decât. cunoştinţele şi abilităţile cadrelor: didactice, fiind 
obligată să omită din analiză celelalte aspecte ; -să luăm 
spre exemplu doar motivaţia cadrului didactic de a preda, 
„motivaţia pentru cariera didactică. Este sau nu este aceasta 
un indicator important şi pentru competenţa sa? Înclinăm 
să credem că da! 

O a doua cerinţă o reprezintă cunoaşterea psihopeda- 
gogică pe care cadrul didactic trebuie să o dezvolte. Din 
păcate, în practica curentă poate fi întâlnită o prejudecată 
conform căreia cunoştinţele de specialitate sunt suficiente 
pentru a deveni un bun profesor. Nimic mai fals. Este 
adevărat că în domeniul didactic consecinţele nu sunt ime- 
diate, ci acţionează pe termen lung. O eroare educaţională 
de astăzi ajunge la „maturitate” abia peste câţiva ani. Prin 
comparaţie, lipsa unor cunoştinţe de specialitate în dome- 
niul construcţiilor, spre exemplu, se vede imediat: clădirea 
construită eronat se prăbuşeşte. Totuşi, chiar dacă efectele se 
văd mult mai târziu (sau poate de aceea), cunoaşterea psiho- 
pedagogică este esenţială pentru fiecare profesor. Daniels 
(2007) observă importanţa folosirii unor proceduri „exacte” 
în meseria practicată. Acest lucru nu elimină creativitatea 
de care trebuie să dea dovadă în continuare cadrul didactic ; 
se subliniază doar necesitatea de a nu merge la întâmplare, 
fără să ţinem seama de legile pedagogiei. Autorul se exprimă 
foarte plastic : „Imaginaţi-vă că un medic ar spune: Mi-am 
elaborat propriul stil de a opera. Am să vă operez pe creier 
puţin diferit de cum ar face-o alţi chirurgi. Nu trebuie să vă 
îngrijoraţi. M-am obişnuit cu stilul meu de a opera - am 
înregistrat şi câteva succese” (Daniels, 2007, p. 30). 

Y Competența cadrului didactic cuprinde un ansamblu de 

'elemente între care intersecţia cunoştinţe de specialitate — 

' cunoştinţe psihopedagogice reprezintă doar vârful aisber- 

gului. Încercaţi să păstraţi un echilibru între toate aceste 
elemente pentru a vă menţine un profesor de succes. 


3. Principiul cunoaşterii pedagogice 


Aşa cum am observat mai devreme, încă întâlnim în practică 
o prejudecată bine înregimentată în mentalul colectiv : dacă 
eşti bine pregătit profesional în domeniul de specializare şi 
dacă ai vocaţie este suficient să fii un bun profesor. O ase- 
menea perspectivă minimalizează rolul cunoaşterii peda- 
gogice în tot acest proces, punând accent pe „ce pede , Şi 
nu pe „cum predai”. 

Ei bine, această prejudecată - ca de altfel orice altă 
prejudecată - este falsă şi în măsură să perturbe o bună 
evoluţie în carieră a celor care au ales să profeseze în 
domeniul didactic. În orice activitate, cunoaşterea în profun- 
zime a instrumentelor necesare pentru buna desfăşurare a 
activităţii este esenţială. 

Owen (2007) ne oferă o perspectivă interesantă asupra a 
ceea ce el numeşte „recunoaşterea tiparelor”. Astfel, de 
multe ori există anumite moduri de a înţelege o situaţie 
apelând la cunoaşterea pedagogică. Desigur că fiecare situa- 
ţie pedagogică este unică : la clase diferite, cadrul didactic 
poate întâmpina provocări diferite ; chiar şi în interiorul 
aceluiaşi colectiv, de la o oră la alta pot apărea schimbări 
de atitudine şi de comportament. Totuşi, este deosebit de 
util pentru cadrul didactic să înţeleagă modul în care pot 

evolua anumite situaţii tip. Să luăm exemplul managementului 
clasei: o anumită reacţie nepotrivită a unui elev poate fi un 
'simptom, un semnal de alarmă pentru comportamentul care 
va apărea mai târziu. Owen se referă la recunoaşterea 
tiparelor nu în mediul didactic, ci în publicitate. EI spune 
că în cadrul P&G există o cameră întunecată unde se învaţă 
secretele intuiţiei publicitare. Astfel, cel care va ocupa un 
post corespunzător în respectiva companie are ca sarcină să 
vizioneze toate reclamele făcute de companie în ultimii 
50 de ani, fiecare reclamă fiind însoţită de statistici privind 
cât de bine a prins la public. După multe ore de vizionare 
este vizată dezvoltarea unei abilităţi speciale : ca persoana 
respectivă să poată privi timp de 10 secunde o reclamă şi să 
intuiască dacă a avut succes la public sau nu. 

“Aşa cum observam în exemplele didactice din mana- 
gementul clasei, cunoaşterea pedagogică este sinonimă cu 
o astfel de recunoaştere a tiparelor. Cadrele didactice nu 
trebuie să „reinventeze roata”, să treacă prin erori peda- 
gogice fundamentale pentru a învăţa ce funcţionează ŞI ce 
nu în activitatea cu elevii/studenţii. Şi asta cu atât mai mult 
cu cât acţiunea cadrului didactic este la timpul prezent, 
acesta neavând - de cele mai multe ori - timp.pentru 
reflecţie, ci trebuind să aleagă pe loc soluţia cea mai bună 
pentru cursanţii săi! | 


V Având acces la cunoaşterea pedagogică, profesorul învaţă 
cum să aleagă — pe loc - cele mai bune soluţii la 
problemele care apar în activitatea curentă la clasă ! 


4. Principiul autorităţii didactice 


Pare a fi deja un laitmotiv al zilelor noastre faptul că diferite 
voci reclamă scăderea dramatică a autorităţii cadrelor didac- 
tice în ochii elevilor ; de altfel, lucrurile nu se opresc aici : 
pe seama acestui fenomen sunt puse toate crizele pe care 
sistemul nostru de învăţământ le traversează. Mai mult 
decât atât, de cele mai multe ori există şi o explicaţie - din 
cauza bulversării valorilor sociale, elevii/studenţii nu îşi 
mai respectă profesorii, de unde rezultă această pierdere a 
autorităţii didactice. 

Să vedem cum stau lucrurile. 

În primul rând, definiţia din DEX a autorităţii specifică 
două direcţii de acţiune: 1) pe de o parte vorbim despre 
„drept, putere, împuternicire de a comanda, de a da dispoziţii 
sau de a impune cuiva ascultare”, pe de altă parte, 2) „presti- 
giu de care se bucură cineva sau ceva”. Uneori, cadrele 
didactice se raportează doar la primul sens, considerând că 
este legitim ca elevii să asculte de profesor. Într-adevăr, 
puterea. legitimă se numără printre elementele pe care se 
poate sprijini cadrul didactic, fiind enumerată printre cele 
cinci baze ale puterii şi influenţei de către P. French şi 
Bertram Raven (Hinton, Reitz, 1971). Totuşi, puterea legi- 
timă este implicită, şi nu explicită : este legitim ca un copil 

să asculte de părinte, un elev de un profesor, un subordonat 
de un manager, dar toate aceste relaţii trebuie să se sprijine 
pe calităţi concrete ale cadrului didactic (şi nu pe forma- 
lismul rolului pe care acesta îl are). 

lată de ce cadrul didactic trebuie să creeze la elevii/ 
studenţii săi o imagine care să cuprindă toţi cei trei indica- 
tori: autoritate, putere, legitimitate. Cercetările privind 
strategiile de supunere au evidenţiat faptul că perceperea 
unui statut superior referitor la o persoană creşte proba- 
bilitatea ca dorinţele respectivei persoane să fie ascultate şi 
duse la îndeplinire. Spre exemplu, aşa cum pun în evidenţă 
diverse studii, simpla manipulare â unui însemn de status 
exterior (cum ar fi îmbrăcămintea) a fost îndeajuns ca 
persoana respectivă să se impună mai mult. De pildă, 
Lefkowitz, Blake şi Mouton (apud Guguen, 2007) au obser- 
vat că dacă o persoană îmbrăcată bine (ceea ce însemna în 
ochii celor care o vedeau un status superior) încălca: o 
regulă privind siguranţa rutieră (de exemplu, traversa pe: 
culoare roşie a semaforului), acest comportament era imitat 
de 20% dintre persoanele prezente ; în schimb, dacă îmbră- 
cămintea persoanei respective sugera un status inferior 
(îmbrăcăminte dezordonată, murdară etc.), doar 1% dintre 
cei prezenţi făceau la fel. Similar, cercetările lui Bickman 
au demonstrat că dacă o persoană bine îmbrăcată întreba 
dacă nu fusese găsită o monedă într-o cabină telefonică 
(„uitată” acolo intenţionat de către experimentator), persoa- 
nele chestionate erau mai oneste (78% dintre cazuri) şi 
înapoiau banii ; la polul opus, doar 38% dintre persoanele 
întrebate au recunoscut că găsiseră banii şi au acceptat să-i 
înapoieze în situaţia în care persoana respectivă sugera un 
status inferior (interesant este că o asemenea concluzie 

poate părea paradoxală, deoarece exista o probabilitate mai 
mare ca persoana percepută ca având un status inferior să 
aibă mai mare nevoie de banii respectivi decât persoana cu 
un status superior). 

Thibault şi Riecken (apud Doise, Dăsthztipăe Mugny, 
1999) au efectuat şi ei un studiu foarte interesant prin 
impactul pe care îl produce asupra motivaţiei. Pe scurt, trei 
subiecţi participau la un experiment de persuasiune. În 
fapt, din cei trei subiecţi, doi erau complici ai cercetătorului 
(doar unul fiind subiectul „naiv”), iar cercetarea în sine 
viza cu totul altceva decât i se spusese acestuia din urmă. 
Celor trei li se cerea să se prezinte ; unul dintre complici se 
prezenta ca doctor în ştiinţe, era îmbrăcat la costum şi 
cravată, în schimb celălalt era îmbrăcat neglijent, spunea 
că este abia în anul întâi la facultate (deoarece cei doi 
complici aveau aceeaşi vârstă, cel de-al doilea preciza că a 
făcut mai întâi armata). Unul dintre membrii grupului 
„(adevăratul subiect) era selecționat pentru a servi drept 
sursă de influenţă, complicii urmând şă joace rolul audien- 
ţei. Subiectul „naiv” avea de ales din 38 de mesaje 10, cele 
mai bune pentru a-i convinge pe cei doi să doneze sânge în 
spitale. După ce acesta prezenta cele zece mesaje selectate, 
cei doi complici declarau ambii că au fost convinşi de 
necesitatea de a dona sânge. Subiectului „naiv” i se cerea 
acum să precizeze care dintre subiecţi credea el că au fost 
influenţaţi extern (de mesajele auzite) şi care nu. Din 20 'de 
subiecţi, 18 au apreciat că persoana care se prezentase ca 
fiind doctor în ştiinţe fusese motivată intrinsec, pe când 
persoana care spusese despre sine că este în anul I de 
facultate fusese motivată extrinsec (de mesajele citite de 
„către ei). Observăm astfel că rolul statusului şi/sau al 


32 PROFESORUL DE SUCCES 


prestigiului de care se bucură o persoană influenţează modul 
în care este precepută de către alţii şi, în consecinţă, defi- 
peşte sistemul de motivare care se consideră că i s-ar 
potrivi. | | 
„Câteodată, chiar şi în postura de autoritate, cadrul didac- 
tic nu reuşeşte să convingă. Iată de ce, pe lângă apelul la 
autoritate (care funcţionează în majoritatea cazurilor), cadrul 
didactic are la dispoziţia sa încă o modalitate de a con- 
vinge : este suficient ca profesorul să adopte pentru început 
aceeaşi atitudine cu a elevilor (atitudine pe care vrea să o 
schimbe), apoi să introducă în topicul discuţiei părerea 
opusă (Tanford şi Penrod, apud Gass, Seiter, 2007) ; astfel, 
cadrul didactic acumulează suficientă popularitate în ochii 
„elevilor, aceştia din urmă îl percep destul de favorabil pentru 
a accepta să-i asculte atent contraargumentele. 
Am adus în atenţia dumneavoastră aceste experimente 
pentru a ilustra impactul pe care imaginea formată celor 
din jur îl are asupra modului în care aceştia se vor raporta 
“la persoana care a generat imaginea respectivă. 
Elevii/studenţii îşi formează o asemenea imagine în rela- 
ţie cu cadrul didactic prezent, dar şi cu dascălii pe care i-au 
avut în trecut. De multe ori, la cursurile de perfecţionare le 
amintesc cadrelor didactice : dacă aveţi o problemă majoră 
cu un elev, ceea ce vi se întâmplă este doar vârful aisber- 
gului ; multe alte acţiuni trecute, multe nereuşite peda- 
gogice ale colegilor dumneavoastră care s-au perindat la 
catedră şi l-au avut elev pe cursantul-problemă de acum 
s-au adunat şi au cauzat situaţia de indisciplină gravă cu 
care vă confruntaţi în prezent. | 
Conştientizarea faptului că avem de-a face cu o reţea de 
probleme şi nu cu o singură situaţie-problemă nu exclude 

însă faptul că elevul vă va urma dacă va vedea în dumnea- 
voastră o persoană de prestigiu, cu „status înalt” (prin 
prisma analogiilor oferite de cercetările ilustrate mai sus). 


Y. Pentru a conştientiza mai uşor forța pe care o are pentru 
elevi perceperea cadrului didactic prin prisma unei ima- 
gini de prestigiu, faceţi un exerciţiu de reflecţie : Dumnea- 
voastră de cine ascultați în viaţă ? Pe cine urmaţi în 
deciziile luate şi pe cine nu ? Pe ce elemente, pe ce | 
aspecte importante vă întemeiaţi alegerea ? 


5. Principiul libertății de alegere | 


De multe ori am întâlnit cadre didactice care, fiind întrebate. : 
de cauza lipsei de motivaţie a elevilor faţă de activitatea 
instructiv-educativă, răspund: „Pentru că nu le mai place 
să înveţe ! ”. O asemenea explicaţie este însă mult prea vagă 
şi nu ne oferă suficiente date pentru a putea optimiza 
problema cu care se confruntă profesorii. De aceea încerc 
să reformulez cele spuse de cursanţii stagiilor de per- 
fecţionare : le cer să îmi precizeze ce anume din materia 
lor consideră că nu este atractiv pentru elevi. Astfel, în 
urma dialogului se reliefează faptul că toate aspectele pre- 
date de către dascăli sunt motivante şi plăcute. Fiecare 
cadru didactic le vede aşa prin propriii ochi, însă problema 
este că nu întotdeauna reuşeşte să transmită această stare şi 
cursanților săi. Le explic atunci că este important să ofere 
informaţiei şi determinantul său afectiv, să transmită nu 
doar conţinutul sec, ci şi ceva din propriul mod de a per- 
cepe, de a simţi. 

Şi totuşi, unele cadre didactice observă că şi în aceste 
din urmă condiţii nu întotdeauna problema se rezolvă. Ce 
mai poate fi făcut? Ce alt element lipseşte din acest puzzle ? + 

Greşeala şcolii tradiţionale constă în aceea că pune la 
dispoziţia elevului o singură opţiune. Elevul nu poate să 

aleagă, îi este răpită posibilitatea propriei decizii. El este 
obligat să înveţe. Or, obligaţia în sine creează o presiune de 
respingere extrem de puternică. Gândiţi-vă, spre exemplu, 
la cel mai bun fel de mâncare, la alimentul dumneavoastră 
preferat. Mergeţi la un restaurant, iar când cereţi să vi se 
aducă meniul, chelnerul vă spune: „Avem asta, mâncaţi ! ” - 
şi vă trânteşte în faţă o farfurie cu mâncarea care vă place. 
Lipsa posibilităţii de a alege ar putea impieta semnificativ 
plăcerea noastră de a savura respectivul aliment. 

De multe ori, cadrele didactice utilizează comanda directă 
pentru a se asigura că elevii fac ceea ce li se spune. Cererea 
respectivă poate lua forma unei interdicții atunci când pro- 
fesorul încearcă să limiteze incidenţa apariţiei unui com- 
portament pe care îl consideră nepotrivit. Cadrul didactic 
spune „nu fă asta ! ”. Funcţionează vreodată această manieră 
de lucru? Cercetările ne arată că un asemenea demers 
declanşează mai degrabă o reacţie puternică de respingere, 
indiferent dacă vorbim despre o cerere corectă ori nedreaptă, 
simplă sau complexă. Prin interdicţia formulată, cadrul 
didactic s-ar putea să se lovească de forţa fenomenului de 
reactanţă psihologică. 

Acesta din urmă se fundamentează pe reacţia care apare 
în urma amenințării de a restricționa ori uneori chiar eli- 
mina libertatea persoanei de a alege să acţioneze în maniera 
în care doreşte; în mod firesc, o astfel de perspectivă 
determină persoana să acţioneze într-o direcţie care să-i 
reasigure libertatea unui comportament ori unei atitudini. 

După cum se remarcă de altfel, teoria reactanţei urmă- 
reşte să explice - de o manieră mai complexă - fenomenul 
de „psihologie inversă”. Dacă o persoană vă cere să nu 
faceţi un lucru pe care intenţionaţi să-l faceţi, această 

solicitare declanşează o reacţie inversă la dumneavoastră 
(„nu fă asta” va determina persoana să facă acel lucru). 
Însă, pentru ca ameninţarea eliminării unui comportament 
al persoanei în cauză să se producă, nu este neapărat necesar 
ca acţiunea să fie îndreptată direct spre aceasta ; observarea 
amenințării ori a eliminării efective a unui comportament 
similar la altă persoană sunt cauze suficiente pentru a genera 
la subiect sentimentul de reactanţă. Astfel, pentru a lua 
doar un exemplu, dacă într-un restaurant un chelner îi 
atrage atenţia unui client de lângă. masa dumneavoastră că 
nu-'are voie să fumeze, veţi încerca sentimentul de reactanţă 
în situaţia în care intenţionaţi să fumaţi ori fumaţi deja 
chiar dacă nu vi s-a făcut nici o observaţie! | 
„Două elemente conduc la un asemenea fenomen: 1) pe 
de: o parte, individul percepe faptul că nu mai este liber să 
gândească ori să se comporte aşa cum crede că trebuie să 
o facă; 2) eliminarea acestei libertăţi este nelegitimă Şi 
nejustificată. Al doilea considerent este, în fapt, foarte 
important; astfel, dacă persoana primeşte o justificare 
plauzibilă a limitării propriei libertăţi, atunci reactanţa sa 
este mai redusă. Brehm foloseşte un exemplu foarte nimerit 
pentru a ilustra această a doua condiţie (motiv pentru care 
îl reluăm şi noi aici): să spunem că sunteţi fumător şi 
într-un restaurant un chelner vă cere să nu fumaţi; reac- 
tanţa dumneavoastră va fi mai mare dacă el va motiva 
această cerere „pentru că aşa vreau eu”. şi se va diminua 
dacă vă va explica, de exemplu, că aceasta este politica 
restaurantului, deoarece există detectoare de incendiu care 
se pot declanşa în cazul în care cineva fumează. 
Un alt aspect este importanţa comportamentului pentru 
persoana respectivă ; închipuiţi-vă că doi fumători - unul 

ocazional şi unul „înrăit” — intră în restaurant şi doresc să 
îşi aprindă o ţigară. O persoană de la o masă apropiată le 
"cere să nu fumeze; este evident că individul pentru care 
comportamentul este mai important (fumătorul „înrăit”) va 
dezvolta o reactanţă mai crescută la această interdicţie. În 
acelaşi timp, un indicator important este şi timpul pentru 
care este prevăzută restricţia. Dacă persoana de la cealaltă 
masă le cere să nu fumeze cinci minute, atunci reactanţa va 
fi mai scăzută decât dacă le va cere să nu fumeze în 
următoarele două ore ! 

Prin urmare, pentru a nu declanşa Stontehlil de reac- 
tanţă, trebuie să ne asigurăm că nu obligăm elevul să facă 
anumite lucruri. Evident că un asemenea mod de acţiune 
nu este întotdeauna posibil. Dar dacă trebuie să impunem 
anumite aspecte, atunci e bine să recurgem la cele două 
linii de forţă descrise mai sus: să ne asigurăm că elevul 
înţelege motivele profunde pentru care îi sunt impuse anu- 
mite lucruri şi să facem o distincţie între „înrăiţi” şi ceilalţi. 
Spre exemplu, dacă vrem să le cerem elevilor să renunţe la 
un obicei, să fim atenţi la cei pentru care acest obicei nu 
înseamnă nimic şi la cei pentru care respectivul obicei este 
foarte important în viaţa lor. | i 

Potrivit cercetărilor lui Simonson (apud Goldstein, 
Martin, Cialdini, 2007) dacă îi oferi unei persoane două 
posibilităţi (nici una proastă, însă una mai bună şi mai 
costisitoare), individul respectiv va fi mai uşor de convins 
să accepte varianta bună, care implică şi mai puţin efort din 
partea sa. Aici avem de-a face cu puterea comparâţiei. 
Dacă îi oferim unei persoane doar o singură variantă de 
urmat, aceasta se poate plânge de o mulţime de lucruri - că 
trebuie să muncească mult, că nu are timp, că nu poate să 

facă etc. În schimb, dacă există şi o variantă mai bună, dar 
care presupune şi mai multă implicare, efortul depus pentru 
“varianta mai puţin avantajoasă pare mai puţin intens. Autorii 
ne sugerează şi o a treia opţiune — mai proastă decât primele 
două. În acest caz creşte şi mai mult probabilitatea ca 
persoana în cauză să o accepte pe cea de la mijloc, la care, 
„cu un oarecare efort (dar nu atât de mare ca în primul caz), 
poate obţine rezultate încă bune (nu atât de proaste ca în 
ultimul caz). | 
Încă un experiment în sprijinul celor declarate mai 
devreme. Cialdini (2004) citează un studiu al Universităţii 
din Purdue ; cercetarea consta în a le arăta unor studenţi - 
nişte reclame pentru o carte. Într-un caz li s-a spus că este 
„0 carte numai pentru adulţi, interzisă persoanelor sub 
„21 de ani”, pe când celorlalţi reclama nu le preciza nici o 
restricţie privind vârsta. Studiul a relevat că persoanele 
care aflaseră de interdicţia de vârstă nu numai că au mani- 
festat o dorință mai mare de a citi cartea, dar, la nivel 
general, au fost de părere că le va plăcea mai mult. Vedeţi 
cum simpla interdicţie a făcut lucrul interzis mult mai 
atractiv. Ag | 1ân 
Observăm că este important să-i furnizăm elevului posi- 
bilitatea alegerii. Evităm astfel extrema obligativităţii, în 
care şcoala tradiţională s-a blocat. La fel de evident este 
însă că şi cealaltă extremă, abundența. alegerii, conduce 
spre confuzie şi dezinteres din partea cursantului. 
„Cercetătorii de la Universitatea Stanford (apud Beckwith, 
2007) au descoperit că oamenii pot suferi de paralizia 
opțiunii atunci când sunt puşi în faţa unei varietăţi extreme 
de alegeri. Puşi în faţa unei varietăţi de gemuri şi jeleuri 
din care să aleagă, cei mai mulţi dintre cumpărători ar | 

pleca cu cel puţin un produs. Atunci când li se oferă însă 
prea multe opţiuni, ei pleacă fără a mai cumpăra ceva. 

„ Similar, în cazul elevului, este util să îi oferim mai 
multe opțiuni, pentru că „iluzia alegerii” îl va face să-şi 
dorească să facă unul dintre lucrurile pe care îl solicităm. 
Nu îi vom oferi prea multe opţiuni însă, pentru a nu declanşa 
astfel blocajul alegerii. 

Încă un aspect trebuie luat în discuţie. Atunci când le 
oferiţi elevilor dumneavoastră posibilitatea alegerii, această 
alegere trebuie să fie una reală. De multe ori, elevul nu 
primeşte decât iluzia alegerii ; Zaltman (2007) observă că, 
uneori, dacă le prezentăm unor persoane mai multe variante/ 
opţiuni, alegerea făcută de către acestea nu este neapărat 
ceea ce îşi doresc efectiv, ci doar varianta cel mai uşor de 
acceptat dintre mai multe alternative nefavorabile. Acest 
lucru este posibil deoarece s-ar putea ca alegerea să fie 
făcută prin negaţie (să nu vrea un lucru şi să aibă un vot 
negativ, ceea ce nu înseamnă că îi place al doilea lucru, ci 
doar că îl va alege pe acesta din urmă numai prin compa- 
raţie cu primul). Ca şi când sunteţi puşi să alegeţi între 
două feluri de mâncare, dintre care unul vă dezgustă. Faptul 
că veţi alege al doilea fel înseamnă automat că acesta se 
află printre preferinţele dumneavoastră ? Nu, poate însemna 
pur şi simplu că a trebuit să alegeţi dintre mai multe opţiuni 
neinspirate şi aţi ales răul cel mai mic. 

De multe ori, când le oferiţi elevilor posibilitatea de a alege 
(între mai multe tipuri de activităţi, spre exemplu), faptul că 
ei vor opta pentru un mod sau altul de desfăşurare a proce- 
sului de învăţământ nu le va aduce şi satisfacția pe care o 
aşteptăm. Multe cadre didactice observă că în urma opțiunii 
elevii nu sunt mult mai motivaţi să desfăşoare activitatea 
aleasă. 

Y. Identificaţi cât mai multe modalităţi de a le oferi elevilor 
libertatea alegerii şi veţi obține o creştere a motivaţiei şi 
implicării acestora ! Gândiţi-vă că de fiecare dată când 
interziceți un comportament, elevul încearcă sentimentul 

„(de multe ori nemărturisit) de reactanță initial 
“Identificaţi Periuan cai jpiatari de a o evita! 


6. Principiul construirii 
independenței 


De multe ori, şcoala tradiţională este constituită pe o relaţie 
de totală dependenţă a cursantului de profesor, pe de o 
parte, şi a cursantului de materia de învăţământ, pe de altă 
parte. „Vedeta” unei asemenea perspective o reprezintă 
metodele expozitive/afirmative, bazate pe pasivitatea ele- 
„vului şi care încurajează furnizarea „de-a gata” a materiei 
unui elev care trebuie să urmeze întotdeauna jaloanele 
trasate de cadrul didactic. 

Reprezentativ pentru această perspectivă este modelul 
tradiţional (numit şi logocentric - centrat pe limbaj - ori 
magistrocentric. - bazat -pe activitatea profesorului; - 
Cf. Cerghit, 2002), care pornea de la ideea că predarea 
presupune relaţia între un magister (care avea acces la 
întreaga cunoaştere) şi un discipol (care trebuia instruit). 
Totul pornea de la concepţia conform căreia ştiinţa este un 
corp de cunoştinţe deja elaborate care trebuie transmise ca 
atare elevului, acesta din urmă fiind pus în ipostaza de 
receptor pasiv al informaţiilor furnizate de cadrul didactic. 

De altfel, trebuie observat că o asemenea tendinţă este 
naturală la fiinţa umană (mai ales când cadrul didactic are 
O personalitate puternică şi un nivel de expertiză ridicat — 

recunoscute ca atare de către cursanţii săi). Un experiment 
clasic din literatura de specialitate demonstrează puterea 
acestei dependențe. Hofling, Brotzman, Dalrymple, Graves 
şi Pierce (apud Goldstein, Martin, Cialdini, 2007) au ima- 
ginat următoarea situaţie : o persoană telefona unor asis- 
tente medicale şi, recomandându-se un doctor din spitalul 
la care lucrau acestea, le cerea să administreze un medi- 
cament unui pacient, în doză dublă decât cea recomandată 
pe durata unei zile. Întrebarea pe care şi-au pus-o cerce- 
tătorii a fost aceea dacă asistentele vor urma indicaţiile 
(supunându-se astfel autorităţii), în pofida a patru contra- 
dicţii esenţiale : 


1. asistenta nu îl ştia pe cel care telefona (acesta se reco- 
manda sub un nume de doctor care nu exista în spital) ; 

2. prescrierea prin telefon încălca regulamentul spitalului ; 

3. medicamentul nu se afla pe lista celor autorizate în 
secţia respectivă ; 

4. doza cerută a fi aleg Epăprată era dublă maximului adiis: 


Tu iaaat ă aţi fi urmat indicaţiile î în aceste condiţii ? 
Ei bine, rezultatele experimentului au arătat că 95% dintre 
cadrele medicale supuse experimentului au acceptat reco- 
mandarea şi au mers să facă ceea ce li s-a spus. 

“ Bushman (apud Guâguen, 2007) a realizat un alt experi- 
ment interesant. O persoană stătea lângă o maşină oprită lângă 
un parcometru, prefăcându-se că încearcă să găsească, prin 
buzunare, banii necesari pentru a plăti parcarea. O altă per- 
soană, aflată lângă prima, oprea trecătorii şi, prezentându-le 
situaţia, spunea : „Persoana aceea trebuie să plătească par- 
carea şi nu are mărunţiş. Daţi-i o monedă de 5 cenţi!”. 
Existau trei moduri de prezentare a celei de-a doua 

persoane : în primul caz era îmbrăcată ca un cerşetor, în al 
doilea ca un funcţionar, iar în a treia situaţie purta uniformă 
de pompier. Cercetătorul a dorit astfel să-şi verifice ipoteza 
conform căreia simbolurile autorităţii (reprezentate aici prin 
îmbrăcăminte) vor influenţa modul în care trecătorii vor 
înțelege să răspundă la o cerere atât de abuzivă. 

Într-adevăr, cel mai mare procent de obedienţă la cererea 
formulată s-a constatat în situaţia în care a doua persoană 
purta uniformă. Interesant este faptul că simplul simbol al 
uniformei a făcut ca aproape de două ori mai multe persoane 
să ofere bani decât în cazul „cerşetorului”. Iar acest lucru 
se întâmpla în cazul unei uniforme de pompier şi nu a uneia 
cu simbol direct de autoritate, cum ar fi fost una de poliţist. 
Ideea de uniformă a fost atât de puternic generatoare de 
obedienţă, încât nu a mai contat ce simboliza uniforma, ci 
doar faptul că solicitantul purta uniformă. 

Cele două exemple arată uşurinţa cu care se poate dez- 
volta dependenţa unei persoane faţă de o autoritate. În cazul 
şcolii, această autoritate este fie cadrul didactic însuşi, fie 
materia pe care acesta o predă. Şcoala cultivă o dependenţă 
puternică - dacă nu chiar totală — a elevului de aceste două 
simboluri ale autorităţii. Riscul unei asemenea perspective 
este crearea unui elev pasiv, fără iniţiativă, manipulabil şi 
influenţabil. * 

Pe de altă parte, aşa cum am mai amintit pe parcursul 
acestei cărţi, şcoala tradiţională nu îşi îndeplineşte întot- 
deauna complet menirea de a forma persoane apte pentru 
viaţa socială şi profesională. Educaţia tradiţională, bazată 
pe informaţia oferită „de-a gata” elevilor, pe lângă slaba 
eficienţă a reţinerii — de lungă durată — a mesajelor transmise, 
le creează cursanților o anumită dependenţă faţă de manual 

şi cadrul didactic. Această dependenţă împinge elevul într-o | 
stare pasivă, de aşteptare, ceea ce nu sprijină potenţialul 
acestuia de a se implica şi de a deveni autonom. Or, socie- 
tatea pentru care şcoala îşi pregăteşte elevii are nevoie de 
persoane implicate şi autonome, care să aibă iniţiativă. 
Acest lucru este cu atât mai important cu cât, oricum, cu 
toţii încercăm în permanenţă nevoia de aprobare. Cercetări 
prezente în literatura de specialitate (vezi Moscovici, 1998) 
au arătat că oamenii se pot situa în una dintre următoarele 
categorii : A 


1. persoanele care manifestă dependenţă ridicată faţă de 
"celălalt (35%), deoarece au ambele caracteristici : ţin 
cont de opinia acestuia şi se compară cu el; 

2. 38% dintre subiecţii cuprinşi în cercetare manifestă o 
dependenţă scăzută, deoarece nu au decât unul dintre 
indicatorii de mai sus (24% ţin cont de părerea celuilalt, 
dar nu se compară cu el; 147% se compară, dar nu ţin 

„cont de părerea celuilalt) ; 

3. 27% sunt persoane care îdaaitetă independenţă, deoa- 
rece nici nu țin cont de Băiciea celorlalți, nici nu se 
compară cu ei. 


Evidenţele studiului au arătat că dependenţa este dez- 
voltată nu doar la persoanele uşor influenţabile şi care îşi 
trăiesc viaţa în funcţie de ceilalţi, ci şi la subiecţii care vor 
să domine în relaţiile sociale, deoarece aceştia din urmă 
doresc să placă şi se compară cu ceilalţi din motive com- 
petitive. 

De altfel, compararea socială este un mecanism func- 
țional al fiinţei umane. Astfel, eoria echităţii propusă de 


PRINCIPIUL CONSTRUIRII INDEPENDENŢEI 45 


Adams (apud Baron, Kerr, 2003) consideră că oamenii îşi 
compară raportul între eforturile proprii şi recompensele 
obţinute în urma acestor eforturi cu raportul de acelaşi tip 
al unei alte persoane ori al unui alt grup. O egalitate între 
aceste raporturi îi oferă persoanei sentimentul satisfacţiei 
efortului investit; în schimb, o inegalitate este aducătoare 
de insatisfacţie şi deci conduce la descurajarea şi demo- 
tivarea persoanei în a-şi îndeplini responsabilităţile la un 
nivel maxim. Astfel, gândiţi-vă la propria persoană, în caz 
că aţi avea un coleg cadru didactic, cu vechime mai mică 
decât a dumneavoastră, cu o pregătire mai redusă decât a 
dumneavoastră şi a cărui activitate şi responsabilitate o 
apreciaţi ca fiind mai puţin eficientă în comparaţie cu 
activitatea şi responsabilitatea pe care o aveţi şi acesta ar 
câştiga exact cât dumneavoastră. Chiar dacă personal aţi 
putea fi mulţumit de raportul activitate desfăşurată - retri- 
buţie primită, faptul că această persoană câştigă la fel vă va 
diminua motivaţia pentru ceea ce faceţi. Iată de ce, prin 
prisma teoriei echităţii, specialistul în motivare trebuie să 
"cunoască — prin discuţii libere sau în urma unor chestionare 
bine construite etc. - persoanele-etalon pe care angajaţii 
companiei le aleg pentru comparaţie (chiar dacă uneori 
acestea sunt angajatele altor companii) şi să încerce să 
ofere programe prin care să diminueze inechitatea pe care 
angajaţii respectivi o pot resimiţi la un moment dat. 

Elevii, la rândul lor, trăiesc teoria echităţii zi de zi. lată 
de ce cadrul didactic trebuie să le ofere cât mai multe 
elemente de autoevaluare pentru a le da sentimentul inde- 
pendenţei în judecata propriei prestații faţă de calificativul 
primit. 

Dar distanţa între dependenţă (la un pol al axei) şi inde- 
pendenţă (la celălalt pol) mai conţine două stadii, pe care 
cred că ar fi bine să le amintim (apud Makin, Cox, 2006) : 
- contradependenţa - apare în momentul în care, deşi 

elevul nu mai doreşte să fie controlat, cadrul didactic 

(ca figură de autoritate) nu intenţionează să renunţe la 

acest rol. Contradependenţa trimite la acte de rebeliune, 

deoarece persoana controlată nu are la dispoziţie o altă 
formă de a reacţiona. O asemenea perspectivă determină 
„ adeseori grave probleme de indisciplină. Makin şi Cox 
observă că uneori, în mod paradoxal, aceeaşi reacţie 
poate fi cauzată de situaţia exact opusă: dacă profesorul 
„ doreşte să renunţe la control prea devreme (iar elevul nu 
este încă pregătit să îşi asume anumite responsabilităţi), 
cursantul poate dezvolta probleme de indisciplină pentru 
a „sensibiliza” cadrul didactic în direcţia reinstaurării 
| controlului. În mod normal, un astfel de caz se regăseşte 
"în momentul în care elevul a experimentat dependenţa 
de profesor ori manual pentru mult timp şi brusc întâl- 
neşte un cadru didactic care îi cere să acţioneze inde- 
pendent, să gândească liber, să aibă opinii, să nu înveţe 
„pe de rost” etc. Deşi la o primă vedere elevul ar trebui 
să fie bucuros de schimbarea de atitudine din com- 
„portamentul cadrului didactic, reacţia este exact Con- 
trară : nesiguranţă, anxietate, stres ; ba rss 
„- dependenţa reciprocă şi interdependenţa - presupune 
- împărţirea controlului între cadrul didactic şi elev (lucru 
"care a fost negociat direct sau indirect în prealabil). 


Cum am putea ajuta elevul să treacă de la stadiul de 
dependenţă (absolută sau relativă) la cel de independenţă? 

O soluţie este ceea ce am putea numi principiul asumării 
greşelii, parte constituentă a principiului construirii inde- 
pendenţei. - 

Dacă ne gândim la şcoală şi la procesul de învăţământ 
ca întreg, toate eforturile par să fie întreprinse în direcţia 
identificării căii: juste şi a soluţiilor corecte, necesare în 
demersul cunoaşterii. Astfel, ideea de a experimenta gre- 
şeala, de a lăsa elevul să eşueze atunci când, în calitate de 
profesor, ştii că drumul pe care cursantul porneşte nu este 
cel bun, pare un paradox. Este bine ca elevul să greşească ? 
Se pare că da, este util ca acesta să îşi aibă propriile erori, 
să le experimenteze şi să înveţe din ele. Este mult mai bine 
aşa, mai bine decât în cazul în care elevul este ferit de 
posibilitatea de a greşi, iar şcoala acţionează ca o „plasă de 
siguranţă” pentru „salturile” mai puţin reuşite ale cursan- 
ţilor. Exemplul cel mai interesant pe care îl poate oferi o 
asemenea filozofie ne este dat de vicepreşedintele com- 
paniei Unilever (apud Zaltman, 2007). El nu numai că nu 
îşi împiedică subordonații să pună în practică ideile greşite, 
ci chiar îi încurajează să o facă. Atunci când decizia luată 
de subordonat sfârşeşte prin a se dovedi o greşeală, mana- 
gerul de la Unilever descurajează atitudinea resemnată, 
guvernată de păreri de rău a subordonatului său, şi îi cere 
acestuia să elaboreze una sau mai multe lecţii pe care acesta 
le-a învăţat din experienţa negativă prin care a trecut, lecţii 
care pot servi drept îndrumar pentru colegii săi. Într-o 
asemenea manieră de lucru, le putem oferi elevilor posi- 
bilitatea de a-şi experimenta propriile idei (deci şi aceea de 
a se confrunta cu posibilele greşeli care pot să rezulte din 
acestea). Când ideea are succes, elevii trebuie recompensaţi 

(şi lăudaţi că şi-au asumat riscul şi responsabilitatea res- 
pectivă), iar când aceştia eşuează vor fi puşi (ca un mod de 
răscumpărare a greşelii) să ilustreze într-un set de reguli 
ori un text scurt lecţia pe care au învăţat-o pe propria piele 
şi pe care o pot servi drept exemplu şi altora. Acest lucru 
trebuie să aibă un sens de celebrare şi nu de pedepsire 
(elevul să nu fie umilit în ochii colegilor) a faptului că el a 
învăţat ceva dintr-o experienţă nefericită, deci a transformat 
o parte a eşecului într-un câştig pentru propria dezvoltare. 


V Dependenţa faţă de autoritatea cadrului didactic sau a 
materiei este un element curent în practica şcolii ira- 
diționale. Pentru a construi o şcoală modernă, adaptată 
societăţii actuale, ajutaţi elevul să-şi câştige autonomia 
şi independenţa ! | 


7. Principiul primelor impresii. 


_ Unele cercetări au arătat că forţa primei impresii, formată 
încă din primele momente de interacţiune, este covârşitoare 
asupra imaginii generale pe care o persoană şi-o va crea, de 
acum înainte, despre cel cu care discută. Unele cercetări 
vorbesc despre un procent de 85% din impresia ulterioară 
ca fiind direct influenţată de această primă impresie. Expe- 
rimentul psihologului Nalini Ambady de la Harvard (apud 
Beckwith, 2007) este revelator în acest sens. Astfel, cer- 
cetătorul le-a cerut studenţilor să urmărească un clip de 
numai două secunde cu un profesor şi apoi să-l evalueze pe 
acesta din urmă. În faza-a doua a experimentului le-a cerut 
„să realizeze aceeaşi apreciere în urma unei pelicule de cinci 
secunde, pentru ca, în faza a treia, să facă acelaşi lucru 
urmărindu-l pe un interval de zece secunde. Aparent sur- 
prinzător, evaluările făcute de studenţi au rămas constante. 
Cercetătorul de la Harvard a trecut şi la o fază a patra a 
experimentului, aşteptând sfârşitul semestrului pentru a mai 
evalua o dată impactul acelui profesor asupra studenţilor. 
Astfel s-a observat că, în continuare, relevanţa informaţiei 
acumulate de ei în tot acest timp a fost una minoră. Mai 
precis, evaluările făcute în acest moment erau în aria celor 
făcute în urma vizionării clipurilor de 2, 5 şi 10 secunde. 

Importanţa unei asemenea perspective asupra forţei pre- 
dării şi asupra dinamizării învăţării este evidentă. În primul 
rând, când vă prezentaţi în faţa unei clase pentru prima 
dată sau după ce nu aţi avut un contact nemijlocit o perioadă 
mai lungă de timp (spre exemplu, o vacanţă şcolară), atenţia 
cu care sunteţi privit de către elevi (dumneavoastră ca 
persoană şi nu mesajul pe care îl transmiteţi) este mult mai 
mare decât în orele care vor urma; aşadar este foarte 
important să identificaţi cea mai bună modalitate de a crea 
o bună impresie cursanților, deoarece sunt mari şanse ca 
aceasta să vă urmărească pe parcursul întregului an! 

În al doilea. rând, aceste aspecte pot fi uşor extrapolate 
asupra primului moment al lecţiei (de multe ori „expediat” 
ori „minimalizat” în multe proiecte de lecţie) : captarea şi 
orientarea atenţiei. Veţi vedea astfel că, dacă atragerea şi 
orientarea atenţiei a creat o impresie favorabilă elevilor în 
legătură cu lecţia care va urma, acest lucru va oferi un plus 
de implicare şi de dorinţă de a cunoaşte din partea acestora. 


V Aveţi grijă asupra impresiei pe care o lăsaţi încă din 
primele momente. Fiecare dintre acestea contează pentru 
succesul activităţii de la catedră ! 


8. Principiul familiarității 


Încercaţi să vă reamintiţi : nu vi s-a întâmplat ca o persoană 
pe care nu o consideraţi prea plăcută la început să devină, 
cu trecerea timpului, mai puţin neplăcută ? Harry Beckwith 
(2007) ne oferă un exemplu similar: vă plăcea o anume 
melodie, dar a trebuit să cumpăraţi un întreg album pentru 
a o avea. Apoi, la 0 primă ascultare, celelalte melodii 
cuprinse pe album nu v-au impresionat prea mult. Ba poate 
au fost şi melodii care v-au displăcut total. Dar dacă le veţi 
asculta de mai multe ori veţi observa un fenomen deosebit 
de interesant: cu cât le veţi audia mai frecvent, cu atât ele 
încep să vă placă mai mult. După un timp S-ar putea să 
descoperiţi chiar că alte câteva melodii - care nu vi se 
păruseră deosebite la prima ascultare - devin acum prefe- 
ratele dumneavoastră. 

Acesta este principiul familiarităţii, singurul care se 
opune principiului primei impresii. Dacă vrem să schimbăm 
o primă impresie nefavorabilă pe care am creat-o cuiva, ei 
bine, este necesar să creştem incidenţa interacțiunilor cu 
persoana respectivă. Cu timpul, obişnuinţa va îndepărta 
multe dintre tuşele cu care zugrăvisem prima impresie şi 
vom fi mai toleranţi în aprecierea negativă pe care o reali- 
zasem la început. Ba chiar s-ar putea să înceapă să ne placă 
"acea persoană. 

Fenomenul nu este deloc nou - el a făcut obiectul multor 
studii în literatura de specialitate (spre exemplu, Zajonc, 
1968, Sawyer, 1981, apud Gass, Seiter, 2007 ; Crisp, Turner, 
2007). Ipoteza de la care se porneşte este că din moment ce 
obiectele familare sunt văzute ca fiind mai plăcute decât 
cele nefamiliare, o expunere crescută la un obiect nefamilar 
va produce în timp o creştere a familiarităţii acelui obiect — 
şi, prin consecinţă directă, o perspectivă mai favorabilă în 
ceea ce-l priveşte din partea subiectului nostru. Zajonc a 
realizat un experiment interesant şi revelator în acest sens: 
el a expus mai multe persoane care nu ştiau limba chineză 
la mai multe cuvinte din această limbă. Astfel, cercetătorul 
le-a arătat subiecţilor anumite semne din scrierea chineză 
făcând acest lucru cu frecvenţe diferite: de la o singură 
expunere la unele persoane la 25 de expuneri pentru altele. 
În etapa următoare li s-a cerut subiecţilor să aprecieze ce 
înţeles cred că au diferitele semne pe care le-au vizionat; 
confirmând principiul familiarităţii, persoanele care au fost 
expuse mai mult la un anumit semn l-au definit pe acesta în 
culori mult mai frumoase şi mai pozitiv prin comparaţie cu 
| semnele la care fuseseră expuse mai puţin. 

Un alt experiment a demonstrat că principiul familiari- 
tăţii este, în fapt, foarte puternic. Mita, Dermer şi Knight 
(apud Crisp, Turner, 2007) au efectuat următorul studiu : 
le-au -arătat participanţilor la experimentul lor două foto- . 
grafii ale propriei persoane (fotografii făcute înainte de 
începerea activităţii) — una normală, iar cealaltă era ima- 
ginea în oglindă a primei fotografii. În fapt, nu exista nici 
o diferenţă între cele două; totuşi, li s-a cerut partici- 
panţilor să aprecieze care dintre fotografii le place -mai 
mult. Pe care credeţi că au ales- -0? Evident, ipoteza . 

principiului familiarităţii s-a confirmat şi de data aceasta? 
a fost aleasă fotografia „în oglindă” ca fiind mai atractivă 
decât fotografia normală. Cum se justifică acest lucru? 
Fotografia normală era analoagă modului în care ceilalţi ne 
văd pe noi, în timp ce fotografia „în oglindă” era similară 
felului în care ne vedem noi pe noi (în oglindă!). Or, 
participanţii au ales imaginea care le era cea mai familiară. 
Evident că principiul a funcţionat şi mai departe. Când li 
s-a cerut prietenilor participanţilor să ierarhizeze cele două 
fotografii, ei au ales fotografia normală deoarece era modul 
în care ei îi vedeau pe subiecţi zi de zi! | 
Cum putem folosi principiul familiarităţii în şcoală? În 
multe feluri şi în situaţii variate ! Iată doar un exemplu: nu 
vi s-a întâmplat ca elevii să întâmpine cu neplăcere (şi 
chiar printr-o revoltă făţişă) anumite măsuri propuse de 
către managementul instituţiei de învăţământ sau de către 
profesor? Spre exemplu, reintroducerea în unele şcoli a 
uniformelor. Multe conduceri de şcoli au fost nevoite să 
renunţe la măsuri pe care le considerau benefice deoarece 
s-au lovit de o opoziţie puternică din partea elevilor, opo- 
ziţie pe care o credeau de nestrămutat. "Totuşi, dacă ar fi 
fost luat în calcul principiul familiarităţii, faptul că elevii se 
puteau obişnui zi de zi cu o situaţie care la început părea 
tare neplăcută, până a ajunge chiar să le placă, aceste 
măsuri ar fi avut mai mulţi sorţi de izbândă. Mai mult decât 
atât, orice schimbare presupune un stres în aplicarea ime- 
diată, ceea ce poate induce o stare (falsă) de neîncredere la 
cel care încearcă să o pună în practică (am auzit de multe 
ori expresii de genul „nu va merge, cu oameni ca aceştia nu 
poţi face nimic! ”). Or, lucrurile nu stau deloc aşa, iar 
pentru cadrul didactic de la catedră (ca şi pentru persoanele 

„de la diferite niveluri ale managementului şcolar) o astfel 
de „lecţie” ar trebui să fie o evidenţă de zi cu zi. 
„Desigur că există şi un revers al medaliei ; de altfel, în 
ştiinţele socioumane, unul şi acelaşi lucru poate însemna 
deopotrivă succes sau insucces didactic. În cazul de faţă, 
insuccesul poartă denumirea de efect blând şi este o eroare 
de evaluare. Conform acesteia, cadrele didactice au tendinţa 
de aprecia mai blând greşelile elevilor pe care îi cunosc 
mai bine ; acest lucru este mai vizibil în mediul universitar, 
unde prezenţa la activităţile curente nu este întotdeauna 
“obligatorie. Studenţii care au frecventat seminarul sau cursul 
pot avea astfel un avantaj la examenul final în comparaţie 
cu studenţii pe care profesorul îi vede cu această ocazie 
pentru prima dată. | | 


Y Folosiţi principiul familiarităţii pentru a şterge o impre- 
“sie negativă lăsată elevilor ori pentru a-i atrage faţă de 
materia pe care opredaţi. 


9. Principiile ambianţei 


Economiştii au observat de mult timp că vremea poate 
influenţa Bursa de Valori ; astfel, piaţa tinde să crească în 
zilele cu soare şi să scadă în zilele mohorâte (Hilbert, apud 
Smith, Mackie, 2007). Este doar un exemplu din miile cu 
care fiecare dintre noi se confruntă zilnic în privinţa rolului 
ambianţei în viaţa noastră. Fiind atât de uzitat şi uzual, 
conceptul nu este deloc simplu, deoarece acţionează la mai 
multe niveluri - de aceea am şi intitulat acest capitol prin- 
cipiile ambianţei, şi nu principiul ambianţei. Astfel, la o 
primă vedere deja putem face o distincţie esenţială între o 
ambianţă fizică şi una psihosocială. 

Contextul fizic în care se petrece procesul de învățământ 
are un rol esenţial asupra întregului demers. Aţi observat, 
desigur, cât de mult contează rolul ambianţei în implicarea 
şi motivarea fiecăruia dintre noi. Desfăşurarea orelor în 
săli de clasă neprimitoare, fără personalitate, anoste este 
departe de a încuraja elevii să se simtă bine. Care ar putea 
fi rolul cadrului didactic în acest caz? Împreună cu elevii 
(care trebuie implicaţi în activitatea respectivă! ), puteţi 
construi un mediu de învăţare plăcut, în care elevii să vină 
cu plăcere. Şi nu renunţaţi la creativitate atunci când redeco- 
raţi sala de clasă! 

Fjeld şi colaboratorii săi (1998, apud Dagot, 2007), 

efectuând un studiu asupra efectelor pe care le are aducerea 
unor plante în birourile unor angajaţi, au observat că aceştia 
din urmă s-au simţit mai bine (lucru relevat în completarea 
unor chestionare ulterioare) prin comparaţie cu momentul 
în care. nu au existat plante în birouri. Similar, în situaţia în 
care într-un spital s-au făcut schimbări la nivelul ambianţei, 
„acolo unde s-a încercat o ambianţă mai plăcută, acest lucru 
a condus la diminuarea plângerilor. 
„ Zalman (2007) relatează o altă întâmplare care justifică 
importanţa contextului asupra oamenilor. O femeie din 
cadrul personalului de îngrijire de la un spital american a 
observat că pacienţii din partea dreaptă a culoarului se 
însănătoşeau mult mai repede decât cei din partea stângă şi 
a încercat să afle cauza acestei situaţii. Cercetând Şi core- 
lând factorii pe care i-a descoperit, a observat că persoanele 
internate în partea stângă a culoarului aveau ferestrele 
îndreptate spre un parc, pe când ferestrele celor aflaţi pe 
partea dreaptă dădeau spre o mare parcare! 

În sfârşit, Kasof (apud Runco şi Sakamoto, în L EJAticiai 
2005) a efectuat un experiment interesant. EI a evaluat 
creativitatea cerând unui grup de studenţi să compună O 
poezie într-un mediu liniştit. Ulterior, cercetătorul a cerut 
unei părţi a grupului să compună o altă poezie în acelaşi 
mediu, iar celorlalţi studenţi să facă acelaşi lucru într-un 
mediu perturbat de stimuli sonori. Concluzia experimentu- 
lui: zgomotele au capacitatea de a inhiba creativitatea, 
studenţii care trebuiau să compună în mediul perturbat de 
stimuli sonori având dificultăţi în realizarea sarcinii. 

- Tată de ce cadrul didactic trebuie să ştie cum să admi- 
nistreze ambianța în folosul activităţii instructiv- -educative. .- 

Dar să nu vă aşteptaţi la o îmbunătăţire dramatică a randa- 
mentului şcolar în urma acestor schimbări. Cercetările arată 
că asupra performanţei, optimizarea condiţiilor de mediu 
nu are un impact semnificativ. Consecințele pot fi văzute 
însă în aria managementului clasei, elevilor plăcându-le 
mai mult să vină la şcoală şi să stea în sala de clasă. Or, un 
astfel de lucru reprezintă un indicator important al creşterii 
atractivităţii şcolii pentru elevi. Luând în calcul şi faptul că 
Olivier (1965, apud Negreţ în Cerghit, Neacşu, Negreţ- 
-Dobridor, Pânişoară, 2001) vorbea despre „scleroza/îmbă- 
trânirea” curriculumului prin prisma inatractivităţii şcolii 
în ochii elevilor, acest principiu devine cu atât mai important. 

După cum am precizat deja, contextul fizic nu este 
singurul care are un rol important în activitatea instructiv- 
-educativă. Contextul social în care se petrece o anumită 
activitate are şi el darul de a imprima un sens adânc modului 
în care persoanele care interacționează apreciază sau nu 
anumite aspecte. Zaltman (2007) ne oferă un exemplu 
elocvent: | 


În cadrul unui experiment, oamenii trebuiau să aprecieze un 
miros despre care li se spunea că provine de la nişte brânză 
fermentată. Majoritatea au reacţionat cu oarecare aversiune, 
dar au spus că erau dispuşi să guste brânza. Cercetătorii le-au 
spus participanţilor din alt grup care au apreciat acelaşi miros 
că provenea de la nişte şosete transpirate. Aşadar, cum era de 
aşteptat, aceste persoane au fost scârbite de miros (Zaltman, 
2007, p. 67). 


Lieury (2008) citează experimentul lui Harold Skeels 
care conduce la rezultate similare, chiar mai dramatice în 
ceea ce priveşte finalitatea cercetării. Acesta a observat că 

IQ-ul (coeficientul de inteligenţă) copiilor lăsaţi în orfelinat 
începând cu vârsta de 16 luni scădea de la 90 la 60 până ce 
micuţii atingeau vârsta de 4 ani. Ipoteza sa a pornit de la 
observaţia că mediul social al orfelinatului era cauza acestei 
schimbări dramatice. Pentru a verifica această presupoziţie, 
cercetătorul a luat din cadrul respectivei instituţii un grup 
de copii al căror IQ era doar de 65 de puncte la vârsta de 
16 luni. A dus acest grup într-o instituţie specializată unde 
s-a avut grijă de copii şi au primit ajutor educaţional pro- | 
fesionist. El a comparat rezultatele pe care aceştia le-au 
atins la vârsta de 3 ani cu cele ale unui grup de copii care 
aveau la momentul începerii experimentului un coeficient 
de inteligenţă de 90 de puncte, dar care au fost lăsaţi să 
trăiască în continuare în orfelinat. Ei bine, copiii scoşi din 
orfelinat au ajuns la 3 ani la un IQ de 93 de puncte (ceea ce 
a consemnat o evoluţie importantă !), pe când copiii rămaşi 
în orfelinat au scăzut constant, ajungând la vârsta de 4 ani 
să posede un IQ de doar 60 de puncte (dacă evoluţia pri- 
milor era consistentă, involuţia celor din a doua categorie a 
fost de-a dreptul dramatică!). | 

-- Dar psihologul nu s-a oprit aici. EI a încercat să vadă ce 
i o cu copiii respectivi într-o cercetare longitu- 
dinală după... 20 de ani! A ajuns astfel la un rezultat care 
i-a confirmat complet ipoteza. Copiii scoşi din orfelinat 
(consideraţi deficienţi la acea dată) aveau o viaţă normală, 
cu un serviciu mediu, bine integrați în societate, căsătoriţi, 
cu copii, pe când copiii care rămăseseră în orfelinat (chiar 
dacă avuseseră parte de un „start” mai bun) aveau vieţi mai 
puţin împlinite decât primii (atât pe plan profesional, cât şi 
pe planul dezvoltării familiale). 

Luând în calcul perspectivele oferite mai sus, prima dată 
când intraţi într-o sală de clasă întrebaţi-vă dacă contextul 
social în care se petrec acţiunile de predare-învăţare-evaluare 
este unul de natură să încurajeze sau, dimpotrivă, să descu- . 
rajeze realizarea optimă a procesului de învăţământ. Care 
este impresia generală creată în comunitate în privinţa şcolii 
la care activaţi ? Activitatea educativă, ca atare, este apre- 
ciată la justa valoare sau este diminuată în ochii părinţilor 
şi ai elevilor dumneavoastră ? Şcoala are suficiente realizări 
şi ştie să le comunice în cadrul comunităţii locale? Există 
transparenţă şi flexibilitate în cadrul acestui proces de 
comunicare ? etc. Iată doar câteva întrebări ale căror răs- 
punsuri v-ar putea lămuri (fie şi doar parţial) dacă contextul 
social este „de partea dumneavoastră” ori aveţi de-a face cu 
un duşman de temut. Dacă constataţi că modul în care acţio- 
nează contextul social este în defavoarea acţiunii instructiv- 
-educative, este necesar ca mai întâi să acţionaţi asupra 
acestuia şi abia apoi să vă desfăşuraţi „arsenalul” de obiective, 
metode, conţinuturi la nivelul clasei, în timpul orelor. Dacă 
nu veţi face acest lucru există riscul ca întreaga dumnea- 
voastră muncă să fie compromisă înainte chiar de a începe 
cu adevărat. Este ca şi cum, intenţionând să faceţi o mân- 
care, nu vă asiguraţi că vasele pe care urmează să le folosiţi 
sunt suficient de mari ori suficient de curate. Oricât efort 
aţi investi în realizarea produsului alimentar respectiv, riscaţi 
să viciaţi rezultatul nu din cauza acţiunii dumneavoastră, ci 
din cauza... contextului ! 


Y Asiguraţi-vă că ambianța (fizică şi psihosocială) în care 
se petrece procesul de învățământ este un factor catalizator, 
şi nu un element frenator al activității didactice. 


10. Principiul efectului placebo 


Gândiţi-vă la faptul că mergeţi la medic şi acesta vă oferă 
o pastilă despre care afirmă că o să vă facă sănătos. Luaţi 
respectiva pastilă şi vă simţiţi într-adevăr mai bine. Vă 
întoarceţi la doctor. să îi spuneţi că tratamentul prescris 
funcţionează. Dar medicul vă spune că aţi primit o pastilă 
care conţinea zahăr şi nimic altceva. Şi totuşi pastila v-a 
făcut bine! Aţi experimentat efectul placebo. Într-o definiţie 
de lucru, efectul placebo reprezintă o acţiune pozitivă 
asupra unor simptome atribuită unei substanţe „inerte” 
(placebo) care, fără a avea proprietăţi farmacologice, este 
interpretată de către subiect ca fiind medicament. 
Un alt caz: un grup de persoane consumă mai multe 
pahare de gin tonic (Marlatt şi Rohsenow, apud Ciccotti, 
2007). După un timp, ele dau semn că s-ar fi îmbătat. Şi 
totuşi, băutura pe care au îngurgitat-o, deşi avea gust şi 
miros de gin, în fapt nu avea pic de alcool. Atunci de ce 
oare oamenii au crezut că s-au îmbătat şi s-au comportat ca 
atare? Din nou avem de-a face cu efectul placebo. 
Această perspectivă a fost exploatată de obicei, însă 
într-O singură direcţie : cum se comportă o persoană (obiect 
al experimentului) supusă unui stimul despre care credea că 
“reprezintă altceva decât era în fapt. Zaltman (2007) ne 

completează perspectiva şi cu celălalt unghi de vedere, 
incluzând relaţia dintre subiectul şi obiectul experimentului 
(ceea ce în literatura de specialitate poartă denumirea de 
efectul simplu orb). O astfel de viziune care surprinde 
interacţiunea este deosebit de utilă şi în cadrul studierii şi 
optimizării procesului de învăţământ (unde, de altfel, avem 
de-a face cu subiectul şi obiectul educaţiei, i ai profe- 
sorul şi cursantul). 

Mai precis, autorul descrie un experiment în care unor 
pacienţi la un cabinet stomatologic li s-a administrat un 
analgezic placebo (în fapt, substanţa respectivă nu avea nici 
O virtute în a calma durerile pe care urmau să le suporte 
respectivele persoane). În situaţia în care atât pacienţii, cât 
şi dentiştii credeau că. respectiva substanţă reprezintă un 
analgezic, ei nu simțeau durerea ; în schimb, în condiţia în 
care dentiştii ştiau că substanţa respectivă nu are cum să 
calmeze în fapt durerea pacienţilor lor, chiar dacă se pre- 

făceau faţă de aceştia că le administrează un calmant, în 
fapt pacienţii din acest al doilea caz simțeau durerea. 

Explicaţia este simplă şi cu importante efecte şi în con- 
textul instructiv-educativ; Anumite aspecte, exprimate la 
nivel inconştient, le dădeau pacienţilor încredere în primul 
caz şi le sugerau că sunt păcăliţi în cel de-al doilea caz 
(oricât ar fi încercat dentiştii care ştiau că substanţa nu este 
bună de nimic să mimeze contrariul). 

În plan educativ lucrurile se petrec identic. Dacă nu 
sunteţi convinşi de adevărul ideilor pe care le spuneţi celor- 
alţi nu aveţi cum să fiţi convingători. Acest lucru a fost de 
multă vreme probat şi clamat în psihologia persuasiunii. 
Dacă aveţi o „zi proastă” şi nu aveţi nici un chef să faceţi 
ora respectivă, acest lucru se va transmite, odată cu cuvin- 
tele spuse, elevilor dumneavoastră. 

“Dar care este soluţia ? Vi s-a întâmplat de multe ori să 
fiţi obosit, de pildă, şi să vedeţi că această stare se imprimă 
şi cursanților. Ce se! poate face în acest caz? 

” Opţiunea specialiştilor este de a exersa tehnici de rela- 
Xxare şi de vizualizare. Să vă gândiţi la aspectele pozitive ale 
orei care va urma. Să vă gândiţi câtă satisfacţie vă va aduce 
o oră reuşită şi câtă dezamăgire un eşec. Să vă gândiţi că, 
de cele mai multe ori, graniţa dintre cele două constă doar 
în atitudinea dumneavoastră. Dacă dumneavoastră credeţi 
că veţi avea o oră „grozavă”, acest lucru se va imprima Şi 
în atitudinea elevilor dumneavoastră, ceea ce va da un bun 
start activităţii la clasă. Desigur, „bătălia” este departe de 
a fi câştigată, dar măcar vă asiguraţi că aţi înscris primul 
punct. Şi mai ales feriţi- vă de opusul efectului placebo 
(intitulat efectul nocebo), care presupunea iniţial că dacă 
un pacient credea că un medicament îi face rău (deşi medi- 
camentul nu provoca respectivele probleme), atunci el expe- 
rimenta respectiva stare de rău! Dacă credeţi că o oră va 
merge rău, Că veţi avea probleme cu elevii etc., ei bine, 
conform efectului nocebo, aceste aspecte au mari şanse să 
se şi întâmple! . 


Y Folosiţi-vă de efectul placebo, autoconvingeţi-vă pentru 
“a vă convinge elevii ! 


11. Principiul personalizării relaţiei 


Unele cadre didactice se tem să se „apropie” prea mult de 
propriii elevi, considerând că dacă imprimă relaţiei profesor - 
elev o anumită distanţă scade probabilitatea ca relaţia didac- 
tică să se deterioreze prin încălcarea limitelor de com- 
portament de către elev. La nivel formal/exterior acest lucru 
este corect. Relaţia însă va avea de suferit la nivel interior, 
aspecte care se vor resimţi mai devreme sau mai târziu şi la 
nivel exterior/manifest. Or, când acest lucru se întâmplă, 
s-ar putea să fie dificil să refaceţi legăturile rupte. Pe de 
altă parte, nu suntem nici pe departe partizanii ideii „fra- 
ternizării” cu elevul. Cadrul didactic are un statut care 
trebuie respectat de către cursanţi. Acest statut nu se impune 
însă nici prin autoritate excesivă, nici prin crearea unei 
distanţe afective artificiale între cadrul didactic şi elevii 
săi. Aşa cum vom observa în cadrul unui alt principiu 
prezentat în această carte, relaţia profesor - elevi trebuie să 
fie una deschisă, puternică, bazată pe încredere reciprocă. 
Iar unul dintre stâlpii acestei fundaţii o reprezintă modul în 
care cadrul didactic ştie şi reuşeşte să personalizeze relaţia 
cu elevii săi. Care este cel mai simplu mod de a atinge un 
asemenea deziderat? 

1. Folosiţi numele elevului atunci când vă adresaţi aces- 
tuia ! 

Un experiment descris în literatura de specialitate este 
revelator în acest sens. Astfel, Nuttin (Moscovici, 1998) a 
observat întâmplător un fenomen interesant (şi uşor de 
reprodus de către fiecare dintre noi) : conducându-şi maşina, 
cercetătorul a remarcat că privirea îi era atrasă de plăcuţele 
de înmatriculare ale celorlalţi participanţi la trafic atunci 
când apăreau anumite combinaţii : îi atrăgeau atenţia cele 
care aveau legătură cu propriul nume sau — dacă era vorba 
despre cifre — „cu ziua sa de naştere. Supunând ulterior 
aceste concluzii empirice unor experimente riguroase, Nuttin 
şi-a validat ipoteza : prin simplul fapt că ne aparţine, un 
'obiect devine mai atrăgător în ochii noştri, îl vom valoriza 
mai mult. 

Această concluzie ne arată că folosirea numelui elevului — 
chiar din primele momente în care îl cunoaştem — va creşte 
şansa să fim percepuți pozitiv de către acesta. 

Şi încă un argument. În literatura de specialitate (vezi Şi 
Dawson, 2006) am întâlnit un caz interesant de perso- 
nalizare a relaţiei. Un cunoscut orator, înainte de a începe 
conferinţa pe care trebuie să o susţină, se plasează la uşa. 
sălii şi îi întâmpină personal pe fiecare dintre audienţii săi 

strângându- -le călduros mâna şi recomandându-se. Oame- 
nii sunt atât de impresionați de această personalizare a 
relaţiei, încât chiar şi cei mai „cârcotaşi” dintre'ei ezită în 
a mai crea probleme oratorului în sui discursului Că 
urmează. | 

2. Atunci când vreţi ca o persoană să asculte ceea ce îi . 
spuneţi, aceasta trebuie să aibă încredere î în dumneavoastră, 
trebuie să personalizați relaţia cu ea. 

Amintiţi-vă că nu vă adresaţi unui lucru neînsufleţit, nu 
vorbiţi cu un scaun gol, ci cu o persoană vie, care are 
sentimente, care doreşte ca persoanei cu care comunică să 
îi pese şi să încerce să se apropie de ea înainte de a-i cere 
orice (cum ar fi să înveţe). Gândiţi-vă câteva clipe la 
următorul exemplu: vă plimbaţi liniştit pe o stradă când 
deodată o persoană pe care nu aţi văzut-o în viaţa dum- 
neavoastră până în acel moment se apropie şi vă întreabă 
dacă aţi vrea să aveţi o întâlnire romantică cu el/ea. Aţi 
accepta ? Probabil că aţi considera gestul deplasat, dar nu 
vi s-ar mai părea exagerat dacă aceeaşi persoană, după ce 
vă cunoaşte de ceva vreme şi aţi avut discuţii profunde, vă 
va face aceeaşi propunere. Acceptăm cadouri de la cei pe 
care îi cunoaştem, facem concesii şi urmăm sfaturi, însă 
lucrurile se schimbă dacă persoana ne este străină. 

Argumentaţiei de mai sus i s-ar putea reproşa faptul că 
profesia de cadru didactic este un motiv suficient pentru ca 
elevii să asculte de dumneavoastră. La nivel pur formal aşa 
este. Însă la un nivel mai profund, fiecare dintre noi ne 
deschidem cu atât mai mult cu cât cel cu care interacţionăm 
a ştiut să se apropie mai mult de noi, am ajuns să ne 
cunoaştem mai bine şi avem mai multă încredere în per- 
soana respectivă. 

3. Personalizarea relaţiei vă poate ajuta să gestionaţi 
mai bine şi eventualele probleme de indisciplină ; este, de 
altfel, un excelent instrument de management al clasei. 

George Kohlrieser (2007), cercetător cu o bogată expe- 
rienţă practică ca negociator de ostatici, citează o povestire 
(din cartea lui J.C. Pearce, Magical Child) despre o bunică 
din Kansas care, aflându-se singură în casă cu nepoata ei de 
9 ani, se trezeşte în cameră cu un bărbat înarmat cu o bâtă. 

Bunica nu îşi pierde firea şi acţionează cu blândeţe, îi oferă 
mâncare, haine uscate şi un loc unde să doarmă, apoi se 
culcă şi ea împreună cu nepoata ei. Dimineaţa, bărbatul 
dispăruse, iar poliţia care ajunge la uşa casei bunicii îi 
relatează acesteia faptul că individul era în fapt un criminal 
psihopat care ucisese familia dintr-o casă apropiată. Ce 
comportament a dus la salvarea bunicii şi nepoatei? Este 
„vorba despre personalizarea relaţiei, creându-se astfel o 
legătură emoţională cu intrusul. De altfel Kohlrieser, conclu- 
zionează : oamenii nu ucid alţi oameni, ci lucruri şi obiecte. 

Mai precis, ne este greu să reacţionăm negativ faţă de o 
persoană cunoscută. Cu cât cunoaştem mai bine pe cineva, 
cu atât ne va fi mai greu să avem comportamente nepotrivite 
faţă de persoana respectivă. Personalizând relaţia cu elevii 
săi, cadrul didactic nu numai că reuşeşte să creeze o plat- 
formă utilă pentru cerinţele didactice pe care Je va adresa 
acestora, dar se şi autoprotejează de comportamentele grave 
de indisciplină pe care - în sens contrar elevii le-ar putea 

dezvolta la adresa sa. 


V Căutaţi să vă cunoaşteţi şi să vă înţelegeți mai bine 
elevii şi ei vor fi mai deschişi în a vă asculta ! 


12. Principiul empatiei 


Pentru a putea construi demersuri didactice eficiente, cadrul 
didactic trebuie să îşi cunoască bine elevii. De altfel, este o 
lege a interacțiunii umane: cu cât îl cunoşti mai bine pe 
celălalt, cu cât îi înţelegi nevoile, temerile, dorinţele, cu 
atât ceea ce vei face se va plia mai bine pe realitatea 
concretă, ceea ce va spori şansele de succes. Dar vorbind în 
aceşti termeni, mai multe elemente ar putea corespunde 
unei asemenea strategii (pentru a lua doar un exemplu, am 
putea să ne referim la manipulare). Principiul empatiei 
spune însă mai mult decât să-l cunoşti pe celălalt şi să 
împlineşti o trebuinţă (ori chiar să creezi una şi apoi să o 
soluţionezi). Dacă vreţi să îl înţelegeţi pe celălalt, priviţi 
lumea prin ochii săi, puneţi-vă în locul lui. Prin prisma 
experienţei noastre de viaţă sau a cunoştinţelor dobândite, 
realitatea este de multe ori alta decât aceea cu care se 
confruntă elevul nostru. Ceea ce pentru noi poate fi „simplu” 
şi „firesc”, de multe ori, nu este deloc aşa pentru cursant. 
Este o capcană în care cad multe cadre didactice. Din 
discuţiile cu studenţii, de multe ori reies plângerile adresate 
unor comportamente nepedagogice cu care au de-a face din 
partea unora dintre profesorii lor. Cu trecerea timpului, 
atunci când, la rândul lor, actualii studenţi devin profesori, 

realitatea se schimbă, iar starea neplăcută produsă de res- 
pectiva conduită nepedagogică nu mai este înţeleasă ca . 
atare şi din postura îndeplinită la momentul actual (aceea 
de cadru didactic). Dacă profesorul eşuează în demersul de 
a înţelege cum vede lumea cursantul său, distanţa dintre 
„catedră” şi „bancă” creşte, iar alte principii (cum ar fi, 
spre exemplu, principiul încrederii) nu mai pot fi înde- 
plinite. 

Atunci cum putem construi un public excelent pentru 
toate iniţiativele noastre (atât de predare, cât şi de edu- 
caţie)? Lakhani (2008) ne oferă câteva idei în acest sens. 
El ne cere să intrăm în mintea audienței noastre, să înţe- 
legem cum se văd acele persoane pe ele însele. De multe 
ori, cadrul didactic se centrează pe modul în care îi vede el 
pe elevi. Dacă un elev îi face probleme, profesorul încearcă 
să identifice modalităţi de a reacţiona eficient faţă de un 
elev-problemă. Dar elevul respectiv este foarte puţin pro- 
babil să se considere pe sine însuşi „O catastrofă”. Gândiţi-vă 
câteva minute la fiecare om pe care îl întâlniți pe stradă. Ce 
părere consideraţi că are fiecare dintre aceştia despre pro- 
pria persoană ? Chiar dacă are multe lucruri să îşi reproşeze 
(în cel mai bun caz, îşi recunoaşte o mare parte dintre 
defecte), în ansamblu, fiecare om se vede pe sine ca fiind 
o persoană OK. Ei bine, în cazul când cadrul didactic va 
reacţiona faţă de elevul care îl deranjează gândindu-se ce se 
poate face cu un elev-problemă, iar elevul evident nu se 
vede pe sine aşa, „soluţia” profesorului nu se va dovedi 
eficientă în a rezolva situaţia creată. 

“Empatia mai înseamnă să „reacţionezi la sentimentele 
oamenilor, şi nu la cuvintele lor” (Dawson, 2006, p. 201). 
Un profesor neempatic va reacţiona întotdeauna la partea 

„vizibilă” a comportamentului elevului său, fără a face 
efortul să înţeleagă mecanismele care stau la baza res- 
pectivei reacţii.. Astfel, un elev poate să tulbure ora cu 
„remarci acide la adresa cadrului didactic. Acesta din urmă 
poate gândi: „elevul vrea să mă provoace” şi va încerca să 
contraatace prin „pedepsirea” elevului (spre exemplu, îl 
examinează mai des, mai strict etc.). În acest caz, cadrul 
didactic nu s-a pus deloc în „papucii” elevului; nu s-a 
întrebat nici o clipă ce îl face 'să reacționeze în modul 
respectiv. În concluzie, profesorul va eşua în a rezolva cu 
succes situaţia tensionată, inducând un stres suplimentar 
care poate conduce la o situaţie explozivă. Încă un exemplu : 
la un cadru didactic vine un elev care i se plânge că nu mai 
suportă să stea în clasă, că îl enervează colegii etc. Dacă 
profesorul s-ar centra pe ce spune elevul, ar putea avea o 
reacţie de genul: „Ce ai cu colegii tăi, nu te poţi certa cu 
toţi, probabil că tu ai o problemă şi nu €i...”. De fapt, o 
replică potrivită ar fi: „Înţeleg că te supăra ceva - ce 
anume ?”, ceea ce i-ar da elevului ocazia să scoată la 
suprafaţă adevărata problemă. În prima situaţie, cadrul didac- 
tic nu a rezolvat nimic, reacţia lui fiind inutilă (chiar a pus 
mai multe „paie pe foc”); în schimb, a doua reacţie poate 
ajuta foarte mult la detensionarea unui conflict posibil. 

În sfârşit, principiul empatiei poate fi regăsit în mod 
curent într-un tip aparte de feedback : feedbackul suportiv. 
Acesta presupune că problema pe care elevul o consideră 
importantă şi semnificativă trebuie considerată astfel şi de 
către profesor. Feedbackul suportiv este dificil deoarece 
trebuie să fim capabili să reducem intensitatea sentimen- 
telor altor persoane lăsându-le să înţeleagă că le considerăm 
problemele reale şi serioase (în opoziţie cu aceasta este 

abordarea prin care problemele celorlalţi sunt minimali- 
zate - abordare. oarecum „naturalizată” în interacţiunea 
umană, implicit educaţională). Spre exemplu, comentarii de 
tipul: „Nu trebuie să te îngrijorezi din cauza asta” sau 
„Aceasta este tot ceea ce te supără?” sunt evident nesu- 
portive. Putem mai degrabă să încercăm o abordare de 
tipul: „Văd că eşti supărat — să discutăm despre asta ; sunt 
sigur că vei găsi o cale de a rezolva problema” sau „Văd că 
eşti îngrijorat ; nu te învinovăţesc pentru supărarea ta” (un 
exemplu des întâlnit este uşor umoristic: dacă un prieten 
se plânge : „Mă doare măseaua ! ” de obicei i se răspunde 
complet nesuportiv : „O să-ţi treacă !”). De altfel, trebuie 
să luaţi în calcul că de multe ori atunci când are o problemă 
elevul nu vă cere neapărat soluţii. Arătaţi-i puţină înţelegere 
şi va fi suficient. 


Y Puneţi-vă zilnic în „papucii ” elevului, înțelegeți lumea 
aşa cum o vede el şi acționaţi în consecinţă ! 


13. Principiul creării unei conexiuni 
emoţionale cu elevul 


A devenit un laitmotiv al zilelor noastre răspunsul stereotip 
dat violenţei şcolare în creştere (atât în relaţia elev -— elev, 
cât şi în relaţia profesor — elev) :: „Nu este nimic de făcut 
când un elev ajunge să se comporte în acest mod extrem” sau 
„Aşa sunt elevii din ziua de azi”. O asemenea perspectivă 
are cel puţin două puncte slabe: 1) pune toată responsa- 
bilitatea situaţiei doar pe seama cursantului; 2) trimite 
spre o viziune de sorginte fatalistă conform căreia rolul 
profesorului este limitat, cadrul didactic neavând capa- 
citatea de a mai găsi soluţii în contextul unor manifestări 
extreme din partea cursanților. 

Primul punct este adesea dezbătut în cursurile de perfec- 
ţionare cu cadrele didactice. Este important pentru noi toţi 
să conştientizăm că şcoala reprezintă un tot, un sistem, şi 
că fiecare cadru didactic îşi pune amprenta asupra evoluţiei 
cursantului. Comportamentul elevului nu ese o reacţie 
lineară la interacţiunea cu un profesor, ci cu toate cadrele 
didactice, atât cele cu care elevul are de-a face în prezent, 
cât şi cu dascălii cu care acesta a relaţionat în trecut. Un 
cursant care dovedeşte indisciplină la ora unui profesor este 
o rezultantă a modului în care acesta a învăţat să reacționeze 

în trecut la alţi dascăli; acest fapt nu exclude nici con- 
tribuţia cadrului didactic la momentul de violenţă şcolară. 
Elevul vine în câmpul acţiunii didactice cu anumite aşteptări 
create pe experienţa sa anterioară în situaţii asemănătoare 
(spre exemplu, dacă multe cadre didactice din trecutul 
cursantului au fost autoritare, acesta se aşteaptă ca şi de 
data aceasta cadrul didactic pe care îl întâlneşte acum să se 
manifeste autoritar) ; aceste aşteptări sunt însă confirmate 
sau nu de modul în care acţionează actualul cadru didactic. 

Al doilea punct slab este dat de aparenta neputinţă de 
care cadrul didactic dă dovadă în relaţia cu un elev violent. 
Care ar fi soluţia? Pentru început, merită să remarcăm că 
nu există o singură soluţie, ci mai multe. Totuşi, un prin- 
cipiu fundamental este uşor de identificat în toate aceste 
soluţii posibile. Kohlrieser (2007) spune că rezolvarea pro- 
- blemei (chiar şi în cazul în care avem de-a face cu cea mai 
dificilă şi/sau periculoasă persoană) reprezintă capacitatea 
de a crea o conexiune emoţională. Cadrul didactic, con- 
fruntat din ce în ce mai des cu escaladarea violenţei şcolare, 
ar trebui să ia în calcul faptul că un lucru care funcţionează 
în ceea ce priveşte negocierea de ostatici va fi folositor - cu 
siguranţă — şi în sala de clasă. 


Y Creați o conexiune emoțională cu elevii dumneavoastră, 
„şi activitatea instructiv-educativă va fi mai uşor de ges- 
tionat ! 


14. Principiul flexibilităţii 


Am auzit de multe ori cadrele didactice plângându-se în 
diferite situaţii: „Nu mai sunt elevii de altădată - astăzi 
este din ce în ce mai greu să lucrezi cu ei!”. Până aici 
nimic greşit, cadrului didactic cerându-i-se astăzi un efort 
mai mare de implicare, cunoaştere psihopedagogică şi creati- 
vitate didactică pentru a motiva elevii pentru un proces de 
învăţământ eficient. Totuşi, de multe ori, această observaţie 
conţine nemărturisita (sau, uneori, clamata direct) părere 
conform căreia elevii de astăzi sunt mai puţin buni decât 
cei de odinioară, ceea ce ar trimite la faptul că aceştia sunt 
mai puţin inteligenţi. Am avut ocazia să cunosc studenţi 
care mi-au mărturisit că unii dintre profesorii lor le spu- 
seseră în faţă că sunt „Imăi proşti decât cei din cica) 
anterioare”. 

Pe lângă impactul puternic negativ pe care o asemenea 
constatare îl are - cu siguranţă - asupra procesului de 
învăţământ (atât asupra cursantului care se simte jignit şi 
desconsiderat, cât şi asupra profesorului care se autoin- 
fluenţează astfel şi se va raporta la elevii săi din acest unghi 
de vedere), perspectiva acestor cadre didactice nu este nici 
măcar adevărată. 

James Flynn (apud Lieury, 2008) a adunat rezultatele 
obţinute la testele de inteligenţă din peste 35 de ţări şi a 
analizat aceste date pentru o perioadă de 30 de ani. Con- 
cluziile - care poartă acum numele de efectul Flynn — au 
“arătat că inteligenţa nu numai că nu scăzuse de la o gene- 
raţie la alta, ci, de fapt, crescuse. S-a evidenţiat astfel clar 
că elevii „de astăzi” sunt mai inteligenţi decât cei „de ieri”. 
O asemenea perspectivă ar trebui să dea de gândit cadrelor | 
didactice care afirmă că elevii de astăzi sunt mai puţin | 
inteligenţi decât cei cu care au lucrat în trecut. Nu cumva 
ceea ce conduce la această impresie este cadrul şcolar şi, 
implicit, prestaţia profesorului ? Nu cumva şcoala de astăzi 
nu li se mai potriveşte elevilor de astăzi, deşi li se potrivea 
elevilor de ieri? În consecinţă, deşi mai inteligenţi, elevii 
din prezent sunt mai puţin motivaţi şi şcoala găseşte mai 
puţine modalităţi de a pune în valoare tot potenţialul acestora. 
Răspunsul la toate aceste întrebări poartă: numele de 
principiul flexibilităţii. Conceptele-cheie ale şcolii moderne 
ar trebui să fie :. adaptare, dinamică, transformare. Aceste 
elemente nu sunt deloc noi, dar este necesar ca astăzi, mai 
mult ca oricând, să fie reinventate. Pedagogia nu a însemnat 
niciodată o stradă cu sens unic; cadrul didactic a trebuit să 
caute permanent noi soluţii la problemele cu care s-a con- 
fruntat. Diferenţa este că şcoala modernă este ancorată 
într-un mediu social diferit de cel din trecut: provocările 
majore cu care societatea de astăzi se confruntă sunt - la 
rândul lor — atât de variate, încât flexibilitatea a devenit un 
principiu social major. Astfel, flexibilitatea devine -un mare 
atu şi pentru profesorul de succes. De multe ori am întâlnit 
profesori tineri care încercau. să afle de la mine (ori din 
cărţi, de la colegi mai vârstnici etc.) care este reţeta lecţiei 

de excepţie, ce trebuie să facă pentru a obţine perfor- 
manţe de fiecare dată. Reuşeam să-i dezamăgesc la început 
spunându-le că nimic nu este sigur şi că se află pe un teren 
foarte instabil. Ceea ce a funcţionat o dată poate să nu mai 
funcţioneze a doua oară. Ceea ce nu a funcţionat niciodată 
poate să funcţioneze data viitoare. Aceste paradoxuri sunt 
guvernate de ceea ce se numeşte feoria haosului în educaţie 
(vezi şi Cutright, 2001). Conform acesteia, orice element 
al sistemului, oricât de mic şi de neînsemnat ar părea, 
poate influenţa dramatic întregul proces într-un anumit 
moment şi sub auspiciile anumitor condiţii. | 

Iată de ce flexibilitatea este o trambulină spre succes a 
profesorului modern. Dacă o metodă aplicată nu funcţio- 
nează de prima oară, putem să mai încercăm o dată. Dacă 
nici acum nu avem succes, este important să încercăm şi 
altceva, să nu rămânem blocaţi în încercări sterile. Opriţi-vă 
câteva clipe, reflectaţi şi vedeţi ce nu merge. Apoi transfor- 
maţi orice constrângere într-o oportunitate. Când, spre 
exemplu, le-aţi promis elevilor nota 10 dacă rezolvă un 
exerciţiu de mare dificultate, dar nici unul dintre ei nu a 
părut foarte motivat, nu perseveraţi în ceea ce pare să nu 
aibă succes. Analizaţi de ce elevii nu par motivaţi : poate îi 
motivează altceva decât o notă mare, poate nu au încredere 
că ar putea să rezolve un exerciţiu atât de dificil etc. Apoi 
schimbaţi modalitatea de motivare. Veţi găsi cu siguranţă 
ceva care îi va motiva să facă ceea ce vă doriţi. 


Y Nu vă fie frică să schimbaţi principiile care nu par să 
funcţioneze într-o anumită situaţie. Fiţi flexibil şi adap- 
(ați continuu ! 


15. Principiul încrederii 


Pun adeseori cadrelor didactice următoarea întrebare : au . 
elevii încredere în dumneavoastră ? Vă închipuţi probabil 
că răspunsul este întotdeauna pozitiv. Dar realitatea ne 
demonstrează că lucrurile nu stau întotdeauna aşa. Pentru a 
verifica această presupoziţie, le propun să facă un mic 
exerciţiu : să le solicite elevilor (într-o discuţie directă) să 
răspundă la întrebări mai delicate, personale. Apoi le cer să 
îmi spună: cât timp le-a luat elevilor pentru a formula un 
răspuns? Literatura de specialitate evidenţiază faptul că 
latenţa răspunsurilor unui copil la întrebări personale este 
un indicator despre cât este natural: şi cât este construit un 
răspuns şi ce importanţă acordă copilul răspunsului. 

"În relaţia cadru didactic — cursant este importat să nu 
lipsească un ingredient important: încrederea. lar acest 
demers 'se bazează pe un alt concept valoric important: . 
“sinceritatea. Le cereţi (şi vă aşteptaţi să fie aşa!) cursan- 
ţilor să fie sinceri cu dumneavoastră. Puneţi-vă această 
întrebare, apoi daţi un răspuns adecvat: cât de sinceri 
sunteţi, lă rându-vă, cu elevii? | | 

Un studiu efectuat de către cercetătorii din Cleveland 
State (apud Beckwith, 2007) a pus în evidenţă faptul că 
sinceritatea de care dăm dovadă este factorul-cheie care va 

spori încrederea interlocutorului faţă de noi. Pentru aceasta 
au fost create două scrisori de recomandare identice pentru 
două persoane imaginare, Robert şi John, care ar fi dorit să 
se angajeze. Cele două scrisori se diferenţiau printr-o sin- 
gură frază, adăugată în prezentarea lui John, aceea că în 
anumite momente acesta din urmă poate fi o persoană 
dificilă. Credeţi că această unică frază i-a ajutat sau nu 
personajului fictiv să câştige postul? Ei bine, angajatorii 
şi-au îndreptat într-adevăr alegerea spre John şi acest lucru 
s-a întâmplat deoarece fraza adăugată în scrisoarea de reco- 
mandare le dădea senzaţia că o persoană care din proprie 
voinţă îşi recunoştea un defect era mai de încredere decât 
cel care avea o scrisoare de recomandare „perfectă”. 
Aveţi o problemă care va ridica semne de întrebare 
asupra modului de desfăşurare a procesului de învăţământ ? 
Spuneţi-le şi elevilor dumneavoastră. Veţi avea în cei mai 
mulţi dintre ei nişte parteneri şi nu adversari (deoarece + 
dacă nu vor înţelege ce se întâmplă, nesiguranța şi arbitrarul 
îi vor face să se perceapă în cealaltă tabără, nu în „echipa” 
dumneavoastră). Astfel veţi putea descoperi în ei acele 
persoane pe care vă puteţi baza în demersurile dumnea- 
voastră privind actul instructiv-educativ. Să luăm câteva 
exemple : aveţi o oră importantă, dar vă lipseşte materialul 
didactic. Fiţi sinceri cu elevii şi explicaţi-le situaţia, iar ei 
vă vor putea ajuta să construiți alte materiale didactice (veţi 
transforma astfel o constrângere - nu aveţi material didactic - 
într-o oportunitate - elevii vor fi mai motivaţi dacă se vor 
putea implica în construcţia noilor materiale didactice, mai 
motivaţi să înveţe). Al doilea caz: aţi avut unele probleme 
de sănătate ori anumite evenimente dramatice s-au întâmplat 
în familia dumneavoastră, ceea ce nu poate să nu influenţeze 

în mod negativ prestaţia dumneavoastră (temporar, desigur). 
Credeţi că pe elevi nu îi priveşte acest lucru ? Greşiţi — ei 
sunt parte a „familiei” dumneavoastră, în sensul că petreceţi 
o parte din timpul dumneavoastră alături de ei, nu sunt 
obiecte fără viaţă, ei pot simţi şi înţelege ceea ce se întâmplă. 
Explicaţi-le (pe scurt!) aceste lucruri şi veţi vedea că 
investiţia dumneavoastră în încredere va genera un impuls 
spre reciprocitate din partea lor (vezi şi principiul reci- 
procităţii). 

Dealtfel, principiul încrederii OA A şi de la: ideea că . 
oamenii vă vor percepe mai bine şi vor avea o părere mai 
bună despre dumneavoastră dacă le dezvăluiţi şi elemente 
mai puţin plăcute în ceea ce vă priveşte. În şcoala tradi- 
ţională, cadrul didactic era zugrăvit ca: o fiinţă perfectă, 
elevii putând să-l urmeze ca pe un model în tot şi în toate. 
'Chiar dacă această imagine era una pozitivă, ea era complet 
nerealistă. Profesorul este şi el om, iar un om este format 
din lumini şi umbre, din părţi bune şi unele mai puţin bune. 
Dacă veţi încerca să-i oferiţi elevului doar imaginea dum- 
neavoastră „de duminică”, există riscul ca el să vă considere 
necredibil. Dimpotrivă, dezvăluiţi-le - încă de la prima 
întâlnire - micile dumneavoastră defecte. Evident că o.să le 
spuneţi doar lucrurile puţin sau deloc atacabile, dar veţi 
crea impresia de onestitate şi elevii vor răspunde cu aceeaşi 
monedă. Cercetările lui Bohner (apud Goldstein, Martin, | 
Cialdini, 2007) demonstrează şi ele acest lucru. Aveţi însă 
grijă deoarece, dezvăluindu-le doar partea negativă, sunteţi 
la jumătatea drumului. Trebuie să legaţi elementele negative 
exprimate de unele pozitive. Prin puterea comparaţiei şi 
sentimentul de încredere dezvoltat, elevii vor oferi mult 
mai multă credibilitate acestora din urmă. Cercetătorul le-a 

oferit subiecţilor studiului său trei mesaje publicitare despre 
un restaurant : unul conţinând doar elemente pozitive, unul 
dezvoltat pe elemente negative şi unul -mixt, atât pozitiv, 
cât şi negativ. Evident, aşa cum arătam mai sus, cel de-al 
treilea mesaj a fost mult mai convingător. Dacă le oferiţi 
elevilor imaginea perfectă, ea va fi necredibilă ; dacă le 
daţi 'suficient credit să ştie că, deşi sunteţi o persoană cu 
multe calităţi, aveţi şi defecte, vor fi mult mai determinaţi 
să considere acele calităţi reale şi să vă aprecieze pentru 
GENEI 

Urmărind întregul evantai al factorilor descrişi mai sus, 
veţi deveni pentru cursanţii dumneavoastră o bază sigură. 
Este un aspect extrem de important pentru relaţia de încre- 
dere dintre dumneavoastră şi elevi, fiind în fapt cel mai bun 
rezultat al dezvoltării acestei relaţii. 

Dar ce este o bază sigură? Pentru Kohlrieser (2007), 
misiunea unei baze sigure (termen introdus de John Bowlby, 
preluat şi adaptat din limbajul militar) este aceea de a oferi 
un sentiment de protecţie şi siguranţă, lucru care ne ajută 
să ne concentrăm asupra aspectelor problemelor care ne 
trimit spre performanţă şi succes. În lipsa unei baze sigure, 
persoana este cuprinsă de anxietate, de stresul eşecului, 
ceea ce o va face să îşi focalizeze eforturile spre a înde- 
părta de sine potenţialele pericole (demers care poate bloca 
creativitatea, asumarea de riscuri, entuziasmul etc.). Pentru 
Kohlrieser, simptomele pe care le manifestă persoanele 
cărora le lipsesc bazele sigure includ: 1) nivelul scăzut al 
stimei de sine; 2) rezistența scăzută la frustrare şi stres ; 
3) atitudini şi comportamente antisociale ; 4) lipsa încre- 
derii în celelalte persoane ; 5) atitudine negativă generală 
şi dificultatea de a dezvolta relaţii emoţionale etc. Şi la o 

primă. vedere observăm că aceste elemente sunt foarte des 
întâlnite în şcoala de astăzi, fiind obiectul de lucru al 
managementului clasei de elevi. 

„ Tată de ce pentru elev, cadrul didactic tiebuie să repre- 
zinte o bază sigură, cel puţin în ceea ce priveşte activitatea 
de învăţare (deşi aspectele respective -este necesar să se 
extindă şi în sfera relaţiilor psihosociale). Astfel, cursantul 
trebuie să aibă „curajul” de a încerca şi de a greşi fără a-i 
fi teamă că profesorul va utiliza tentativa sa drept motiv de 
“sancţiune. Pentru a deveni o bază sigură, cadrul didactic 
- trebuie să încurajeze elevul şi atunci (sau mai ales atunci) 
când acesta greşeşte, profesorul trebuind să aprecieze şi 
procesul, nu doar produsul. Dacă elevul ştie că o eventuală 
- greşeală din partea lui se va solda cu o pedeapsă, el va tinde 
să evite sancţiunea prin diminuarea participării proprii doar 
la situaţiile în care este sută la sută sigur că răspunsul dat 
este unul corect. Dincolo de aspectele instructive, adiţionate 
direct activităţii profesorului la clasă, cadrul didactic tre- 
buie să extindă rolul său de bază sigură pentru cursanţi la 
toate problemele cu care aceştia se confruntă. Pentru a şti 
dacă sunteţi sau nu o bază sigură pentru elevii dumnea- 
voastră, încercaţi să răspundeţi cât se poate de sincer la 
următoarea întrebare: au elevii dumneavoastră încredere 
să vă comunice aspecte ale problemelor cu care se confruntă 
pe care nu le împărtăşesc cu alţi adulţi (uneori nici cu cei 
de vârsta lor) ? Dacă răspunsul este afirmativ, vă îndepliniţi 
corect rolul de bază sigură. 


Y. Fiţi sinceri şi investiţi cu încredere elevul. 


16. Principiul reciprocităţii 


Gândiţi-vă pentru câteva momente la un elev pe care îl 
consideraţi incorigibil. Nu învaţă, provoacă probleme de 
indisciplină, vă stresează cât tot restul clasei la un loc. Consi- 
deraţi că aţi încercat totul în ceea ce-l priveşte ; i-aţi cerut — 
în mod repetat. să înveţe, l-aţi pedepsit, aţi încercat să 
premiaţi acele elemente de conduită pe care le-aţi putut recom- 
pensa, totul finalizându-se cu un eşec didactic. Ce-i de făcut ? 

Alvin Gouldner (apud Brock, Green, 2005) a remarcat 
în urma unui studiu extins că orice societate umană îşi 
pregăteşte membrii să trăiască sub auspiciul regulii reci- 
procităţii ; aceasta din urmă înseamnă că o persoană are un 
anumit tip de obligaţie (resimţită la nivel intern) de a oferi 
la rândul său ceva atunci când a primit ceva / i s-a făcut 
o favoare. : Experimentul efectuat de către Regan (apud 
Guguen, 2007) este revelator în acest sens şi important din 
punct de vedere didactic. Astfel, pe scurt, câţiva studenţi 
erau chemaţi într-un laborator spunându-li-se că vor parti- 
cipa la un studiu privind judecata estetică. Doi dintre ei 
erau introduşi în 'sala respectivă, însă doar unul era subiectul 
„naiv” (care nu ştia despre ce este vorba, crezând într-adevăr 
că se află acolo pentru elementul estetic), iar celălalt era în 
fapt complicele experimentatorului. Cei doi rămâneau singuri, 

iar în timpul acesta suna un telefon la care complicele 
cercetătorului răspundea: 1) în primul caz politicos, ama- 
bil ; 2) în al doilea caz nepoliticos, închidea brutal con- 
vorbirea cu o presupusă persoană de la capătul firului. Apoi 
cei doi subiecţi participau la aprecierea unor reproduceri 
după nişte tablouri, după care îşi împărtăşeau emoţiile. 

În pauza care urma complicele cerea voie să lipsească 
puţin, iar când se întorcea în sală aducea cu sine un suc. În 
prima situaţie, numită de „favoare personală”, el aduceaun 
suc şi pentru colegul său (subiectul „naiv”), oferindu-i-l în 
dar, fără a accepta să primească vreun ban; în a doua 
situaţie, el doar se întorcea: şi se aşeza fără o vorbă la locul 
său (exista şi a treia situaţie de control, în care aducea un 

“suc, dar spunea că i-l oferise experimentatorul pentru parti- 
-ciparea la studiu). Urma un nou moment de apreciere a 
reproducerilor, după care o nouă pauză. În timpul celei 
de-a doua pauze, complicele spunea subiectului „naiv” că 
vinde bilete la o tombolă pentru construirea unei noi săli de 
gimnastică şi îl întreba dacă nu ar vrea să cumpere. Era 
înregistrat răspunsul subiectului „naiv”, precum şi câte 
bilete se cumpărau. La întoarcerea în sală, experimentatorul 
îi cerea subiectului „naiv” să-i spună ce impresie i-a lăsat 
complicele (despre care subiectul „naiv” credea în conti- 
nuare că este un simplu student, participant ca şi el), prin 
completarea unei scale cu adjective — printre care se numă- 
rau şi „generozitate” şi „politeţe”. 

Deloc surprinzător, când subiectul „naiv” primea sfavoa- | 
rea personală” din partea complicelui, el simţea nevoia de 
a răspunde cu aceeaşi monedă şi era mult mai deschis la a 
cumpăra bilete de tombolă ori de a-l aprecia pozitiv (indiferent 
dacă prin răspunsul la telefon complicele se dovedise o 

persoană politicoasă sau nu). Iată că principiul reciprocităţii 
funcţionase ireproşabil. 

Cum putem dezvolta acest lucru în şcoală? Gândiţi-vă 
la elevul-„problemă”. Îi puteţi face o favoare pe care ar 
aprecia-o ca fiind personală ? ; puteţi acorda atenţie proble- 
melor lui personale ; îi puteţi face surprize oferindu-i ocazia 
să vorbească despre pasiunile sale în faţa clasei (dacă vrea 
să facă acest lucru în public) sau în faţa dumneavoastră etc. 
Gândiţi-vă la cât mai multe astfel de ocazii pentru a vă 
asigura că la respectivul cursant „contul” se umple şi va 
trebui restabilită balanţa. Veţi fi mai bine privit, veţi fi mai 
apreciat şi elevul va simţi nevoia de a vă oferi ceva în 
schimb - deci se va implica mai mult atunci când i-o veţi 
cere. Şi, nu uitaţi, în experimentul descris mai sus mai 
apare o rezultantă interesantă : acest fenomen îmbunătăţeşte 
imaginea nu doar pentru complicele politicos, ci şi pentru 
cel nepoliticoş. Similar, un cadru didactic iubit şi apreciat 
deja de către elevii săi va îmbunătăţi rata lor pozitivă de 
răspuns la solicitări prin principiul reciprocităţii. Dar şi un 
cadru didactic mai puţin popular ar putea profita de prin- 
cipiul reciprocităţii pentru a obţine mai multe „puncte” în 
ochii elevilor săi. Acest lucru este important deoarece, aşa 
cum observă Belding (2004), multe elemente sunt definite 
de reciprocitate. Spre exemplu, respectul presupune o stare 
de reciprocitate. Oferiţi respect şi veţi primi la rându-vă 
respectul pe care îl doriţi. 


v Faceţi elevilor diferite „servicii ”, ascultându-i, oferindu-le 
ocazia să se afirme şi să facă ceea ce le place şi princi- 
piul reciprocităţii va acţiona în favoarea dumneavoastră, 
oferindu-vă o imagine mai bună în ochii lor şi mai multă 
solicitudine la cererile didactice pe care le adresați. 


17. Principiul conştientizării 


De multe ori, când vă confruntaţi cu situaţii care nu vă 
plac, când este dificil să faceţi faţă unor elevi- problemă” 
sau când, pur şi simplu, ceea ce se întâmplă în plan şcolar 
nu este tocmai motivant pentru a merge mai departe în 
cariera de cadru didactic, este util să faceţi apel la acest 
principiu al conştientizării.. Conform acestuia, înainte de a 
face orice pas în orice direcţie, înainte de a aplica orice 
soluţie posibilă la situaţia dumneavoastră, conştientizaţi 
situaţia exactă de plecare, unde vă aflaţi şi ceea ce doriţi 
efectiv să înfăptuiţi. Evident, veţi spune că este de la sine 
înţeles că ştiţi exact ceea ce doriţi. Totuşi, o să vă aduc în 
atenţie o mică întrebare pe care o adresez adeseori stu- 
denţilor mei. Să luăm următoarea situaţie ipotetică: intraţi 
în sala de clasă şi elevii dumneavoastră sunt din cale afară 
de gălăgioşi, se plimbă printre bănci, vorbesc tare unii cu 
alţii şi, în genere, au un comportament ce intră în sfera de 
incidenţă a managementului clasei. Ce vă doriţi de la aceşti 
elevi? De cele mai multe ori, răspunsul imediat nu este şi 
cel corect. Studenţii mei se grăbesc să spună că ar dori 
linişte. Nu este aceasta opusul gălăgiei care ne provoacă o 
anumită senzaţie de disconfort? Ei bine, dacă aţi gândit 
acelaşi lucru ar fi bine să vă reconsideraţi răspunsul. Să 

spunem că elevii ar face linişte şi în linişte ar citi ziarul ori 

s-ar uita pe fereastră, ori ar dormi cu capul pe bancă. Ceea 

ce doreşte cadrul didactic este departe de a fi linişte, ci o 

stare de implicare în direcţia orei pe care doreşte să o susţină. 

„Pentru a observa şi mai bine cum acţionează principiul 
conştientizării, vom adapta un exerciţiu pe care îl regăsim 
în literatura de specialitate (vezi şi Port, 2006). Stând 
confortabil la biroul dumneavoastră, notaţi pe o foaie de 
hârtie : 

1. Care categorii de elevi vă provoacă cele mai mari pro- 
bleme (pentru că nu există doar un elev-„problemă”, ci 
mai multe tipuri), care dintre comportamentele cursan- 
ţilor sunt intolerabile în concepţia dumneavoastră ? Faceţi 
acest exerciţiu la modul ideal, făcând abstracţie de elevii 
concreţi pe care îi aveţi, ca şi cum ar trebui să răspundeţi 
la o întrebare dintr-un test. 

2. Încercaţi acum să găsiţi corespondențe între aceste cate- 
gorii şi nume de elevi, cazuri concrete cu care vă con- 
fruntaţi la şcoală. Observaţi impactul pe care fiecare 
dintre aceştia îl are asupra unei bune desfăşurări a orei 
dumneavoastră. Trebuie să fiţi foarte onest cu dumnea- 
voastră în acest moment şi să punctaţi toate persoanele 
care, în proporţie mai mare sau mai mică, influenţează 
negativ calitatea actului instructiv-educativ. S-ar putea 
să identificaţi anumite cazuri de elevi care nu au com- 
portamente flagrante, dar care contribuie la dezvoltarea 
unui climat negativ în relaţia dumneavoastră cu elevii şi 
cu clasa văzută ca întreg. 

3. Un ultim pas util este fişarea fiecărui caz în parte. 
Gândiţi-vă la motivele pe care le are fiecare elev să 
acţioneze în felul în care o face, ce soluţii aţi putea avea 

pentru a preîntâmpina comportamentele negative şi a 
“ favoriza comportamente pozitive în locul acestora. 
Închipuiţi strategii concrete, conştientizaţi-vă locul şi - 
rolul în cadrul procesului ca atare. . 


A identifica exact problemele şi a găsi soluţii care să se 
potrivească este doar un aspect — ceea ce nu poate fi nici pe 
departe suficient. Ceea ce ne interesează nu este doar să nu 
lucrăm cu elevi-,„problemă”, ci şi să lucrăm cu elevi exce- 
lenți. Cum putem face aceasta în cazul principiului con- 
ştientizării ? Inversaţi exerciţiul şi veţi obţine nu doar o 
bună cale de a rezolva problemele, ci şi un mod de a vă 
apropia succesul şi performanţa. 

1. Descrieţi pe o foaie de hârtie elevul ideal în concepţia 
dumneavoastră. Ce calităţi ar trebui să aibă acesta?: 
"Aveţi grijă să nu cădeţi în capcana identificării elevului 
„comod”, care nu vă pune mari probleme. Nu doriţi o 
situaţie în care să nu aveţi dificultăţi — aceasta este doar 
un mod de a minimaliza eşecul şi nu de a obţine succesul. 
Gândiţi-vă la elevul care s-ar potrivi cel mai bine cu 
stilul dumneavoastră de predare, cu personalitatea dum- 
neavoastră, cu concepţia dumneavoastră despre procesul 
de învăţământ (predare-învăţare-evaluare). 

2. În cel de-al doilea pas, similar exerciţiului descris mai 
“sus, încercaţi să vedeţi care dintre elevii concreţi pe care 
îi aveţi la clasă se potriveşte cel mai bine profilului pe 
care l-aţi creat. Descrieţi-vă sentimentele, de ce vă face 
plăcere să interacţionaţi cu aceştia. Observaţi ce comporta- 
mente pot fi dezvoltate şi cum le puteţi extinde şi la 
ceilalţi elevi, care în acest moment nu le posedă. Ce alte 
comportamente aţi putea considera că se sf talia şi nu 
le-aţi inclus până acum ? 

3. Nu uitaţi că elevii se află într-un proces de dezvoltare şi 
puteţi induce comportamente, dar într-o relaţie (şi relaţia 
cadru didactic - elevi nu face nici ea excepţie) este 
important ca ambii parteneri să se „plieze” pe stilul şi 
personalitatea celuilalt. Aşa încât ultimul pas este - după 
ce aţi epuizat strategiile de dezvoltare a elevilor dum- 
neavoastră - să identificaţi acele resurse proprii de a 
face dumneavoastră schimbările necesare în plan per- 
sonal. 


În procesul de conştientizare este la fel de important să 
ne dăm seama când avem problema sub control sau suntem 
controlaţi de problemă! În cel de-al doilea caz, cadrul 
didactic poate să se afle sub o presiune şi un stres extreme 
care să inducă o stare de descurajare şi de neajutorare. . 
Dacă vă aflaţi într-o asemenea situaţie, este important să 
recâştigaţi controlul (vezi şi Owen, 2007): să vedeţi ce 
mici aspecte din reţeaua de probleme puteţi rezolva. Rezol- 
vând câte ceva (chiar dacă nu ajungeţi la „inima” situaţiei 
critice) vă va creşte încrederea în propriile forţe şi veţi fi 
mai motivaţi să „atacaţi” adevărata provocare ! 


Y Principiul conştientizării vă aduce în atenţie necesitatea 
înțelegerii în profunzime a locului şi rolului dumnea- 
voastră în succesul sau insuccesul activităţii instructiv- 
-educative. 


18. Principiul coerenței 
între comunicarea verbală 
şi comunicarea nonverbală 


În relaţia cu elevii, cadrul didactic utilizează mai multe 
tipuri de comunicare. Dintre acestea, diada cu influenţa 
cea mai puternică asupra actului instructiv-educativ este. 
axa verbal-nonverbal din comunicare. De ce este atât de 
importantă ? Pentru că ambele tipuri de comunicare se pot 
sprijini reciproc (cazul fericit), dar pot şi să se contra- 
ZiCă (Situaţie care poate pune multe probleme activităţii 
instructiv-educative, dar şi relaţiei dintre profesor şi elevi). 
Explicaţia este simplă : conform studiilor, atunci când comu- 
nicarea verbală şi comunicarea nonverbală se contrazic, 
oamenii tind să creadă - de cinci ori mai mult - ceea ce s-a ' 
transmis prin comunicarea nonverbală. Spre exemplu, când 
cadrul didactic îi spune unui elev „Foarte bine!” cu o 
expresie ironică şi un ton maliţios, elevul nu va lua în 
calcul informaţia respectivă, ci modul în care ea a fost 
transmisă. muie 

Pregătirea psihopedagogică a pus un accent importat pe 
comunicarea verbală. Comunicarea nonverbală a rămas 
într-un con de umbră, deşi — aşa cum putem observa - este 
la fel de importantă (dacă nu chiar mai importată în unele” 

cazuri) ca şi comunicarea verbală. Dar care sunt canalele 
comunicării nonverbale ? Iată câteva dintre cele mai IMpor- 
tante : 


„Limbajul” ochilor (contactul vizual); Stass şi Willis 


„(apud Hayes, Orrell, 2003) au efectuat un experiment în 


care subiecţii trebuiau să aleagă un coleg de lucru dintr-o 
pereche de femei dintre care una era instruită de expe- 
rimentatori să-l privească în mod direct pe subiect, în 
timp ce cealaltă trebuia să privească în altă parte atunci 
când era prezentată subiectului - alegerea subiecţilor s-a 
orientat în direcţia persoanei care-i privise direct în 
timpul prezentării. 

„Limbajul ” trupului (gesturi, mişcări, poziţii) reprezintă 
o sursă importantă de informaţii în special pentru pro- 
fesor, care poate astfel să primească un feedback substan- 
ţial. Gamble divide limbajul trupului în două subsisteme : 
postura şi gesturile, pe când Scheflen (apud Cross, 1974) 
evidenţiază trei dimensiuni ale limbajului trupului : punc- 
tele sunt reprezentate de schimbări ale mişcării capului, 
expresia facială şi mişcările mâinilor, poziţiile sunt repre- 
zentate de schimbarea posturii în timpul conversaţiei, 
iar prezentarea include întregul comportament nonverbal 
cuprinzând intrarea şi plecarea din sala de discuţii. 
Contactul fizic ne poate sugera un evantai extrem de larg 
de factori care conduc la afecţiune, dependenţă, agre- 
sivitate, dominanţă etc. în interrelaţionările persoanelor 
cu care venim în contact, definind statusul acestora. 
Spațiul — creatorul proxemicii, Edward T. Hall, a obser- 
vat că există o diferenţă între distanţa intimă (0-0,5 m), 
distanţa personală (1-1,5 m), distanţa socială (1,5-4 m) 
şi distanţa publică (aproximativ 4 m), distanţe pe care 

oamenii le definesc în funcţie de prezenţa interlocuto- 
rului. Un tip special de spaţiu este reprezentant de con- 
ceptul de teritoriu. i 


Spre exemplu, teritoriul unui elev în clasă îl reprezintă 
banca în care stă de obicei; astfel, elevul se va supăra 
dacă, venind în clasă, va găsi pe cineva aşezat „în locul lui”. 

Observăm deci cât de larg este spectrul nonverbal al 
comunicării. De ce am accentua atunci doar aspectele verbale 
ale comunicării didactice ? Mai ales că, după cum observau 
Mark Knapp şi Ray .Birdwhistell (apud Gamble, Gamble, 
1993), de fapt, canalul verbal ocupă „doar” o proporţie de 
35% din totalul comunicării, restul de 65 % fiind ocupat de 
canalul nonverbal. 

Comunicarea verbală şi comunicarea. nonverbală sunt 
astfel strâns legate una de alta. Literatura de specialitate 
(vezi şi Fybels, Weaver, 1986; DeVito, 1988) consemnează 
elementele importante ale acestei relaţii : 


- comunicarea nonverbală are menirea de a o accentua pe 
cea verbală ; astfel, profesorul poate întări prin elemente 
de mimică sau de gestică importanţa unei anumite părţi 
din mesaj din ceea ce transmite, în timpul orelor, cursan- 
ţilor săi; pi): 

-: comunicarea nonverbală poate completa mesajul transmis 
pe cale verbală; 

- comunicarea nonverbală repetă sau reactualizează înţe- 
lesul comunicării verbale, dând astfel receptorului comu- 
nicării posibilitatea să identifice în timp real un îndemn: 
aflat în „spatele” unei moţiuni/afirmaţii ; 

—. în sfârşit, putem spune chiar că elemente ale comunicării 

“ nonverbale pot substitui aspecte ale comunicării verbale 

(spre exemplu, atunci când, printr-un gest, profesorul îi 
indică unui elev să răspundă). 


În altă ordine de idei, comunicarea nonverbală poate fi 
şi automanipulativă. Strack, Martin şi Stepper (apud Crisp, 
Turner, 2007) au demonstrat acest lucru realizând un expe- 
riment deosebit de interesant. Ei au cerut unor subiecţi să 
aprecieze gradul de umor al unor benzi desenate. Până 
acum nimic spectaculos : însă participanţii trebuiau să facă 
acest lucru ţinând capătul unui creion în gură. Jumătate 
dintre subiecţi au fost instruiți să facă acest lucru cu dinţii, 
celorlalţi li s-a spus să ţină capătul creionului cu buzele. 
Rezultatele experimentului au arătat că participanţii au 
apreciat diferit desenele arătate : cei care au ţinut creionul 
între dinţi au apreciat că acestea sunt mult mai amuzante 
decât cei care au trebuit să realizeze sarcina ţinând creionul 
între buze. Care credeţi că a fost explicaţia? Puteţi expe- 
rimenta şi dumneavoastră acasă: creionul ţinut între dinţi 
trimite la o mimică a feţei asemănătoare cu un zâmbet, 
creionul ţinut între buze trimite spre o mimică a supărării. 
Chiar dacă aceste expresii nu aveau legătură cu starea 
psihologică a participanţilor, aceştia implicit au legat cele 
două aspecte şi astfel s-au automanipulat că desenele sunt 
mai amuzante în cazul creionului ţinut între dinţi sau că 
acestea nu au umor în cazul creionului ţinut între buze. . 

De altfel, ideea de suplinire ori de concurenţă este 
interesant de analizat în multiple contexte didactice (nu 
doar în relaţia dintre comunicarea verbală şi cea non- 
verbală). Spre exemplu, când elevul este mic (în ciclul 
primar, spre exemplu), el este încurajat sau măcar „lăsat” 
să repete cu voce tare textul pe care doreşte să-l înveţe. Mai 
târziu, odată cu trecerea anilor, acest obicei este considerat 

un element inutil sau chiar dăunător: de cele mai multe 
ori, o astfel de practică trimite la perspectiva învăţării „pe 
dinafară”, fără conştientizarea informaţiilor astfel însuşite, 
la memorarea mecanică. Şi poate că de cele mai multe ori 
lucrurile aşa şi stau. Totuşi, verbalizarea are funcţia ei în 
memorarea unui conţinut. La adult ea nu dispare, dar se 
interiorizează, devine un automatism (aşa cum dacă atunci 
când învaţă să meargă copilul dezvoltă conştient succe- 

siunea de paşi necesari pentru a parcurge o anumită distanţă, 
mai târziu conştientizarea structurilor interiorizate ar avea, 

dimpotrivă, consecinţe neplăcute ; în literatura de spe- 
cialitate ni se propune chiar un joc-experiment : încercaţi 
să decideţi conştient cum şi unde să puneţi piciorul în timp 
ce alergaţi şi există o mare probabilitate de a vă împiedica). 

Similar jocului-experiment de mai sus, împiedicarea 
verbalizării printr-o simplă tehnică de concurenţă vocală a 
acesteia scade dramatic-capacitatea persoanei de a memora 
un text. Levy, pe de o parte, şi Peterson şi Johnson pe de 
alta (apud Lieury, 2008) au pus persoanele participante la 
experimentele lor ca în timpul încercării de a memora 
informaţii prezentate vizual (texte ce trebuiau lecturate) 
sau auditiv să repete o secvenţă vocală (hi-ya) sau să numere 
de la 1 la 9. Faţă de situaţia în care aceste cerinţe nu 
existau, memorarea respectivelor informaţii a fost substan- 
ţial afectată. 

Concluzia este că şi repetarea (cu voce tare sau „În 
gând”, când procesul este interiorizat) îşi are rolul ei în 
cadrul procesului de învăţământ; acest element nu exclude 
faptul că elevul nu trebuie să-şi focalizeze demersul pe o 
memorare de tip mecanic, în care informaţiile asimilate să 
nu aibă, în prealabil, la bază fenomenele descrise de piramida 

lui Bloom. Ceea ce dorim însă să accentuăm este faptul că, 
aşa cum se întâmplă şi în multe alte domenii de studiu, şi în 
ştiinţele educaţiei nici o extremă nu este o soluţie şi fiecare 
extremă are, în acelaşi timp, în structura ei elemente pozi- 
tive şi elemente negative. Cu atât mai mult cu cât Lieury 
(2008) face distincţie între repetarea lexicală („ştiutul pe 
dinafară”) şi repetarea semantică (a sensului). Aceasta din 
urmă nu se cantonează, ca prima, pe memorarea mecanică, 
ci oferă cadrului didactic o bază de lucru excelentă prin 
ceea ce autorul numeşte metoda învăţării „multiepisodice”. 
Concret, Lieury face apel la o analogie utilă: învăţarea 
multiepisodică este folosită în tehnica realizării unei poves- 
tiri — unde vom afla diferite elemente ale unui puzzle care 
compun personalitatea unui personaj, nu dintr-odată, ci pe 
rând şi în contexte diferite (nu cu aceleaşi cuvinte, ceea ce 
ar fi trimis la memorare mecanică), şi de fiecare dată sub 
altă formă (dar cu aceeaşi esenţă), povestitorul punându-ne 
la dispoziţie un . ghem de elemente” cu ajutorul căruia nici 
„nu vom realiza că efectuăm o repetare. Ce opreşte cadrul 
didactic să construiască lecţia astfel încât elementele pe 
„care dorim ca elevul să le înveţe să apară în mai multe 
situaţii diferite, în contexte diferite (ceea ce va suscita 
atenţia cursanților), dar, urmând principiul cuie a să fie 
asimilate uşor de către aceştia ? - 

Şi încă un exemplu privind efectele nocive ale contradic- 
toriului. În psihologie, acesta poartă numele de efectul 
Stroop (după cercetătorul care l-a pus în evidenţă - Stroop, 
1935). Conform lui Hayes şi Orrell (2003), acesta apare 
atunci când suntem nevoiţi să procesăm două semnale contra- 
dictorii. Astfel, dacă unor persoane le sunt prezentate silabe 
lipsite de sens (scrise în culori diferite) şi li se va cere să 

numească acea culoare cu care au fost notate silabele în 
cauză, acest lucru va fi făcut cu uşurinţă de către subiecţi. 
Cu totul altfel vor sta lucrurile dacă le vom prezenta per- 
soanelor nu silabe lipsite de sens, ci cuvinte care desem- 
nează culori, dar cerneala cu care vor fi scrise acestea să 
difere de sensul cuvântului. Spre exemplu, să scrieţi cuvântul 
verde, dar folosind culoarea roşie. Stroop a pus acest lucru 
„pe seama declanşării unor procese automate: odată ce am 
învăţat să citim, avem tendinţa să o facem ori de câte ori 
ochii noştri întâlnesc cuvinte scrise. Or, acum avem de-a 
face cu două semnale contradictorii : sensul cuvântului citit 
trimite spre culoarea verde, dar cerneala cu care a fost 
tipărit acesta este roşie! Să | | 

Observăm şi din această analogie că simplul fapt de a 
transmite simultan semnale contradictorii va avea drept 
rezultat crearea unui sentiment de confuzie la receptor. 
Elevul va fi pus astfel în situaţia de a procesa două mesaje 
care se contrazic reciproc. lată de ce e necesar ca profesorul 
să-şi armonizeze mesajele transmise spre elevii săi. 

Semn de întrebare: În ştiinţele socioumane, realitatea 
este de multe ori variabilă, depinzând de unghiul de vedere 
şi de situaţia unică în care se poziţionează actorii sociali (în 
cazul nostru, profesorul şi elevul). Spre exemplu, principiul 
coerenţei dintre comunicarea verbală şi comunicarea non- 
verbală este operant în marea majoritate a cazurilor. Totuşi, 
practica educativă atenționează asupra unui aspect supli- 
mentar: atunci când cadrul didactic are de făcut o critică la 
adresa elevului, mesajul nonverbal nu trebuie să urmeze 
strict semnificației transmise prin intermediul cuvintelor. 
Mai precis, în cazul în care trebuie să subliniem aspectele 

negative ale comportamentului unui elev, mesajul verbal 
este unul critic, dur, în schimb, mesajul nonverbal poate fi 
unul de deschidere, de „liniştire” a elevului (gesturi de 
deschidere, faţa cadrului didactic trebuie să fie destinsă 
etc.). Explicaţia ? S-a observat că oricum „pastila amară” a 
criticii este greu de acceptat de către elev, iar mesajul 
nonverbal pozitiv ar creşte şansa ca elevul să-şi asume 
remarcile cadrului didactic. Cum caracterizați această excep- 
ţie de la regula principiului coerenţei între comunicarea 


verbală şi comunicarea nonverbală ? 


V Luaţi î în calcul, de fiecare dată, că atunci când transmi- 
teți un mesaj verbal interlocutorilor dumneavoastră 
transmiteți Simultan şi un mesaj nonverbal, iar o necon- 
cordanță între acestea poate induce confuzie şi com- 
promite eficiența comportamentului didactic. 


„19. Principiul dialogului 


Obişnuiesc ca în convorbirile cu cadrele didactice pe care 
le formez să întreb: credeţi că aveţi un dialog sincer cu 
elevii dumneavoastră? Câţi credeţi că au răspuns „Nu”? 
Aţi ghicit, nici unul. Este, într-adevăr, o constantă a fiinţei 
umane (ce ţine de legile atribuirii) care ne face să fim greu 
empatici, să înţelegem lumea în special prin propriii ochi. 

“Sunt convins că dacă aş fi întrebat „cealaltă parte”, elevii, 
nu întotdeauna aş fi găsit acelaşi răspuns. Dacă ar fi existat 
o echivalență perfectă între cele două, dacă dialogul ar fi 
fost într-adevăr sincer şi perceput astfel de ambele „tabere”, 
nu am mai fi vorbit de probleme în învăţământ ! 

„Dacă vreţi să ştiţi dacă aveţi un dialog sincer, corect cu 
elevii dumneavoastră, verificaţi-vă răspunsurile la unele 
din următoarele întrebări : 


1. Elevii au „curajul” să vă vorbească despre viaţa lor 
privată? Elevii au „curajul” să vă contrazică (fără a 
face din asta o bravadă, fără să declanşeze o „luptă 
pentru putere” între ei şi dumneavoastră, ci firesc, aşa 
cum ar face-o în familie) ? 

2. Când a fost ultima dată când un elev v-a mulţumit pentru 
ceea ce i-aţi spus, pentru informaţii, pentru atenţia acor- 
dată etc. ? 

3. Elevii consideră că îi înţelegeţi? Elevii consideră că vă 
înţeleg pe dumneavoastră ? 

4. Există o doză de sinceritate apreciabilă în relaţia dum- 
neavoastră cu elevii (sau este un joc „de-a şoarecele şi 
pisica”)? Vi se întâmplă ca elevii să vă spună adevărul 
chiar dacă ştiu că vor fi pedepsiţi sau este mai degrabă 
ca în întâmplarea povestită de către Wilson (2007)? 
Autorul spune că patru tineri au întârziat la oră şi s-au 
hotărât să îi spună profesorului că întârzierea ar fi fost 
cauzată de nişte condiţii externe (s-a spart un cauciuc la 
maşină). Cadrul didactic i-a pus pe fiecare separat să 
scrie pe o foaie de hârtie care cauciuc s-a spart. Dacă 
dumneavoastră aţi fi respectivul profesor răspunsurile ar 
fi diferite sau ar coincide ? 


Evident că lista poate fi mult mai lungă, ea putând fi 
completată de către fiecare dintre dumneavoastră. 

De altfel, faptul că profesorul poate fi o persoană cu 
care elevii să vorbească despre problemele care îi preocupă, 
despre dificultăţile de tot tipul pe care le întâmpină este un 
fapt benefic în dublă perspectivă: pe de o parte, relaţia 
profesor - cursant se optimizează, iar pe de altă parte, 
cursantul însuşi are la dispoziţie o excelentă metodă de 
depăşire a cuantumului consistent de stres pe care situaţia 
problematică cu care se confruntă îl presupune. Cercetările 
lui Pennebaker (apud McLeud, 2007) au pus în evidenţă 
acest ultim element. În cadrul studiului, un grup de volun- 
tari au fost separați în două grupe. Persoanelor care com- 
puneau primul grup li s-a cerut să scrie câteva rânduri 
despre o problemă care îi stresa într-un interval de timp de 
zece minute pe parcursul a patru zile consecutive. Subiecţilor 

din al doilea grup li s-a cerut să facă acelaşi lucru, dar tema 
despre care au redactat respectivul text era una superficială, 
fără legătură cu persoana lor. Şi într-un caz, şi în celălalt, 
aceste texte nu au fost citite de nimeni (nici: măcar de către 
cercetător). S-a măsurat starea generală de sănătate şi dispo- 
ziţia subiecţilor înainte de experiment, imediat după încheie- 
rea lui şi la un timp după aceea. S-a remarcat că simplul 
fapt de a nota câteva propoziţii despre o temă care reprezintă 
o sursă de stres şi anxietate a făcut ca persoanele din primul 
grup să înregistreze progrese semnificative legate de starea 
de sănătate, bună dispoziţie şi atitudine pozitivă prin com- 
paraţie cu rezultatele obţinute de către cel de-al doilea 
grup. Ulterior, Pennebaker a demonstrat incidenţa acestor 
rezultate şi în cazul discursului oral. Faptul că împărtăşesc 
date despre problema care îi frământă îi face pe oameni să 
se simtă mai rău în timpul redactării textului/conversaţiei 
decât la începutul activităţii ; în schimb se vor simţi mult 
mai bine după încheierea activităţii. 

Dacă analizăm lucrurile doar din punctul de vedere al 
cadrului didactic, beneficiile dialogului profesor - student 
sunt extrem de mari. Vedem astfel rolul deosebit de impor- 
tat pe care dialogul deschis pe care îl puteţi avea cu elevii 
dumneavoastră dezvoltă o relaţie de încredere, un parte- 
neriat şi = mai mult decât atât - îi oferă cadrului didactic 
elevi mai deschişi pentru procesul de învăţământ a mai 
motivaţi. | 

Pe lângă aspectele ilustrate mai sus, este important ca 
profesorul să conştientizeze faptul conform căruia modul 
cum utilizează limbajul îşi pune amprenta asupra relaţio- 
nării sale cu elevii. 

Astfel, conform lui Starr (2007), există o caracteristică 
importantă a modului în care tipul directiv ori nondirectiv 

de limbaj acţionează asupra celorlalţi. Limbajul directiv 
acţionează în sens unidirecţional, de la cadrul didactic la 
cursant, punându-l pe acesta în situaţie pasivă, de simplu 
executant al comenzilor primite. Starr evidenţiază prin 
câteva elemente definitorii fiecare tip de limbaj: 

Limbajul directiv: Cadrul didactic afirmă prin acesta: 
1) eu ştiu totul, tu nu ştii nimic; 2) eu îţi spun ţie cum să 
faci ; 3) tu urmezi strict instrucţiunile date ; CC 

Limbajul nondirectiv : Cadrul didactic apă prin acesta: 
1) elevul are în el elementele necesare pentru propria dez- 
voltare ; 2) cadrul didactic foloseşte anumite întrebări bine 
gândite pentru a-l ajuta pe elev să descopere singur ; 3) elevul 
este cel care decide - în cunoştinţă de cauză - ce este bine 
şi ce nu este bine pentru propria persoană. 

De multe ori, încercându-se oferirea prin intermediul 
limbajului directiv a unei căi de acţiune universale, se 
ajunge în ceea ce se numeşte comunicare paradoxală. Să 
luăm un exemplu : cadrul didactic este nemulţumit de faptul 
că unul dintre elevi nu are iniţiative şi nu se dezvoltă 
autonom. El decide să le spună părinţilor că ar fi de dorit, 
pentru dezvoltarea viitoare a respectivului cursant, ca acesta 
să-şi dezvolte capacitatea de a fi independent. Dacă se 
alege pentru aceasta un tip de limbaj directiv, mesajul 
trimite la o comunicare paradoxală: „Fii autonom ! ” i se 
va spune, elevul respectiv neavând cum să urmeze sfatul 
primit deoarece, în acest caz, încercând să devină autonom 
pentru că aşa i s-a spus, ar demonstra în fapt contrariul. 
Literatura de specialitate ne oferă şi alte exemple de comu- 
nicare paradoxală pe care le întâlnim în viaţa de zi cu zi: 
unei persoane care nu este spontană i se poate spune: „Fii 
spontană ! ” etc. 

Tată de ce importanţa limbajului nondirectiv pentru dialog 
şi dezvoltare devine evidentă ; cu toate acestea, el nu este 
unica modalitate pe care cadrul didactic trebuie să o folo- 
sească cu elevii. Nu faptul că este folosit'un limbaj directiv 
"este o deficiență a sistemului nostru de învăţământ, ci 
excesul de directivism, faptul că nu există un echilibru între 
cele două tipuri de limbaj. Spre exemplu, în cazul în care 
vorbim despre simpla transmitere de informaţii, limbajul 
directiv este cel mai indicat. Dacă vreţi să învăţaţi pe cineva 
să conducă o maşină, este util să apelaţi la un limbaj 
directiv. Dacă ne referim la probleme care au legătură cu 
cealaltă faţetă a actului instructiv-educativ, şi anume edu- 
caţia, limbajul nondirectiv este de o utilitate mai mare. 
Cadrul didactic trebuie să -poată găsi echilibrul potrivit 
între cele două tipuri şi să-i ofere elevului cea mai bună 
cale ApIo propria dezvoltare. | 


V. mi altzaţi dialogul pe care îl aveţi cu elevii dumnea- 
voastră şi echilibraţi limbajul directiv cu cel nondirectiv, 
pentru a vă asigura că promovați o comunicare eficientă. 


[i 
4 


20. Principiul întrebărilor 


Unul dintre cele mai importante instrumente pe care cadrul 
didactic le poate utiliza în activitatea cu elevii este tehnica 
punerii întrebărilor. Dacă observăm atent, întregul proces 
de învăţământ reprezintă un demers permanent de întrebări 
bidirecţionate în cadrul predării-învăţării, cu preponderență 
de la cursant spre cadrul didactic (în procesul de aflare a 
cunoştinţelor), sensul suferind în cadrul evaluării o relativă 
inversare. La aceste aspecte, strict cognitive, se adaugă şi 
elementele afectiv-motivaţionale şi de dezvoltare şi educare 
ale elevului, caz în care cadrul didactic trebuie să ştie să 
utilizeze o anumită artă a punerii întrebărilor, în urma 
acestora aflând mai multe despre personalitatea elevului, 
despre valorile la care acesta din urmă aderă, despre expe- 
rienţa de viaţă pe care o posedă. 

După ce am evidenţiat importanţa procesului chestionării 
în ansamblul procesului de învăţământ, este util să atragem 
atenţia că lucrurile sunt departe de a fi simple, existând 
anumite aspecte complexe, care pot optimiza sau, dim- 
potrivă, frâna întregul proces. Moore (1992) ne oferă o 
sinteză a câtorva dintre acestea : | 

1. Pentru început, este important să vedem cu ce tip de 
întrebări avem de-a face. Există o largă tipologie a acestora, 

însă considerăm că autorul în cauză, făcând apel la taxo- 
nomia lui Bloom, ne prezintă patru tipuri deosebit de utile, 
situate pe un continuum de la elementele cel mai adesea 
informative până la cele sensibil formative. Învăţământul 
nostru, axat adesea pe simpla acumulare de informaţie, 
„poate păcătui prin focalizarea doar pe primul tip de între- 
bări. Acestea sunt întrebările factuale, care se referă la 
fapte, la lucruri concrete, ce solicită memorarea şi repro- 
ducerea informaţiei acumulate. Tipul acesta de întrebări 
începe cu formulări de tipul: „Defineşte...”, „Spune cine 
a...%, „În ce an s-a întâmplat...” etc. Evident, aşa cum se 
va vedea de altfel şi în cele ce urmează, întrebările factuale 
chestionează baza, fundamentul cunoaşterii, elevul nepu- 
tând trece mai departe în procesul de învăţare fără a poseda 
informaţia necesară. Faptul că acest tip de întrebări se 
adresează acestui fundament nu înseamnă însă că şi trebuie 
să rămânem acolo, să nu progresăm, deoarece în acest caz 
informaţia este de multe ori inutilă, oferită de o memorare 
mecanică, şi este consumată foarte repede de oua de 
uitare. 

- Întrebările empirice se situează pe o treaptă superioară, 
ele cerând elevului să integreze şi să analizeze informaţia 
pe care a asimilat-o, punând în acţiune un tip de gândire 
convergent. De data aceasta vom cere ca elevul să „Spună 
cu cuvintele sale...” ori să „Rezolve o problemă...”. Chiar 
dacă elevul este implicat mult mai mult, de această dată 
- întrebarea are un singur răspuns corect. 

Întrebările” productive sunt cele care nu presupun un 
singur răspuns corect. Dacă mai devreme ne-am referit la 
gândirea convergentă, acum stimulăm şi implicăm gândirea 
divergentă. Avem de-a face cu întrebări deschise, nu avem 

cum să prezicem răspunsul pe care îl putem primi (îmbră- 
când formulări de tipul „Cum crezi că s-ar putea să...”). 
Desigur, aşa cum se specifică în toate metodele de creati- 
vitate, este dificil (dacă nu imposibil ! ) să dezvolţi o creati- 
vitae ştiinţifică fără o cunoaştere a domeniului respectiv. 
În cel mai bun caz, „se va redescoperi roata” -, adică, 
procesul de creaţie neavând suficiente date, se va ajunge la 
concluzii şi produse care au fost deja descoperite. lată de 
ce - şi subliniem acest aspect -, la fel de nocivă ca şi 
centrarea doar pe acumularea de informaţii este şi centrarea 
doar pe creativitate (în lipsa fundamentării informaţionale). 

Cel de-al patrulea tip de întrebări sunt cele evaluative. 
Ele le solicită cursanților să efectueze judecăţi de valoare, 
fiind tot întrebări deschise, de data aceasta cursanţii tre- 
buind să identifice nu doar anumite răspunsuri personale, 
Ci şi să creeze şi să justifice criteriile în urma cărora au ajuns 
la concluzia respectivă. Întrebarea poate să îmbrace o formu- 
lare de genul: „Dintre cele trei soluţii - toate corecte -, care 
crezi că ar fi mai bună? Pe ce te bazezi ?”. 

Pe lângă acestea am putea adăuga ceea ce Newman (apud 
McLeod, 2007) numeşte întrebări ipotetice. Acestea din 
urmă sprijină gândirea divergentă, îl ajută pe elev să treacă 
dincolo de răspunsurile tipice, necreative. Ele sunt formu- 
late în genul: „Dacă ai avea la dispoziţie elementul X 
(element improbabil sau initia de obţinut), cum ai 
realiza sarcina ? ”. 

Referitor la tehnica punerii întrebărilor, observăm de la 
început că trebuie să „jonglăm” cu diferite tipuri, că profe- 
sorul trebuie să ştie să constituie un crescendo, .0 scară pe 
care elevii vor urca pe măsură ce evoluează în interiorul unui 
domeniu. Sunt convins că multe dintre cadrele didactice 

fac acest lucru, dacă nu ca parte a unei strategii, cel puţin 
la nivel. intuitiv. Dar a cunoaşte tipurile de întrebări nu 
constituie decât începutul. 

2. Când pune întrebările în clasă, cadrul dial trebuie 
să identifice cele mai bune modalităţi prin care să se asigure 
că toată clasa este implicată în înţelegerea şi procesarea 
cunoştinţelor, şi nu doar o persoană sau un grup de per- 
soane. Astfel, în primul rând este util să folosim întrebări 
redirecţionate. Nu aţi avut impresia că dacă unul dintre 
elevi a început să răspundă, ceilalţi nu mai sunt atenţi la ce 
spune acesta, ci doar dacă vorbirea sa este cursivă ori se 
poticneşte ? Dacă nu reuşeşte să dea răspunsul corect, acest 
element este un indicator pentru cei care nu ştiu că pot fi 
întrebaţi ei, pentru cei care ştiu că au ocazia să răspundă şi 
să se facă remarcaţi. Dar dacă cel care răspunde cunoaşte 
subiectul, elevii se concentrează — de cele mai multe ori — 
pe ce întrebări urmează, şi nu îl mai ascultă pe cel care 
răspunde. Aici intervine tehnica redirecţionării care cere 
ca următorul elev să răspundă nu la o întrebare nouă, ci în 
lumina răspunsului oferit de cel dinaintea sa. În acest mod, 
lecţia capătă cursivitate, iar întrebările puse nu vor avea 
doar rolul de a certifica dacă un elev ştie sau nu informaţia, 
ci şi de a focaliza şi utiliza strategiile de gândire. 

Kounin (apud Charles, 1992) ne oferă şi el câteva sugestii 
importante. Astfel, el cere cadrelor didactice să nu numească 
persoana care va răspunde înainte de a formula întrebarea. 
EI adresează mai întâi întrebarea şi apoi lasă un timp de 
gândire pentru întreaga clasă; fiecare elev ştiind că ar 
putea fi numit, se gândeşte la ce ar trebui să răspundă şi 
astfel este capacitat tot colectivul de elevi, nu doar cel care 
va fi numit să răspundă, în cele din urmă. Este important, 

totodată, ca profesorul să alterneze răspunsurile „la unison” - 

„unde toată clasa dă răspunsul „în cor”, cu răspunsurile 
individuale. Nu în ultimul rând, elevii nu trebuie să intuiască 
„un mod predictabil al cadrului didactic de a pune întrebările 
(în sensul acelor de ceasornic, spre exemplu), deoarece, în 
acest din urmă caz, elevii se vor concentra să răspundă 
doar în momentul în care „le vine rândul”. De pildă, am 
auzit de multe ori comentarii ale unor elevi care spuneau 
„Nu mă mai ascultă, pentru că am notă, aşa că nu am mai 
învăţat! ”. O asemenea cunoaştere de către elevi a obi- 
ceiurilor de examinare ale profesorului poate fi, cum spu- 
neam, în detrimentul unei învăţări coerente şi continue. 

Un alt element important al întrebărilor este că acestea 
trebuie să fie provocatoare pentru elevi. Diferenţa dintre un 
cadru didactic care stimulează gândirea elevilor prin între- 
bările puse şi unul care verifică doar memorarea unor 
informaţii este sinonimă cu distanţa dintre un învăţământ 
eficient şi unul ineficient. Elevii trebuie să găsească în 
întrebările puse de către cadrul didactic bucuria generată 
„de găsirea răspunsurilor, iar procesul în sine trebuie văzut 
ca un mod de dezvoltare a elevilor, şi nu de hărțuire a 
acestora. 

Timpul de aşteptare este la rândul său un element necesar 
în tehnica adresării întrebărilor de către cadrul didactic. 
Astfel, acesta din urmă trebuie să ia în considerare că 
elevul are nevoie de un anumit timp pentru a formula un 
răspuns, iar elevul trebuie să fie „securizat” de ideea că are 
timpul necesar pentru a construi şi a da un răspuns bun. 
Solicitarea unor răspunsuri la „foc automat”, adică imediat 
după ce cadrul didactic a adresat întrebarea, stimulează 
doar memorarea mecanică, singura în măsură să funcţioneze 

în aceste condiţii. Este încă un indicator, deoarece de modul 
în care relaţionăm depinde ce reacţie primim de la elev. 
Am întâlnit cadre didactice care considerau că elevii „nu 
au iniţiativă, nu răspund creativ”, dar elevii lor nu făceau 
decât să se plieze pe tipul de solicitare impus de cadrul 
didactic. | jur să = 

Cadrul didactic trebuie să fie atent în acelaşi timp să 
adreseze întrebări clare, să nu formuleze mai multe întrebări 
în acelaşi. timp, deoarece poate produce confuzii. Ca în 
întreaga activitate instructiv-educativă, cadrul didactic tre- 
buie să fie atent în a distribui întrebările în mod echitabil, 
să nu favorizeze un elev sau altul, deoarece acest lucru va 
avea un impact negativ asupra celorlalţi. 

Jar lista acestor indicatori ar putea continua. Sunt con- 
vins că dumneavoastră înşivă puteţi adăuga multe idei aici. 
Este extrem de important să conştientizăm însă ceea ce 
facem concret, să încercăm să optimizăm continuu un instru- 
ment didactic atât de puternic, care se află în mod cotidian 
în mâna noastră. . | 
V Gândiţi-vă zilnic la modul în care adresaţi întrebări 

elevilor dumneavoastră şi cum răspundeți la întrebările 
pe care aceştia vi le adresează. Alcătuiţi-vă un caiet în 
care să notaţi toate aspectele importante pe care le 
constataţi de la un an la altul şi asiguraţi-vă că puneţi în 
practică tot ceea ce ați văzut că funcţionează ! 


21. Principiul feedbackului 


Feedbackul reprezintă unul dintre motivatorii cei mai 
importanţi ai relaţiei profesor - elev, fiind o componentă 
deosebit de importantă a procesului didactic. Gamble defi- 
neşte feedbackul drept „toate mesajele verbale şi non- 
verbale pe care o persoană le transmite în mod conştient 
sau inconştient ca răspuns la comunicarea altei persoane” 
(Gamble, Gamble, 1993, p. 151). Longenecker spune că 
feedbackul „este necesar pentru a determina măsura în care 
mesajul a fost înţeles, crezut şi acceptat” (Longenecker, 
1969, p. 497). 

Putem vedea acest aspect din ambele direcţii: atât feed- 
backul pe care elevul îl oferă profesorului, cât şi cel pe care 
profesorul îl oferă cursantului său. Ne-am ocupat în alte 
volume (vezi şi Pânişoară, 2008) de feedbackul pe care 
elevul îl oferă cadrului didactic. La fel de important este 
însă şi feedbackul pe care acesta din urmă îl dă cursantului 
său, de această reacţie depinzând - de multe ori - eficienţa 
activităţii instructiv-educative. 

Astfel, în ceea ce priveşte feedbackul pe care profesorul 
îl oferă elevului, trebuie să luăm în calcul un evantai larg de 
factori. În primul rând, este util să observăm că feed- 
backul pozitiv este singurul care motivează pe termen 

lung performanţa cursantului, feedbackul negativ fiind de 
natură să îngrădească efortul de îmbunătăţire a randamen- 
tului şcolar. Dincolo însă de perspectiva feedbackului pozi- 
tiv şi a celui negativ (asupra cărora ne vom opri mai 
departe), este important să ne focalizăm pe intenţia cu care 
este oferit feedbackul. Aceasta poate fi, la rândul ei, pozi- 
tivă sau negativă. Starr (2008) ne oferă câteva exemple din 
ambele. variante : 
l. Intenţii pozitive : pentru a ajuta pe cineva să înveţe ceva 
"care-i va fi folositor; pentru a sprijini o persoană să-şi 
“atingă ţelurile ; pentru a ajuta pe cineva să treacă peste 
"o problemă care-l preocupă şi îl perturbă ; pentru a face 
"o persoană să se simtă valorizată şi sasi pentru ceea 
“ce a realizat. | 
2. Intenţii negative : pentru a-i da cuiva „o lecţie” ; pentru 
a obţine o favoare din partea altuia (şi nu a persoanei 
implicate) — spre exemplu, cadrul didactic oferă sprijin 
“unui elev pentru că părintele acestuia îndeplineşte o 
funcţie administrativă ce îl poate ajuta ; pentru a ajuta o 
“terță persoană să evite feedbackul care i se cuvine: 
cadrul didactic critică lipsa de performanţă a unui elev 
la un proiect de grup fără a împărţi responsabilitatea 
; eşecului ; pentru a controla/domina pe cineva dirijându-i 
activitatea şi viaţa - unele cadre didactice au tendinţa de 
a'se simţi bine ca manageri despotici ai clasei, impunând 
un cadru strict/inflexibil de conduită elevilor lor. 


După ce ne-am asigurat că intenţiile feedbackului sunt 
pozitive, să vedem; cum este feedbackul ca atare. Zaltman 
(2007) ne oferă o perspectivă care pledează pentru feed- 
backul pozitiv. Autorul ne aduce în atenţie un studiu în care 

unor clienţi, care aveau o imagine favorabilă faţă de o 
companie de la care achiziţionau anumite produse (erau 
mulţumiţi şi încântați de respectiva întreprindere), li s-a 
indus, în fapt, ideea că sunt nemulţumiţi. Mai precis, expe- 
rimentatorii le-au cerut clienţilor în cauză să-şi amintească 
situaţii în care nu au fost satisfăcuţi de prestaţia companiei. 
De câte ori persoanele respective aduceau în discuţie un 
aspect pozitiv, experimentatorii aveau reacţii ca ridicarea 
din sprâncene, faptul că se mirau şi erau neîncrezători de 
realitatea povestită de clienţi etc. Astfel, ei i-au descurajat 
pe aceştia din urmă şi le-au sădit în mod subtil senzaţia că, . 
în fapt, sunt nemulţumiţi de prestaţia companiei în cauză 
(aspect care nu fusese deloc adevărat la începutul experi- 
mentului). 

Dar evidenţele experimentale sunt departe de a se opri 
aici. Kathryn Braun-La Tour a coordonat un experiment în 
care le-a cerut unor persoane care îşi exprimaseră iniţial 
părerile nefavorabile despre un film să urmărească o cronică 
pozitivă despre acesta. După aceea, cerința era să-şi reamin- 
tească părerea iniţială (şi nu ce opinie îşi formaseră după 
vizionarea cronicii). Participanţii la experiment au fost 
influenţaţi de cele văzute, având impresia că exprimă exact 
părerea iniţială, când de fapt ofereau o părere îmbunătăţită 
faţă de prima impresie. 

Şi încă o dovadă experimentală ! E. Loftus şi G.R. Loftus 
(apud Hayes, Orrell, 2003) au făcut următorul studiu : le-au 
prezentat participanţilor la experiment un film al unui acci- 
dent de circulaţie, chestionându-i apoi asupra celor obser- 
vate. S-a constatat că modul în care au fost întrebaţi subiecţii 
a avut drept consecinţă influențarea răspunsurilor acestora. 
Pentru un grup de subiecţi, întrebarea a fost: „Cât de repede 

mergeau maşinile când s-au tamponat? ”, iar pentru al doilea 
grup întrebarea inducea un anumit tip de răspuns: „Cât de 
repede mergeau maşinile când s-au făcut praf?”. Mai târ- 
ziu, ambele grupuri au fost chestionate asupra a ceea ce îşi 
aminteau din filmul vizionat. A existat şi o întrebare spe- 
„cifică: subiecţii au fost investigaţi asupra faptului dacă 
„văzuseră sau nu în film vreun geam spart (în materialul 
vizionat nu existase un asemenea indiciu). Cred că intuiţi 
răspunsul: evident, amintirile celor din al doilea grup 
(cărora li se sugerase că gravitatea accidentului fusese mare) 
erau mai bogate şi aceştia din urmă au fost şi cei care şi-au 
amintit că văzuseră geamuri sparte în urma accidentului ! 
Observăm deci că forţa de influențare a lucrurilor care 
se petrec ulterior unor evenimente este uneori atât de mare 
încât chiar şi memoria despre respectivele momente ne 
poate înşela. Iar dacă aţi crezut că studiul descris mai sus a 
fost doar o întâmplare, cercetătoarea (Elizabeth Loftus) ne 
aduce în atenţie şi un alt caz (apud Lieury, 2008): ea a 
prezentat unor subiecţi un set de diapozitive prezentând un 
accident de circulaţie — o maşină verde loveşte un biciclist 
în încercarea de a evita un camion. Participanţii la experi- 
ment au fost apoi întrebaţi care au fost cauzele care au 
condus la accidentarea biciclistului de către maşina albastră. 
Deloc surprinzător (dacă ţinem cont de concluziile studiului 
„descris mai devreme), mai târziu mulţi subiecţi întrebaţi ce 
“culoare avea maşina care a produs accidentul declarau că 
aceasta fusese albastră (deşi văzuseră cu dia: ochi că 
aceasta era...verde ! ). 
Devine astfel clar faptul că reacţia noastră, cuvintele 
noastre, feedbackul pe care îl acordăm elevului poate avea 
uneori implicaţii la care nu ne-am fi gândit până acum. 

Să revenim acum la implicaţiile acestor fenomene asupra 
procesului de învăţământ: Spre exemplu, faptul că nu reac- 
ţionaţi aşa cum se aşteaptă elevul la un produs al acestuia (a 
făcut un efort şi a realizat un proiect ori doar tema pentru 
acasă) nu îi induce acestuia sentimentul că nu sunteţi mulţu- 
mit de prestaţia sa? Poate că nu aţi reacţionat suficient de 
„cald” de teamă ca nu cumva această reacţie să fie inter- 
pretată greşit de către elev şi el să nu „se culce pe o 
ureche” şi să nu mai încerce data viitoare la fel (sau mai 
mult). Verificaţi-vă feedbackul - el poate să demoralizeze 
şi, drept urmare, elevul poate să dezamăgească şi nici să nu 
mai încerce ! | 


Y Oferiţi de fiecare dată un feedback pozitiv şi asiguraţi-vă 
că feedbackul care ajunge la elev este corect înţeles de 
către acesta ! 


„22. Principiul ascultării active 


Am specificat adesea faptul că este: de datoria cadrului 
didactic nu doar să îşi pregătească bine modul în care îşi va 
transmite mesajul, ci şi să dezvolte o ascultare eficientă la 
elevi (pentru mai multe detalii, vezi şi Pânişoară, 2008) ; 
procesul de comunicare trebuie văzut ca un întreg, atât 
prezentarea, cât şi ascultarea fiind la fel de importante. 
Şcoala tradiţională a exacerbat rolul predării, dar nu a 
acordat prea multă atenţie ascultării de care trebuie să dea 
dovadă elevul. Şi, totuşi, degeaba cadrul didactic îşi pregă- 
teşte discursul în cele mai mici amănunte - dacă elevul nu 
ştie cum să asculte, eficienţa comunicării va fi redusă. 
Myers observa că 


participarea activă, verbalizată în discuţie, produce mai multe 
schimbări în atitudine decât ascultarea pasivă [...]. Mintea 
oamenilor nu este o tablă nescrisă în care emițătorul poate să 
scrie ce vrea; ceea ce gândesc oamenii în răspunsul pe care 
îl oferă mesajului este crucial (Myers, 1990, p. 290). 


Pe lângă cele de mai sus, se cuvine să observăm că 
relaţia prezentarea informaţiei — ascultarea acesteia capătă 
n0i valenţe dacă schimbăm unghiul de vedere. Nu numai 
elevul trebuie să înveţe să-şi asculte profesorul; reciproca 

este la fel de valabilă! Cadrul didactic trebuie să se dove- 
dească un bun ascultător şi, prin aceasta, să motiveze elevul 
să aibă încredere ; ştiind cum să asculte problemele cursan- 
tului, profesorul devine mai credibil în ochii acestuia şi 
dezvoltă. o bună platformă pentru cerinţele didactice pe 
care le va formula în continuare (vezi şi principiul reci- 
procităţii). În acest mod devine evident că ascultarea este la 
fel de importantă ca şi transmiterea informaţiei. Dale 
Carnegie povesteşte că odată, la un dineu oferit de un 
editor newyorkez, a întâlnit un distins botanist: 


Era prima oară când stăteam de vorbă cu un specialist în 
acest domeniu. L-am ascultat cu o stăruitoare atenţie în timp - 
ce-mi vorbea de plantele grase, de haşiş, de climatul serei 
şi-mi dădea interesante detalii despre umilul cartof. Mai erau 
acolo poate o duzină de invitaţi, dar i ignoram pe toată lumea, 
violând regulile politeţii mai multe ceasuri pentru a-l asculta 
pe botanistul meu. S-a făcut miezul nopţii. Mi-am luat 
rămas-bun şi m-am retras. Atunci (am aflat mai târziu) 
savantul m-a elogiat faţă de gazdă, spunând că tovărăşia mea 
„era foarte «stimulatoare» şi că sunt un minunat vorbitor. Un 
minunat vorbitor — eu, care nu spusesem nimic? [...] Omul 
mă calificase drept un strălucit vorbitor când în realitate nu 

„ fusesem decât un excelent ascultător, încurajându-l pe el să 
vorbească (Carnegie, 1991, p. 65). 


Dar cum se produce ascultarea? Raymond S. Ross şi 
Mark G. Ross (1986) dezvoltă un interesant model de 
analiză a ascultării cuprinzând patru paşi : 

Pasul nr. ] : senzaţia 

Este o rezultantă a mai mulţi analizatori (vizual, auditiv 
etc.). Din punctul nostru de vedere, sunt importante barie- 
rele care acţionează la nivelul acestei prime trepte: 

— diferitele tipuri de zgomote ; 

—. defectele de recepţie (probleme la nivelul receptorului) ; 

- oboseala; 

- alte elemente din câmpul senzorial care distrag atenţia ; 

- defectele de transmisie (probleme la nivelul emiţăto- 
rului) etc. | 


Pasul nr. 2: interpretarea 
Presupune atribuirea unui înţeles la ceea ce ani ascultat. 
Sunt şi bariere ale ascultării, influențate de barierele senzaţiei : 


1. Când cadrului didactic i se pare că ceea ce spune elevul 
este banal ori superficial. În aceste condiţii, profesorul 
nu ţine cont de faptul că pentru elev problema chiar este 
una importantă, deoarece prin ochii săi lumea nu se 
vede aşa cum o vede cadrul didactic. 

2. Criticarea elevului. De multe ori cadrul didactic poate 
avea o părere preconcepută referitor la cursant sau la 
mesajul transmis de către acesta, părere care poate pro- 
voca 0 barieră în relaţia sa cu elevul. 

3. De multe ori, cadrul didactic în criză de timp grăbeşte 

- desfăşurarea discuţiei, nu are suficientă răbdare pentru 
a-i da voie elevului să expună problema cu toate amă- 
nuntele pe care acesta le consideră necesare. Mai mult 
decât atât, profesorul se poate grăbi să tragă anumite 
concluzii înainte ca problema să fi fost expusă în între- 
gime şi de a vedea toate consecinţele acesteia. 

4. Câteodată cadrul didactic este tipul de persoană « care 
pretinde să fie ascultat, dar nu are niciodată timp să 
asculte la rândul său ; preocupat de ceea ce gândeşte, el 
va monopoliza discuţia şi nu mai lasă cursantul să se 
exprime - iar când acesta o face, îl întrerupe. 

5. Există o greşeală de ascultare universală numită „dor- 
mirea cu ochii deschişi” ; persoanele cuprinse în această 
categorie mimează atenţia, dar în fapt gândurile lor sunt 
în cu totul altă parte. Cadrul didactic se poate gândi la 
„ale lui” şi să nu comunice deloc cu elevul pe care doar 
pretinde că îl ascultă. 


Pasul nr. 3: comprehensiunea (înţelegerea) 

Presupune, pe lângă interpretare, şi o evaluare critică a 
ceea ce s-a ascultat. 

- Pasul nr. 4: răspunsul 

Răspunsul este important în funcţie de următorul aspect : 
de ce persoana în cauză a efectuat activitatea de ascultare ? 
Din mai multe tipuri de ascultare prezente în literatura de 
specialitate -. ascultăm ca să înţelegem, ascultăm ca să 
reținem, ascultăm ca să analizăm şi să evaluăm conţinutul, 
ascultăm ca să dezvoltăm relaţii (ascultarea empatică) -, 
cadrul didactic trebuie să utilizeze ultimul tip. 

Astfel, dascălul trebuie să posede abilităţi de ascultare 
activă şi consiliere. Pornind de la experimentul Hawthorne, 
trebuie respectate un set de reguli (apud McLeod, 2007) : 

- cadrul didactic ştie să vorbească. El trebuie să înveţe şi 

să asculte; 

— ascultarea trebuie să se petreacă pe trei paliere: 1) ce 
vrea elevul să spună; 2) ce nu vrea să spună elevul; 

3) ceea ce elevul nu va spune fără sprijin din partea 

cadrului didactic ; | 
- profesorul trebuie să fie atent la sentimentele din spatele 

cuvintelor, să nu se „blocheze” în cuvinte ; el trebuie să 
înveţe nu numai să recunoască sentimentele, ci şi să le 
accepte ; 

- dascălul trebuie să ajute elevul să ia propriile decizii şi 

nu să ia el deciziile pentru elev ; 

- cadrul didactic trebuie să încerce să înţeleagă persoana 
din punctul de vedere al acesteia; este greşită inter- 
pretarea empatică de „punerea în papucii celuilalt”. În 
fapt, cadrul didactic nu trebuie să se pună pe sine în 
locul elevului, ci să-l pună pe elev în propriii „papuci” ; 

- profesorul are propriile sentimente pe care nu trebuie să 
le ascundă şi nici să le „îngroape” adânc în sine; el 
trebuie să-şi recunoască propriile afecte referitoare la 
elev şi să le accepte încercând să identifice cea mai bună 

„cale prin care acestea vor influenţa relaţia sa cu elevii. 
Acest lucru este important pentru că, oricum, aceste 
sentimente îşi vor pune amprenta pe interrelaţionările 
cadru didactic - cursant. Să ne gândim la cazul unui 
profesor cu prejudecăţi etnice care are în clasă un elev 
ce se încadrează în aceste prejudecăţi. Dacă nu îşi va 
recunoaşte sentimentele, acestea nu vor fi manifeste, dar 
vor fi o matrice pentru modul în care îl va percepe şi va. 
reacţiona faţă de elev. 


Şi încă un aspect important: Rick van Baaren (apud 
Goldstein, Martin, Cialdini, 2007) spune că pentru nişte 
chelneri a fost de ajuns să repete (în ordine exactă) comanda 
unor clienţi şi suma lăsată de aceştia drept bacciş a fost mai 
mare. Se pare că o asemenea perspectivă este oferită de 
înclinația naturală de a prefera oameni care ne seamănă 
într-un fel. Cercetări în literatura de specialitate au arătat 
că suntem mai deschişi şi mai generoşi faţă de oamenii cu 
care avem asemănări fizice sau care poartă acelaşi nume ca 
şi noi. | | | 

Evident că din punct de vedere didactic acest aspect este 
mai puţin relevant. Putem vorbi cel mult despre o eroare de 
evaluare în acest sens pe care profesorul poate să o facă. 
Din punct de vedere experimental, ne putem referi însă la 
modul în care cadrul didactic reuşeşte să-şi asculte elevii în 
mod eficient. Ascultarea pasivă presupune că elevul poate 
avea senzaţia că mesajul său se loveşte de un zid. Pentru a 
spori încrederea elevului în cadrul didactic şi pentru a 
contura mai clar imaginea acestuia că ascultă cu interes şi 
atenţie mesajul său, profesorul poate folosi concluziile 
experienţei de mai sus: poate repeta frazele spuse de elev 
în genul „Vrei să spui... Aha, deci...”. Această atitudine va 
creşte percepţia elevului asupra modului activ în care pro- 
fesorul său îl ascultă. 


V Analizaţi-vă gradul în care sunteţi sau nu un bun ascul- 
tător pentru problemele elevilor ; dacă le cere elevilor 
să ştie să asculte şi cadrul didactic ar trebui să dove- 
dească un nivel înalt al abilităţilor de ascultare ! 


23. Principiul participării active 


De multe ori, cadrele didactice se plâng că elevii sunt 
interesaţi de altceva decât de şcoală, că procesului de învăţă- 
mânt nu îi este oferită importanţa cuvenită de către cei 
consideraţi a fi principalii beneficiari ai acestuia. Probabil 
că în acest caz suntem în situaţia de a ignora principiul 
implicării/participării active. Despre ce este vorba? 
Blaise Pascal afirma tranşant: „De obicei, suntem mai 
convinşi de argumentele pe care le descoperim singuri decât 
de argumentele pe care ni le oferă alţii” (apud Beckwith, 
2007, p. 104). Vedem astfel importanţa învăţării prin desco- 
perire : dacă o informaţie ne este livrată „de-a gata”, nu 
suntem implicaţi în construirea ei, suntem mult mai puţin 
dispuşi (şi motivaţi) să o învăţăm. Similar, unul dintre cele 
mai importante principii didactice stipulează : elevii trebuie 
să participe activ la procesul de învăţământ. Ei trebuie să 
iasă din rolul de simpli spectatori ai demonstraţiei oferite 
de către profesori, trebuie să fie parte a lumii pe care o 
învaţă. Amintiţi-vă prima dată când vi s-a explicat un lucru 
pe care trebuia să-l învăţaţi — spre exemplu, să conduceţi un 
automobil. Oricâtă atenţie aţi fi alocat explicaţiilor date, 
oricât de bună ar fi fost prezentarea în cauză, implicarea 
proprie şi exerciţiul au fost hotărâtoare. Desigur, nu toate 

aspectele învăţării presupun un asemenea aport dramatic de 
practică cum este achiziţionarea unei abilităţi într-un dome- 
niu. Totuşi, ar fi important să reexaminaţi proporţia în care 
elevii dumneavoastră sunt puşi în situaţia de a primi „de-a 
gata” o informaţie în comparaţie cu procentul în care au 
ocazia să-şi construiască propriile argumente relativ la 
informaţia pe care trebuie să o înveţe. 

Aşa cum vom observa mai târziu (vezi principiul relaţiei 
dintre atitudini şi comportament), oamenii tind să pună în 
practică mai uşor atitudinile izvorâte din experienţa proprie 
(comparativ cu cele furnizate mediat, prin ascultarea unui 
mesaj din partea unei terţe persoane). În prezentarea acestui 
principiu - clasic în ştiinţele educaţiei - pornim de la 
evidenţierea climatului impus de şcoala tradiţională, caz în 
care elevului i se oferă de multe ori informaţia într-o formă 
„de-a gata”, cursantului nemairămânându-i decât ipostaza 
de receptor pasiv al cunoştinţelor primite. 

Chiar dacă şi aşa-zisele argumente ale bunului-simţ ne 
îndreptăţesc să credem, fără putinţă de tăgadă, că eficienţa 
actului didactic este direct proporţională cu rolul practicii 
în activitatea instructiv-educativă a elevului, câteva ele- 
mente oferite de cercetarea ştiinţifică ne ajută să înţelegem 
toate consecinţele fenomenului cu care ne confruntăm. 

Un experiment, prezent în literatura de specialitate, 
poate fi — în acest sens - o sursă de reflecţie pentru fiecare 
cadru didactic. Conform acestuia, argumentele pe care ni 
“le aducem singuri sunt mult mai convingătoare decât orice 
alte argumente oferite de alte persoane. Încercaţi şi dumnea- 
voastră această demonstraţie : alegeţi o temă, o problemă 
în care sunteţi cu desăvârşire convins că adevărul este unul 
singur. Apoi, pe o jumătate de pagină, faceţi o pledoarie în 

favoarea punctului de vedere opus celui în care credeţi. 
Gândiţi-vă că trebuie neapărat să convingeţi pe cineva (Citi- 
torul celor scrise de dumneavoastră) de adevărul punctului 
de vedere pe care îl consideraţi cu desăvârşire fals. Faceţi 
totul pentru a fi convingători, aduceţi argumentele cele mai 
puternice, atât de ordin cognitiv (logice), cât şi de ordin 
afectiv (emoţionale). După ce aţi scris jumătatea de pagină 
în cauză, luaţi o pauză şi apoi rupeţi foaia şi faceţi din nou 
exerciţiul (pe aceeaşi temă !). La sfârşitul celei de-a doua 
încercări, dacă v-aş întreba dacă mai credeţi că punctul de 
vedere apărat în cele ce aţi scris este cu desăvârşire fals, 
este foarte probabil să aveţi unele dubii (pe care nu le aveaţi 
la început). Cine v-a convins? Nimeni altul decât dumnea- 
voastră înşivă ! 

Şi Zaltman (2007) ne oferă o idee în acest sens, descriind 
un. experiment cu rezultate aparent surprinzătoare. Mai 
precis, persoanele implicate aveau drept sarcină să vizioneze 
un film şi să numere de câte ori nişte sportivi îşi pasau o 
minge de baschet. În film, prin cadru, pe lângă grupul de 
sportivi trecea o gorilă, dar, în mod surprinzător, persoanele 
implicate în experiment nu menţionau că ar fi remarcat-o. 
Explicaţia ? Concentrate să numere pasele, ele nu dădeau 
nici o importanţă acestui aspect (deloc de neglijat însă). În 
momentul când materialul este vizionat fără să existe obli- 
gaţia de a număra pasele, trecerea prin cadru a gorilei 
devine primul lucru pe care subiecţii în remarcă ! 

„Şi încă o evidenţă experimentală: D.J. Simons şi 
D.T. Levin (apud Ciccotti, 2007) au efectuat următorul 
studiu : un cercetător oprea trecătorii pe stradă rugându-i 
să-i dea indicaţii cu privire la modul în care putea să ajungă 
la o anumită adresă. În timp ce se întâmpla acest lucru, doi 

muncitori treceau printre cei doi cărând o uşă: în spatele 
acesteia stătea ascunsă o altă persoană care îi lua locul 
primului experimentator, care se ascundea după uşă ieşind 
din raza vizuală a „Victimei”. În acest mod, după ce doi 
muncitori treceau cu uşa, trecătorul se afla în faţă cu o altă 
„persoană decât aceea căreia începuseră să îi dea indicaţiile ; 
şi totuşi, trecătorii continuau să dea lămuriri ca şi când 
nimic nu s-ar fi întâmplat, nedându-şi seama că persoana se - 
schimbase ! | 

Cum putem interpreta concluziile acestor experimente 
din perspectivă didactică ? Dacă ne asigurăm că elevii noştri 
se implică într-adevăr în ceea ce le cerem, atunci orice 
altceva va intra într-un con de umbră. Dar cum să-i facem să 
se concentreze pe aspecte ale activităţii instructiv-educative ? 

Putem porni de la identificarea elementelor cu adevărat 
importante pentru cursanţii noştri. Ele reprezintă pilonii 
întregului demers pe care ar trebui să-l întreprindem. Dacă 
modul în care predăm, modul în care gândim predarea face 
apel la construirea unor experienţe profunde de cunoaştere, 
de trăire afectivă şi de acţiune (vezi şi Cerghit, 2001), acest 
lucru este posibil. Începeţi chiar de astăzi! Nu mai priviţi 
materia pe care o predaţi ca un ansamblu inert, amorf, de 
cunoştinţe a căror unică rațiune de a fi este de a fi memorate 
de către elevi ! Încercaţi să scoateţi la suprafaţă „povestea” 
din spatele informaţiilor brute din manual. Acolo unde 
„această „poveste” nu există, construiți una ! Predaţi la clasă 
aşa cum şi dumneavoastră v-ar plăcea să vi se predea dacă 
„aţi fi în bancă, şi nu la catedră. Implicaţi-vă elevii să facă 
ceea ce le cereţi şi ei nu vor mai auzi „zgomotul de fond” 
care până astăzi le putea impieta asupra pregătirii. 


122 PROFESORUL DE SUCCES 


V Găsiţi cea mai bună cale de a vă implica elevii în 
activitatea instructiv-educativă. Găsiţi „povestea ” din 
spatele informaţiei brute aflate în manual şi oferiți-le 
elevilor motive de a participa activ ! 


24. Principiul lucrului în echipă 


În ultimii ani, problema instruirii bazate pe lucrul în echipă 
a căpătat noi semnificaţii prin prisma metodelor care pun 
interacţiunea elevilor în slujba creşterii eficienţei procesului 
de învăţământ. Lucrând în echipă, dezvoltând prin coope- 
rare ideile necesare rezolvării unei teme date, elevii sunt 
mai motivaţi, se implică mai profund în materia studiată şi 
au şansa dezvoltării unor soluţii creative la problemele pe 
care le au de rezolvat. Nu trebuie neglijat nici aspectul 
socializării - elevii îşi exersează în acest fel abilităţile de 
comunicare, de cunoaştere reciprocă, încep să îi înţeleagă 
mai bine pe cei cu care comunică şi încep să se înţeleagă 
mai bine pe ei înşişi. Toate aceste argumente au îndemnat 
multe cadre didactice să folosească virtuțile benefice ale 
lucrului în echipă în activitatea cu elevii. Totuşi, aproape 
imediat, respectivii profesori s-au izbit de un set de pro- 
bleme care au reuşit să determine multe cadre didactice să 
diminueze situaţiile când utilizau metode didactice care se 
sprijineau pe lucrul în echipă. Să vedem despre ce este 
vorba: 
- lucrul în echipă este un mare consumator de timp. Este 
necesar mai întâi un timp pentru ca elevii să se obiş- 
nuiască să lucreze în acest mod, apoi este necesar un 

timp mai îndelungat decât în cadrul metodelor tradi- 
ţionale pentru a atinge obiectivele propuse ; 

- lucrul în echipă se poate utiliza pe grupe mai mici de 
cursanţi. Implicarea unui număr mare de cursanţi în 
echipe educaţionale face greu de condus procesul de 
către un singur cadru didactic ; 

— în activitatea pe echipe, elevii nu reuşesc întotdeauna să 
ajungă la rezolvarea dorită, discuţia poate fi haotică şi 
dezorganizată, poate devia de la subiect; 

- temele abordate sunt puţine, investiţia mare de timp 
presupune diminuarea numărului de teme care pot fi 
alocate pentru a fi tratate în cadrul discuţiilor de echipă ; 

- echipele pot fi conduse de aşa-numita „mulţumire cu un 
minim necesar”, ceea ce înseamnă că se opresc la prima 
soluţie acceptabilă, rareori „săpând” mai adânc, trecând 
dincolo de acest efort superficial ; | 

- lucrul în echipă poate fi victima a ceea ce s-a numit 

efectul Ringelmann sau lenea socială. Mai precis, dacă 
nu există o delimitare clară a rolurilor şi responsa- 
bilităţilor membrilor în cadrul echipei, unii dintre mem- 
brii acesteia vor lucra intens... şi pentru ceilalţi care nu 

"se vor implica la întregul potenţial (sau chiar nu se vor 
implica deloc !). Filosofia implicită a acestora din urmă 
este de tipul „din moment ce sunt alţii care pot face 
treaba, de ce să mă obosesc! ”. Acest lucru este cu atât 
mai evident atunci când sarcina în sine nu îi motivează, 
iar grupul nu este coeziv (în sensul că singurul lucru 
care îi uneşte pe membrii echipei este faptul că pro- 
fesorul i-a pus alături, în caz contrar elevii nemani- 

"festând vreo. dorinţă: specială să colaboreze şi nefiind 
foarte interesaţi să lucreze împreună) etc. 

În condiţiile unor asemenea Gaiei gti la posi- 
bilitatea utilizării lucrului în echipă în activitatea didactică, 
există riscul ca profesorii să evite să utilizeze metode care 
pun accentul pe o astfel de abordare a procesului de î învă- 
țământ. Or, o asemenea situaţie nu este dintre cele mai 
benefice pentru rolul şcolii de a pregăti elevul pentru viaţa 
profesională, deoarece fiecare dintre noi trăim şi muncim 
într-o colectivitate, iar creşterea abilităţilor de comunicare, 
de interacţiune reprezintă condiţii esenţiale pentru succesul 
personal şi profesional. Iată de ce este util să abordăm 
lucrul în echipă în sensul utilizării avantajelor şi a dimi- 
nuării dezavantajelor acestuia. 

Şi acum o altă întrebare: cum se creează o echipă ? 
Bruce W. Tuckman a menţionat patru stadii de dezvoltare 
(apud Forsyth, 1983, p. 20), fiecare dintre acestea fiind, în 
opinia noastră, situată pe un continuum acţional, în sensul 
că nu se diferenţiază foarte clar, marginile acestora fiind 
extrem de flexibile, iar întinderea lor în timp, precum şi 
intensitatea fiind specifice existenţei fiecărui grup în parte : 


1. testarea şi formarea dependenţei ; 

2. conflictul intragrup (denumit şi „furtuna”) ; 

3. dezvoltarea coeziunii de grup (apariţia normării) ; 
4. construirea rolurilor funcţionale (performarea). 


Mai târziu, Tuckman a completat acest model cu un al 
cincilea nivel, şi anume cel de „suspendare”, concretizat în 
terminarea îndatoririlor, reducerea dependenţei faţă de grup, 
completarea sarcinii. 

În stadiul 1 (Mullins, 1993, p. 124) avem de-a face cu o 
perioadă de orientare, membrii grupului încercând să sta- 
bilească doar ce parametri are sarcina, cum trebuie să-i 


126 . PROFESORUL DE SUCCES 


îndeplinească, de ce informaţii, de ce resurse au nevoie Şi 
ce resurse posedă ; de asemenea, încearcă să descopere ce 
fel de comportamente interpersonale ar fi potrivite, existând 
tendinţa de raportare la lider sau la vreun membru din grup 
mai puternic pentru a căpăta îndrumări. O echipă poate 
trece prin această etapă în două situaţii : 


- când echipa este nouă/membrii se întâlnesc Lac prima 
oară ; 
— când un nou membru se alătură echipei. 


În stadiul al doilea apare conflictul ; există o polarizare 
în jurul problemelor personale. Membrii î îşi exprimă indivi- 
dualitatea şi încearcă să reziste la influenţa grupului ; acest 
stadiu este tipic pentru răspunsurile emoţionale. 

AL treilea stadiu aduce grupului dezvoltarea coeziunii. 
Membrii se disting pe ei înşişi ca părţi ale unui grup în 
devenire pe care doresc să-l menţină şi să-l perpetueze. 
Standarde şi roluri noi apar şi sunt acceptate. Există o 
tendinţă spre armonizare susţinută, în ciuda costurilor pe 
care aceasta le presupune. Schimbul de idei şi de opinii este 
mult intensificat; apare o disponibilitate crescută de a 
asculta şi de a accepta punctele de vedere ale celorlalţi. 

În stadiul al patrulea, grupul a stabilit o structură fle- 
xibilă şi funcţională de roluri interrelaţionate; aspectele 
interpersonale în activitatea de grup sunt astfel integrate 
încât acum grupul îşi poate canaliza energia şi resursele pe 
sarcină. Apare nevoia de a fi împreună a membrilor, iar 
dezvoltarea devine o prioritate. 

În momentul în care grupul a ajuns în stadiul al patrulea 
putem vorbi despre conceptul de echipă. Sprijinind elevii 
să formeze echipe, cadrul didactic a realizat jumătate din 


PRINCIPIUL LUCRULUI ÎN ECHIPĂ 127 


drumul propus. Nu este suficient să ajungi la o anumită 
performanţă : este important şi să menţii ceea ce ai realizat ! 

Oricum, în momentul în care avem o echipă constituită, 
aceasta nu este deloc protejată de dezechilibre. De multe 
ori am văzut situaţii în care efortul de a construi echipe a 
fost subminat de fenomene care au apărut postconstrucţie Şi 
care au condus la pierderea investiţiei iniţiale. Ce desta- 
bilizează o echipă ? Devillard (apud Neculau, 2007) observă 
că sunt trei cauze care pot conduce la uzura unei echipe: 


1. Degradarea legăturilor dintre membrii echipei. Orice 

“echipă trebuie să posede mecanisme interne de păstrare 

a vitalităţii relaţiilor dintre membrii ei. Judecând meta- 

foric, este ca şi când ai în îngrijire o floare - dacă nu o 

uzi periodic aceasta se va usca. Astfel, nu este suficient 

ca anumite relaţii să fie create, ele trebuie întreţinute ; 

în caz contrar se instaurează o stare de neutralitate/ 

„indiferenţă a fiecărui membru în raport cu ceilalţi, o 

oboseală a interrelaţiilor care poate duce la disoluția 
grupului. 

2. Acumularea de sentimente negative este un alt indicator 
al uzurii echipei. Cadrul didactic trebuie să ia în consi- 
derare faptul că, de multe ori, conflictele „neexorci- 
zate”/netratate conduc la acumularea unor asemenea 

“sentimente care destabilizează climatul echipei ; pentru 
a folosi şi aici o imagine plastică, gândiţi-vă la un vas 
cu apă care fierbe, dar care are capacul bine fixat. Dacă 
nu se ridică din când în când capacul pentru ca presiunea 
să nu crească, consecinţa directă şi sigură este o mică/ 
mare explozie. 

3.. Diminuarea coeziunii tehnice şi pierderea „energiei de 
propulsie”. Cadrul didactic trebuie să ia în considerare 

faptul că echipa didactică a fost constituită în jurul 
rezolvării unor sarcini didactice atractive şi stimula- 
„toare. Dacă sarcinile respective încep să-şi piardă aceste 

„trăsături, există riscul ca şi coeziunea internă a echipei 
să se uzeze. O asemenea perspectivă este evidenţiată 
practic de apariţia sentimentului comun (pe care îl au 
elevii) de insatisfacţie referitor la ceea ce fac sau cum 
fac'ori cum le este evaluat progresul. 


„ „Atunci care sunt elementele care ne pot ajuta să construim 
şi să menţinem o echipă eficientă? Câţiva indicatori utili 
ne sunt oferiţi de către West (2005): . 

- - echipele trebuie să aibă de executat sarcini interesante, 
deoarece elevii vor lucra mai intens, se vor implica mai 
în profunzime dacă vor percepe cerinţele profesorului 
ca fiind şi incitante şi plăcute. Un element în plus pentru 
a ne asigura că acest indicator este atins îl reprezintă 

„modul în care cadrul didactic stabileşte obiectivele şi 
sarcinile pentru echipele de elevi; 

— fiecare elev trebuie să simtă că are un rol important în 

„cadrul echipei. Dacă elevii cred că intervenţia lor nu are 
-un impact deosebit asupra direcţionării activităţii echipei, 
şansa ca fenomenul de lene socială să apară este mai 
mare. Cadrele didactice greşesc deseori oferind echi- 
pelor indicaţii insuficiente pentru rezolvarea sarcinii, 
ceea ce face ca doar elevii buni, componenți ai acestora 
să poată contribui decisiv la succesul întregii echipe. 
Unii dintre elevii care nu strălucesc la învăţătură se 
simt „daţi la o parte” şi îşi zic în sinea lor ceva de genul 
„Şi cu mine, şi fără mine tot aia este ! ”. De aceea este utilă 
O clarificare a rolului fiecărui elev în activitatea echipei ; 

—. nu doar echipa ca întreg trebuie să aibă de rezolvat o 
sarcină interesantă, ci fiecare dintre elevii componenți 
trebuie să considere că rolul pe care el îl îndeplineşte 
în cadrul echipei nu este numai semnificativ pentru 

„Succesul acesteia, dar îi aduce suficiente satisfacţii. 
Dacă, spre exemplu, unui elev mai Slab la învăţătură i 
se dau spre executare copierea unor desene, deoarece 
se consideră că doar acest lucru poate fi făcut de către 
un cursant cu nivelul lui de pregătire, dar elevul se 
plictiseşte făcând ceea ce i se cere, acest lucru nu este 
în măsură să dezvolte cooperarea şi implicarea în cadrul 
activităţii ; | 

— contribuţiile fiecărui elev trebuie să fie nu doar indis- 
pensabile echipei, dar ele trebuie să fie vizibile, distincte 
pentru toţi ceilalţi membri. Mai mult decât atât, este util 
şi să se identifice un mod de evaluare a acestei con- 
tribuţii, ceea ce ar spori motivaţia pentru îndeplinirea 
maximală a propriei sarcini ; i 

- cadrul didactic trebuie să furnizeze echipei obiective 
clare şi trebuie să ofere feedback în momentul în care 
performanţa cerută este atinsă. Rolul cadrului didac- 
tic este atât la nivel colectiv, atunci când felicită 
echipa pentru efortul depus, cât şi la nivel individual, 
atunci când apreciază implicarea şi contribuţia fiecărui 
membru. | 


Când toate acestea sunt îndeplinite, lucrul în echipă 
scapă de spectrul dezavantajelor descrise mai devreme, 
elevii devin responsabilizaţi de sarcină, se implică şi se 
simt bine în timpul activităţii. 

V. Construiţi echipe eficiente de elevi, evitaţi dezavantajele pe“ 
care lucrul în echipă le poate produce (în special feno- 
menul de lene socială) şi veţi avea ore mai plăcute, elevi 

“mai atenţi şi mai motivaţi şi activităţi instructiv-educative 
de succes ! . 


25. Principiul interactivității 


Deşi este evident că lucrul în echipă este util, el este - din 
păcate - insuficient folosit de către practica didactică. Mai 
mult decât atât, când este folosit, fenomenul este utilizat 
fără discernământ, lăsat la voia întâmplării. Oare orice tip 
de grup este bun pentru practica didactică ? Contează com- 
ponenţa echipei? Contează numărul membrilor ? 

„Referitor la numărul persoanelor care trebuie să parti- 
cipe la activitatea de grup, cercetările au arătat că există o 
legătură între sarcina pe care dorim să o realizăm şi numă- 
rul de indivizi implicaţi. Pentru Amado şi Guittet (apud 
Neculau, 2007) există o legătură între mărimea grupului şi 
natura sarcinii: astfel, grupul de trei persoane dovedeşte 
eficienţă dacă trebuie să rezolve o soluţie logică, grupul de 
şase persoane este optim pentru problemele care recomandă 
identificarea mai multor soluţii, iar grupul de douăsprezece 
persoane este indicat dacă se doreşte creşterea interacțiunii, 
un schimb fructuos de idei între participanţi şi obținerea 
unor soluţii cu un grad ridicat de creativitate. 

Pe de altă parte, şi componenţa grupului este la fel de 
importantă, influențând modul de dezvoltare a activităţii 
instructiv-educative. 

Dar interactivitatea nu este un deziderat uşor de atins. 
Folosind activitatea pe grupuri, cadrul didactic poate considera 

că interactivitatea şi participarea fiecărui membru este 
asigurată ; or, experienţa ne învaţă că de multe ori nu este 
deloc aşa. Printre multe fenomene care pot pune sub semnul 
întrebării eficienţa activităţii pe grupuri, unul dintre cele 
mai importante este fenomenul de lene socială. Termenul 
este deosebit de plastic: dacă mai devreme am exprimat 
câteva idei privitoare la acesta, mai jos vom încerca o 
descriere mai nuanţată şi mai profundă. 

Mai precis, este vorba despre tendinţa unora dintre mem- 
brii grupului de lucru de a nu se integra total în activitate ; 
sarcina nefiind conturată individualizat, ci doar entității de 
grup, ei se simt degrevaţi de efortul respectiv, transferând 
responsabilitatea implicării celorlalţi colegi, membri ai 
grupului. Cercetătorul care a evidenţiat acest fenomen (motiv 
pentru care lenea socială mai poartă şi denumirea de efectul 
Ringelmann) a ajuns la aceste date în urma unui experiment 
prin care a pus un grup de persoane să tragă în comun de o 
funie sau să tragă separat, măsurând de fiecare dată forţa 
dezvoltată. Concluzia a fost că indivizii trag mai tare de 
funie atunci când sunt singuri şi că forța dezvoltată scade 
pe măsură ce persoanele implicate sunt mai numeroase. Si 
mâi mulţi ani după acest experiment, Latane şi colaboratorii 
săi au adus noi evidențe ale fenomenului : ei au pus subiecţii 
să strige cât pot de tare (având urechile acoperite de căşti şi 
"deci neauzind nimic) în patru situaţii: singuri, împreună 
cu o altă persoană, în grupuri de patru sau de şase. Conclu- 
zia experimentului vorbeşte de la sine: în comparaţie cu 
situaţia în care sarcina era efectuată individual, în cazul 
prezenţei unei alte persoane, strigătele erau mai reduse cu 
aproape 29%, în cazul a patru subiecţi cu 49%, iar în cazul 
grupurilor în care sarcina era îndeplinită de şase persoane 
simultan cu... 60%. | 

Cum se justifică însă lenea socială? Unele studii = 
Paulus, Dzindolet, Poletes şi Camacho (apud Smith, Mackie, 
2007) — observă că oamenii au o prejudecată privind iluzia 
productivităţii grupului. Mai precis, elevii pot considera în 
mod eronat că grupul din care fac parte este mai productiv 
decât acesta este în realitate. lar conform acestei credinţe, 
dacă grupul este eficient nu mai are rost ca el, ca persoană, 
să „tragă din greu”, căci rezultatele vor fi, oricum, exce- 
lente. Alte studii (Williams, Harkins, Karau, în Hogg, 
Cooper, 2007) se referă la nivelul de evaluare a activităţii : 
dacă oamenii percep că nu va exista o evaluare individuală, 
că aprecierea performanţei se va face „la comun”, tendinţa 
spre lenea socială este în creştere. Cercetările arată că dacă 
membrii grupului ştiu că le vor fi apreciate individual 
contribuţiile la activitatea echipei, atunci lenea socială se 
diminuează drastic. 

Dincolo de aceste perspective însă, fenomenul are la 
bază un aspect mai larg intitulat difuzia responsabilităţii. 
Cercetările din psihologia socială (vezi şi Darley şi Latane, 
apud Crisp, Turner, 2007) au arătat că, spre exemplu, în 
cazul oferirii de ajutor unei persoane aflate în dificultate, o 
cauză a lipsei de acţiune din partea subiectului o reprezintă 
această difuziune a responsabilităţii. Atunci când sunt şi 
alţii de faţă, persoana consideră că unul dintre ceilalţi îşi va 
asuma responsabilitatea şi va acorda sprijinul necesar. În 
literatura de specialitate abundă exemplele despre situaţii 
dramatice pentru un individ care a solicitat ajutorul unui 
public prezent şi nu l-a primit pentru că fiecare dintre cei 
de faţă a considerat că va face altcineva ceea ce trebuia 
făcut. Mergând mai departe pe marginea analogiei noastre, 
tot referitor la (ne)oferirea de ajutor se mai circumscriu 

două elemente: 1) acţiunea inhibitoare a audienței - per- 
soanele simțindu-se inconfortabil să acţioneze în faţa altor 
persoane atunci când nu este clar ce comportament trebuie 
adoptat (de teama de a nu greşi şi a părea „proşti”) şi 2) ceea 
ce Piliavian a numit „calcularea costului”. 

În primul caz, pedagogia a preluat demult efectele bene- 
fice ale metodelor de îmbunătăţire a creativităţii (vârf de 
lance fiind aici metoda brainstormingului) în care în mod 
expres nici o idee nu are voie să fie criticată la început 
pentru a dezinhiba publicul să gândească creativ şi să nu îşi 
cenzureze ideile. Prezenţa altora acţionează de multe ori ca 
o frână pentru implicarea persoanei, deoarece aceasta se 
teme ca nu cumva, în cazul în care participarea sa manifestă 
se va dovedi greşită, să piardă aprobarea şi respectul celor- 
lalţi. Or, trebuinţa de aprobare este o motivaţie puternică a 
fiinţei umane. Conform ei, fiecare dintre noi dorim să fim 
apreciaţi şi valorizaţi de către cei care ne înconjoară prin 
prisma a ceea ce facem şi a ceea ce suntem. 

Şi al doilea caz este o constantă a practicii de zi cu zi. 
“Piliavian spunea că cineva acordă ajutor după ce face un 
raport mintal între două tipuri de costuri : costurile generate 
de acţiunea de a ajuta şi costurile generate de acţiunea de a 
nu ajuta. Similar, elevul nostru face acelaşi raport între 
costurile generate de acţiunea de a participa activ în grup şi 
costurile generate de acţiunea de a nu participa. Lenea 
socială apare atunci când recompensele şi sancţiunile apă- 
rute ca urmare a activităţii grupului nu sunt date în raport 
cu o evaluare focalizată a contribuţiei fiecăruia, ci se apelează 
la recompensarea egală, generalizată, a tuturor membrilor 
grupului, fără a se ţine cont de cuantumul participării. 
Or, în acest caz, costurile generate de acţiunea de a participa 

(timp, efort, stres etc.) sunt mult mai mari decât costurile 
generate de acţiunea de a nu participa (care, în fapt, nu 
prea există în acest caz — fie că se implică, fie că nu, elevul 
primeşte aceeaşi recompensă sau sancţiune de la educator). 
Întrebarea este deci următoarea : cum putem inversa această 
balanţă pentru ca elevul să considere că sunt mai mari 
costurile generate de acţiunea de a nu participa şi, ca 
urmare, să aleagă să se implice în sarcină cu întregul său 
potenţial. 


Y Folosiţi activitatea de grup şi interactivitatea ca factor 
cotidian al dezvoltării elevilor, având însă grijă să evitaţi 
fenomenele de blocaj, cum ar fi lenea socială ! 


26. Principiul atractivității 
informaţiei 


Este deja o evidenţă faptul că apariţia unor noi medii de 

informare în masă (unde cele audiovizuale sunt cele mai 
"importante - televiziunea şi internetul, spre exemplu) a 
influenţat şi influenţează modul în care şcoala trebuie să-şi 
gândească demersul instructiv-educativ. Acelaşi elev care 
dovedeşte o reală lipsă de interes faţă de ora de istorie sau 
geografie, de pildă, urmăreşte totuşi o emisiune pe Discovery. 
De ce? Unde este secretul? Cum am putea face lecţia mai 
atractivă? Dincolo de avantajul evident al imaginii dina- 
mice (oferită de televiziune) mai există şi alte elemente, 
ceva ce şcoala ar putea „împrumuta” pentru a-i creşte 
elevului gradul de motivaţie ? 

Un posibil răspuns ne-ar putea furniza tehnicile de persua- 
siune. Lakhani (2008) ne aduce în atenţie modelul mitului, 
care ar putea constitui o soluţie la problemele cu care se 
confruntă şcoala în a le oferi elevilor de astăzi lecţii mai 
atractive. Modelul mitului porneşte de la ideea construirii 
unei poveşti în jurul fiecărui mesaj transmis, având urmă- 
toarele ingrediente: 

1. Cârligul cu care „agăţăm” atenţia elevilor. Începeţi prin 

a identifica în lecţia dumneavoastră elementul antrenant 

(chiar dacă acest element nu este în ordinea din manual, 
primul), cel care va ajuta elevul să se identifice cu 
subiectul poveştii, cu mesajul acestuia sau cu personajul 
principal. Cârligul este un element şocant sau care, 
„dimpotrivă, le întăreşte convingeri deja existente. În 
pedagogie, în proiectarea lecţiei există un moment ase- 
mănător intitulat „captarea şi orientarea atenţiei”. Impor- 
tant este însă să gândim cârligul din perspectiva elevului 
şi nu a profesorului: de altfel, cadrul didactic poate 
cădea adesea în această capcană - de a considera că 
lecţia este captivantă pentru elevi pentru că el însuşi 
„consideră acest lucru. 

. Conflictul — o poveste trebuie să aibă neapărat un moment 
antagonic pentru ca elevul să se implice în profunzime. 
“Trebuie să existe două tabere, iar elevul să se simtă parte 
într-una din ele şi să identifice „inamicul” în cealaltă 
tabără. În acest moment, elevul va încerca să înţeleagă, 
se va implica în demersul didactic, va urmări cu mult 
mai mare atenţie firul logic al poveştii. 

. Revelația — este evident că personajul cu care se iden- 
tifică elevul trebuie să aibă succes ; iată de ce elevul va 
avea o revelaţie în sensul descoperirii elementelor „secrete” 
ascunse în povestire care îi oferă cheia pentru dezlegarea 
misterelor presărate acolo, cu ingeniozitate, de către 
cadrul didactic. În acest sens, povestirea trebuie să păs- 
treze o anumită curbă de tensiune care să ofere adevărul 
progresiv până la momentul „revelator” care trebuie să 
fie unul de iluminare interioară (de altfel, fenomenul de 
insight este unul frecvent în pedagogie - spre exemplu, 
utilizarea metodei brainstormingului). 

. Un element important este gradul în care cadrul didactic 
crede el însuşi în ceea ce transmite. Veţi spune cum este 

posibil aşa ceva? Căci din moment ce profesorul are o 
specializare anume, este evident că el crede în ceea ce 
spune. Când am spus că dascălul crede ceea ce transmite 
ne referim la importanţa, şi nu la validitatea informaţiilor. 
Puteţi să le spuneţi elevilor (şi să credeţi lucrul ăsta) că 
informaţiile transmise vor fi foarte importante Şi atrac- 
tive pentru ei? (pentru mai multe detalii, vedeţi şi prin- 
-cipiul efectului placebo). 
5. Concluzia este elementul care completează fericit impli- 
carea emoţională a cursanților şi dorinţa acestora de 
acţiune. Prin concluzie, cadrul didactic generează o 
premisă pentru lecţiile care vor urma şi pentru evoluţia 
„personală a elevului în câmpul cunoaşterii (elevul va 
dori să ştie mai multe şi va urma indicaţiile de lectură 
ale profesorului). 


„Pentru a realiza cei cinci paşi descrişi mai sus, este 
necesar să apelăm la un larg evantai de emoţii şi stări care 
pot genera starea de implicare necesară. Acestea sunt: 
dorinţa - în cazul nostru, dorinţa de a şti cum se termină 
„povestea” ; pierderea - anticiparea faptului de a nu avea 
ceva ce considerau că pot obţine ; frica (creată prin gene- 
rarea unei stări de tensiune înaltă) ; flatarea - în sensul că 
elevii se vor simţi speciali şi deosebiți în ochii cadrului 
didactic ; mila - referitor la anumite întâmplări şi perso- 
naje ; consecinţa - înţelegerea a ceea ce se va întâmpla dacă 
nu obţin respectivele informaţii ; statutul — pe care îl vor 
dezvolta posedând cunoaşterea; aprobarea - sentimentul 
de a lua deciziile corecte etc. Cadrul didactic va trebui să-şi 
aleagă un indicator de pe lista de mai sus şi să creeze 
povestea folosind informaţiile în sensul generării unei 

asemenea stări emoţionale. De altfel, prin intermediul între- 
bărilor, cadrul didactic poate verifica dacă obiectivul a fost 
sau nu atins - chestionând periodic elevii despre ce simt 
referitor la mesajul transmis. 

De ce este important să facem informaţiile cât mai 
atractive? Pentru că altfel eficienţa procesului instructiv- 
-educativ tinde să scadă dramatic. O explicaţie constă în 
ceea ce Zipf (apud Lieury, 2008) a numit „legea minimului 
efort” ; cercetătorul a observat că, într-o limbă, cel mai 
des folosite cuvinte sunt cele mai scurte. Dacă cuvintele nu 
sunt suficient de scurte, ele sunt „scurtate” : exemplele 
sunt multiple şi pot fi observate în viaţa de zi cu zi de 
fiecare dintre noi - pentru a lua un singur exemplu, cuvântul 
profesor a devenit demult „prof”. Ce incidenţă are această 
lege în practica educativă? Cadrele didactice ar trebui să 
coreleze modul în care transmit conţinutul de predat cu 
principiul minimului efort, ceea ce înseamnă că activitatea 
de predare ar trebui să fie mai focalizată, succintă şi direc- 
ționată spre lucrurile esenţial de învăţat. Dar asta nu este 
tot! Viziunea ultimilor ani subliniază accelerarea fără prece- 
dent a „bombardamentului” cu informaţii asupra fiecăruia 
dintre noi (dar în special a tinerei generaţii), ceea ce con- 
duce inevitabil la o selectivitate mai ridicată; combinând 
această realitate cu perspectiva oferită de Zipf, importanţa 
regândirii programelor şi manualelor şcolare şi - în cele 
din urmă - a fiecărei activităţi didactice în parte este din ce 
în ce mai mare. | 

Fiind obligaţi să facem faţă unei astfel de abundenţe 
informaţionale, ne aflăm în situaţia de a trece uşor peste 
multe lucruri cu care ne-am obişnuit deja. Nu ne mai atrage 
atenţia un lucru doar prin valoarea lui intrinsecă. EI trebuie 
să ne intre în câmpul de interes într-un fel sau altul. De... 

aceea, lucrurile neobişnuite au această putere de atracţie 
asupra fiecăruia dintre noi : ne atrag atenţia, ne mobilizează 
întregul interes şi puterea de concentrare. De aceea, este 
important să identificăm idei noi, să schimbăm din când în 
când ceva din stilul nostru de predare, să venim cu materiale 
didactice inovatoare, să aducem altceva decât cele pe care 
s-au obişnuit elevii să le primească de la noi. 
Aşadar cum putem deci creşte gradul de atractivitate a 
informaţilor pe care le transmitem ? Găsind modalităţi creative 
de a le prezenta. De pildă, în urma unui experiment, Miller 
şi Kahn (apud Goldstein, Martin, Cialdini, 2007) au demon- 
strat că folosirea elementelor de surpriză poate fi stimu- 
latoare pentru creşterea atractivităţii mesajelor transmise 
în ochii receptorilor acestor mesaje. Ei au folosit: 1) expre- 
sii simple, comune, nespecifice (cum ar fi-verde — acest 
pahar este verde) ; 2) expresii simple, comune, specifice, 
clarificante (verde-deschis — acest pahar este verde-deschis) ; 
3) expresii cu o clarificare/descriere neobişnuită (verde- 
-Kermit — păpuşa Muppet — acest pahar este verde-Kermit) ; 
4) expresii ambigue, atipice şi nespecifice (verde-dezastru — 
acest pahar este verde-dezastru). Care dintre expresii credeţi 
că au creat o stimulare mai mare la cei care le-au auzit? 
Ipoteza cercetătorilor s-a confimat: expresiile (3) şi (4) 
(cu o clarificare/descriere neobişnuită şi ambigue, atipice, 
nespecifice). În mod evident, concluziile didactice generate 
de acest studiu sunt simple: elevii sunt captivaţi de infor- 
maţiile care le trezesc curiozitatea, care îi şochează într-un 
anumit fel şi grad. Drept urmare, este util ca, de fiecare 
dată, cadrul didactic să ia în considerare potenţialul excep- 
țional de motivare al curiozităţii. 

Şi încă un exemplu: gândiţi-vă că sunteţi în situaţia 
preotului descris în literatura de specialitate care, înainte 

de a-şi ţine predica în biserică, observă că audiența nu este 
atentă. EI alege o strategie de şocare: ridică mâna şi spune 
„Sunt un păcătos ! ”. Evident că un asemenea discurs face 
linişte în sală. După care, asigurându-se că are întreaga 
atenţie a publicului său, preotul completează : „Aşa mi-a 
spus un enoriaş acum câteva zile” — şi îşi continuă discursul, 
fiind sigur că acum este ascultat. 

“ Pedagogia a consemnat de mult primul moment/eveni- 
ment al lecţiei : captarea şi orientarea atenţiei. Din păcate, 
practica obişnuită consemnează faptul că uneori acest element 
este uitat din schema lecţiei ori este un aspect izolat, situat 
doar în debutul lecţiei. Or, captarea şi orientarea atenţiei 
trebuie să se constituie într-un flux permanent care, departe 
de a fi numai un barometru al interesului elevilor pentru 
prezentarea cadrului didactic, este necesar să se prelun- 
gească mult după ce ora respectivă s-a încheiat. Într-adevăr, 
rolul motivaţional al activităţii instructiv-educative trebuie 
să funcţioneze după ce lecţia s-a terminat, să-i întreţină 
elevului dorinţa de a mai cunoaşte în domeniul respectiv. 
Iar consistenţa acestei motivări de lungă durată este dată de 
modul în care cadrul didactic reuşeşte să gestioneze momen- 
tele de captare şi orientare a atenţiei. 

Evident că nu este suficient să reuşiţi să captaţi atenţia 
elevilor; mesajul transmis trebuie să fie coerent, clar şi 
adaptat. Mai precis: „un matematician francez a scris 
prima regulă a comunicării: «O teorie nu este completă 
până când nu o puteţi explica primei persoane pe care o 
întâlniți pe stradă»” (Beckwith, 2007, p. 101). 


Y Identificaţi cele mai creative metode pentru a creşte 
gradul de atractivitate a ceea ce predaţi ! 


27. Principiul creativității 


În cadrul procesului de învăţământ, creativitatea este unul 
dintre cele mai importante vehicule care pot face diferenţa 
între succesul şi eşecul didactic ; iar acest argument funcţio- 
nează atât din direcţia cadrului didactic spre elev, cât şi 
invers. Mai precis, creativitatea trebuie să fie o constantă a 
actului didactic ca atare (cadrul didactic trebuie să facă 
apel la propria creativitate pentru a dezvolta lecţii adaptate 
„Situaţiilor mereu schimbătoare pe care le găseşte în sala de 
clasă), dar şi un scop al întregului proces instructiv-educativ. 
De altfel, dezvoltarea unei personalităţi creative este un 
deziderat al societăţii moderne, deziderat regăsit în docu- 
mentele de politică educaţională. 

Să vedem cum arată ambele perspective : 

1. Cadrul didactic se confruntă în sala de clasă cu 
aspecte ale teoriei haosului. Oricât de bine şi-ar proiecta 
lecţia, el nu poate controla în mod definitiv toate aspectele 
(pozitive şi negative) care pot apărea. Dar procesul creativ 
începe mult înainte de situaţia concretă cu 'care cadrul 
didactic se va confrunta la clasă. Atunci când identifică 
cele mai bune modalităţi de a folosi resursele (valorice, 
materiale, financiare, umane) pe care le are la dispoziţie 
pentru a construi un demers didactic de succes, cadrul 

didactic este pus în situaţia de a apela din plin la procesul 
creativ. Ulterior, aşa cum am observat, în activitatea de 
predare, necesitatea de a gândi creativ devine şi mai stringentă. 

Se pune însă o întrebare (pe care am auzit-o formulată 
de multe ori de către diferite persoane): dacă activitatea 
didactică este în aşa mare măsură un proces de creaţie (şi 
este !), de ce ar mai fi nevoie de cunoaştere, de informaţie 
psihopedagogică ? 

„Drept argument aducem cercetările lui Bailin (apud 
Weisberg, în Sternberg, 2005) ; acesta susţine că abordarea 
creativă are obligatoriu drept fundament cunoaşterea în 
domeniul în care creativitatea se produce. Mai precis, „dacă 
cineva nu cunoaşte o disciplină, nu o poate depăşi”. Cadrul 
didactic trebuie să aibă solide cunoştinţe psihopedagogice 
pentru a putea dezvolta un proces instructiv-educativ cu 
atribute creative. Nu spunem prin aceasta că nu ar putea 
apărea aspecte creative şi în lipsa cunoaşterii, prin simpla 
întâmplare. Însă cadrul didactic nu ar putea şti că abordarea 
sa este creativă, având insuficiente informaţii despre cunoaş- 
terea în respectivul domeniu; în schimb, prin sporirea 
volumului de cunoştinţe psihopedagogice, cadrului didactic 
îi cresc şansele de a putea face inferenţe creative pe baza a 
ceea ce ştie deja. 

La argumentul de mai sus s-ar putea însă evidenția şi o 
altă situaţie. Experienţa ar putea arăta că unele dintre 
cadrele didactice, cu multe cunoştinţe acumulate, sunt domi- 
nate mai degrabă de rigiditate în activitatea la clasă şi nu de 
creativitate. La o primă vedere, un astfel de caz ar trimite 
la credinţa că acumularea de informaţii într-un domeniu ar. 
acţiona ca o frână, şi nu ca un catalizator pentru creativitate. 
Spre exemplu, studiile efectuate de către A.S. Luchins şi 

E.H. Luchins (apud Weisberg, în Sternberg, 2005) au arătat 
Că, în situaţia în care anumite soluţii aplicate unor probleme 
aveau succes, respectivele modalităţi de rezolvare a proble- 
melor tindeau să fie aplicate „orbeşte” şi la alte probleme 
cu care nu se potriveau, ignorându-se alte soluţii simple. 
Este descris chiar cazul unor probleme noi care au putut fi 
uşor rezolvate de către novici, dar au fost imposibil de 
rezolvat de către participanţi cu experienţă care nu s-au 
putut adapta schimbării în cauză. Concluzia ? Volumul de 
cunoştinţe acumulat a condus la diminuarea flexibilităţii 
gândirii în raport cu adaptarea la schimbare. 

La o primă vedere, cele două experimente se contrazic 
reciproc. Dar lucrurile sunt mult mai nuanţate în cazul 
analizat de noi, al profesiei de cadru didactic, ambele 
cercetări fiind integrabile într-un demers coerent şi logic. 
Este evident că dacă activitatea noastră este una rutinieră, 
în care identificarea unui algoritm conduce cu maximă 
probabilitate la succes, acumularea de informaţii este benefică, 
iar apariţia schimbării este greu de gestionat, -Dar profesia 
de cadru didactic este departe de a fi una în care 1 + 1 să 
dea întotdeauna 2. Iată de ce acumularea de informaţii 
favorizează în acest caz creativitatea. Pentru că schimbarea 
continuă este parte a acestei acumulări de informaţii, profe- 
sorul nu doar învaţă informaţii psihopedagogice teoretice şi 
sterile care sunt universal valabile, experimentează şi adap- 
tează zilnic acest bagaj de cunoştinţe. Dincolo însă de acest 
aspect, riscul indicat de a doua cercetare este mai prezent 
la elevi, deoarece şcoala încă utilizează principiul oferirii 
informaţiilor „de-a gata”, fără a induce dubiul şi nesigu- 
ranţa (pe care însă realitatea obiectivă în care elevul se va 
integra ca viitor profesionist le presupune). 

2. Cel de-al doilea unghi de vedere priveşte problema 
din perspectiva dezvoltării creative a elevilor, ca deziderat 
al procesului de învăţământ. Aşa cum subliniam mai devreme, 
în acest moment, practica şcolară este destul de puţin ofer- 
tantă pentru maximizarea creativităţii elevilor. Astfel, lite- 
ratura de specialitate din domeniul educaţiei permanente 
(vezi şi Dave, 1991) observă că şcoala pune elevii/studenţii 
în legătură cu „cunoscutul” nedezvoltând strategii de interac- 
ţiune a acestora cu „necunoscutul” ; le oferă probleme gata 
formulate şi îi învaţă să le rezolve, dar realitatea concretă 
este mult mai complexă, fiinţa umană trebuind să înveţe 
mai întâi să găsească problema şi abia apoi să o şi rezolve. 
lată de ce se evidenţiază importanţa obişnuirii elevului cu 
incertitudinea, cu schimbarea, pentru ca şcoala să-şi înde- 
plinească una dintre finalităţi şi anume crearea unor buni 
cetăţeni şi buni specialişti gata să se integreze cu succes în 
societate (este vorba despre funcţia economică a educaţiei). 

Cum putem face însă acest lucru? Studiile evidenţiază 
faptul că o caracteristică a indivizilor creativi ar putea fi 
“ toleranța faţă de ambiguitate. Persoanele creative pot mai 
uşor să accepte excepţiile, flexibilitatea abordărilor, non- 
-rutina. lată de ce şcoala trebuie să încurajeze şi programe 
de acest tip. Desigur că în comparaţie cu viziunea tradi- 
ţională asupra procesului de învăţământ, o asemenea pers- 
pectivă nu este doar diferită — ea pare de-a dreptul „eretică”. 
Cum adică, vor spune poate unii dintre dumneavoastră, 
elevul vine la şcoală să înveţe lucruri corecte, de la infor- 
maţii teoretice la conduite pe care să le dezvolte. Şi atunci, 
unde este ambiguitatea, incertitudinea ? Evident, o astfel 
de perspectivă nu trebuie să guverneze întregul proces de 
învăţământ. Însă, după ce elevul ajunge în posesia unor 

informaţii valide, el trebuie provocat, îi pot fi puse la 
îndemână noi perspective, noi soluţii (sau cel puţin putem 
invalida unele dintre soluţiile obţinute până acum). Cadrul 
didactic îi va cere elevului răspunsul corect, iar când acesta 
va oferi un.astfel de răspuns profesorul se va întreba: 
„Chiar aşa să fie?”, „Dar dacă...?”, ceea ce va învăţa 
elevul să adapteze, să-şi pună întrebări şi să evalueze reali- 
tatea din perspective multiple. | 

Mai mult decât atât, folosirea creativităţii poate fi un 
mecanism util chiar în procesul învăţării. Un exemplu în 
acest sens poate fi efectul Zeigarnik (apud Lakhani, 2008) ; 
acesta spune că oamenii sunt tentaţi să reţină mai uşor 
lucruri care au rămas incomplete decât lucrurile care sunt 
complete. Prima dată acest efect a fost observat la chelneri, 
care au reţinut mai degrabă ce au comandat persoanele care 
au plecat fără să plătească ce consumaseră decât meniul 
consumat de către persoanele care îşi achitaseră nota de 
plată. Spre exemplu, un film poate dezvolta dorinţa de a fi 
urmărit dacă nu arată finalul „poveştii” - oprirea în mijlo- 
cul filmului poate genera dorinţa de a şti ce s-a întâmplat în 
continuare. Cadrele didactice pot folosi acest efect dacă 
gândesc secvențele didactice astfel încât curba de tensiune 
“să nu fie finalizată în interiorul unei singure ore, lăsând 
anumite elemente interesante pentru data viitoare. Deschi- 
zând în acest mod calea spre un demers creativ, profesorii 
favorizează şi învăţarea elevilor. 


V/. Activitatea didactică solicită, dar şi generează creati- 
vitate. Cadrului didactic nu trebuie să-i fie teamă să 
iasă din rutină în fiecare moment al procesului instructiv- . 
-educativ ! | | 


28. Principiul motivației 


Motivația şcolară reprezintă într-o asemenea măsură „coloana 
vertebrală” a unui proces de învăţământ eficient, încât am 
putea considera că avem de-a face cu o lege fundamentală 
de funcţionare a procesului instructiv-educativ. Într-adevăr, 
conform definiţiilor prezente în literatura de specialitate, 
„motivaţia este ceea ce energizează, direcţionează şi susţine 
un comportament” (Steers şi Porter, apud Saal, Knight, 
1988, p. 256) şi „motivaţia se referă la factorii interiori 
individului care stimulează, menţin şi canalizează comporta- 
mentul în legătură cu un scop” (Huffman, Vernoy, Williams, 
Vernoy, 1991, p. 381). Avem de-a face aşadar cu un element 
central în dezvoltarea unui proces de învăţământ eficient. 
Desigur că problematica motivaţiei este extinsă şi ea 
poate fi tratată în cărţi. anume dedicate acestui subiect 
(pentru detalii, vezi şi Pânişoară, Pânişoară, 2005). Ceea 
ce dorim să subliniem aici sunt două perspective : modul în 
care motivaţia elevului influenţează rezultatele procesului 
de învățământ (perspectiva „tradiţională” de studiere a 
motivaţiei şcolare) şi modul în care motivaţia profesorului. 
pentru ceea ce face influenţează motivaţia elevului de a învăţa. 
Referitor la acest din urmă aspect, rezultatele diferitelor 
studii prezente în literatura de specialitate (vezi şi Atkinson, 

Atkinson, Smith, Bem 2002) relevă faptul că este statistic 
relevant faptul conform căruia profesori motivaţi înseamnă 
- elevi mai motivaţi. Iată de ce elemente ca principiul compe- 
tenţei cadrului didactic sau principiul cunoaşterii peda- 
gogice sunt piese de bază în construcţia unui proces de 
învăţământ eficient. 

Dincolo de liantul motivaţia cadrului didactic — motivaţia 
elevilor, putem analiza mai multe tipuri de motivaţie ; într-o 
prezentare succintă, putem vorbi despre: 


- motivaţia de putere, prin care indivizii simt nevoia să-i 
- domine pe ceilalţi, să-i supună controlului lor pe cei din 
jur. Nevoia de putere poate fi definită şi ca „nevoia de a 

| câştiga recunoaştere, influenţă sau control asupra altor 
persoane sau asupra unor grupuri” (Morris, 1990, p. 428); 

— „nevoia de afiliere reprezintă nevoia de a menţine relaţii 
sociale cu alte persoane. Astfel, Stanley Schachter (apud 
“Bâron, Kerr, 2003) a observat că, după o perioadă de 
“izolare prelungită, indivizii experimentează în mod frecvent 

o anxietate inexplicabilă. Conform lui Crouse şi Mehrabian 
(apud Carlson, 1993), indivizii care au o nevoie de afiliere 
puternică tind să încerce mai mult să se întâlnească cu 
"alte persoane şi să stabilească relaţii de prietenie cu aces- 
„tea. În plus, îşi văd propriile abilităţi sociale ca fiind 
importante şi tind să devină anxioşi când se află în situaţia 

ca alte persoane să le evalueze aceste abilităţi (sunt 
stresaţi dacă, spre exemplu, alţii „pun în discuţie” modul 
în care ei ştiu să comunice sau în cazul unui conflict cu 
prietenii în care sunt reclamate deficienţe de comunicare). 
nevoia de a şti (curiozitatea) îşi găseşte rezolvarea prin 
intermediul activităţii de explorare (curiozitatea se pare 
că este o nevoie înnăscută, încadrabilă în categoria 

motivelor intrinseci). Este un tip de motivaţie folosită în 
plan şcolar, totuşi nestimulată îndeajuns de mult (deşi, 
gândind dinamica lecţiilor prin prisma nevoii de a şti, 
implicarea elevilor ar fi mai profundă şi mai de durată). 
Berlyne (apud Coon, 1983) a făcut următorul expe- 
riment: le-a prezentat unor copii mai multe desene de 
complexităţi diferite ; copiii au petrecut mult mai mult 
timp în studierea desenelor mai complexe în comparaţie 
cu cele mai simple. De altfel, acest fenomen este prezent 
în viaţa dumneavoastră de fiecare zi: nu vi s-a întâmplat 
„Să staţi până târziu în noapte la televizor pentru a vedea 
un film (ori să citiţi la aceeaşi oră înaintată o carte 
captivantă) doar pentru a vedea „cum se termină” ? În 
acele momente vă era stimulată motivaţia pentru curio- 
zitate. Din nou, nu putem să nu subliniem importanţa 
acestei motivații insuficient exploatate, deoarece profesia 
de cadru didactic presupune cu preponderență stimu- 
larea, activarea şi consolidarea unei asemenea motivații. 
nevoia de aprobare este şi ea o constantă a vieţii noastre. 
R. Harre (apud Hayes, Orrell, 2003) susţine că unul 
dintre motivele fundamentale pentru comportamentul 
social este respectul social. Mai precis, nimănui nu i-ar 
plăcea să fie văzut negativ de către ceilalţi (în special de 
către persoanele care contează pentru €l). Gândiţi-vă la 
următoarea ipostază : v-aţi luat un lucru care vă place 
foarte mult (un articol de vestimentaţie), dar nimeni, 
absolut nimeni nu consideră că vă stă bine. Cât timp o să 
mai fiţi încântat de respectiva achiziţie? Aprobarea 
socială acţionează foarte puternic, ea reprezentând o 
pârghie însemnată în „arsenalul” didactic : prin aprobare. 
sau dezaprobare cadrul didactic are la dispoziţia sa unul 

dintre cele mai importante instrumente de formare a 
personalităţii elevilor. 
- motivaţia de realizare. Cei care sunt motivaţi de această 
trebuinţă încearcă să atingă standarde de excelenţă. Indi- 
“ferent dacă va exista sau nu o recunoaştere, laude, bani, 
"nevoia este puternic susţinută intrinsec, se acţionează 
„Cu toată forţa” pentru cele mai bune rezultate. Conform 
“lui Weiner (apud Bower, Bootzin, Zajonc, 1987), în 
urma studiilor efectuate, în viaţa de zi cu zi, cei cu 
motivaţie de realizare mai înaltă tind să urmeze cariere 
- provocatoare, suficient de complexe, dar nu atât de difi- 
cile încât să sfârşească prin eşec. Persoanele cu motivaţie 
de realizare mică aleg fie sarcini extrem de uşoare, cu 
succes sigur (chiar dacă cu recompensă mică), fie sarcini 
extrem de dificile în legătură cu care nu pot fi blamaţi 
de eşec. nf 


„Am prezentat mai sus doar câteva dintre cele mai impor- 
tante motivații. Lista lor este departe de a se opri aici. Mai 
mult decât atât, aceste tipuri de motivații sunt rareori „pure”, 
putând înregistra în practică mai degrabă o largă paletă de 
combinaţii posibile. Astfel, Medvec, Medey şi Gilovich 
 (apud Kenrick, Neuberg, Cialdini, 2005) au observat un 
lucru interesant privind motivaţia şi sentimentele implicate 
de poziţionarea pe diferite trepte ale unei ierarhii. Fi au 
încercat să răspundă la întrebarea: cine este mai fericit 
pentru câştigarea medaliilor olimpice - cel de pe locul doi 
(medaliat cu argint) sau cel medaliat cu bronz (şi situat, ca 
atare, pe locul trei)? La o primă vedere răspunsul ar fi 
“Simplu : cel situat mai sus în ierarhie ar trebui să fie şi cel 
mai fericit de performanţa sa. Ei bine, aici cercetătorii au 

avut de-a face cu un aparent paradox: cel situat pe locul 
trei era mai fericit decât cel care câştigase argintul. Moti- 
vaţia ? Autorii au descoperit că dacă era relativ uşor pentru 
cel situat pe locul al doilea să se vadă pe sine ca fiind 
aproape de locul unu (ceea ce ar fi fost asociat imediat cu 
mult mai multă faimă), o asemenea perspectivă îi oferea 
imediat o oarecare dezamăgire că nu a putut atinge această 
performanţă. În schimb, pentru cel situat pe locul al treilea 
perspectiva era cu totul alta. El se putea vedea pe sine ca, 
în urma unei greşeli minore, să se situeze pe locul al 
patrulea şi astfel să piardă podiumul. 

Este limpede importanţa educaţională a unui astfel de 
studiu. Observând motivațiile elevilor, putem mai uşor să 
adaptăm procesul educaţional la necesităţile acestora (şi, 
prin aceasta, să avem de-a face cu un proces de învăţământ 
mai eficient). Nu întotdeauna perspectiva cadrului didactic 
este şi perspectiva elevului. Luând exemplul de mai sus, 
dacă un cadru didactic s-ar putea aştepta - firesc, am putea 
spune — să identifice la un elev situat pe locul secund la un - 
concurs 0 satisfacţie şi o bucurie mai mare, decât la cel 
situat pe locul imediat următor, vedem că lucrurile nu stau 
întotdeauna aşa. Acest lucru este cu atât mai important cu 
cât cercetările în domeniu arată că emoţiile pozitive îi ajută 
pe oameni să gândească mai creativ şi să fie mai deschişi 
spre a face faţă unor situaţii stresante din viaţa proprie. 

Dar orice se poate face prin motivaţie? Am întâlnit 
cadre didactice care afirmau - foarte convinse de adevărul 
celor spuse - că pe unii elevi „nu-i motivează nimic”. 
Aceşti profesori relatau - în sprijinul celor declarate - 
întregul evantai de încercări pe care le făcuseră pentru a-i 
motiva pe respectivii elevi, încercări care, până la acea 

dată, fuseseră sortite eşecului. Drept răspuns le aduceam în 
atenţie ceea ce ne sugerează Daniels (2007), citându-l pe 
Robert Mager: să îndreptăm un pistol încărcat spre capul 
persoanei căreia îi cerem să facă un lucru (dar pe care 
aceasta din urmă nu îl face!). Dacă nici în faţa acestei 
ameninţări respectivul nu se conformează cererii dumnea- 
voastră, atunci, spune Mager, este o problemă de instruire 
(el chiar nu poate să facă respectivul lucru); în schimb, 
dacă în situaţia extremă îl va face, este o problemă de 
motivaţie. Mai precis, nu am găsit mecanismele potrivite 
pentru a-l face să reacționeze cum vrem noi. Evident că o 
asemenea perspectivă este o exagerare, însă este o exagerare 
voită. Întrebaţi-vă care. dintre elevii care vă fac probleme 
astăzi ar rezista unui „motivator” cum este cel descris mai 
sus. Dacă nu găsiţi nici unul, înseamnă că trebuie să vă 
reexaminaţi modul în care reacţionaţi faţă de aceştia şi să 
căutaţi mai adânc acele resorturi la care şi elevii în cauză să: 
răspundă. | | | 

În sfârşit, o altă axă importantă pentru analiza noastră 
este axa intrinsec-extrinsec în motivaţia şcolară. Motivația 
intrinsecă se referă la recompensele interne obţinute de 
individ, satisfăcătoare din punct de vedere personal, care îl 
motivează pe acesta să acţioneze într-un anume fel datorită 
propriilor interese şi plăceri (Huffman, Vernoy, Williams, 
Vernoy, 1991, p. 388). Motivația intrinsecă este valoroasă 
deoarece elementul de întărire/motivatorul „reprezintă o 
parte cuprinsă în însăşi structura sarcinii” (Carlson, 1993), 
fiind „cea care susţine comportamentul datorită unor scopuri 
pe termen lung sau preferințelor individuale ale cuiva” 
(apud Bower, Bootzin, Zajonc, Hall, 1987, p. 299). Ea 
presupune aşadar un comportament motivat doar de plăcerea - 

individului de a face acel lucru, consolidarea (engl. rein- 
forcement) fiind pur şi simplu inclusă în sarcină. 

De exemplu, constituie motivaţie intrinsecă să asculţi o 
melodie care îţi place, să citeşti o carte pentru că vrei tu 
(nu „pentru că trebuie”), să urci pe munte pentru plăcerea 
de a urca pe munte, să înveţi pentru că îţi place materia etc. 

La polul opus, motivația extrinsecă este presupusă de 
ghidarea prin anumite motive care conduc la evitarea unei 
pedepse sau la primirea unei recompense exterioare per- 
soanei. Aşadar, motivarea extrinsecă presupune performarea 
unor comportamente pentru receptarea unor aspecte tangi- 
bile, particulare, de stimulare exterioară. Când acestea dispar, 
fie că este vorba despre pedeapsă, fie despre recompensă, 
acţiunea se întrerupe şi ca (dacă este exclusiv susţinută 
extrinsec). 

Observând că cele două tipuri de motivaţie se pot combina 
şi susţine reciproc, este de dorit ca la vârstele fragede, când 
se face exces de motivare extrinsecă, să se adauge şi motive 
intrinseci pentru stimularea copiilor. Cercetările din dome- 
niu indică, surprinzător, aparent paradoxal, faptul că durata 
unor activităţi considerate plăcute se reduce dacă se atribuie 
pentru acea activitate şi o recompensă, deci se adaugă o 
motivaţie extrinsecă ; câteodată aceasta poate avea un impact 
benefic (pentru că prin motivaţia extrinsecă s-a ajuns astfel 
mai repede la obiectiv), pe de altă parte se pot înregistra şi 
urmări negative (timpul de desfăşurare a unei activităţi 
plăcute pentru indivizi s- a redus). Depinde de acele per- 
soane (părinţi, profesori, manageri etc.) cum ştiu să aleagă 
să manipuleze combinaţia celor două tipuri de motivaţie 
pentru a atinge rezultatele dorite. 

„Cercetările care ne susţin afirmaţiile au fost iniţiate de 
către Greene, Lepper şi Nisbett (apud Carlson, 1993, Pp. 
366-367), respectiv E. Deci (apud Dempsey, Zimbardo, 
1978, pp. 217-219). Greene, Lepper şi Nisbett au divizat în 
trei grupuri distincte un colectiv, de copii care împărtăşeau 
aceeaşi pasiune pentru desen. Membrilor unuia dintre grupuri 
Ii s-a promis un premiu pentru desen, copiilor din al doilea 
grup li s-a acordat acelaşi premiu, fără să fie anunţaţi în 
prealabil, iar cei din al treilea grup nu au primit nici un 
premiu, deşi au petrecut acelaşi timp desenând. După o 
vreme, i s-a dat din nou tuturor şansa să deseneze, fără să 
mai fie menţionat vreun premiu. Concluziile au fost deose- 
bit de interesante : subiecţii-copii din primul grup au petre- 
cut de două ori mai puţin timp (pentru a executa a doua 
sarcină) decât copiii din celelalte două grupuri (deşi toţi 
erau pasionaţi de desen). Aşadar s-a evidenţiat, o dată în 
plus, că uneori recompensele externe diminuează plăcerea 
de a desfăşura o activitate de dragul acelei activităţi şi. 
copiii trebuie stimulaţi de la vârste fragede prin dezvoltarea 
unor motive de natură intrinsecă. | 
În aceeaşi direcţie : ne orientează şi experimentul orga- 
nizat de E. Deci. Grupând studenţii î în două echipe, acesta 
le-a dat spre rezolvare anumite puzzle-uri „intrinsec” moti- 
vatoare. Membrii unuia dintre grupuri primeau între 1 şi 4 
dolari, în funcţie de rezolvările intermediare, pe când cei 
din grupul numărul doi nu primeau nimic. Toţi subiecţii 
erau liberi să plece când rezolvau sarcina. S-a întâmplat că 
subiecţii din primul grup au terminat mult mai repede 
sarcina, ceea ce înseamnă, conform experimentatorului, că 
„de îndată ce au primit banii pentru a face ceva distractiv, 
motivaţia intrinsecă s-a redus, subiecţii devenind dependenţi 

de recompensa externă” (apud Dempsey, Zimbardo, 1978, 
p. 218). 

Există şi alte cercetări recente care, la fel ca şi cele 
prezentate mai sus, demonstrează practic apariţia unei moti- 
vaţii mai reduse, prin acordarea de recompense pentru 
activităţi pe care oamenii sunt intrinsec motivaţi să le 
desfăşoare. Explicaţia este relativ simplă: în situaţia în 
care se acordă recompesare externă, sarcina este percepută 
ca trebuind să fie realizată pentru a obţine recompensa. 


Y Gândiţi-vă permanent cum să vă motivaţi elevii şi cum 

„Să vă motivaţi pe dumneavoastră înşivă pentru a desfă- 
şura ore cu adevărat atractive şi motivante pentru cursanţi. 
Şi, mai ales, nu doar acoperiţi o nevoie, creaţi una nouă 
care să vă convină dumneavoastră. Surprindeţi-vă elevii 
permanent ! 


29. Principiul manipulării. 


Intensificarea relaţionărilor în sala de clasă - la orice nivel 
şi în toate direcţiile —- a condus în ultimii ani la creşterea 
cercetărilor privind modul în care tehnicile de manipulare 
sunt folositoare sau nu în planul activităţii didactice. Aşa 
cum vom arăta mai departe, nu numai că dascălul trebuie să 
cunoască modul în care asemenea tehnici l-ar putea ajuta în 
creşterea motivaţiei elevilor faţă de actul didactic şi în 
schimbarea comportamentală şi atitudinală ; mai mult decât 
atât, el nu este ferit de acţiuni de acest gen provenite din 
partea elevilor săi (pe care trebuie să le contracareze, în 
vederea păstrării unui climat şcolar pozitiv şi echilibrat). 
Cercetările din domeniul tehnicilor de manipulare au 
pus în evidenţă mai multe aspecte: 1) pe de o parte, faptul 
că un cadru didactic trebuie să utilizeze aceste strategii cu 
atenţie şi să respecte anumite principii etice (în lipsa aces- 
tora din urmă, fără îndoială, se poate ajunge la exagerări) ; 
2) cadrul didactic trebuie să cunoască un. evantai larg de 
asemenea strategii, deoarece, aşa cum vom observa mai 
departe, de multe ori, două strategii opuse pot conduce la 
unul şi acelaşi rezultat ; 3) utilizarea acestor strategii trebuie 
făcută cu parcimonie, ştiut fiind faptul că practicarea repe- 
tată a tehnicilor de manipulare poate conduce la conştientizarea - 

lor de către subiecţii acţiunii didactice (ceea ce nu are cum 

să sprijine procesul de învăţământ şi calitatea relaţiilor 

cadru didactic - cursant). 

În general, paşii pe care trebuie să îi facem în acţiunea 
de manipulare ar putea avea următoarea ordine (apud Lakhani, 
2005) : 

- întotdeauna cadrul didactic trebuie să îşi observe cu 

“atenţie audiența (elevii/studenţii), căutând în aceasta. 
persoanele care au neclarităţi, caută răspunsuri la pro- 
bleme cu care se confruntă sau sunt nesigure (pe de o 
parte, acestea reprezintă sursa cea mai bună de manipu- 
lare, iar pe de altă parte, din partea lor cadrul didactic 
se poate aştepta la eventuale probleme de conduită) ; 

— prin folosirea tehnicii întrebărilor, profesorul va testa 
apoi informaţiile, valorile şi nivelul de implicare pe care 
cursanţii respectivi le au referitor la activitatea pe care 
el doreşte să le-o propună; literatura de specialitate 
sugerează, de asemenea, că este util ca profesorul să le 
ofere cursanților anumite informaţii care, deşi nu sunt 
greşite, sunt totuşi contestabile : acest demers îi va provoca 
pe elevi/studenţi, îi va pune în situaţia de a-şi pune 
întrebări ; 

- . cadrul didactic le poate oferi apoi elemente generale 
corecte despre problematica aflată în discuţie: acest 
element le va oferi cursanților un „colac de salvare”, 
elemente sigure în nesiguranța indusă de informaţiile 
contestabile furnizate mai devreme ; 

- este important ca pe tot parcursul acestei activităţi cadrul 
didactic să caute să construiască relaţii profunde cu elevii 
bazate pe încredere ; 

— este momentul ca profesorul să le dea ocazia uesen bo 
de a-şi verbaliza dorinţele Şi implicarea. Acest element 
le va oferi elevilor/studenţilor senzaţia că sunt ascultați 
şi că părerea lor contează! Cu atenţie, cadrul didactic 
poate conduce discuţia spre un viitor pozitiv şi posibil în 
care aceste dorinţe pot prinde contur în condiţiile în care 

elevii/studenţii vor asculta de profesor; 

— Pentru ca elementul de mai Sus să devină şi mai puternic, 

„cadrul didactic poate da impresia că face un mic „pas 
înapoi” ; după ce le-a oferit viitorul pozitiv al îndeplinirii 
ptr el se poate preface că îşi retrage ideea şi că 
renunţă la oportunitatea respectivă. Dacă elevii/studenţii 
au fost acaparaţi de idee, vor încerca să recâştige ele- 
mentul pierdut şi în.acest caz implicarea şi dorinţa lor 
de a merge pe drumul indica de către dascăl Vor creşte. 


Acestea fiind spuse, să vedem cum funcţiontază Câteva - 
dintre cele mai importante tehnici de iu DRE în spaţiul 
pda instructiv- educativ : 


Tehnica „piciorului în uşă” 


Sunt convins că oricărui cadru didactic i s-a întâmplat să 
Îi ceară unui elev să realizeze un lucru şi acesta din urmă să 
nu îndeplinească respectiva sarcină. Veţi spune că unii elevi 
pur şi simplu nu vor să facă ceea ce le cereţi şi poate că 
aveţi dreptate. Dar reflectaţi puţin la această întrebare : 
dumneavoastră nu v-aţi aflat niciodată în aceeaşi situaţie — 
să vi se ceară un lucru şi să nu îl faceţi ? 

Cum putem creşte şansele ca recomandarea noastră să 
fie urmată? Multe cercetări în domeniu au arătat că 

formularea unei cereri mici, nesemnificative la început, va 
creşte dramatic probabilitatea de a vi se îndeplini adevărata 
solicitare. Experimentul generator a fost cel iniţiat de către 
Freedman şi Fraser. În unul dintre studii, cercetătorii le 
cereau unor persoane să fie de acord să instaleze în curtea 
casei lor un panou imens care era menit — li se spunea 
acestora - să contribuie la creşterea informării în legătură 
cu siguranţa rutieră. Evident că o astfel de cerere nu era în 
măsură să fie acceptată cu bucurie, mai ales că persoana 
care era de acord nu avea nimic de câştigat. Autorii şi-au 
validat ipoteza „piciorului în uşă” folosind un grup de 
control (persoane care auzeau direct de cererea exagerată a 
instalării panoului) şi un grup căruia în prealabil i se adresa 
o cerere minoră (să îşi lipească un autocolant pe maşină ori 
să semneze o petiție). După un anumit timp după ce cererea 
minoră fusese satisfăcută, şi persoanelor din al doilea grup 
li s-a cerut să permită amplasarea panoului în curtea casei 
proprii. 

Ipoteza celor doi cercetători (cum că în al doilea caz 
oamenii vor fi în mai mare măsură de acord cu cererea 
exagerată) s-a confirmat, numărul persoanelor care avu- 
seseră parte de „piciorul în uşă” şi au acceptat să li se 
instaleze panoul în curte fiind mult mai mare decât al celor 
care au acceptat direct cererea exagerată. 

Studiul iniţial a fost reluat în multe alte condiţii experi- 
mentale de către mulţi cercetători şi rezultatele obţinute au 
confirmat ipotezele lui Freedman şi Fraser (pentru o exce- 
lentă sinteză a acestor studii, vezi şi Gueguen, 2007). 

Cum putem folosi „piciorul în uşă” în practica şcolară ? ? 
Dacă aveţi de gând să-i cereţi unui elev „îndărătnic” să facă 
un anumit lucru (pe care, din experienţă, ştiţi că nu îl va 

face !) puteţi să îi cereţi mai întâi un lucru minor (pe care 
aveţi certitudinea că îl va realiza). Acest prim pas va creşte 
probabilitatea ca elevul să încerce să realizeze şi sarcina 
mai dificilă şi mai consumatoare de timp şi de efort. 

Aşa cum am arătat la început, întotdeauna când vorbim 
despre o relaţie ne referim la mai multe perspective asupra 
unuia şi aceluiaşi fenomen (depinzând de unghiul din care 
privim lucrurile). Prin urmare, dascălii trebuie să fie atenţi 
pentru Că şi cursanţii pot folosi această tehnică a „piciorului 
în uşă” (un comportament cel mai probabil inconştient, 
generat de experienţele anterioare prin care respectivul 
elev/student a trecut). Să luăm acelaşi exemplu în care 
cadrul didactic îi cere elevului să realizeze o sarcină ce 
pare dificilă. Acesta poate încerca să scape de solicitare 
fără a o refuza direct, cerându-i profesorului mai întâi să îi 
acorde o mică amânare (de o jumătate de zi), ceea ce poate 
ulterior să trimită la ideea că dascălul va fi mai deschis la 
amânarea sine die a sarcinii. 


Tehnica „uşii în nas” 


Chiar dacă, la o primă vedere, această tehnică de manipu- 
lare este total opusă „piciorului în uşă”, ea este la fel de 
eficientă. De unde rezultă că atunci când studiem omul şi 
modul în care el interacționează, paradoxurile sunt fireşti 
şi explicaţiile multiple. | | 

- Experimentul iniţial realizat de către Cialdini şi colabora- 
torii săi (apud Gueguen, 2007) pornea de la ideea că dacă 
îi vom adresa unei persoane o cerere exagerată (pe care 
aceasta, în mod firesc, o va refuza), o a doua cerere mai 
mică decât prima (dar totuşi consistentă) va fi mai uşor 

acceptată decât dacă i-am fi propus subiectului direct această 
a doua cerere. Autorii i-au întrebat pe nişte studenţi (luaţi 
la întâmplare dintr-un campus) dacă ar fi de acord să 
lucreze, voluntar, câte două ore pe săptămână, timp de cel 
puţin doi ani de zile, în calitate de consilieri într-un centru 
de detenţie pentru tineri. Era o cerere exorbitantă şi evident 
că aproape nimeni nu a acceptat-o. După refuz, cercetătorii 
reveneau cu cererea care-i interesa de fapt: ar fi de acord 
studenţii să însoţească, timp de două ore, un grup de tineri 
delincvenţi de la un centru de detenţie, într-o vizită la 
grădina zoologică a oraşului ? Pentru a pune în evidență 
eficienţa tehnicii, exista şi un grup de studenţi cărora le era 
adresată direct această a doua cerere. Rezultatele au arătat 
că proporţia subiecţilor cărora li s-a adresat mai întâi cererea 
exagerată şi apoi cererea reală şi au acceptat a fost mult mai 
mare decât a celor din al doilea grup (grupul de control). 

Într-adevăr, tehnica „uşii în nas” este redutabilă în manipu- 
larea comportamentală a celorlalţi. Dar pentru a o putea 
folosi cu succes trebuie să luăm în calcul mecanismele care 
o produc. Astfel, printre explicaţiile date privitor la ceea ce 
îi face pe oameni să se comporte în acest mod, amintim : 
1) efectul de contrast - a doua cerere este văzută mai 
redusă decât este în realitate, datorită propunerii exagerate ; 
2) culpabilizarea persoanei - cine refuză se simte vinovat 
că face acest lucru şi încearcă să găsească o „ieşire”, când 
îi cereţi ceva care pare rezonabil el se grăbeşte să accepte ; 
3) norma de reciprocitate — când cineva ne face un serviciu, 
simţim nevoia de a răspunde „cu aceeaşi monedă” şi să 
întoarcem favoarea făcută (or, prin renunţarea la cererea 
exagerată în schimbul uneia mai moderate ni se activează 
această normă de reciprocitate). 

Acum, că am văzut cum acţionează şi ce stă la baza 
„uşii în nas”, haideţi să vedem cum o putem folosi în mod 
didactic. Avem un elev/student despre care - similar cazului 
descris la tehnica precedentă — ştim că nu ar face ceea ce îi 
cerem să facă. Aplicăm tehnica „uşii în nas” şi îi cerem 
exagerat de mult. Apoi îi cerem ceea ce doream de fapt. 

„Veţi observa că sarcina va fi mult mai uşor acceptată astfel 
(şi cursantul va fi mai încântat să o execute). Îmi aduc 
aminte de un caz în care cursanţii — adulţi fiind — erau 
destul de stresaţi că trebuiau să facă diverse referate şi nu 
- aveau timp. Întotdeauna când mă întrebau cât de lung 
„trebuie să fie referatul le precizam: 40 de pagini. La 
început au crezut că este o glumă ; apoi, când prin întrebări 
repetate s-au convins că aceasta este cerința, au început să 
fie extrem de agitaţi şi de stresaţi. Evident că atunci am fost 
„de acord cu referate de 15 pagini, ceea ce îmi şi doream de 
Ja ei, de altfel. Nu doar că am primit referatele în standardele 
cerute, dar şi calitatea acestora a sporit. Dacă aş fi comu- 
nicat de la început norma de 15 pagini, activitatea li s-ar fi 
părut mult mai dificilă decât după ce au „scăpat” de un 
efort de 40 de pagini. 


Tehnici de flatare a oponentului / linguşirea 


„Reprezintă o clasă de tehnici des întâlnite în toate interac- 
țiunile sociale (şi şcoala nu face excepţie). După Jones şi 
 Wortman (1973), linguşirea reprezintă 


o clasă de comportamente strategice ilicite desemnate să 
influenţeze anumite aspecte bine definite în ceea ce-l priveşte 
pe adversar, aspecte privitoare la atractivitatea unor calităţi 
personale (apud Rubin, Pruitt, Kim, 1994). 

Suntem convinşi că, în cazul acestor comportamente de 
manipulare, experienţa proprie este revelatoare pentru fiecare 
dintre cititori. Conform studiilor (vezi şi Mucchielli, 2002), 
O persoană care ne spune ceea ce vrem să auzim pare mai 
demnă de luat în seamă şi toate mesajele (nu doar cele prin 
care ne „laudă”) vor avea mai mare trecere în ochii noştri. 
De altfel, linguşitorul speculează astfel o motivaţie funda- 
mentală a fiinţei umane: nevoia de aprobare. Conform 
acesteia, fiinţa umană îşi doreşte cu ardoare ca şi ceilalţi să 
fie de acord cu alegerile pe care ea le face, ca alte persoane 
să aibă o părere bună faţă de ea şi acţiunile ei. Să reluăm un 
exemplu la care am făcut apel şi mai devreme, gândiţi-vă că 
tocmai v-aţi cumpărat o haină şi sunteţi foarte încântat de 
alegerea făcută : este foarte frumoasă şi, mai mult, vă şi stă 
minunat. În schimb nimeni, dar absolut nimeni nu gândeşte 
la fel: toată lumea spune că haina este urâtă şi că vă stă 
groaznic. Este adevărat că vă puteţi încăpăţâna şi să purtaţi 
totuşi respectivul articol de îmbrăcăminte. Dar acest lucru 
nu vă, va face nici o plăcere şi în majoritatea cazurilor 
oamenii aleg să renunţe la achiziţia făcută. 

Deci suntem dependenţi — într-o măsură mai mare sau 
mai mică - de părerea pe care ceilalţi şi-o formează despre 
noi. Vrem să facem o impresie bună celorlalţi şi vrem ca 
acest aspect să se păstreze pe parcursul relaţiei cu aceştia. 
Or, persoana care apelează la tehnica linguşirii ştie acest 
lucru. De aceea vă va flata indiferent de situaţie. Mai 
precis, păstrând exemplul precedent, vă va spune că arătaţi 
bine în haina care, de fapt, vă stă groaznic. Acest comporta- 
ment este o primă formă de linguşire (ridicarea în slăvi a 
calităţilor de admirat la persoana-ţintă şi diminuarea defec- 
telor acesteia). A doua conduită de flatare este tipologizată 

„de un adevărat rol pe care respectiva persoană îl joacă în 

special faţă de cei cu autoritate şi putere: yes-man-ul 
(persoana care de fiecare dată este de acord cu „ţinta” sa). 
Cum acţionează tehnicile de flatare în şcoală? Red! şi 
Wattenberg (apud Charles, 1992) ne atenționează că dască- 
lul trebuie să se ferească de influenţa negativă pe care o 
- poate aduce climatului şcolar apariţia „căţeluşului profe- 
sorului”. (feacher's pet). Acesta va încerca prin comporta- 
„_mente de flatare să intre în grațiile profesorului şi să obţină 
astfel diverse favoruri: de exemplu, imaginea generală 
creată de linguşitor despre propria persoană în ochii cadrului 
didactic îl poate face pe acesta să cadă în capcana unei 
erori de evaluare - efectul halo. Astfel, cadrul didactic s-ar 
putea ca, pe baza acestei impresii generale bune (dar care 
nu are legătură cu performanţa şcolară), să îl favorizeze pe 
respectivul elev/student dându-i, de pildă, o notă mai mare 
decât merită. Evident, aşa cum subliniază cei doi autori, 
acest lucru va crea o stare de nervozitate şi de indignare în 
rândul celorlalţi elevi care văd situaţia şi sunt foarte nemul- 
ţumiţi de ceea ce se întâmplă. 

Dar flatarea poate fi folosită şi în avantajul procesului de 
învăţământ. Cadrul didactic poate, spre exemplu, să se 
folosească de această strategie pentru ca anumiţi elevi să 
devină mai deschişi în relaţia cu el. Astfel, un elev/student 
care nu învaţă (nu pentru că nu poate, ci pentru că nu 
apreciază procesul instructiv-educativ), dar căruia îi place 
un anumit tip de muzică poate găsi în cadrul didactic un 
suport apreciativ şi reconfortant cu care poate discuta despre 
pasiunea sa. Ulterior, aşa cum ne demonstrează strategia 
de linguşire, discursul cadrului didactic va deveni mult mai 
valorizat de către elevul/studentul în cauză, ceea ce va 

conduce la o mai bună comunicare între profesor şi cursant 
şi în domeniul educaţional. 


“Tehnica insultei / marcajului negativ | 


Mai devreme am văzut că tehnici opuse („piciorul în 
uşă” şi „uşa în nas”) pot conduce la acelaşi rezultat - 
influențarea comportamentului unei persoane. Am văzut că 
şi linguşirea poate face exact acelaşi lucru. Este momentul 
să încercăm din nou să inversăm polii discuţiei: dacă 
cuvintele bune despre o persoană, exprimarea „mieroasă” 
poate avea drept efect creşterea gradului în care o cerere va 
fi acceptată de către „ţinta” linguşirii, există şansa ca şi 
comportamentul opus să genereze o reacţie asemănătoare ? 
Mai precis, dacă le vorbim urât oamenilor, dacă îi acuzăm 

„de lucruri pe care nu le-au făcut, va produce acest aspect 
vreo influenţă asupra comportamentului ? Studiile în dome- 
niu arată că da, acest lucru se întâmplă. 

Un experiment amuzant şi edificator a fost pus în practică 
de către Dolinski (apud Gu&guen, 2007), care a încercat să 
verifice teoria lui Steele. Teoria insultei se baza pe faptul că 
dacă o persoană este jignită de cineva, acest lucru va con- 
duce la diminuarea stimei de sine a persoanei respective. 
Evident că asta va determina o stare de tensiune internă, iar 
dacă persoanei în cauză i se oferă şansa de a arăta că 
jignirea respectivă era neîntemeiată (şi prin aceasta de a-şi 
reface stima de sine), ea nu va ezita să se implice în 
respectivul comportament. În asta constă secretul acestei 
strategii de manipulare. Să vedem cum se întâmplă acest 
lucru în practică. Dolinski a ilustrat teoria insultei prin 
faptul că a telefonat unor gospodine şi, prezentându-se ca 

fiind din partea unui institut de sondare a opiniei publice, le 
ruga să îi răspundă la o întrebare. Înainte de a face acest 
lucru însă, el aplica marcajul negativ: afirma că persoana 
de la telefon este cu siguranţă la fel ca toată lumea, neimpli- 
cată în problemele comunităţii şi că nu o interesează binele 
social şi, în general, găseşte scuze pentru a masca această 
lipsă de implicare. După ce îşi încheia „insulta”, el adresa 
întrebarea, apoi mulțumea şi încheia convorbirea. După 
„câteva zile, un alt experimentator le telefona aceloraşi per- 
soane ce fuseseră deja marcate negativ cerându-le acceptul 
să participe la un sondaj (ce implica efort şi timp substan- 
țiale). Exista şi un grup de control căruia îi era adresată 
direct a doua cerere. 

Aşa cum uşor vă puteţi da: seama, persoanele marcate 
negativ au fost mult mai dornice să participe la sondajul 
respectiv. Ele doreau prin acest comportament să-şi demon- 
streze intern că nu sunt aşa cum afirmase primul expe- 
rimentator. Vedeţi aşadar ce uşor poate fi manipulată conduita 
unei persoane, chiar dacă folosim o jignire în acest scop.. - 

Acum imaginaţi-vă cum un elev căruia îi daţi câteva note 
rele vă acuză că „aveţi ceva cu el”. El face abstracţie de 
faptul că nu îndeplineşte standardele necesare pentru notele 
pe care le doreşte şi foloseşte această strategie de manipu- 
lare a insultei. Evident că nu v-a trecut niciodată prin minte 
să îi aduceţi vreun prejudiciu şi nici nu aveţi nimic cu 
respectivul elev. Totuşi (lucru pe care l-am constatat uneori 
la unii profesori), cadrul didactic poate cădea în capcană şi 
să încerce. să-i ofere note mai mari pentru a scăpa de 
acuzaţia elevului/studentului. 

Invers, aveţi un proiect în care vreţi să implicaţi un elev/ 
student care nu face acest lucru prea des. Este de ajuns să 

folosiţi chiar experimentul de mai sus : îi spuneţi elevului 
că sunteţi sigur că el nu se va implica şi ştiţi că nu e în stare 
să ducă la bun sfârşit un astfel de proiect complex. Există 
suficiente şanse ca el să încerce să dovedească contrariul Şi 
nu doar să se implice în proiect, ci şi să lucreze cu frenezie 
pentru a vă demonstra (şi, conform lui Steele, pentru a-şi 
demonstra) că v-aţi înşelat atunci când aţi făcut acea apre- 
ciere negativă la adresa lui. 

d Manipularea este o „armă” cu două tăişuri pe care 
cadrul didactic trebuie să ştie să o folosească : pe de o 
parte, pentru a şti cum să se ferească de manipularea 
posibilă pe care elevul o produce în direcția profesorului, 
iar pe de altă parte, pentru a utiliza unele tehnici cu 
scopul de a-l determina pe cursantul său să înveţe. 


30. Principiul dovezii sociale 


„Acest principiu porneşte de la o idee simplă: dacă oamenii 
"aud sau văd că alte persoane au anumite comportamente, 
acest lucru creşte probabilitatea ca şi persoanele respective 
să adopte comportamente similare. Bandura (apud Cialdini, 
2004) a observat că dovada socială este un predictor puternic 
al influenţei sociale (şi educaţionale). În unul dintre studii, 
acesta a urmărit să observe cum simplul fapt de a vedea, în 
fiecare zi, cum timp de 20 de minute un copil se juca fericit 
cu un câine a făcut ca 67% dintr-un grup de preşcolari care 
se temeau de contactul cu câinii să îşi dorească să intre 
într-un ţarc şi să se joace şi ei cu un câine. Uneori este 
suficient să se folosească doar anumiţi termeni-cheie pentru 
a declanşa un comportament contagios de tipul dovezii 
sociale. 

Acest aspect este pozitiv, însă există şi cealaltă faţă a 
monedei. Goldstein, Martin şi Cialdini (2007) observă că, 
de multe ori, încercând să limităm un comportament nepo- 
trivit, facem greşeala să îl încurajăm prin apelarea (neinten- 
ționată) la dovada socială. Autorii dau exemplul greşelii 
făcute de către administraţia Parcului Naţional al Pădurii 
Pietrificate, unde mesajul încearcă să îndemne ca oamenii 
să nu îşi mai ia „mici” suvenire constând în lemn pietrificat ; 

conţinutul pancartelor puse sună cam aşa: „Moştenirea 
dumneavoastră este vandalizată în fiecare zi prin furtul a 
14 milioane tone de lemn pietrificat pe an, de cele mai 
multe ori aceasta constând în însuşirea a câte o bucată mică 
de lemn pietrificat ! ”. Deşi în viziunea administraţiei respec- 
tivului obiectiv turistic, acest mesaj ar trebui să îi facă pe 
oameni mai responsabili, încercând să prevină comporta- 
mentele de furt, el de fapt (potrivit celor trei autori) pro- 
movează comportamentele de furt! Prin contrast, un mesaj 
simplu de genul „Nu furaţi lemn pietrificat ! ” are efecte 
mult mai bune asupra comportamentului vizitatorilor. Cum 
se poate una cu asta? Simplu: oamenii sunt condiţionaţi 
de multe ori de dovada socială, ei tinzând să aibă com- 
portamente similare cu majoritatea. Dacă un comportament 
negativ este împărtăşit în aşa mare măsură, de ce cititorul 
respectivului mesaj să îşi înfrâneze propria tentaţie? Mai 
mult decât atât, faptul că furturile se ridică la o valoare aşa 
de impresionantă (14 milioane de tone), gestul pe care 
turistul îl face pare insignifiant, îşi pierde din importanţă şi 
pare inofensiv (vizitatorul gândeşte ceva de genul: „Dacă 
se fură atât de mult şi eu încă am ce să vizitez, furtul meu 
nici nu se va simţi! ”). 

Ce incidenţă didactică are exemplul ales? Am văzut de 
multe ori cadre didactice care dau elevilor ce încalcă anu- 
mite norme şcolare exemple negative de acest gen: „Sunt 
o grămadă de infractori pe străzi - vrei să ajungi şi tu ca 
ei ?”. Ei bine, prin prisma perspectivei oferite mai sus, este 
bine ca asemenea maniere de lucru să dispară din „arse- 

„nalul” cadrului didactic, şi asta pentru că, departe de a 
ajuta demersul didactic, un asemenea discurs va produce 
rezultate negative. 

Fără a neglija perspectiva negativă pe care dovada socială 
o produce, trebuie să observăm că resursele de dezvoltare a 
unor strategii didactice, utile demersului instructiv-educativ, 
sunt mult mai mari. În domeniul managementului vân- 
zărilor, acest lucru nu mai este de mult un secret. Cody, 
Seiter şi Montagne-Miller (apud Gass, Seiter, 2007) au 
arătat că atunci când oamenii cumpără daruri pentru alte 
persoane, formulări de tipul „cel mai popular produs” sau 
„cel mai bine vândut produs” va creşte probabilitatea cum- 
părării respectivului lucru. În acest caz, persoana care 
doreşte să cumpere un dar pentru cineva porneşte de la 
„ideea că dacă este cel mai popular/cel mai bine vândut, cu 
siguranţă este şi cel mai bun lucru care se poate cumpăra, 
iar şansele ca persoana care îl va primi să fie încântată de 
alegere sunt mai mari. Într-un studiu efectuat de Alan Ching 
Biu se (apud Gueguen, 2006), unor subiecţi li s-au arătat 
mai multe fotografii cu restaurante: unele dintre acestea 
erau aglomerate, altele erau mai puţin frecventate. Li se 
cerea persoanelor să comenteze aspecte ca: preţurile prac- 
ticate, calitatea mâncării, reputaţia respectivei instituţii de 
alimentaţie. Rezultatele au arătat, fără doar. şi poate, că 
restaurantele aglomerate au fost apreciate pozitiv la toate 
capitolele prin comparaţie cu cele mai puţin frecventate. 
Dovada socială a funcţionat şi în acest caz, ireproşabil. 

În sfârşit, Szot (apud Goldstein, Martin, Cialdini, 2007) 
şi-a crescut vânzările schimbând câteva cuvinte dintr-un 
mesaj. El vindea produse prin intermediul televiziunii şi în 
loc să spună (cum făceau toate emisiunile de acest gen) 
„Operatorii vă aşteaptă comanda, sunaţi acum ! ”, a formu- 
lat altfel: „Dacă în momentul în care sunaţi operatorul 
este ocupat, încercaţi mai târziu”. În situaţii confuze, în 

care calea de urmat nu este clară, oamenii adoptă modelul 
majorităţii — în cazul nostru, faptul că operatorii sunt ocu- 
paţi trimitea la ideea că multe alte persoane sună, ceea ce 
făcea ca telespectatorul să fie tot mai convins că face bine 
dacă sună şi el. 

Trebuie însă avut grijă, pentru că oamenii nu urmează 
orbeşte ceea ce fac ceilalţi în general, ci sunt în mai mare 
măsură interesaţi de ceea ce fac persoanele care le seamănă. 
Spre exemplu, dacă unui elev bun îi spunem că repetentul 
clasei a făcut un anume lucru şi ar fi bine ca şi el să facă la 
fel, puterea exemplului nu va fi aşa de mare ca în situaţia în 
care îi spunem că persoana care a făcut acel lucru este un 
alt elev bun. | 


v Dovada socială poate fi un factor puternic de motivare a 
elevilor noştri. Apelul la „ce face toată lumea ” este o 
Sursă importantă de influenţă pe care cadrul didactic o 
poate folosi ! 


31. Principiul managementului 
performanței şcolare 


Activitatea şcolară reprezintă un demers permanent de obţinere 
şi menţinere a performanţei. lată de ce cadrul didactic 
trebuie să dezvolte un adevărat sistem de management al 
performanţei didactice. Clasa de elevi reprezintă un mediu 
organizaţional suficient de fidel pentru a transpune cu succes 
ideile managementului performanţei în spaţiul şcolar (vezi 
şi Dresner, 2008). Iată câteva etape de care profesorul 
trebuie să ţină seama dacă doreşte îmbunătăţirea prestaţiilor 
didactice (şi educaţionale) ale elevului : 

1. Stabilirea unor aşteptări realiste. De multe ori cadrul 
didactic, înainte de a intra la curs, are un set de expectanţe 
nerealiste, departe de ceea ce se întâmplă în mod curent în 
sala de clasă. Or, necunoaşterea (sau ignorarea voită) a 
realităţii şcolare poate izola profesorul într-un turn de fildeş, 
aşteptările sale în ceea ce priveşte elevii, mediul şcolar, 
managementul organizaţiei şcolare ş.a.m.d. putând să devină 
-o barieră importantă în calea succesului şcolar. Să luăm un 
exemplu concret: închipuiţi-vă un student care termină 
facultatea şi este foarte doritor să ajungă la catedră şi să le 
împărtăşească elevilor ceea ce ştie. EI îşi construieşte lecţia 
introductivă într-un mod laborios, adaugă foarte multe date 

în plus faţă de cantitatea de informaţii din manual, porneşte 
de la presupoziţia că elevii vor fi încântați să audă ceea ce 
are el de spus. Or, aşteptările sale pot fi nerealiste dacă 
trebuie să îşi înceapă activitatea didactică cu o clasă demo- 
tivată, „lăsată în voia sorții” de predecesorul său etc. Această 
lipsă de realism în stabilirea expectanţelor poate dăuna atât 
motivaţiei profesorului (care va fi dezamăgit de lipsa de 
interes a elevilor), cât şi procesului instructiv-educativ ca 
atare (deoarece, dacă lecţia a fost construită fără să ţină 
seama de posibilităţile şi interesele de învăţare ale elevilor, 
aceştia vor fi şi mai puţin atraşi de ideea de a învăţa la 
respectiva materie decât înainte de această primă lecţie) ; 
2. Anticiparea rezultatelor. În graficul de construcţie a 
unora dintre proiectele didactice se face referire la situarea 
într-un spaţiu al tabelului respectiv a „activităţii cadrului 
didactic” şi în alt spaţiu a „activităţii elevilor”. De multe 
ori primesc o reacţie justificată din partea cadrelor didactice 
sau a studenţilor înscrişi la pregătirea psihopedagogică : dacă 
în proiect trebuie să scriem ceea ce vom face noi (lucru 
într-o mare măsură controlabil de către cadrul didactic), de 
ce ar mai fi nevoie de sugerarea de acasă, din fotoliu, a 
activităţii elevilor de a doua zi? La baza unei asemenea 
reacţii stă faptul că „nu putem şti ce va face elevul, şi 
atunci de ce să mai pierdem timpul notând nişte fabulaţii ? ”. 
Ei bine, această etapă descrisă în managementul perfor- 
manţei este răspunsul la interogaţia de mai sus. Cadrul 
didactic nu trebuie să ia în calcul doar activitatea sa, ci şi 
să anticipeze ce reacţii vor stârni la elevi intervenţiile sale. 
Planificarea activităţii didactice nu presupune doar propria 
activitate, ci propria activitate în relaţie cu ceea ce vom 
obţine de la cursanţii noştri. Şi asta cu atât mai mult cu cât 

lucrăm cu clase diferite, cu elevi diferiţi în fiecare clasă (Şi 

chiar aceiaşi elevi nu rămân perfect constanţi în raport cu 

ei înşişi, ci se schimbă de la oră la oră - pentru a lua doar 

un exemplu, gândiţi-vă dacă implicarea elevilor este aceeaşi 

şi la prima oră din program, la ultima oră, dacă este la fel 

„la începutul semestrului, la mijlocul lui sau în . săptămâna 
dinaintea vacanţelor). 

3. Planificarea impactului. Coordonând colecţia „Carieră. 
Succes. Performanţe” a Editurii Polirom, am fost întrebat 
de multe ori de ce resping pentru publicarea în România. 
„bestselleruri din străinătate, care sunt scrise corect şi 
simplu. Răspunsul meu ţine de unul dintre multele criteriile 
pe care le folosesc la selecţia acestor volume: criteriul 
subiectiv. Pentru ca să trimit spre cititorul român o carte, 
trebuie ca volumul respectiv să îmi fi trezit mie interesul 
mai întâi. Dacă o carte este banală, corect scrisă, dar nu 
are nici un impact asupra mea, anticipez că ea nu va produce 
reacţii nici celorlalţi cititori. Am utilizat acest exemplu 
personal pentru a descrie mai bine rolul planificării i impac- 
tului în activitatea cadrului didactic. Am întâlnit de multe 
ori cadre didactice care mergeau la ore cu senzaţia clară că 
au de predat o lecţie „plicticoasă”, mai puţin ofertantă 
decât altele. Ei bine, dacă aceste persoane, în calitatea lor 
de „pasionaţi ai domeniului”, nu găseau nimic spectaculos 
de povestit elevilor din respectiva temă, cum se aşteptau ca 
elevii să fie motivaţi şi captivaţi de subiect? Cadrul didac- 
tic trebuie să urmărească permanent identificarea acelor 
elemente-cheie, aspectele atractive ale temei respective (şi 
acolo unde acestea nu sunt evidente, dascălul trebuie să le 
Caute şi să le construiască la nevoie) şi să îşi planifice astfel 
impactul activităţii instructiv-educative asupra cursanților. 

Nu trebuie lăsat acest aspect pe seama hazardului (în sensul 
că „mă duc să predau, poate o să le placă ceea ce spun”), 
ci el trebuie dezvoltat cu atenţie oră de oră. 

4. Optimizarea continuă. Într-adevăr, acest deziderat 
este esenţial atât pentru activitatea de zi cu zi a cadrului 
didactic, cât şi pentru îmbogățirea conţinutului predat. Aţi 
avut o lecţie care a funcţionat minunat? Consideraţi că 
acest lucru se va petrece şi data viitoare, şi peste un an, şi 
peste 10 ani? Nu ar trebui să vă bazaţi prea mult pe această 
idee ! În societatea în care trăim, definită de o dezvoltare . 
accelerată, schimbarea a devenit o constantă! Mai precis, 
nu doar. conținuturile predate. se uzează moral extrem de 
repede (iar cadrul didactic trebuie să fie permanent la curent 
cu toate noutăţile atât din domeniul său de specializare, cât 
şi din domeniul psihopedagogic), dar şi elevii se schimbă 
de la o generaţie la alta (iar aceste „salturi” sunt din ce în 
ce mai rapide ; dacă, spre exemplu, în urmă cu câţiva ani 
puteam vorbi despre un conflict între generaţii între cei pe 
care îi despărţea un interval temporal de aproximativ 20 de 
ani, acum studenţii de astăzi ne mărturisesc că „nu îi mai 
înţeleg” pe liceeni). | 

5. Managementul barierelor ce afectează procesul 
instructiv-educativ. Într-un experiment, Olson (apud Smith, 
Mackie, 2007) le-a transmis tuturor participanţilor că vor fi 
supuşi la un „zgomot subliminal” ; la o parte dintre subiecţi 
le-a spus însă că acesta îi va stresa psihologic, celorlalţi că 
respectivul zgomot îi va relaxa. În fapt, nu a existat nici un 
fel de zgomot subliminal ; cercetătorul a dorit să vadă ce 
influenţă va avea cele spuse de el asupra performanţei 
viitoare a participanţilor (care credeau că vor fi influenţaţi 
de un zgomot). Ulterior, cei care primiseră informaţia că 

vor fi stresaţi psihologic au fost mai puţin stresaţi. şi au 
făcut mai multe erori decât cei care credeau că fuseseră 
relaxaţi. Cum se explică acest aspect? Pur şi simplu, cei 
care credeau că fuseseră stresaţi au pus orice greşeală pe 
seama acestui fapt, pe când cei care au crezut că fuseseră 
relaxaţi în prealabil nu au avut această scuză ! Din punct de 
vedere didactic, este important să luăm în calcul perspectiva 
deschisă de acest experiment. Astfel, elevii pot identifica 
în mulţimea de factori stresori (adevăraţi sau imaginaţi) 
elementul pe care să arunce întreaga vină şi responsabilitate 
pentru eşecurile lor şcolare. Cadrul didactic trebuie să 
cunoască aceste mecanisme intime ale gândirii elevilor 
pentru a putea jalona măsurile de contracarare a barierelor 
ce pot dezechilibra procesul de învăţământ. 


V. Activitatea instructiv-educativă actuală presupune o profe- 
sionalizare a demersurilor didactice în direcţia dez- 
voltării unui proces de management al performanţei 

raportat la realităţile concrete din sala de clasă ! 


32. Principiul managementului 
conflictelor educaţionale 


Conflictele sunt elemente fireşti ale activităţii educaţio- 
nale ; deşi de multe ori cadrele didactice încearcă să iden- 
tifice cât mai multe strategii eficiente de a evita apariţia 
unui conflict, acesta din urmă nu este doar inevitabil, ci, 
câteodată, bine-venit în activitatea instructiv-educativă. În 
urma unui conflict bine condus, participanţii dezvoltă noi 
achiziţii (atât cognitive, cât şi afective) pentru a nu mai 
aminti şi faptul că, similar proceselor biologice, maânage- 
mentul eficient al unui conflict educaţional poate duce la 
apariţia unor „anticorpi” care vor ajuta elevul în momentul 
confruntării cu un conflict mai puternic. 

lată de ce cadrul didactic trebuie să se afle în ipostaza de 
a cunoaşte şi experimenta în mod intim conflictul. Toate 
acestea cu scopul de a învăţa un mod de a „vieţui” cu diferitele 
conflicte care apar. Repet: chiar dacă numeroase studii în 
domeniu se centrează pe identificarea celor mai bune modali- 
tăţi de a rezolva un conflict, managementul conflictului 
înseamnă mult mai mult decât simpla soluţionare a acestuia. 

În practică, există o multitudine de tipuri ale conflictu- 
lui ; literatura de specialitate indică însă, de cele mai multe 
Ori, patru mari tipuri de conflict: 

-  conflictul-scop care apare când o persoană doreşte rezul- 
“tate diferite faţă de alta; j 
- conflictul cognitiv, bazat pe contrazicerea unor idei sau 
opinii ale altora privitoare la un anumit fenomen ; 
- conflictul afectiv, ce apare atunci când o persoană sau un 
grup are sentimente sau smoţii incognatibile cu ale 
„altora; | 
- conflictul comportamental, ce apare atunci când o per- 
_soană sau un grup face ceva care este inacceptabil pentru 
ceilalţi. 


Conflictul-scop este observabil de multe ori între cadrul 
didactic şi cursanţii săi. Dacă finalităţile propuse de către 
„cadrul didactic nu sunt în acord cu cele pe care le au elevii/ 

studenţii, în: mod natural poate apărea acest conflict. Am 
folosit acest exemplu pentru a putea observa cum punctele 
de demarcaţie dintre diferitele tipuri de conflict sunt extrem 
de flexibile ; starea conflictuală produsă de către un conflict- 
-scop se poate transforma într-un conflict afectiv (în cadrul 
„acestei stări, elevul se poate îndepărta afectiv de cadrul 
didactic respectiv. şi - fenomen extrem de important şi 
periculos în egală măsură — de materia/disciplina şcolară). 
În ceea ce priveşte conflictul afectiv, se poate sublinia faptul 
„că acesta are o posibilitate directă de iradiere prin mutarea 
accentului conflictual de pe un obiect pe altul, ceea ce face 
mai dificilă rezolvarea conflictului. 

Automat, un asemenea conflict afectiv poate induce un 
conflict cognitiv şi, ulterior, starea conflictuală va lua o 
formă mult mai accentuată în cadrul unui conflict com- 
portamental. Desigur că nici ordinea, nici modalităţile de 
dezvoltare: pe care le-am propus aici nu sunt definitive ; 

practic, conflictele despre care am vorbit pot apărea cu o 
sferă de simultaneitate lărgită, sau, dacă introducem un alt 
criteriu de clasificare, şi anume timpul, anumite tipuri de 
conflict pot fi temporare, altele putând să dezvolte un 
registru cronic (spre exemplu, conflictul comportamental 
poate să nu persisțe, elevul/studentul depăşind etapa de 
manifestare directă a conflictului, în condiţiile în care 
conflictul afectiv poate să rămână, depăşind graniţele con- 
crete în care a apărut; practic, chiar dacă materia va fi 
predată de către un alt cadru didactic care, să spunem, 
împărtăşeşte scopurile elevului — deci cauza conflictului-scop 
nu mai există -, adversitatea elevului faţă de disciplina 
respectivă se poate păstra, conflictul afectiv menţinându- -şi 
sfera de acţiune). 

Pentru un bun management al conflictelor, cadrului didac- 
tic nu îi sunt suficiente informaţiile despre tipurile de 
conflict ce pot apărea. Profesorul trebuie să ştie ce trebuinţe 
are o persoană în timpul unui conflict, pentru că doar aşa 
va reuşi să. „apese” pe acele resorturi care vor conduce la o 
rezolvare pozitivă a acestuia. 

Astfel, se pune întrebarea : ce îşi doreşte persoana care 
este parte a unui conflict? Conform lui Mayer (2004), 


există mai multe nevoi ale unei persoane incluse într-un 


proces de mediere : 

a) Vocea. Oamenii care se văd în mijlocul unui conflict 
vor să fie auziţi, vor să fie luaţi în seamă de către cei care 
contează pentru ei. Uneori, aceştia din urmă sunt cei cu 
care se află în conflict, dar alteori pot fi persoane care au 
în ochii participanţilor autoritate şi prestigiu. lată de ce, 
pentru rolul de mediator în care se găseşte cadrul didactic, 
este foarte important ca profesorul să aibă grijă ca fiecare 


180 : PROFESORUL DE SUCCES 


dintre elevii implicaţi să se simtă important şi ascultat, să 
nu existe impresia că cineva nu a avut ocazia să-şi expună 
toate argumentele (de multe ori, cadrul didactic are impre- 
sia că deja ştie adevărul şi se grăbeşte să ajungă la o soluţie 
înainte ca fiecare dintre părţile implicate să simtă că a spus 
tot ce a avut de spus). 

b) Justiţie echitabilă. Fiecare dintre părţile implicate 
doreşte ca rezolvarea conflictului să aibă în vedere propriile 
nevoi şi interese, să existe o tratare egală. Dacă elevii au 
- impresia că există riscul ca profesorul să fie cumva părti- 
nitor, acest aspect este departe de a îmbunătăţi relaţia de 
comunicare dintre părţile implicate în conflict, pe de o 
parte, şi între acestea şi cadrul didactic, pe de altă parte. 
Cadrul didactic trebuie să fie foarte atent la erorile de 
evaluare pe care le poate face în aprecierea situaţiilor pre- 
zentate şi la subiectivitatea ce interferează cu modul în care 
el mediază. mii 

c) Sentimentul vindicativ. Trebuie să recunoaştem că un 
conflict creează o stare de tensiune şi de frustrare impor- 
tante şi cu cât acestea sunt mai puternice, cu atât rezolvarea 
conflictului este văzută de către fiecare dintre părţi şi în 
directă consonanţă cu o compensare a sentimentului gene- 
rat. Mai precis, fiecare dintre părţile implicate în conflict 
încearcă sentimentul de „a-i plăti” celuilalt faptul de a fi 
produs respectiva frustrare. lată de ce cadrul didactic se 
poate aştepta ca o soluţie echitabilă să nu fie suficientă 
pentru elevii implicaţi în conflict, existând „poliţe” care ar 
trebui achitate în urma respectivei dispute. 

d) Validarea. Cadrul didactic (în ipostaza sa de mediator 
sau nu) reprezintă o instanţă decizională importantă pentru 
elevii săi. De aceea, deoarece conflictul a indus confuzie şi 

o stare de ambiguitate şi nesiguranţă fiecărei părţi impli- 
cate, acestea din urmă caută în persoana mediatorului un 
mod de validare a propriilor sentimente şi a punctelor de 
vedere adoptate. Cu alte cuvinte, expresia potrivită este 
„Am luat decizia bună? Adevărul este de partea mea ?”, 

e) Impactul. Conform lui Mayer, impactul poate fi la 
nivel specific sau la nivel larg. La nivel specific, oamenii 
doresc să ştie că-şi pot influenţa propria situaţie ; ei doresc 
să simtă că au puterea de a schimba lucrurile în direcţia pe 
care o doresc. La nivel larg, aspectele pornesc de la faptul 
că în multe conflicte participanţii îşi văd propria problemă 
drept parte a unei cauze mai extinse. Spre exemplu, cadrul 
didactic este solicitat de multe ori să acţioneze în calitate 
de consilier în relaţia dintre părinţi şi copii ori în relaţia 
tensionată dintre un cadru didactic şi un elev (în cazul în 
care mediatorul nostru îndeplineşte rolurile de diriginte sau 
de director). Părintele sau cadrul didactic implicat în conflict 
poate considera problema cu care el se confruntă ca fiind 
rezultanta faptului că societatea sau mass-media au un 
impact nociv asupra elevilor în general - prin aceasta şi 
asupra elevului în cauză. Cadrul didactic trebuie să ia în 
calcul impactul ca element-cheie al rezolvării problemei 
conflictuale. 

f) Securitatea. În sfârşit, într-o situaţie conflictuală oame- 
nii se pot simţi bulversaţi, nesiguri, speriaţi şi de aceea 
securitatea şi protecţia sunt valori pe care le preţuiesc şi le 
caută mai mult cu această ocazie. Cadrul didactic trebuie 
să evidenţieze în rolul său creşterea acestei caracteristici 
(securitatea generată de implicarea în rezolvarea conflictu- 
lui), pentru ca rolul său să fie apreciat şi valorizat de către 
părţile implicate în conflict-(fie ei elevi, părinţi sau profesori). 

Ştiind toate aceste elemente, cadrul didactic are o privire 
de ansamblu asupra modului în care va trebui să acţioneze 
în dezvoltarea pozitivă a rezultatelor conflictului cu care se 
confruntă sau pe care-l mediază. Desigur că aici începe un 
demers laborios şi de multe ori mult mai îndelungat decât 
pare la o primă vedere (pentru mai multe idei în acest sens, 
vezi şi Pânişoară, 2008). | | 


Y Conflictele reprezintă o constantă a vieţii noastre şi ele 
pot fi pozitive ori, dimpotrivă, distructive pentru persoa- 
nele care le trăiesc. Rolul cadrului didactic este de a 
dezvolta un bun management al conflictelor. 


33. Principiul conducerii clasei 


Poate rareori v-aţi gândit la faptul că, în fiecare oră pe care 
o desfăşuraţi cu elevii dumneavoastră, trebuie să acţionaţi 
din postura de conducător al clasei. Desigur că profesorul 
trebuie să fie de cele mai multe ori un manager la clasei, 
uneori însă el se cuvine să fie perceput ca un lider de către 
cursanţii săi. Diferenţele între manageri şi lideri sunt bine 
descrise de către Drucker (1954) (apud Zlate, 2004, p. 175): 
„Leadership-ul face ceea ce trebuie, managementul face 
lucrurile cum trebuie”; la rândul său, Covey (1989) face o 
analogie potrivită, evidențiind că dacă leadership-ul ştie să 
aşeze scara pe peretele care trebuie, managementul presu- 
pune eficienţă în urcarea pe scara respectivă. Astfel, dacă 
un lider stimulează, un manager coordonează ; dacă liderii 
sunt empatici şi se implică emoţional, managerii sunt mai 
„Teci”, centraţi pe rolul formal pe care îl deţin ; dacă liderii 
„iau” după ei pe ceilalţi pe care reuşesc să-i entuziasmeze 
şi să-i motiveze, managerii au drept instrument controlul 
pentru a construi drumul spre performanţă. 

„În literatura de specialitate se disting trei mituri funda- 
mentale despre lideri (vezi şi Mckee, Boyatzis, Johnston, 
2008), mituri la fel de valabile şi în relaţie cu rolul de 
conducător al clasei pe care cadrul didactic trebuie să îl 


184 PROFESORUL DE SUCCES 


aibă. De altfel, putem spune fără teama de a greşi că un 
cadru didactic modern de succes trebuie să fie mai mult 
decât un manager al clasei (perspectivă care a generat o 
disciplină pedagogică - managementul clasei) = el trebuie 
să devină un lider al clasei (cu toate aspectele implicate de 
„un asemenea rol). 

Primul mit este acela că ar fi suficient să fii inteligent 
pentru a fi şi un bun lider. Acest lucru este departe de a fi 
adevărat. Astfel, în profesia didactică, la fel ca şi în cazul 
“leadership-ului, vocaţia este un aspect esenţial. Mai mult 
decât atât, putem adăuga un mit didactic propriu-zis: de 
multe ori există credinţa că simpla acumulare a cunoş- 
tințelor de specialitate poate conduce la formarea şi a unui 
bun profesor, ceea ce este de asemenea fals. Cei trei autori 
observă că pentru a fi un bun lider ai nevoie de mai mult 
decât de cunoştinţe de specialitate : este necesară dezvol- 
tarea inteligenţei sociale şi emoţionale. 

Al doilea mit spune că starea liderului nu contează. Şi 
acesta e fals — liderul (în cazul nostru, cadrul didactic) este 
cel care poate crea un climat pozitiv în clasă, motivator şi 
„atractiv pentru elev. În acelaşi timp, cadrul didactic - în 
calitate de lider al clasei - este şi cel care poate crea un 
climat demotivant, dezangajant şi neplăcut pentru elevi. 
Aţi observat, spre exemplu, că dacă aveţi o „zi proastă” şi 
mergeţi la ore, chiar dacă vă faceţi datoria la fel ca întot- 
deauna, starea dumneavoastră influenţează implicit atmosfera 
„din clasă? Reţineţi că orice stare dispoziţională pe care o 
aveţi va influenţa dramatic dinamica şi evoluţia colectivului 
de cursanţi la care predaţi. 

“Al treilea mit specifică faptul că liderii sunt supuşi unei 
presiuni constante generate de stresul puterii. Cadrul didactic 

se află într-o poziţie similară: puterea didactică pe care 
profesiunea de profesor i-o dă celui care o practică este 
extrem de stresantă pentru unii dascăli. Astfel, în clasă 
există zilnic, adesea neconştientizată, o luptă pentru putere 
între cadrul didactic şi cursanţi : de multe ori, această luptă 
pentru putere poate determina probleme de indisciplină 
şcolară greu de controlat de către dascăl, La aceste aspecte 
se adaugă ceea ce autorii amintiţi numesc sindromul sacri- 
ficiului. Sindromul sacrificiului este o rezultantă a stresului 
generat de propria autoritate şi putere, manifestându-se 
într-un mod negativ în sensul celor observate mai jos (adap- 
tare după McKee, Boyatzis, Johnston, 2008): 


- cadrul didactic munceşte mai mult, dar are mai puţine 
rezultate decât în trecut; 

- ajunge acasă mai târziu şi pleacă la serviciu mai devreme 
cu fiecare zi care trece; | 

- este obosit chiar şi după ce a dormit; 

- are probleme cu somnul, nu reuşeşte să adoarmă sau se 
trezeşte în toiul nopţii ; 

- are din ce în ce mai puţin timp pentru lucrurile care îi 
plac; 

- toate gândurile îi sunt îndreptate spre situaţia şcolară şi se 
gândeşte frecvent la cum să scape din situaţia care-l apasă ; 

- se simte copleşit de situaţia cu care se confruntă şi este 
mai puţin capabil să încerce experienţe noi, provocatoare 
(are senzaţia epuizării). 


Desigur că aceste aspecte nu trebuie să fie neapărat nici 
atât de dramatice, nici să apară toate în acelaşi timp. Totuşi, 
profesia didactică fiind una foarte solicitantă la nivel 
emoţional, există riscul ca pentru profesorii tineri (fără 

experienţă) sau pentru cei care au aplicat anumite rutine 
care au funcţionat (dar care nu reuşesc să se: mai adapteze 
la o schimbare accelerată a condiţiilor de desfăşurare a 
activităţii instructiv-educative) să apară un astfel de sindrom 
al sacrificiului. Pentru profesia didactică, sindromul sacri- 
ficiului poate avea şi alte fațete (neenunţate de către autori, 
care s-au referit la lideri în general), şi anume sentimentul 
că presiunea puternică pe care o suportă nu este suficient 
echilibrată de recunoaşterea socială (şi financiară ! ) de care 
se bucură dascălul în lumea de astăzi. Drept consecinţă, 
apare un element nou, acela de a vedea profesia îndeplinită 
drept un sacrificiu personal (aspect care include persoana 
în cauză într-un ciclu al demotivării profunde: cadrul 
didactic nu se mai bucură de meseria pe care o practică 
deoarece nu o mai resimte ca o liberă alegere, ci ca un lanţ 
de care nu poate scăpa). 

Principiul conducerii clasei poate conţine uneori, la o 
| primă vedere, elemente paradoxale ; acest lucru se întâmplă 
deoarece, având omul ca obiect al acţiunii didactice, reali- 
tatea este extrem de schimbătoare, diversă şi interpretabilă. 

Un prim unghi de vedere ne este oferit de către Aubrey 
Daniels (2007). Parafrazând cele spuse de autor, sunt sigur 
că aţi observat că petreceţi cea mai mare parte din timpul 
dumneavoastră cu cei doi-trei elevi-„problemă” (deoarece 
aceştia tulbură în mod evident şi efectiv timpul dumnea- 
voastră), mai mult timp decât acordaţi poate restului de 
douăzeci şi... de elevi? O asemenea concluzie nu înseamnă 
altceva decât că acordaţi o mai mare atenţie performanţei 
slabe decât performanţei bune. Şi, în consecinţă, întăriţi/ 
consolidaţi comportamentele negative (care primesc atenţia 
dumneavoastră), fără a face acelaşi lucru cu persoanele care 

au comportamentele cerute de un proces de învăţământ 
eficient. 

La polul opus perspectivei furnizate de ideea de mai sus, 
să zicem că aveţi în clasă un elev indisciplinat. Orice aţi 
încercat în privinţa lui nu a funcţionat şi sunteţi la capătul 
răbdării. De cele mai multe ori l-aţi pedepsit, dar lui nu 
pare să-i pese de sancţiunile pe care le primeşte tot mai 
des. Un coleg cu mai multă experienţă vă spune că, în loc 
să-l pedepsiţi, ar trebui să-l lăudaţi. Pare o glumă - cum am 
putea face acest lucru? Schmitt (2007) îi dă dreptate cole- 
gului dumneavoastră atunci când sugerează să combinăm 
lucrurile (care par) incompatibile ! Nu este o idee nouă, 
dar este bună. Să ne gândim la problema noastră: elevul 
indisciplinat. Nimeni nu pare să-l poată controla. Atunci de 
ce să nu îi oferim lui controlul propriei discipline şcolare ? 
ÎI putem face, spre exemplu, responsabil cu disciplina în 
clasă. Îi putem da şi însemnele unui astfel de rol (ca 
imaginea să fie mai puternică) şi anumite beneficii dacă îl 
îndeplineşte aşa cum trebuie. Un alt caz-problemă: elevul 
care nu se implică în activităţi. ÎL putem pune în echipă cu 
persoana cea mai implicată (de multe ori, entuziasmul 
acesteia îl va molipsi şi pe cel fără motivaţie). Practica 
şcolară a înţeles de mult această perspectivă. Cadrul didac- 
tic a observat că dacă îl izolează pe elevul cu un nivel 
scăzut la învăţătură şi îi cere să lucreze împreună cu un 
elev bun, şansa ca activitatea acestuia să crească în calitate 
este mai mare decât dacă elevul respectiv ar lucra cu unul 
asemenea lui. Similară acestei viziuni este şi aceea care 
recomandă să nu construim clase (sau grupe) de nivel, 
deoarece eterogenitatea clasei este mult mai productivă 
pentru toţi participanţii. 


188 PROFESORUL DE SUCCES 


- Pentru a putea realiza însă întreaga paletă de acţiuni 
descrise mai devreme, profesorul trebuie, la rândul său, să 
devină un suport pentru dezvoltarea elevilor săi. În acest 
mod, parafrazând elementele importante pentru dezvoltarea 
sprijinului în echipă (West, 2005, pp. 189-194), putem 
spune că un cadru didactic trebuie, la rândul său, să fie în 
măsură să ofere patru tipuri de sprijin faţă de elevii săi: 


- sprijin informaţional - este probabil elementul cel mai 
întâlnit şi în practica curentă de la noi. Cadrul didactic 
“trebuie să se constituie într-o resursă informaţională 
pentru cursanţii săi, în sensul că trebuie să ofere cele 
mai noi cunoştinţe, să le facă pe acestea accesibile 
publicului-ţintă vizat, să le facă atractive în ochii elevilor/ 
studenţilor săi; 

- sprijin instrumental — simpla transmitere de informaţie 

este departe de a fi suficientă ; cursanţii trebuie învăţaţi 
cum Să înveţe, ce să facă şi cum să facă. Mai mult decât 
atât, cadrul didactic trebuie să-şi ajute cursanţii să îşi 
dezvolte strategii de gândire în acord cu materia predată, 
deoarece, aşa cum de multe ori se remarcă în literatura 
de specialitate, o cunoştinţă singură are o foarte scăzută 
valoare formativă. Dacă vreţi să observați adevărata 
valoare a sprijinului instrumental, gândiţi-vă la un exemplu 
curent: modul în care aţi învăţat să conduceţi auto- 
mobilul, de pildă. Simpla informare asupra modului în 
care puteţi conduce corect respectivul vehicul nu a folosit 

„prea mult, nu este aşa ? 

- sprijinul evaluativ - cadrul didactic trebuie să ofere un 
feedback de substanţă elevului, prin care apreciază deopo- 
trivă calitatea şi cantitatea prestaţiei acestuia. Demersul 
nu trebuie însă să fie un fel de „sperietoare” pentru 

elevi; cadrul didactic trebuie să urmărească să înregis- 
treze ştiinţa elevului şi nu neştiinţa acestuia. De obicei, 
evaluarea şcolară este departe de a fi văzută ca un sprijin 
pentru elev; există chiar cazuri extreme (în sens opus 
celor discutate aici) când cadrele didactice folosesc eva- 
luarea ca pe o armă cu care pot „pedepsi” elevul. Riscul 
ca, prin asociere, o evaluare subiectivă, nesuportivă, să 
inducă o stare negativă la adresa întregului proces didac- 
tic şi, În particular, asupra materiei pe care respectivul 
cadru didactic o predă este deosebit de mare în acest din 
urmă caz; | 

sprijinul emoţional - am întâlnit de multe ori cadre 
didactice care aveau o percepţie clară a locului în care se 
oprea exercitarea profesiei lor: la uşa sălii de clasă. Cu 
toate acestea, trebuie să luăm în calcul că relaţia profesor - 
elev este o relaţie umană, care presupune interacţiune, 
influențare şi determinare reciprocă. Atunci când cadrul 
didactic ridică o barieră între el şi cursant (ţinând de un 
anumit formalism al relaţiei dintre el şi acesta din urmă), 
el riscă să piardă accesul la un nivel de implicare major 
pe care îl poate produce nivelul afectiv, şi nu cel cognitiv. 
Sprijinul emoţional înseamnă oferirea de suport şi înţele- 
gere atunci când cursantul are nevoie de astfel de ele- 
mente, ceea ce conduce invariabil la creşterea nivelului 
de încredere pe care elevul o acordă profesorului. Iar un 
grad mai ridicat de încredere în profesor aduce o mai 
mare implicare, o capacitate de efort voluntar crescută 
şi, în general, o atmosferă propice învăţării. 


Cadrul didactic trebuie să identifice propriul mod de a 
conduce clasa, echilibrând elementele contradictorii ce 
apar în viaţa clasei de elevi. 


34. Principiul gestiunii situațiilor 
de criză educaţională 


În contextul dezvoltării contemporane a societăţii, orga- 
nizaţiile se confruntă tot mai des cu situaţii de criză. Este 
„vorba despre un evantai larg de asemenea fenomene, care se 
manifestă în zone diferite, cu intensităţi variabile etc. Totuşi, 
există un element comun tuturor : organizaţia care se confruntă 
cu o situaţie de criză trebuie să dezvolte un management 
pozitiv al acesteia, altfel vor exista o serie întreagă de 
costuri pe care le va avea de plătit (ducând până la fali- 
mentul companiei în cauză ! ). Iată de ce, în ultimii ani, a luat 
o amploare deosebită cercetarea şi dezbaterea în domeniu. 

Ce importanţă are aceasta pentru sistemul şcolar? În 
primul rând, reamintim faptul că şcoala însăşi este o orga- 
nizaţie care trece din ce în ce mai frecvent prin situaţii de 
criză (spre exemplu, fenomenele de violenţă şcolară tot 
mai mult evidenţiate de mass-media în ultimul timp). Însă 
nu asupra acestui aspect ne vom concentra în rândurile de 
faţă. 
Ne interesează mult mai mult crizele cu care profesorul 
se confruntă în microclimatul clasei de elevi (este vorba 
despre crizele educaţionale). Da, şi clasa de elevi se com- 
portă - în multe privinţe - similar unei organizaţii (unele 

cercetări au situat clasa şcolară în perimetrul unui complex 
managerial divers, extinzând la maximum conceptul de 
management al clasei de elevi). 

Să vedem mai întâi cu ce avem de-a face. Vom evidenția 
conceptul de criză cu particularităţile situaţiilor educa- 
ţionale, analizând dubla perspectivă: aspectul extern al 
crizei (relevat de dinamica interacțiunilor dintre profesor şi 
elev/elevi) şi aspectul intern (dimensiunea crizei raportată 
la personalitatea cadrului didactic). 

Astfel, criza este definită ca „percepţia unui eveniment 
impredictabil care are un impact serios la nivelul per- 
formanţei organizaţiei şi generează rezultate negative” 
(Coombs, 2007, pp. 2-3). Autorul mai face o afirmaţie 
importantă pentru analiza noastră : criza este impredictibilă, 
dar nu neaşteptată. Mai precis, deşi nu putem şti când va 
apărea, ne putem aştepta ca mai devreme sau mai târziu 
aceasta să se ivească. Este un factor important care, în 
unele cazuri, nu este suficient luat în seamă de către cadrele 
didactice. Atunci când un fenomen de criză educaţională 
apare, mulţi profesori sunt extrem de nepregătiţi pentru 
ceea ce va urma şi, mai ales, consideră criza un accident, 
un eveniment care nu va mai apărea a doua oară. Dar, aşa 
cum am observat mai devreme (şi cum vom evidenția pe 
mai departe), nu numai că o criză trebuie anticipată şi 
recunoscută prin semnalele care o precedă, dar fiecare criză 
depăşită trebuie să fie un set de reguli învăţate pentru a fi 
mai bine pregătiţi în faţa unei noi crize. 

Literatura de specialitate ne învaţă să nu încercăm să 
evităm crizele educaţionale, deoarece sunt inevitabile. Jo 
Owen (2007) observă că lucrurile merg rău tot timpul. Mai 
mult decât atât, din experimentarea crizelor putem învăţa. 

Citându-l pe dr. Kubler-Ross, Owen observă că omul poate 
trece prin mai multe faze în faţa unei crize profunde. Este 
vorba despre cinci reacţii concepute pe un continuum : 


- negarea - „Nu poate fi adevărat!”; 

- furia - „Nu poate să mi se întâmple mie una Ca asta!” ; 

- târguiala - „Trebuie, cu siguranţă, să existe un mod de 
a putea evita inevitabilul” ; 

- depresia - „Ok, asta chiar o să se întâmple”; 

- acceptarea - „Să vedem ce putem face cu această stare 
de lucruri cu care mă confrunt” (Owen, 2007, pp. 102-103). 


La rândul său, Devlin îl citează pe John F. Kennedy 

atunci când afirmă, „Când este scris în limba chineză, 
cuvântul criză este compus din două caractere : unul repre- 
zintă pericolul şi celălalt reprezintă oportunitatea” (Devlin, 
2007, p. 4). 
„ Observăm deci că o criză nu poate fi prezisă, dar trebuie 
să ne aşteptăm la ea şi, mai mult decât atât, trebuie să 
vedem în ea nu doar potenţialul dezastru, ci şi oportunităţile 
pe care le poate deschide. Pentru aceasta, e bine să vedem 
mai îndeaproape cum se desfăşoară o criză. | 

Literatura de specialitate distinge trei mari faze ale crizei: 
stadiul precriză, stadiul crizei acute şi stadiul postcriză. 

În stadiul precriză, de multe ori sunt vizibile anumite 
semne care indică apropierea unei crize. Să ne gândim la 
analogia cu o furtună. Rareori aceasta începe imediat: 
înainte poate fi o vreme înăbuşitoare, la un moment dat 
apar nori întunecaţi la orizont etc. Este momentul să încer- 
căm să prevedem criza şi să o oprim înainte să se declan- 
şeze. Spre exemplu, un cadru didactic poate să nu observe 
că un elev se foieşte, este neliniştit ori încearcă să-l provoace 

pe profesor prin diferite glume neinspirate. Criza nu a 
început încă, dar sunt semne care indică iminenţa unei 
potenţiale crize. 

Devlin ne atrage atenţia că un pericol major în faza de 
precriză este să subestimaţi criza. Multe cadre didactice 
fac asta. Consideră că nu este „nimic serios”, că lucrurile 
nu vor evolua, că situaţia va rămâne la nivelul semnelor. De 
aceea, adevărata criză este ignorată intenţionat. De multe 
Ori, aceasta este şi greşeala : unii dascăli iau semnele crizei 
drept elemente separate, şi nu ca trepte în direcţia declan- 
şării acesteia şi acţionează situaţional. Mai precis, încearcă 
să stingă un foc cu un pahar cu apă. Ceea ce nu va face 
decât să crească potenţialul dezastrului. 

În alte situaţii, pericolul pentru cadrele didactice este să 
nu fie atente la ceea ce se întâmplă în clasă ori să supraes- 
timeze capacitatea proprie de management al clasei. Consi- 
deră că pot oricând să „stingă focul” (păstrând analogia de 
mai sus). Interesant este faptul că şi în situaţia în care o 
asemenea perspectivă este reală, de multe ori se amână deci- 
zia corectă până în momentul în care lucrurile se complică. 

În faza crizei acute, aceasta se manifestă cu toată pute- 
rea. Se ajunge într-o situaţie-limită în care modalităţile de 
a găsi o rezolvare sunt mult mai puţine şi costurile sunt mai 
ridicate pentru ambele părţi (cadru didactic şi elev/student). 
Un element important în acest stadiu este amploarea reacției 
„cadrului didactic. Vom relua analogia cu focul pe care am 
făcut-o mai devreme. Nu am reuşit să stingem focarele 
atunci când incendiul nu izbucnise încă? Acum avem de-a 
face cu o situaţie mult mai gravă, deci şi reacţia noastră 
trebuie să fie pe măsură. De asemenea, cadrul didactic 
trebuie să dea dovadă de multă creativitate pentru a ieşi din 
Situaţia dificilă. 

Şi în cazul în care cadrul didactic a acţionat aşa: cum 
trebuie, şi în cazul în care reacţia nu a fost pe măsură, criza 
se va încheia la un moment dat. Evident că este important 
ce rezultate obţinem, cât şi ce mai putem salva pe plan 
educaţional şi relaţional. Vom face apel pentru ultima dată 
la analogia noastră şi putem spune că incendiul a fost stins 
repede — nu au ars prea multe — sau a fost stins cu greu. Ne 
aflăm acum în faza de postcriză. La ce ne este folositor un 
asemenea stadiu, dacă tot s-a încheiat criza ? Pentru că, aşa 
cum subliniam la început, criza prin care cadrul didactic a 
trecut este departe de a fi fost ultima. Literatura de spe- 
cialitate ne avertizează că trebuie să tragem învăţăminte din 
criza care tocmai s-a încheiat. pentru a preveni viitoare 
situaţii de criză asemănătoare şi pentru a reacţiona mai 
bine când ne vom afla - pe viitor — faţă în faţă cu o nouă 
criză educaţională. Nu trebuie neglijată nici o altă reco- 
mandare pe care ne-o oferă literatura de specialitate : 
asiguraţi-vă că respectiva criză chiar s-a încheiat. Este 
posibil să fi reuşit să diminuaţi impactul fenomenului, dar 
să nu fi rezolvat problema în totalitate, iar aceasta să reapară 
mai devreme sau mai târziu. 

O ultimă sugestie : cadrul didactic nu poate rezolva toate 
problemele care au apărut sau pot apărea în sala de clasă. 
Uneori nu veţi reuşi să rezolvaţi cu succes o situaţie de 
criză educaţională. Lucrurile au luat o întorsătură nefa- 
vorabilă, criza este mult prea profundă şi nu se mai află sub 
controlul profesorului. Se impun soluţii administrative. 
Ştiu, este dureros să ai „pierderi” în modul în care reuşeşti 
să-ţi educi elevii, dar câteodată situaţia pur şi simplu nu are 
„0 soluţie didactică (cel puţin pentru moment). Unele cadre 
didactice tind însă să se centreze pe aceste „pierderi” mai 


PRINCIPIUL GESTIUNII SITUAȚIILOR DE CRIZĂ EDUCAŢIONALĂ 195 


degrabă decât pe restul clasei şi, prin aceasta, să amplifice 
impactul situaţiei de criză. Aşa cum spune Owen, referindu-se 
la reacţia pe care trebuie să o aibă un manager faţă de cei 
pe care îi concediază din cauza problemelor pe care le 
traversează compania pe care o conduce: 


Pare crud, dar managerii trebuie să muncească în continuare 
alături de supraviețuitori, nu de cei care simt că au pierdut. 
Merită să investiţi cât mai mult timp în a-i ajuta pe supra- 
vieţuitori să înţeleagă că mai este o speranţă, că încă există 
un viitor şi că pot face parte din el (Owen, 2007, p. 85). 


Desigur, şcoala este diferită de managementul unei orga- 
nizaţii, dar din perspectiva managementului clasei, cadrul 
didactic trebuie să îndeplinească anumite roluri în echilibru 
cu cele pe care un manager din orice organizaţie le înde- 
plineşte. Şi este de asemenea adevărat că mediul şcolar are 
un rol mult subdimensionat astăzi : şcoala pregăteşte pentru 
viaţa profesională viitoare ! 


Y Crizele educaţionale sunt impredictibile, dar nu sunt 
neaşteptate. Mai mult decât atât, uneori criza poate fi o 
Oportunitate pentru un proces instructiv-educativ mai 
bun. Este important să prevenim crizele educaţionale, 
iar dacă nu reuşim acest lucru, să dovedim un bun 
management al crizei şi să învăţăm din aceasta. 


35. Principiul consecvenţei 
comportamentale 


Unul dintre principiile importante în activarea unei relaţii 
bune între dumneavoastră şi elevi/studenţi este consecvenţa 
comportamentală. Oricât de mult le-ar displăcea cursanților 
anumite reguli instituite de cadrul didactic, fiinţa umană 
are o tendinţă fundamentală spre cunoaşterea şi securizarea 
propriei vieţi. Dacă daţi dovadă de consecvență, elevii vor 
şti la ce să se aştepte de la dumneavoastră, ceea ce le creşte 
controlul asupra situaţiei în care se află (şi, prin urmare, 
vor fi mult mai relaxaţi, vor înţelege şi vor accepta mult 
mai uşor regulile pe care le impuneţi). În situaţia contrară, 
când elevilor le este dificil să prezică modul în care va 
reacţiona cadrul didactic, acest lucru va conduce la o stare 
de nesiguranţă, de incertitudine care va avea ca rezultat, în 
cele mai multe cazuri, o ostilitate crescută faţă de profesor. 
Dawson (2006) consemnează consecvenţa printre cele mai 
puternice tehnici de persuasiune de care putem da dovadă. 
Or, persuasiunea este exact lucrul de care are nevoie cadrul 
didactic pentru a se asigura că poate reprezenta un factor de 
schimbare pozitivă pentru cursanţii săi. 

Însă, principiul consecvenţei comportamentale nu acţio- 
nează doar într-o singură direcţie -. nu numai elevii se 

aşteaptă ca dascălul lor să fie consecvent cu propriile afir- 
maţii şi atitudini. Spuneam mai devreme că principiul con- 
secvenţei este şi o puternică tehnică de persuasiune: şi 
elevii se văd pe ei înşişi ca fiind consecvenţi şi vor acţiona 
în direcţia dorită de noi dacă facem apel la această stare. O 
tehnică des folosită este intitulată „cele patru ziduri” (apud 
Brock, Green, 2005). Aceasta presupune să-i adresăm ele- 
vului o serie de întrebări la care orice persoană să fie 
tentată să răspundă afirmativ. Şi pentru a fi consistent cu 
întrebările anterioare, la care a răspuns prin „da”, elevul 
va trebui să răspundă prin „da” şi la ultima întrebare (cea 
care ne interesa de fapt). Iată un exemplu: 

Primul zid: Cred că şi pentru tine este important să ai 
un viitor strălucit, aşa cum îţi doreşti ? 

Al doilea zid: Sunt convins că îţi dai seama că un 
asemenea viitor presupune şi un efort deosebit din partea 
ta ? i 
AL treilea zid: Eşti de acord că acest efort trebuie să 
înceapă încă de acum, când eşti elev? 

Al patrulea zid: Văd că eşti o persoană căreia îi pasă de 
viitorul său ; nu ai vrea să înveţi de mâine mai mult, pentru 
a deveni ceea ce îţi doreşti? 

Astfel, consecvenţa acţionează ca un bulgăre de zăpadă: 
odată ce ai fost de acord cu prima afirmaţie, din aproape în 
aproape, eşti constrâns să urmezi doar drumul pe care ţi-l 
lasă modul de adresare a întrebărilor. 

De altfel, principiul consecvenţei comportamentale este 
în perfectă consonanţă cu teoria angajamentului. Moriartry 
(1975, apud Guguen, 2007) a iniţiat un experiment foarte 
interesant: un experimentator îşi aşeza prosopul pe plajă 
foarte aproape de anumite persoane (1,50 m) şi deschidea 

un radio portabil pe care îl purta cu el. După un timp intra 
în vorbă cu persoana lângă care se oprise şi proceda în două 
feluri : în primul caz pretexta că trebuie să plece până la 
şoseaua de lângă plajă pentru câteva minute şi-l ruga pe cel 
cu care stătuse de vorbă să îi păzească lucrurile. În al 
doilea caz, doar îi povestea acestuia că este singur şi după 
ce îi cerea persoanei de lângă el un foc se îndrepta 'spre 
şoseaua cu pricina. Cercetătorii au presupus că în prima 
situaţie persoanele respective se angajaseră şi că vor fi mai 
vigilente în „păzirea” radioului. Şi aşa s-a şi întâmplat ; în 
momentul în care un complice al experimentatorului trecea 
prin dreptul prosopului şi lua radioul, procentul celor care 
interveneau oprind „hoţul” era mult mai mare în rândul 
celor care promiseseră că vor avea grijă de lucrurile lăsate 
pe plajă decât la cei care nu făcuseră acest lucru. 

„Am redat acest experiment - ţinând de teoria anga- 
jamentului — ca să observăm că, de obicei, educaţia ne face 
să fim foarte consecvenţi între ceea ce spunem-că facem şi 
ceea ce facem mai apoi. Iată de ce consecvenţa comporta- 
mentală are o valoare atât de mare în toate planurile sociale, 
cu atât mai mult în plan educaţional. 

Date fiind toate aceste avantaje evidente, ne putem lesne 
întreba de ce unele cadre didactice sunt inconsecvente în 
acţiunile pe -care le întreprind. Un posibil răspuns evi- 
denţiază faptul că există o serie de mecanisme de apărare 
prin care profesorul „se minte pe sine însuşi” pentru a nu 
pune punct inconsecvenţei în cauză. Gass şi Seiter (2007) 
ne oferă câteva dintre cele mai cunoscute, bazându-se pe 
metodele de menţinere a consistenţei comportamentale ; 
vom adapta aceşti indicatori la perspectiva noastră didac- 
tică. Pentru a înţelege mai bine cum acţionează aceste 

mecanisme, să luăm un exemplu: cadrul didactic a ame- 


ninţat că îi va pedepsi — prin scăderea unui punct la notă — 


pe elevii care nu îşi fac temele (considerând că o asemenea 
atitudine îi va face să fie mai sârguincioşi cu respectiva 
sarcină). În ciuda amenințării, unii elevi nu au realizat 
tema cerută, însă cadrul didactic ezită să îi pedepsească, 
alegând o autojustificare de tipul celor de mai jos: 


1. negarea: cadrul didactic nu recunoaşte inconsecvenţa 
comportamentală - „Dar i-am pedepsit, le-am spus că 

„nu îmi place comportamentul lor” ; 

2. raţionalizarea : cadrul didactic găseşte justificări pentru 

" inconsecvenţă - „Elevii s-ar îndepărta afectiv de mine 
şi nu ar mai avea încredere dacă îi pedepsesc acum!” ; 

3. diferenţierea: separarea atitudinilor inconsecvente - 
„Elevii vor fi pedepsiţi altă dată, dacă vor face ceva mai 
grav decât să nu facă O temă pentru acasă”; 

4. transcendenţa : focalizarea pe o viziune mai largă - 

i „Cadrele didactice moderne nu mai utilizează 
pedeapsa! ”; „Dacă îi pedepsesc acum, s-ar putea să 
nu le mai placă să vină la şcoală” ; 

5. modificarea unei atitudini sau chiar a amândurora pentru 
a nu mai exista inconsecvenţă — „În fond, nici nu doream 
să-i pedepsesc, a fost o glumă” ; 

6. comunicarea : încercarea de a-i convinge pe ceilalţi că 
a făcut ceea ce trebuie — „Sunt sigur că dacă i-aş întreba 
şi pe ceilalţi colegi, cadre didactice, ei ar fi de acord că 
a fost bine să nu-i pedepsesc! ”. 


În acest mod, cadrul didactic îşi poate tolera incon- 
secvenţa. Spuneam mai devreme că dascălul se află însă 
într-o capcană pe care şi-a întins-o singur. Aceasta pentru 

că dacă consecvenţa comportamentală este un factor de 
dezvoltare a unei relaţii instructiv-educative armonioase, 
să vedem care sunt principalele capcane în care nu avem 
voie să cădem. Este vorba despre acele elemente care 
"produc, în ochii elevilor, o de-consecventizare a modului 
de a reacţiona a cadrului didactic. Vom aminti aici trei 
dintre acestea: | 
„În primul rând, vă aduceţi aminte că am vorbit mai 
"devreme (vezi principiul automotivării cadrului didactic) 
despre efectul proprietăţii. Myers (2002) observă că acesta 
este un corolar al aversiunii de a pierde. Mai precis, noi 
urâm faptul de a pierde ceea ce avem deja. Astfel, per- 
soanele care au investit într-un proiect care începe să eşueze 
consideră mai bună opţiunea de a continua să investească 
decât să se retragă şi să piardă ceea ce au investit până 
atunci. | | pe 

Acest lucru ne duce la ideea dezechilibrului pe care îl 
produce faptul că elevii obţin uneori anumite „avantaje” 
din partea cadrului didactic, când acesta din urmă decide 
că este mai bine să nu intervină atunci când apar mici 
„abateri” de la regulile instituite în spaţiul educativ al 
procesului de învăţământ. Din perspectiva celor evidenţiate 
mai sus, trebuie subliniat faptul că odată câştigate aceste 
„drepturi” (de a nu respecta anumite reguli), retragerea 
acestora va crea disensiuni foarte mari. Este mult mai 
simplu să se dezvolte un management eficient care să nu 
conducă la astfel de evoluţii, pentru că ulterior intervenţia 
de reclădire a respectivului climat comportamental este 
mult mai dificilă. Reamintim fraza evidenţiată mai devreme : 
„Oamenii urăsc să piardă ceea ce au câştigat deja” (Myers, 
2002, p. 155). De multe ori, din discuţiile cu cadrele 

didactice apare acest motiv: indisciplina unor elevi este 
produsul superficialităţii cu care, în trecutul elevului, au 
tratat problema alte cadre didactice sau chiar cadrul didactic 
în cauză. 

Dar acest factor este departe de a fi singurul care influen- 
ţează procesul de învăţământ ca atare. O altă cauză impor- 
tantă o consemnăm prin ceea ce Red! şi Wattenberg (apud 
Charles, 1992) numesc comportamentul contagios. Cei doi 
autori sesizează că multe comportamente nepotrivite se 
răspândesc repede de la cei care le pun în practică pentru 
prima dată la alţi elevi din clasă. În acest mod, faptul că un 
elev începe să aibă un comportament nepotrivit poate fi un 
semn al faptului că foarte curând, odată ce gheaţa a fost 
spartă, şi alţi cursanţi îl vor imita (în special dacă cel care 
a început totul este considerat de către ceilalţi un model, o 
persoană de prestigiu pentru grup). De aceea, Red! şi 
Wattenberg recomandă ca, înainte de a reacţiona la un 
comportament nepotrivit pe care un elev alege să-l pună în 
practică în clasă, cadrul didactic să aprecieze gradul în care 
acesta se va răspândi şi la ceilalţi, iar dacă acesta este 
mare, reacţia profesorului trebuie să fie imediată! De 
aceea, un mod de gândire de tipul: „Este doar un elev care 
nu respectă ceea ce am spus, nu are rost să reacţionez, 
deoarece ceilalţi fac ceea ce le-am cerut” nu va funcţiona, 
deoarece riscul contagiunii este foarte mare (mai ales dacă, 
similar cu cazul unei epidemii, ceilalţi elevi nu au „imu- 
nitate”, iar potenţialul de contagiune - ca urmare a statutului 
celui care provoacă întregul proces - este foarte mare). 
Există şi un corolar bun al acestui fenomen: s-a observat 
că şi comportamentele pozitive pot fi contagioase ; esenţial 
este ca ele să fie considerate importante în ochii elevilor, 

iar cei care le generează să fie persoane de prestigiu pentru 
aceştia. 'To | mu: 

În sfârşit, un al treilea factor este efectul testării regulii 
(sau al amplificării). Şi el are o influenţă considerabilă în 
definirea climatului şcolar. Atunci când cadrul didactic sta- 
bileşte anumite reguli, ele pot fi văzute de către elevi ca 
îngrădindu-le anumite drepturi. Spre exemplu, dacă un 
cadru didactic va spune: „Dacă mai întârziaţi, veţi avea de 
pătimit! ”, un timp, elevii se vor conforma acestei reguli 
(perioada de timp variază, în funcţie de modul în care 
elevii percep consistenţa cadrului didactic în raport cu 
propriul comportament, tonul pe care a fost făcută respec- 
„tiva recomandare, experienţa anterioară în respectarea regu- 
lilor impuse de către respectivul profesor pe de o parte şi 
de către cadrele didactice în general etc.). Dar, indiferent 
de gradul la care apar aceste consideraţii, după un timp, 
mai scurt ori mai lung, cursanţii vor testa regula (încercând 
să afle dacă aceasta mai este sau nu valabilă, dacă s-a 
schimbat ceva: odată cu trecerea timpului). De aceea, o 
persoană care îndeplineşte un rol de instigator (căruia îi 
place să scoată castanele din foc cu mâna altora) va iden- 
tifica pe cineva care îndeplineşte rol de „paratrăsnet” (cel 
care îşi asumă acţiuni riscante, deoarece consideră că 
astfel va fi mai apreciat de către ceilalţi colegi) şi îl va 
convinge să încalce regula instituită (în situaţia luată de noi 
spre exemplificare, va întârzia). Dacă un cadru didactic 
alege să nu reacționeze la această încălcare a propriului 
amendament, toată clasa va înţelege că de acum poate să 
întârzie, pentru că regula nu mai este valabilă şi încălcarea 
acesteia nu produce efecte negative (evident că, în situaţia 
în care cadrul didactic pedepseşte „paratrăsnetul”, elevii 

vor înţelege că regula mai este în vigoare şi se vor conforma 
acesteia pentru încă o perioadă de timp - cu atât mai mare 
cu cât pedeapsa primită de cel care a încercat regula a fost 
mai mare -, după care din nou va fi testat gradul în care 
regula mai este sau nu valabilă). 


Y Reacţionaţi consecvent, chiar şi în cazul în care ați 
făcut o amenințare (deşi acest mod de acţiune ar trebui 
să fie extrem de rar în arsenalul de tactici didactice) ; 

“duceți-vă promisiunea (oricare ar fi aceasta) până la 
capăt (şi cu orice preţ). Construirea consecvenţei com- 
portamentale este dificilă şi o singură încălcare a acestui 
principiu o va distruge. Rezultatele asupra procesului de 
învățământ sunt însă excepționale ! 


36. Principiul non-escaladării 


Vi s-a întâmplat să vă treziţi în situaţia de a fi prinşi într-un 
„ciclu al concesiilor” ? Mai precis, dacă v-aţi hotărât să 
faceţi ceva, să rămâneţi consecvent cu ideea respectivă, 
chiar dacă condiţiile se schimbă ? (din punctul acesta de 
vedere, acest principiu demontează erorile care pot fi dez- 
voltate de către principiul consecvenţei comportamentale). 
Cialdini (apud Gass, Seiter, 2007) explică acest element 
ca un corolar al fenomenului de ancorare. Mecanismul 
„escaladării” (intitulat în mod plastic, de către Cialdini, 
„picioarele care cresc”) înseamnă că, din momentul în care | 
ne-am implicat într-o activitate, tindem să rămânem „Înţe- 
peniţi” în hotărârea noastră de a acţiona în acel sens, chiar 
dacă motivul pentru care am luat la început această decizie 
s-a schimbat ori chiar a dispărut. Fenomenul a fost iden- 
tificat la început în domeniul vânzărilor. Gândiţi-vă la 
următorul exemplu : v-aţi hotărât să vă cumpăraţi un tele- 
vizor şi aţi stabilit şi un buget pentru asta („Voi cheltui cel 
mult...”, veţi spune). Apoi aflaţi că un televizor de tipul pe 
care îl doriţi este de două ori mai scump decât suma la care 
v-aţi gândit iniţial. Totuşi aţi hotărât să cumpăraţi şi vă 
interesaţi de cel mai ieftin din gama pe care o doriţi. 
Studiind piaţa, aflaţi că dacă adăugaţi doar puţin peste ceea 

ce aţi hotărât a doua oară veţi putea lua un televizor cu 
caracteristici îmbunătăţite. Raționamentul dumnevoastră ? 
„Dacă tot cheltuiesc atât, nu este mult în plus şi am şi 
opţiunile astea.” Apoi aflaţi că la un preţ puţin peste cel 
hotărât a treia oară puteţi lua un alt produs superior pri- 
mului. „Voi cheltui mai mult, dar merită!” vă veţi spune. 
Dar stai, acest nou produs, mai mare şi mai bun, are şi 
extraopţiuni pe care le puteţi include dând doar o mică 
sumă în plus... La final veţi cheltui - cu siguranţă - mult 
mai mult decât v-aţi propus iniţial. 
Putem regăsi un asemenea comportament zilnic în viaţa 
noastră. Şi în activitatea didactică, de asemenea. Acest 
lucru este valabil deoarece principiul de bază este că, din 
moment ce ne-am asumat o decizie, este greu să renunţăm. 
Psihologic, inerția ne duce înainte, ne autoconvingem pentru 
a merge mai departe respectând angajamentele iniţiale. 
Cadrul didactic încearcă să aplice o metodă nouă de 
predare. Îi alocă doar 10 minute din oră. Dar când se 
documentează vede că orice metodă interactivă este con- 
sumatoare de timp. Nu este nici o problemă, spune pro- 
fesorul nostru, mai adăugăm 10 minute ; merită, pentru că 
este o metodă bună. Când începe să-şi construiască proiectul 
didactic îşi dă seama că, de fapt, aplicarea metodei consumă 
doar 20 de minute dacă foloseşte două grupe de elevi. Însă 
ar merge mult mai bine dacă ar împărţi clasa în 4 sau 6 
grupe. Acest lucru îi va consuma însă jumătate de oră etc. 
„Un alt exemplu, din evaluare: cadrul didactic are o 
lucrare pe care a notat-o cu 4. Singura din clasă, toate 
celelalte obţinând note între 7 şi 10! Profesorul se gândeşte | 
că totuşi nu are rost să fie o diferenţă atât de mare şi că va 
fi stresant pentru copil şi, de ce nu, pentru propria persoană. 

„O să-i dau cinci şi în acest mod nu o să am nici un 
nepromovat.” După care se gândeşte -: „Acum, dacă tot 
l-am trecut, ce îmi este cinci, ce îmi este şase, nu are rost 
să-i dau o notă pe «muchie», lasă că îl încurajez...”. În 
final, pe baza principiului escaladării, ne putem trezi că 
profesorul nostru spune: „Dacă tot i-am dat 6, ce mai 
contează un punct — îi dau 7, să nu am nici o notă sub 7 în 
clasă”. Cadrul didactic face o eroare de evaluare, deoarece 
este victima principiului escaladării. Şi exemplele ar putea 
continua, căci practic, principiul escaladării acţionează 
peste tot şi tot timpul în viaţa noastră. | 

Cum putem însă rezista acestui fenomen? Simplu, dar 
greu de aplicat. Trebuie să menţineţi treaz în minte scopul 
pe care l-aţi stabilit. Trebuie să fiţi atent la ce elemente se 
schimbă şi ce elemente rămân constante în situaţia dată. 
Respectarea unui angajament, consecvenţa comportamentală 
„sunt importante dacă condiţiile de aplicare. a respectivei 
conduite se păstrează ; dacă nu, trebuie să vă adaptaţi noilor 
condiţii. Trebuie să ştiţi să spuneţi stop escaladării pentru 
că zicala românească „unde a mers mia merge şi suta!” 
este păguboasă la final. ă 


Y Aveţi grijă la „picioarele care cresc” atunci când încer- 
caţi Să urmaţi o decizie luată, dar situaţia s-a schimbat ! 


37. Principiul relaţiei dintre atitudini 
şi comportament | 


Relaţia dintre atitudini şi comportament este una destul de 
delicată, nuanţată şi flexibilă. De multe ori, putem observa 
O situaţie interesantă: cadrul didactic consideră că este de 
datoria sa să influenţeze atitudinile elevilor. Acest lucru 
este corect, dar nu întotdeauna realizabil practic. La şcoală, 
elevul vine şi cu un bagaj atitudinal conturat, iar cadrul 
didactic trebuie să identifice calea pe care trebuie să meargă : 
să încerce să schimbe atitudinile negative sau să schimbe 
comportamentele elevilor, acestea din urma fiind rezultatele 
vizibile, concrete ale primelor. 

Înainte însă de a analiza relaţia dintre cele două, să vedem 
despre ce vorbim. Ce înseamnă o atitudine? În literatura 
de specialitate se face deseori apel la definiţia lui Fishbein 
şi Ajzen (apud O'Keefe, 2002; Gass, Seiter, 2007 etc.) ; 
cei doi autori observă că atitudinea este o predispoziţie 
învățată de a răspunde favorabil sau nu la obiectul atitudinii 
în cauză. Astfel, se observă că putem vorbi despre patru 
elemente definitorii ale atitudinilor : 


1. atitudinea se învaţă - nu te naşti cu o atitudine refe- 
ritoare la ceva; 

2. atitudinea este o predispoziţie de răspuns - în viaţă nu 
avem timp să reflectăm la toate lucrurile care ne ies în 
cale, aşa încât atitudinea este o „Scurtătură” care ne 
ajută să ne ghidăm comportamentul spre un scop ; 

3. atitudinile au o dimensiune evaluativă importantă — mai 
precis, printr-o atitudine ne place sau nu ne place un 
lucru, suntem pro sau contra, avem sentimente pozitive 
ori negative ; 

4. atitudinea este întotdeauna îndreptată spre obiectul ati- 
tudinii. | | 


Dar atitudinile coincid întotdeauna cu comportamentul ? 
Am putea crede că da, din moment ce ele sunt antecedente 
ale acestuia. Şi, totuşi, lucrurile nu stau întotdeauna aşa. 
Makin şi Cox (2006) analizează această relaţie de reci- 
procitate între atitudini şi comportamente. Ei oferă spre 
exemplificare o situaţie de evidentă discrepanţă : atitudinile 
şi comportamentele publicului la încălcarea intimităţii vede- 
telor de către mass-media. Sondajele arată că 70-80% dintre 
persoane declară că sunt împotriva unei asemenea intruziuni 
mass-media în viaţa privată a vedetelor ; totuşi, aici. com- 
portamentul nu urmează în. mod firesc atitudinea (relevată 
prin aceste sondaje). Astfel, în pofida acestor rezultate, cei 
doi autori observă că publicarea unor informaţii de ase- 
menea factură va duce invariabil la creşterea tirajului/audien- 
ţei respectivei instituţii de presă. Or, asta înseamnă că nu 
întotdeauna o anumită atitudine este un descriptor sigur al 
unui anumit comportament. 

Încă un exemplu : Corey (apud Brock, Green, 2005) a 
examinat atitudinea elevilor referitor la fenomenul de a 
înşela la examene şi comportamentul lor curent de a trişa la 

examene. Astfel, elevii au trebuit să rezolve o serie de teste 
(cu răspunsuri de tipul adevărat/fals), teste pe care trebuiau 
să le depună la catedră, pentru ca apoi, mai târziu, într-o 
activitate cu toată clasa, să le autocorecteze. Ceea ce elevii 
nu ştiau era faptul că şi cadrul didactic corecta testele în 
perioada dintre completare şi întrunirea de clasă. Dife- 
renţele dintre autoevaluare şi evaluarea făcută de către 
cadrul didactic erau folosite pentru a indica intensitatea 
comportamentului de trişare. Concluziile experimentului 
au fost că atitudinea elevilor referitor la comportamentul 
de înşelare la examen nu a prezis nici pe departe com- 
portamentul lor obişnuit în acest sens! 

Cum putem interpreta cele două cercetări la nivelul 
procesului instructiv-educativ ? Să luăm un caz concret. 
Cadrul didactic se confruntă cu anumite comportamente 
negative din partea elevilor săi. El presupune automat că în 
spatele unor asemenea comportamente se află şi o gamă de 
atitudini în acelaşi registru, atitudini care au generat res- 
pectiva conduită. Ei bine, dacă luăm în calcul cele discutate 
mai Sus, lucrurile s-ar putea să nu stea deloc aşa. Este 
posibil ca elevul să aibă un comportament, dar atitudinea 
lui să fie în disonanţă cu acesta. Spre exemplu, un elev 
vandalizează un loc public împreună cu alţi colegi. Com- 
portamentul este clar, dar atitudinea este la fel de sigură? 
Poate că elevului respectiv nu i-a făcut plăcere conduita 
negativă adoptată, motivaţia fiind cu totul alta: a fost 
„provocat” de către colegi, aceştia i-au spus că ar fi un 
„laş” dacă nu ar face-o, s-a supus unei presiuni a grupului etc. 
Presupunând că atitudinea este similară comportamentului, 
s-ar putea să apelăm la un discurs moralizator prin care să 
încercăm să schimbăm o atitudine negativă care în fapt nu 
există. 

În al doilea rând, între atitudinea „în general” şi ati- 
tudinea faţă de situaţia concretă pot exista diferenţe. Oame- 
nii pot avea o atitudine în momentul în care vorbim la nivel 
abstract şi altă atitudine dacă se confruntă cu o situaţie 
concretă, dacă respectiva situaţie li se întâmplă lor sau 
prietenilor” lor. Spre exemplu, dacă întrebăm părinţii „în 
general” dacă sunt de acord cu o atitudine mai îngăduitoare 
faţă de anumite conduite mai libertine pe care tinerii le pot 
avea, ei pot răspunde favorabil unei asemenea percepții, în 
schimb, dacă propriul copil are un astfel de comportament, 
reacţia s-ar putea să fie cu totul alta. Este clasic experi- 
mentul efectuat de către Robert LaPierre : acest cercetător 
a încercat să afle dacă diferenţa dintre atitudinea „în gene- 
ral” şi atitudinea faţă de un caz concret poate fi atât de 
mare. Pe parcursul a doi ani, el s-a cazat la 66 de hoteluri 
şi a luat masa la 184 de restaurante din Statele Unite, 
însoţit de fiecare dată de un cuplu de chinezi. Cu toate că 
existau prejudecăţi rasiale, ei nu au fost refuzaţi decât o 
singură dată! Ulterior, după experiment, LaPierre a expe- . 
diat un chestionar tuturor instituţiilor vizitate, întrebând 
dacă acceptă să servească persoane din China. Jumătate 
dintre aceştia i-au răspuns la chestionar şi aproape 90% au 
afirmat că nu ar face un asemenea lucru. 
| Observaţi ce diferenţă mare există între comportamentul 
generat de o situaţie concretă şi atitudinile pe care le avem 
în general. lată de ce este extrem de important să discernem 
dincolo de atitudinile „neexperimentate” încă de elevii 
noştri (atitudinile de acest tip provin mai degrabă din asu- 
marea unor opţiuni şi valori externe propriilor persoane, de 
la familie, grup de prieteni, din cele citite etc.) şi atitudinile 
mult mai bine fundamentate rezultate din experienţă concretă 

şi construcţie personală. Rolul cadrului didactic este de a 
ajuta la fundamentarea unor atitudini de al doilea tip, prin 
punerea elevilor în situaţii de experimentare, de alegere 
proprie, de încercare şi eroare, ceea ce va conduce la o 
consecvență crescută între atitudinea rezultată şi comporta- 
mentul respectivului elev. În lipsa unei asemenea „inter- 
nalizări”, faptul că încercăm să-i facem pe elevi să adopte 
anumite atitudini, dezvoltându-le doar la nivel teoretic, 
poate să explice de ce comportamentele generate în situaţii 
concrete nu vor fi chiar cele pe care le aşteptăm de la ei. 

Totuşi, când se întâmplă ca o atitudine să coincidă cu 
comportamentul ? Conform lui Gass şi Seiter (2007), există 
o seamă de descriptori în acest sens: 


1. Oamenii au multiple atitudini, şi nu una singură. Spre 
exemplu, un elev nu are o singură atitudine față de 
profesori. Diferenţele pot fi date de vârsta profesorilor, 
de comportamentul didactic (autoritar ori democratic), 
de modul de evaluare şi notare etc. Vom avea o con- 
„Sistenţă mai mare a atitudinii cu comportamentul când 
„vom măsura 0 singură atitudine, în situaţii, locuri şi 
„intervale temporale particulare/concrete. 
2. Putem face o legătură mai solidă între atitudini şi com- 
portament dacă observăm o persoană în mai multe situa- 
ii, şi nu în una singură. Spre exemplu, atitudinea 
„democratică” a unui profesor nu poate fi măsurată 
doar la o singură oră cu o singură clasă (a elevilor buni, 
care nu îi pun probleme), ci în mai multe situaţii, pentru 
a avea un descriptor comportamental eficient. 
3. Timpul - experimentul întreprins de către Fishbein şi 
Coombs (apud Crisp, Turner, 2007) este foarte simplu, 
iar concluziile acestuia sunt evidente în viaţa de zi cu zi 

a fiecăruia dintre noi. Cei doi cercetători au observat 
corelaţia dintre atitudinea de vot şi comportamentul de 
vot şi au constatat că era mai puternică cu o săptămână 
înaintea votului decât cu o lună înainte de a vota. Con- 
cluzia : cu cât perioada dintre exprimarea atitudinii şi 
comportamentul efectiv este mai mare, cu atât mai mare 
este probabilitatea ca atitudinea să se schimbe şi să nu 
mai prezică cu exactitate comportamentul. 

Atitudinile care au rezultat din experienţa personală a 
subiectului tind să fie mai strâns legate de un comporta- 
ment de acelaşi tip. În consecinţă, atitudinile pe care 


subiectul şi le-a format prin intermediul povestirii altora 


ori datorită influenţei mass-media nu prezic la fel de 
bine un comportament. Referindu-se la cercetările lui 
Smith şi Swinyard, O”Keefe (2002) observă că există o 
mai strânsă legătură între atitudini şi comportament 
dacă subiecţii cercetării au avut ocazia să încerce un 
produs pe „pielea lor” (gen tester - ceea ce justifică o 
experienţă directă), decât dacă au fost supuşi doar publi- 
cităţii referitor la produsul în cauză (ceea ce numim o 
experienţă indirectă). Iată de ce în marketing se folo- 
seşte astăzi principiul mostrelor (aţi primit, sunt Sigur, 
reviste care aveau mici capsule cu diferite produse de 
cosmetică sau aţi văzut în supermarketuri standurile la 
care vi se oferea să gustaţi diferite produse alimentare), 


„care este mult mai puternic în generarea comporta- 


mentului de cumpărare decât orice publicitate făcută unui 
produs. În educaţie, principiul experienţei directe este 
justificat în interiorul altui principiu - principiul legării 
teoriei de practică. 

Atitudinile izvorâte din credinţe fundamentale ale per- 
soanei sunt mai strâns legate de comportament decât 

atitudinile care se bazează pe credinţe marginale pentru 
individ. Spre exemplu, atitudinea referitoare la ones- 
titate este un mai bun descriptor pentru un comporta- 
ment decât atitudinea referitoare la preferința pentru un 
fel de mâncare ; aceasta pentru că atitudinea faţă de un 
fel de mâncare nu este fundamentală în sfera valorilor 
unei persoane (ci mai degrabă marginală), ceea ce o 
face să fie mai inconstantă în producerea - de fiecare 
„ “dată — a unuia şi aceluiaşi tip de comportament. 

Citând cercetările lui Stone, Aronson, Crain, Winslow 
şi Fried, O'Keefe (2002) observă că şi inducerea ipo- 
criziei poate creşte incidenţa legăturilor cauzale între 
atitudine şi comportament. Acest fenomen presupune 
că, în momentul în care anumite persoane prezintă o 
diferenţă între ceea ce cred şi ceea ce au făcut efectiv în 
trecut (de pildă, un cadru didactic consideră că profe- 
sorii trebuie să se poarte democratic cu elevii, dar anul 
trecut el s-a comportat mai degrabă ca o persoană auto- 
ritară), este utilă focalizarea atenţiei lor pe comporta- 
mentele trecute, aspect care le va face să-şi reconsidere 
comportamentele din prezent. Spre exemplu, în cazul 
ales de noi i se va spune cadrului didactic cu actuale 
vederi democratice: „Dar tu anul trecut nu prea ai pus 
în practică acest principiu!” ; un asemenea mecanism 
pune persoana respectivă în situaţia de a încerca să aibă 
un comportament consistent cu propria atitudine. 

Încurajarea procesului de anticipare a sentimentelor. 
Când cineva are o atitudine corectă, dar care nu este 
urmată şi de un comportament similar, crearea unui 
comportament de acelaşi tip cu atitudinea se poate face 
prin încurajarea anticipării sentimentelor produse de 

"comportamentul prezent. De pildă, dacă un elev ştie că 
este bine să înveţi însă de fapt comportamentul este 
contrar acestei atitudini (nu învaţă! ), îl putem pune în 
situaţia de a se gândi ce se va întâmpla cu el în viitor 
dacă nu învaţă (viitorul apropiat — va avea note proaste, 
va fi certat de părinţi, nu va mai merge în vacanţa pe 
care şi-o doreşte, va fi pedepsit - ori viitorul pe termen. 
lung - va fi şomer, nu va avea bani pentru ceea ce îşi 
doreşte etc.). Cercetările arată că, dacă această anti- 
cipare a sentimentelor este bine făcută, la persoana 
respectivă, confruntată cu emoția generată de conse- 
„cinţele negative prevăzute, relaţia de cauzalitate dintre 
atitudini şi comportament devine mai stabilă. 


„Pentru un cadru didactic este extrem de utilă o asemenea 
cunoaştere a indicatorilor gradului în care o atitudine este 
sau nu urmată de un comportament din aceeaşi gamă. Spre 
exemplu, cadrul didactic nu trebuie să tragă concluzii pri- 
pite referitoare la faptul că un elev consideră că profesorii 
trebuie şicanaţi şi provocaţi la lecţie. Este posibil ca în 
situaţia în care profesorul dovedeşte faţă de elev autoritate 
şi înţelegere, comportamentul acestuia să nu urmeze atitu- 
dinea. În acelaşi timp, o veste bună: influenţa mass-media 
asupra comportamentelor efective ale elevilor este limitată 
în comparaţie cu experienţa concretă pe care aceştia o 
dobândesc. Rămâne în sarcina cadrului didactic să găsească 
prilejuri de a-şi pune cursanţii în situaţii concrete de acţiune 
proprie pentru a contracara formarea unor atitudini nefaste 
provenite prin canale indirecte. 

Datorită unei astfel de legături, este evident că avem o 
relaţie biunivocă - atât atitudinea influenţează comporta- 
mentul, cât şi comportamentul poate influenţa atitudinea. 

Cum se poate întâmpla acest al doilea aspect? Foarte 
simplu. Dacă îi cerem unei. persoane să aibă un com- 
portament, iar acesta primeşte consolidări pozitive (de câte 
ori face ceea ce trebuie, acest lucru îl ajută),- s-a observat: 
că un asemenea aspect poate conduce chiar la o schimbare 
atitudinală. Spre exemplu, un elev are o atitudine rasistă 
faţă de un coleg de altă etnie, ceea ce conduce la com- 
portamente violente în direcţia respectivei persoane. În 
acest caz, există o consecvență între atitudine şi com- 
portament, dar este una negativă. Ce trebuie făcut? Putem 
să-i cerem elevului ca de mâine să- şi schimbe atitudinea ? 
Nu, dar putem să-i cerem să-şi schimbe comportamentul. 
Îi vom cere să se poarte cu respectivul coleg în limita unor 
reguli de conduită. Nemaifiind orientat negativ spre acesta, 
există şansa ca şi elevul .de respectiva etnie să se deschidă 
spre cooperarea cu elevul nostru, ceea ce va conduce la un 
feedback pozitiv pentru comportamentul corect pe care 
acesta îl are. Desigur că elevul nostru face ceea ce face la 
indicaţia cadrului didactic, între atitudinea sa şi comporta- 
mentul afişat existând o discrepanţă majoră. Totuşi, dacă 
comportamentul pe care îl dezvoltă are succes, creşte eXpo- 
nenţial şi şansa ca şi la nivel profund, la nivel intern, 
atitudinea să se schimbe în direcţia impusă de conduită. 
Este evident că o asemenea schimbare trebuie făcută 
prin pozitivarea comportamentului potrivit, şi nu prin pedep- 
sirea comportamentelor negative. În situaţia în care pedep- 
sim un comportament negativ, acest lucru nu schimbă cu 
nimic situaţia la nivel atitudinal ; mai mult decât atât, există 
riscul ca un comportament pedepsit să fie eradicat pentru o 
perioadă scurtă şi apoi să apară cu şi mai mare violenţă ori 
în forme mai greu de gestionat de către cadrul didactic. 

Astfel, Daniels (2007) observă ineficienţa pedepsei deoa- 
rece aceasta din urmă „nu le spune oamenilor ce vreţi să 
facă ; le spune numai ce să nu facă. Se poate întâmpla să 
title un comportament nedorit, iar acesta să fie înlocuit 
de unul la fel de neplăcut”. (2007, p. 119). Să luăm un alt 
exemplu didactic pentru a ilustra această stare de lucruri. 
Gândiţi-vă că în timp ce predaţi observați că un elev vorbeşte 
cu altul şi le faceţi observaţie (ceea ce este similar cu o 
pedepsire la nivel verbal). Elevii ştiu că nu mai trebuie să 
vorbească, dar ştiu ce trebuie să facă? Dacă vor înceta să 
comunice între ei, dar vor începe să citească o revistă pe 
care o au pe bancă, acest lucru va fi mai puţin supărător 
pentru dumneavoastră ? Probabil că nu. Aşadar încă un 
motiv pentru care trebuie să încurajăm comportamentul 
proactiv, pozitiv, de sprijin şi motivare a comportamentelor 
bune ale elevilor în detrimentul pedepsirii celor mai puţin 
potrivite. 

Mai mult decât atât, în literatura de specialitate se observă 
că un comportament eliminat prin pedepsire are toate şan- 
sele să revină în momentul când ameninţarea cu pedeapsa 
va dispărea. Este dat adesea exemplul şoferilor care reduc 
viteza când văd O maşină de poliţie, dar accelerează tit 
ce au ieşit din raza vizuală a agenţilor. | 


La Studiaţi legătura intimă dintre atitudini şi comportament 
şi optaţi pentru o strategie flexibilă, care să ţină cont de 
reciprocitatea influențelor dintre acestea. Încercaţi să 
înlocuiţi pedepsirea unui comportament negativ (deoarece 
acest lucru-nu va duce, de cele mai multe ori, şi la o 
schimbare a atitudinii ce se află în spatele respectivei 
„conduite) cu tehnici de încurajare a comportamentelor 
- pozitive. 


38. Principiul diminuării pierderilor 


Uneori, în relaţia cadru didactic — cursant, anumite aspecte 
sunt mult mai complexe decât par la prima vedere. Cadrul 
didactic poate înregistra anumite efecte, anumite rezultate 
ale procesului de învăţământ care par să aibă o justificare 
„Simplă. De aceea, poate fi o greşeală să ne întemeiem 
demersurile viitoare pe aceste concluzii parţiale, fără a 
investiga în profunzime cauzele acestor semieşecuri didac- 
tice. Spre exemplu, un cadru didactic se poate confrunta cu 
o situaţie îngrijorătoare : le cere elevilor să realizeze anu- 
mite proiecte, însă un elev realizează un proiect insuficient 
argumentat, motiv pentru care nu primeşte notă bună şi 
nici laude din partea cadrului didactic ; drept urmare, cadrul 
didactic are o discuţie „motivantă” cu elevul, îi spune să se 
implice mai mult şi să refacă proiectul pentru a-l putea 
evalua pozitiv. Totuşi, situaţia nu merge în direcţia pre- 
conizată de către profesor ; mai mult decât atât, elevul se 
implică mai puţin (sau deloc!) la următoarea sarcină. Ce 
s-a întâmplat? Poate fi vorba despre principiul neajutorării 
dobândite (despre care veţi găsi mai multe detalii în această 
carte) ? Posibil. Dar mai pot exista şi alte cauze. Myers 
(2002) citează două experimente revelatoare în acest sens : 


4 Î&: primul dintre acestea vi se cere să vă gândiţi că aţi 
“cumpărat cu 20 de dolari un bilet de teatru, dar în 

momentul în care vă apropiaţi de clădirea respectivei 
instituţii observați că aţi pierdut biletul. Ce puteţi face în 
acest caz? Aţi cumpăra un alt bilet plătind încă 20 de 
dolari? În acest experiment se observă că majoritatea 
oamenilor nu aleg această variantă, spunându-şi că nu 
merită să dea 40 de dolari pe respectivul spectacol ; 
astfel, deşi cei 20 de dolari investiţi iniţial nu ar trebui — 
în mod firesc - adăugaţi acestui proces, ei fiind deja 
pierduţi într-o etapă anterioară, mintea noastră îi însu- 
mează la „pierderea” totală, ceea ce conduce la perce- 
perea costului total al biletului ca fiind de 40 de dolari, 
ceea ce pare prea mult pentru vizionarea spectacolului 
în cauză. 


„Arkes şi Blumer, citați de către Myers, au condus un alt 


experiment interesant: cei doi autori le-au cerut stu- 
denţilor Universităţii din Ohio să-şi închipuie că au 


„„ cumpărat o călătorie de weekend pentru schi în valoare 


de 100 de dolari în Michigan ; ulterior acestei achiziţii, 

ei cumpărau un bilet similar pentru Wisconsin (o locaţie 
mult mai atractivă pentru schi) pentru doar 50 de dolari. 
Se afla ulterior că ambele bilete erau stabilite în aceeaşi 
perioadă, în acelaşi weekend, în sensul că trebuia făcută 


„o alegere clară - studenţii puteau merge doar în una 


dintre locaţii. La prima vedere, decizia ar fi trebuit să 
fie clară: studenţii ar fi fost îndemnați să meargă în 
locaţia cea mai atractivă, acolo unde ar fi preferat iniţial 
(înainte să participe la respectivul experiment). Totuşi, 
lucrurile nu au decurs aşa. Cei doi cercetători au con- 
semnat că marea majoritate a studenţilor au ales desti- 
naţia cel mai puţin atractivă, dar în care investiseră cei 
mai mulţi bani, preferând astfel să minimalizeze pierderea 


n) 


PRINCIPIUL DIMINUĂRII PIERDERILOR 219 
e MINVĂRII PIERDERILOR Ce (20 


(considerând că dacă ar merge în Wisconsin ar pierde 
100 de dolari, pe când în situaţia în care ar alege Michigan 
„ca destinaţie ar pierde doar 50 de dolari). Este evident 
că astfel ei cădeau într-o capcană logică ! 


Astfel de situaţii, descrise ipotetic mai sus, se regăsesc în 
multe cazuri din viaţa reală. Girandola (apud Gueguen, 2007) 
aduce în atenţie cazul expoziţiei din 1986 de la Vancouver 
(Canada), care şi-a modificat costul de la 78 de milioane 
de dolari canadieni (estimare iniţială) la 1,5 miliarde (în 
ciuda previziunilor economice ce se anunțau pesimiste!), 
toate aceste pierderi fiind un efect al dorinţei de a diminua 
pierderile ! Dacă vă uitaţi în jurul dumneavoastră veţi găsi 
cu siguranţă şi alte situaţii de acest tip. 

Cum putem interpreta acest efect în cazul procesului 
“instructiv-educativ? Atunci când aveţi de-a face cu elevi 
care acţionează într-o direcţie ce pare (sau chiar este!) 
contrară celei cerute de către dumneavoastră în calitate de 
cadru didactic, trebuie să investigaţi dacă nu cumva elevii 
sunt prinşi în capcana diminuării pierderilor. Mai precis, 
trebuie să identificăm gradul de investiţie pe care elevii 
consideră că l-au făcut în procesul de învăţământ (com- 
parativ cu rezultatele obţinute). Spre exemplu, dacă elevul 
investeşte timp şi efort pentru realizarea unui proiect şi 
eşuează (nu obţine recompensa la care s-a aşteptat - o 
laudă din partea cadrului didactic, o notă bună etc.), el 
poate să nu mai continue în acest sens. Astfel, cursantul 
poate gândi o însumare a efortului investit deja cu efortul 
cerut pentru un nou proiect şi să considere că investiţia este 
prea mare pentru recompensa oferită de cadrul didactic. 

Y Luaţi în calcul de fiecare dată faptul că elevul dum- 
neavoastră se ghidează după principiul minimalizării 
pierderilor posibile ; pentru el, mai multe activități pot 
să nu fie văzute separat, ci împreună, astfel ÎNCât costu- 
rile unui eşec inițial să încarce la final „nota de plată” 


39. Principiul persistenţei în timp 
a informaţiilor 


De multe ori, în practica educaţională, cadrul didactic se 
confruntă cu un fenomen aparent paradoxal: anumite ele- 
mente ale demersului educativ este necesar să opereze după 
ce activitatea instructiv-educativă propriu-zisă s-a încheiat. 
Spre exemplu, cadrul didactic doreşte să le insufle elevilor 
dorinţa de a învăţa ; pentru aceasta, face eforturi Şi reuşeşte 
să-i convingă pe elevi — în timpul orei — cât este de impor- 
tant pentru ei să înveţe constant şi temeinic. Elevii pot fi 
convinşi pe moment, totuşi a doua zi ori săptămâna viitoare 
efectul mesajului cadrului didactic este mult mai scăzut şi 
“în scurt timp dispare cu totul. Ce se poate face? Dat fiind 
faptul că o parte importantă a demersului didactic trebuie 
să aibă consecinţe pe termen lung, influențând pe parcursul 
întregii vieţi modul de acţiune al elevilor, este esenţial să 
răspundem la o asemenea întrebare. 

În mod tradiţional, se presupunea că impactul unui mesaj 
persuasiv se diminuează odată cu trecerea timpului, deoa- 
rece receptorul începe să uite şi ce s-a spus, şi: cine a 
făcut-o. Regula bunului-simţ ne îndeamnă să considerăm 
propoziţia de mai sus ca fiind adevărată. Totuşi există şi o 
excepţie pe care literatura de specialitate a denumit-o „efectul 

adormirii”. Conform acestuia, nu numai că mesajul nu îşi 
pierde din putere odată cu trecerea timpului, ci tocmai 
această vreme scursă este în măsură să îi crească forța de 
impact asupra publicului-ţintă. Trebuie urmată o singură 
regulă : efectul adormirii apare atunci când un mesaj a fost 
transmis de către un emiţător care nu este foarte credibil în 
ochii receptorilor (Hovland, apud Gass, Seiter, 2007). Dacă 
mesajul provine de la o sursă credibilă (de exemplu, un 
cadru didactic le spune elevilor să înveţe pentru că numai 
aşa vor reuşi în viaţă), âcesta poate avea un impact puternic 
la început, dar apoi, conform viziunii tradiţionale, în timp, 
forţa lui de convingere se diminuează. Pe de altă parte, 
mesajul care provine de la o sursă care nu este credibilă în 
ochii publicului-ţintă (de pildă, un afon care dă sfaturi 
referitoare la ce muzică trebuie să ascultați) tinde să nu 
aibă forţă prea mare la început. Totuşi, cercetările arată că 
odată cu trecerea timpului apare un proces de disociere în 
care mesajul este separat în mintea audienței de persoana 
care l-a transmis (ceea ce este coerent şi cu viziunea tra- 
diţională — enunțată mai sus - conform căreia audiența uită 
în timp cine şi ce a spus). Astfel, publicul-ţintă este în 
situaţia de a-şi reaminti mesajul, dar nu şi pe cel care l-a 
transmis, operând cu formulări de tipul: „Ştiu chestia asta, 
nu îmi mai aduc aminte de unde, dar ştiu sigur...”. Astfel, 
în timp ce publicul care a primit mesajul de la o sursă. 
credibilă este convins pentru moment, dar în timp nu mai 
este, audiența care a recepționat acelaşi mesaj de la un 
emiţător puţin credibil tinde să nu fie convinsă pentru 
moment, însă după un timp va începe să creadă informaţiile 
transmise. Explicaţia care stă la baza acestui proces este 
descrisă succint de O"Keefe (2002) - perspectiva (negativă) 

pe care iniţial audiența o avea referitor la credibilitatea 
persoanei care transmite mesajul se disipează mai repede 
decât efectul (pozitiv) al mesajului, acesta din urmă rămâ- 
nând în mintea publicului vizat. 
Ce impact poate avea un asemenea fenomen în practica 

şcolară? 

„Cadrul didactic se poate gândi la modalităţi inedite de a 
încerca să schimbe conduita elevilor prin folosirea efectului 
adormirii. Spre exemplu, îi poate pune pe elevi în situaţia 
de a-şi asuma anumite roluri prin care să transmită infor- 
maţiile vitale care le influenţează comportamentul, alegând 
ipostaze contradictorii : elevul slab la învăţătură să le spună 
tuturor celorlalţi de ce este bine să înveţe, elevul indis- 
ciplinat să le vorbească colegilor despre modul în care cu 
toţii pot şi trebuie să respecte disciplina şcolară etc. Desigur 
că este important ca profesorul să combine efectul adormirii 
cu propria prezentare (venind de la o sursă credibilă, aceasta 
va avea drept rezultat consolidarea informaţiilor transmise 
iniţial prin efectul adormirii). 


Y Folosiţi efectul adormirii pentru ca mesajele dumnea- 
voastră să continue să aibă impact asupra conduitei 
elevilor şi după ce aceştia au plecat de la şcoală ; găsiţi 
modalități inovatoare şi amuzante. prin care să faceți 

efectul adormirii nu doar să funcţioneze, ci să reprezinte 
un moment motivant şi plăcut în cadrul orei dumnea- 
voastră. | 


40. Principiul pedepsei 
„Şi recompensei 


În şcoala tradiţională, rolul pedepsei este bine reliefat şi 
susţinut. Şi recompensa este evidenţiată, însă de obicei 
raportul este în favoarea pedepsei. Să luăm un singur exemplu : 
aţi dat o temă pentru acasă şi majoritatea elevilor au realizat-o, 
în schimb există şi câţiva cursanţi care nu au făcut ceea ce 
le-aţi cerut. Cum reacţionaţi? Veţi considera realizarea 
temei un lucru firesc şi nu o veţi recompensa, în schimb îi 
veţi pedepsi pe elevii care au venit fără temă la şcoală. În 
mod firesc, cercetările arată că ar fi util să echilibraţi cele 
două perspective şi să recompensaţi un comportament la fel 
de puternic pe cât pedepsiţi neîndeplinirea lui. 

Pe de altă parte, pedeapsa ridică o serie de probleme 
care fac ca aplicarea ei — chiar dacă poate părea eficientă, 
rapidă şi facilă — să nu ofere, în fapt, cele mai bune rezultate. 

Astfel, în primul 'rând, în mod tradiţional, pedeapsa 
creează anxietate şi stres celui care ştie că este posibil să-i 
cadă victimă. Pe de altă parte, frica, în sine, este văzută ca 
“fiind utilă, deoarece se consideră - tot în mod tradiţional — 
că persoana care se teme de ceva va acţiona în sensul 
încercării de a reduce intensitatea anxietăţii pe care o 
resimte făcând ceea ce se aşteaptă de la ea. Să fie oare 

întotdeauna aşa? Cercetările demonstrează că ipoteza de 
mai sus este valabilă doar dacă persoana în cauză are foarte 
clar în minte ce trebuie să facă pentru a scăpa de pericolul 
de care este avertizată. În schimb, dacă acest lucru nu este 
valabil, avem de-a face cu o stare de blocaj, deoarece 
persoana resimte frica şi sesizează pericolul, dar nu ştie ce 
să facă pentru a-l îndepărta. Leventhal (apud Goldstein, 
Martin, Cialdini, 2007) a efectuat un studiu în care unor 
studenţi li s-au prezentat un mesaj referitor la pericolul 
contactării tetanosului (textul era susţinut de imagini teri- 
fiante cu persoane care aveau tetanos) ; unii studenţi au 
primit şi recomandările privind injecţiile antitetanos pe care 
puteau să le facă, alţii nu au făcut decât să vizioneze mesajul 
înspăimântător. S-a demonstrat astfel că dacă pentru primii 
cursanţi acţiunea de informare fusese folositoare în sensul 
cunoaşterii modului de acţiune pentru a nu ajunge într-o 
situaţie critică, pentru al doilea grup de studenţi acţiunea 
avusese mai degrabă consecinţe negative, deoarece ei experi- 
mentaseră o stare de frică fără să canalizeze în vreun fel 
energia rezultată. 

Similar acestui exemplu, în şcoală cadrele didactice 
încearcă să-i facă pe elevi, prin frică, să aibă comporta- 
mente pro-active faţă de procesul instructiv-educativ. Astfel, 
de multe ori elevii sunt ameninţaţi cu o notă mică - spre 
exemplu - fără a primi şi o cale de a acţiona pentru a 
îndepărta frica de a fi examinaţi şi de a nu îndeplini stan- 
dardele. Sunt sigur că unii dintre cititori pot combate acest 
exemplu spunând că elevii ştiu ce trebuie să facă pentru a 
rezolva anxietatea cu pricina: să înveţe. Lucrurile sunt 
însă departe de a fi atât de simple. Elevul cunoaşte această 
cale, dar nu este fezabilă pentru el în acel moment (altfel ar 

fi încercat să meargă pe acest drum mai demult). Este ca şi 
în cazul de mai sus: pentru a nu face tetanos, să le fi spus . 
studenţilor că trebuie să nu se înțepe/taie cu un obiect 
contaminat. Acest lucru este cu neputinţă din punctul lor de 
vedere. În schimb, dacă mai întâi le arătaţi elevilor cum pot 
să înveţe la materia dumneavoastră (dacă nu ştiu să o facă) 
sau cum S-ar putea să le placă să înveţe la materia dumnea- 
voastră (dacă nu au găsit acele resorturi de motivare), 
ameninţarea - „Dacă nu înveţi, vei lua o: notă mică” 
poate pune elevul în mişcare, în sensul realizării elemen- 
tului care lipseşte din tot acest proces. 

În al doilea rând, ne confruntăm cu teoria obişnuirii, 
conform căreia, când avem de-a face cu un stimul nou, acesta 
are o influenţă maximă asupra noastră. Totuşi, pe măsură! 
ce trece timpul, impactul respectiv se „toceşte”, îşi pierde 
din intensitate. Faceţi următorul experiment amuzant : luaţi 
trei vase - unul cu apă fierbinte în stânga, unul cu apă 
foarte rece în dreapta şi unul cu apă la temperatura camerei 
în mijloc. Cufundaţi-vă apoi mâna dreaptă în vasul cu apă 
rece şi mâna stângă în vasul cu apă fierbinte. După puţin 
timp le puteţi scoate şi introduce în vasul cu apă la tempe- 
ratura camerei : veţi observa că mâna dreaptă va avea senzaţia 
de cald, pe când mâna stângă va încerca senzaţia de rece. 

În consonanţă cu acest experiment este teoria optimu- 
mului de Stimulare : gândiţi-vă că trăiţi într-un oraş mic, 
liniştit şi prietenos, dar apoi trebuie să vă mutaţi într-o 
metropolă agitată şi aglomerată. La început sunteţi năucit, 
totul este altfel decât v-aţi obişnuit, stresul adaptării este 
foarte mare. După trecerea unei perioade de timp însă, veţi 
începe să vă obişnuiţi şi ceea ce înainte vi se părea foarte 
stresant va deveni acum „normalitate”, 

Ce implicaţii are teoria obişnuirii asupra eficienţei pedepsei 
în activitatea instructiv-educativă? Elevul se va obişnui 
destul de repede atât cu recompensa, cât şi cu pedeapsa. Îl 
putem pedepsi pe elev pentru faptul că nu învaţă dându-i o 
notă mică. Dar dacă el are numai astfel de note, acest 
stimul nu mai produce efectele scontate asupra lui. Astfel, 
ca să ne asigurăm că pedeapsa „funcţionează”, va trebui să 
creştem nivelul acesteia (însă peste anumite limite, acest 
lucru nu este chiar atât de simplu). 

În al treilea rând, Chiar dacă elevul este de acord că a 
greşit (ceea ce oricum nu se întâmplă în foarte multe cazuri), 
faptul că este pedepsit nu îi face - cu siguranţă - nici o 
plăcere. Mai mult decât atât, există tendinţa de a lega între 
ele anumite aspecte ale problemei: dacă un cadru didactic 
îl pedepseşte solicitând teme suplimentare (ceea ce este în 
mod sigur o greşeală - în genul nu ai fost cuminte, faci zece 
exerciţii), elevul va începe să urască ceea ce trebuie să 
înveţe. În orice caz, cadrul didactic care utilizează pedeapsa 
este asociat cu ea şi o parte din sentimentele negative 
produse de aceasta se răsfrâng şi asupra persoanei profe- 
sorului. Feriţi-vă de asocierea dumneavoastră cu imaginea 
negativă. Cum poate face cadrul didactic ca elevul să nu 
asocieze sentimentele negative generate de pedeapsă cu 
persoana cadrului didactic ? Cialdini (2004) citează cerce- 
tările efectuate la Universitatea din Georgia în care unor . 
studenţi, ce aşteptau începerea unui experiment, li s-a 
cerut să anunţe un coleg că a primit un mesaj telefonic 
important ; la jumătate dintre ei li s-a spus că este vorba 
despre un mesaj pozitiv, iar la cealaltă jumătate că mesajul 
este foarte neplăcut pentru cel care-l primea. Credeţi că 
studenţii au acţionat la fel? Ei bine, nu. Dacă mesajul era 

pozitiv, studenţii formulau în genul: „Tocmai ai primit un 
telefon cu veşti grozave. Mergi să vorbeşti cu cercetătorul 
să vezi despre ce este vorba ! ” ; iar dacă mesajul era negativ 
situaţia se schimba: „Tocmai ai primit un telefon. Mergi 
să vorbeşti cu cercetătorul să vezi. despre ce este vorba”, 
Este evident că, prin formularea mesajului către colegul 
lor, studenţii încercau să fie cât mai puţin asociaţi cu 
mesajul negativ; de aceea şi cadrul didactic trebuie să 
încerce să nu dezvolte legături prea directe între el şi pedeapsă. 

În sfârşit, în al patrulea rând, dincolo de problemele 
mari pe care le implică, aplicarea pedepsei ar putea să fie 
şi nefezabilă în cel mai direct sens al cuvântului. Citând 
studiile lui Skinner, Makin şi Cox (2006) evidenţiază faptul 
că atât recompensa, cât şi pedeapsa se pot aplica cu raport 
fix (de fiecare dată când elevul face ceea ce trebuie este 
recompensat şi de fiecare dată când greşeşte este pedepsit) 
şi cu raport variabil (la întâmplare, fără ca elevul să intuiască 
când va primi recompensa pentru ceea ce a făcut bun sau 
„ pedeapsa pentru o conduită negativă). Ei bine, recompen- 
sarea este o metodă bună pentru procesul instructiv-educativ, 
dacă aplicarea ei se face cu raport variabil. Dacă s-ar aplica 
un raport fix, nu am face decât să dezvoltăm o motivaţie 
extrinsecă, adică elevul nu ar învăţa decât pentru a primi 
recompensa (pe care ştie că o primeşte după fiecare com- 
portament corect). În momentul în care primirea recom- 
pensei nu s-ar mai produce, cursantul ar opri la rându-i 
activitatea respectivă. Raportul variabil produce însă cu 
totul alte rezultate. Pentru a le imagina, gândiţi-vă la jocul 
la loterie. Ai „tras” 1.000 de lozuri necâştigătoare, dar 
oricare dintre următoarele poate fi câştigător, deci merită 
să mai încerci. 

Prin contrast cu recompensa, pedeapsa funcţionează bine 
doar în situaţia unui raport fix. Dacă elevul ştie că va fi 
pedepsit de fiecare dată când greşeşte, el va încerca să evite 
pedeapsa prin stoparea comportamentului care conduce la 
aceasta. În schimb, dacă pedeapsa este cu raport variabil, 
elevul învaţă că, din moment ce a scăpat o dată nepedepsit, 
există şansa să aibă „noroc” şi data viitoare şi să nu pri- 
mească pedeapsa nici la următoarea abatere. Makin şi Cox 
oferă exemplul şoferilor care trec pe culoarea galbenă a 
semaforului (chiar înainte de TOşu), deoarece de multe ori 
fac acest lucru şi nu au fost pedepsiţi. Au şansa să scape de. 
pedeapsă şi de data aceasta. În schimb, instalarea unor 
camere video în respectiva intersecţie induce ideea pedepsei 
sigure : O asemenea perspectivă scade comportamentul disc: 
tat până aproape de zero! | 

De ce nu este fezabilă pedeapsa în şcoală? Pentru că 
profesorul niciodată nu va putea contabiliza toate com- 
portamentele care ar trebui pedepsite. Or, un singur com- 
portament negativ care scapă nepedepsit va consolida opţiunea 
elevului că poate să mai încerce, pentru că are şansa să 
evite pedeapsa şi data viitoare ! 


v Recompensa şi pedeapsa sunt opțiuni didactice frecvente 
în şcoala românească. Dintre acestea două, pedeapsa 
este mult mai utilizată deoarece induce iluzia eficienţei 
şi rapidității cu care stopează un comportament nNepo- 
trivit. Însă din cauza problemelor pe care aplicarea 
pedepsei le ridică este recomandabil ca profesorul să 
utilizeze mai degrabă recompensa ca stimulator al moti- 
vației în procesul de învățământ ! 


41. Principiul consecinţelor logice 


De multe ori, profesorii îmi povestesc că, deşi încearcă să 
folosească recompense şi pedepse pentru a gestiona pro- 
„ gresul elevilor, de fapt acestea nu funcţionează. Frecvent, 
relatările sună cam aşa : „L-am avertizat că nu-mi place 
cum se comportă. Dacă am văzut că persistă şi nu înce- 
tează, l-am pedepsit. Dar să ştiţi că nu a contat prea mult! ” 

De ce sistemul de modificare comportamentală nu a 
funcţionat? Dreikurs (apud Charles, 1992) observă că, de 
multe ori, cadrele didactice acţionează greşit când încearcă 
să schimbe un comportament nepotrivit al elevilor. El 
atenționează elevii asupra conduitei negative, dar nu îi 
previne şi asupra consecinţelor neplăcute. Formularea poate 
fi de tipul: „Ionel, te rog să rezolvi exerciţiul pe care vi 
l-am dat!”. Elevul însă nu face ceea ce i s-a spus. La 
finalul orei, cadrul didactic îi spune elevului : „Nu ai făcut 
ce ţi-am spus, acum eşti pedepsit ! ”. Or, un asemenea mod 
de acţiune generează două tipuri de probleme : 


1. pe de o parte, elevul poate considera că pedepsirea este 
nedreaptă ori cel puţin exagerată în raport cu com- 
portamentul său ; 

2. în altă ordine de idei, cadrul didactic îl pedepseşte pe 
elev inutil, deoarece, în momentul în care o face, elevul 

nu mai poate schimba cu nimic desfăşurarea lucrurilor 
(greşeala este făcută, şi chiar dacă ar dori să o îndrepte 
nu mai are cum să o facă). 


Ce trebuie făcut? Dreikurs observă că elevii trebuie 
înştiinţaţi asupra consecinţelor negative pe care comporta- 
mentul lor nepotrivit le va produce chiar în momentul 
manifestării conduitei respective. Mai precis, dacă elevul 
nu face ceea ce i s-a spus să facă, profesorul poate aten- 
ționa: „Ionel, dacă nu rezolvi exerciţiul pe care vi l-am 
dat, vei fi pedepsit după ore! Acum, că ştii ce va urma, 
alege ce doreşti să faci în continuare ! |”. În acest mod, dacă 
elevul continuă comportamentul incriminat, el ştie ce îl 
aşteaptă, aşa încât pedepsirea nu va mai fi o surpriză, ci o 
„relaţie cauză-efect. În al doilea rând, dacă elevul nostru 
doreşte să nu ajungă în situaţia de a fi pedepsit, are încă 
ocazia să evite consecinţa neplăcută prin schimbarea com- 
portamentului nepotrivit cu o conduită conformă cu cerința 
cadrului didactic. 

Există însă şi o observaţie de care este important să 
ţinem seama : consecinţele logice trebuie să fie văzute de 
către elevi ca o decizie liberă în ceea ce-i priveşte, şi nu ca 
o ameninţare, ca o impunere dezvoltată de către cadrul 
didactic. Este similar efectului de prevenire (forewarning). 
Prevenirea funcţionează ca un mecanism de vaccinare : ie) 
analogie este utilă pentru a înţelege fenomenul. Gândiţi-vă 
că mergeţi la un restaurant şi chelnerul, înainte de a vă 
servi, vă spune: „O să îmi daţi bacşiş 15% din ce consu- 
maţi ! ”. Deşi aveaţi de gând să oferiţi bacşiş, o asemenea 
solicitare este în măsură să vă creeze o stare de tensiune, 
deoarece ne place să credem că dăm respectivii bani pentru 

că aşa vrem noi. Însă după modul în care se prezintă 
situaţia, comportamentul aşteptat din partea dumneavoastră 
este văzut ca o obligaţie; o asemenea perspectivă declan- 
şează o rezistenţă psihologică puternică (ce apare ori de 
câte ori suntem obligaţi să facem ceva indiferent dacă acel 
lucru ne face plăcere sau nu). Într-adevăr, rezistenţa psiho- 
logică nu apare doar când comportamentul la care suntem 
obligaţi este neplăcut: imaginaţi-vă tot un restaurant în 
care chelnerul vă aduce o farfurie plină cu felul dumnea- 
voastră preferat de mâncare, dar vă spune „veţi mânca 
asta ! ”. Mâncarea ne place, însă obligaţia nu! 

Cercetările în domeniu au concluzionat ştiinţific ceea ce 
experienţa proprie v-a demonstrat în mai multe rânduri : că 
“oamenilor nu le place să le fie impus ceea ce trebuie să 
facă ! Fukada (apud Gass, Seiter, 2007) a efectuat un studiu 
pe două grupuri de studenţi. Primului grup i-a spus că va fi 
supus la un mesaj prin care se încearcă să îi fie creată o 
stare de frică având drept scop schimbarea atitudinii faţă de 
un anumit lucru. Celui de-al doilea grup nu i s-a spus 
nimic. Apoi, ambele grupuri au primit acelaşi mesaj, prin 
“Care s-a încercat convingerea studenţilor să-şi facă nişte 
teste medicale referitor la o anumită boală. Concluziile 
studiului au adus o demonstraţie suplimentară fenomenului 
pe care îl investigăm: grupul de studenţi preveniţi a dez- 
voltat o rezistenţă psihologică mai mare la mesajul transmis 
şi nici nu s-a lăsat convins la fel de uşor ca studenţii din al 
doilea grup. 

' Concluzia didactică pe care o putem trage este aceea că, 
dacă formularea consecinţelor logice sună ca o obligaţie 
formulată de către profesor, şi nu ca o alegere liberă a 
elevilor, mecanismul acestui principiu poate să nu func- 
ţioneze corect. 

La nivel general, concluzia este şi mai importantă: 
elevul va reacţiona mai nefavorabil la orice obligaţie venită 
din partea celorlalţi : iată de ce şcoala trebuie să limiteze 
obligaţiile pe care le impune elevilor şi să le ofere acestora 
posibilitatea de a ajunge la aceleaşi rezultate dezirabile 
prin propriile decizii. 


Y Încercaţi să evitaţi situaţiile în care îi obligaţi pe cursanţi 
să facă ceva. Folosiţi mai degrabă: principiul conse- 
cințelor logice pentru a ajunge la acelaşi rezultat pozitiv 


din punct de vedere didactic, fără însă a folosi demersul 
de obligare ! 


id 


42. Principiul consolidării 


Şcoala românească este frecvent centrată prioritar pe demer- 
sul verbalizat-direcţional, pe care se consideră (în mod 
eronat) că elevul îl va urma întocmai. Or, lucrurile sunt 
departe de a fi aşa. În literatura de specialitate, perspectiva 
este tranşantă: 


În general, oamenii nu fac ceea ce li se spune. Dacă am face 
întotdeauna ceea ce ni se spune, am mânca numai alimente 
sănătoase, nu am consuma niciodată prea multe băuturi alcoo- 
lice şi am face sport în mod regulat (Daniels, 2007, p. 48). 


Aşadar, simplele indicaţii/ordine pe care cadrul didactic 
le dă elevilor au o eficienţă slabă în a modela conduita pe 
care o aşteptăm de la aceştia din urmă. Dar dacă o asemenea 
practică tradiţională nu funcţionează, se pune următoarea 
întrebare : ce alte mecanisme stau la baza comportamen- 
tului? Cum „putem să schimbăm un comportament nepo- 
trivit ori să încurajăm unul pozitiv ? 

Explicaţia este simplă, dar departe de a fi simplistă. 
Oamenii fac un lucru prin prisma consecinţelor pe care 
acea activitate le are asupra lor. Dacă vor înţelege că au 
ceva de câştigat în urma activităţii respective, ei vor tinde 
să o repete; dacă nu, vor înceta să o mai facă. Această 


PRINCIPIUL CONSOLIDĂRII 235 


perspectivă este cu atât mai importantă cu cât luăm în 
calcul faptul că profesorii folosesc mai tot timpul com- 
portamente de impunere (cf. Bayer, apud Cerghit, 2002) 
constând în indicaţii, opinii, prescripţii etc. Or, conform 
autorului american, eficienţa acestora este nulă sau, în cel 
mai bun caz, foarte mică. Atunci când suntem îndemnați 
pentru prima dată să facem un lucru, este posibil să fim 
deschişi la solicitarea respectivă. Dar dacă această primă 
încercare nu produce rezultate pozitive pentru noi, vom fi 
mult mai puţin doritori să o repetăm. Pe mai departe, 
rezultatele vor fi din ce în ce mai slabe, iar persoana va 
dezvolta strategii tot mai eficiente de a nu face lucrul pe 
care i-l cerem. 

lată de ce Daniels, fără a desconsidera importanţa unor 
astfel de comportamente la care cadrul didactic apelează 
adesea, observă că putem folosi o cerinţă, o indicație, o 
opinie faţă de elevul nostru, dar numai dacă o cuplăm cu 
efectele pe care nerespectarea respectivei cerinţe/indicaţii 
le poate avea asupra acestuia. Pentru a vedea cum lipsa 
unei asemenea legături face cerinţa/indicaţia complet ine- 
ficientă, gândiţi-vă numai câte reguli nu respectaţi dumnea- 
voastră înşivă ştiind că nu veţi fi pedepsit. 


În schimb, avertismentele care precizează exact consecinţele 
sunt respectate cu stricteţe. Puneţi un semn pe un gard care 
înconjoară un generator şi pe care scrie „Pericol — curent de 
înaltă tensiune” şi gardul nu va fi atins - dacă persoana ştie 
să citească şi vede avertismentul (Daniels, 2007, p. 54). 


Aceste consecinţe trebuie să mai aibă o calitate pentru a 
fi eficiente. Aşa cum am văzut mai devreme, Dreikurs 
(apud Charles, 1992) vorbeşte despre legea consecinţelor 

logice. O consecinţă logică înseamnă o consecinţă înţeleasă 
de către elev şi acceptată ca atare. Astfel, cadrul didactic 
acţionează de multe ori întârziat: elevul are un comporta- 
ment negativ, dar profesorul nu face decât să profereze 
ameninţări vagi. Apoi, brusc şi nejustificat în opinia elevului, 
dascălul hotărăşte pedeapsa. O face însă în momentul în 
care elevul nu mai poate să schimbe nimic, astfel încât 
pedeapsa produce o stare de frustrare puternică, fără să 
schimbe nimic la nivel. comportamental. Dreikurs ne cere 
să explicăm consecinţele comportamentului în momentul în 
care elevul mai poate schimba direcţia conduitei sale şi să 
evite astfel pedeapsa. Elevul nu face ceea ce îi solicităm ;. 
cadrul didactic îi poate spune, spre exemplu: „Dacă vei 
continua să faci asta, atunci vei sta în pauză să recuperezi 
ceea ce pierzi acum”. Elevul este avertizat asupra consecin- 
ţelor comportamentului său din prezent şi poate schimba 
„cursul istoriei”. Dacă nu o face, oricum este un fapt asumat 
şi aplicarea pedepsei nu o să i se mai pară arbitrară. 

Mai mult decât atât, consecinţa respectivă trebuie să 
acţioneze cât mai repede după comportamentul pe care îl 
însoţeşte. Daniels observă o diferenţă considerabilă între 
faptul că pentru muncitorii care lucrează cu substanţe radioac- 
tive, obligaţia de a purta mănuşi apare ca fiind importantă 
dacă substanţa manipulată le provoacă arsuri dureroase 
(consecinţă imediată - chiar dacă respectivele arsuri nu 
sunt mortale) ; în schimb, dacă li se anunţă că nepurtarea 
mănuşilor va conduce la apariţia cancerului (consecinţe 
mortale, dar amânate, nu apar imediat), incidenţa mun- 
citorilor care nu vor purta mănuşi va creşte. 

Similar, în procesul de învăţământ, dacă consecinţele 
unui comportament negativ sunt îndepărtate, elevul va tinde 

mai puţin să-l schimbe. Dacă, spre exemplu, i se va spune 
elevului (cum am auzit de multe ori): „Dacă nu înveţi, vei. 
avea probleme când vei fi mare, nu vei face nimic în viaţă”, 
această consecinţă nefavorabilă este îndepărtată şi nu este 
de mare ajutor în sehimarea comportamentului într-unul 
de învăţare. 

Astfel am consemnat o primă necesitate : stabilirea prin 
consecinţe imediate a comportamentului pe care îl vizăm 
(consecinţe pozitive, dacă dorim ca un comportament să se 
repete). Dar ce putem face cu un comportament negativ ? 
Cum putem opri un comportament negativ fără a recurge la 
corolarul ideii de mai sus, respectiv la pedepsirea elevului ? 
Makin şi Cox (2006) ne recomandă să observăm ce semnale/ 
stimuli declanşatori iniţiază respectivul comportament. Astfel, 
spun autorii, nu deschidem umbrela de fiecare dată când 
ieşim din casă. Avem nevoie de un stimul declanşator (care 
este ploaia; dacă începe să plouă, deschidem umbrela). 
Similar, dacă nu sună telefonul, oamenii nu vor ridica 
receptorul (în acest caz, soneria telefonului funcţionează ca 
stimul declanşator). 

Ideea este că, odată observat respectivul stimul declan- 
şator al comportamentului nedorit, putem acţiona în sensul 
îndepărtării acestuia pentru ca el să nu mai producă acel 
comportament. Pasul al doilea îl reprezintă găsirea unui 
semnal pentru un comportament alternativ (care să nu 
„umple” doar locul lăsat de primul comportament, ci chiar 
să fie incompatibil cu acesta). Să luăm mai întâi exemplul 
prezent în literatura de specialitate şi apoi să îl completăm 
cu un exemplu educaţional. 

Cazul oferit este unul al încercării îndepărtării comporta- 
mentului de aprindere a unei ţigări. S-a observat că unul 

dintre semnalele declanşatoare ale fumatului este, pentru 
unii fumători, terminarea mesei. Iată ce propun Makin şi 
Cox (2006): persoana respectivă să-şi pună mănuşi de 
cauciuc şi să treacă la spălarea vaselor. Pe de o parte, un 
semnal — terminarea mesei — ce trimitea la aprinderea ţigării 
„de după masă” este schimbat cu un altul - terminarea 
mesei înseamnă acum acţiunea de-a spăla vasele ; pe de altă 
parte, comportamentul de purtare a mănuşilor de cauciuc 
(necesare pentru sait vaselor) este îdiipatibii cu 
fumatul. 

Să vedem dacă şi cazul educaţional se încadrează în 
aceeaşi arie. Spre exemplu, profesorul se poate confrunta 
cu situaţia negativă a faptului că un elev, de câte ori i se 
cere să lucreze în grupuri, devine dominator şi agresiv faţă 
de colegii săi. Pentru el, lucrul pe grupe este un semnal al 
declanşării respectivelor comportamente negative. Ce poate 
face cadrul didactic? Îi poate cere, de pildă, să aibă la 
început un comportament de observare a tuturor celorlalte 
grupuri - va sublinia importanţa rolului de observator/ 
„Spion”, care se întoarce apoi cu informaţiile „furate” 
pentru a-şi ajuta propriul grup să câştige. Astfel, semnalul 
declanşator pentru un comportament a fost îndepărtat şi 
comportamentul incriminat nu se mai produce! 


Y Găsiţi consecinţe imediate şi pozitive pentru Schimbarea 
comportamentală (chiar când acestea nu există în mod 
natural) şi cursantul nu numai că va accepta schimbarea, 

dar se va şi bucura de ea! 


43. Principiul relaţiei 
predare-învățare-evaluare 


Relaţia dintre predare şi învăţare în cadrul procesului de 
învăţământ este una deosebit de strânsă. În cadrul şcolii 
tradiţionale s-a pus un accent supradimensionat asupra pri- 
mului segment al diadei: predarea. Există încă credinţa că 
o predare bună este urmată în mod obligatoriu de o învăţare 
„la fel de consistentă din partea cursantului. Or, adevărul 
este altul. În fapt, am putea spune că accentul ar trebui 
orientat exact în direcţia opusă. Aşa cum bine observa 
B.O. Smith (apud Cerghit, 2002, p. 234), „predarea este 
un Sistem de acţiuni destinate să inducă învăţare”. Astfel, 
în condiţiile în care un cadru didactic afirmă că predarea sa 
este „minunată”, dar se observă că elevii nu au înţeles 
nimic, putem afirma cu certitudine că strategia de predare 
aleasă nu a fost în nici un caz cea mai nimerită. De altfel, 
principalul indicator al eficienţei predării este învăţarea şi 
numai învăţarea. Dacă un cadru didactic a ales o strategie 
„de. predare exotică (de pildă, predă „stând în mâini, cu 
capul în jos”), dar în urma acesteia învăţarea care se 
produce la cursanţii săi este la cote înalte, vom putea spune 
fără teama de a greşi că strategia de predare aleasă este una 
bună ! 

Astfel, un ansamblu întreg de elemente influenţează 
(pozitiv sau negativ) atât predarea, cât şi învăţarea. Există 
mai multe bariere care apar în calea predării-învăţării : 
Mumford (apud Lee-Davies, 2007) identifică un decalog al 
acestora, dintre care: 


1. problemele emoţionale - diferite tipuri de blocaje pe 
care anxietatea le poate produce ; 

2. motivaţia insuficientă ; 

3. bariera cognitivă — experienţe de învăţare negative avute 
anterior ; 

„ bariera intelectuală — abilităţi limitate ; 

bariera expresivă -— abilităţi de comunicare ineficiente ; 

bariera situaţională — lipsa oportunităţilor pentru a învăţa ; 

bariere fizice — timp, loc nepotrivite. 


anu 


Dacă luăm toate aceste aspecte în calcul, problema rela- 
ţiei dintre predare şi învăţare devine mai complicată decât 
părea la prima vedere. Să facem puţină lumină în acest caz. 
Astfel, predarea nu mai presupune doar oferirea de suport 
informaţional elevilor/studenţilor ; ea devine mult mai mult 
decât atât, o bază pentru învăţarea din clasă şi mai ales 
pentru învăţarea care se petrece acasă, ulterioară lecţiei. 
Poate părea exagerat la început: cum adică, se pot întreba 
unii Cititori, predarea este răspunzătoare şi de comporta- 
mentele ulterioare de învăţare ale cursantului, comporta- 
mente care se petrec la multe zile după ce predarea s-a 
încheiat? Într-adevăr, elevul se va afla atunci singur în faţa 
informaţiilor pe care trebuie să le asimileze, singur va trebui 
să construiască modelele de învăţare eficientă şi strategiile 
de gândire necesare pentru o înţelegere superioară a mate- 
rialului pe care îl procesează. De aceea, predarea trebuie 

să cuprindă nu doar o simplă ofertă de informaţii ; 
trebuie să furnizeze şi un ghid pentru a ne convinge a 
învăţarea ulterioară se produce la cote optime. Pentru a se 
asigura că o asemenea legătură se produce, cadrul didactic 
trebuie să exerseze un dublu rol: cel de transmiţător de 
informaţii, dar şi de persoană care învaţă. Concepţia asupra 
predării devine astfel o concepţie asupra învăţării care este 
transmisă simultan elevilor/studenţilor. Spre exemplu, în 
pregătirea lecţiei, cadrul didactic poate folosi procedeul 
autochestionării, asigurându-se astfel că elevul/subiectul 
care trebuie să înveţe va putea urma o listă de întrebări 
similară celei pe care el însuşi a folosit-o la elaborarea 
demersului de predare; Newton (2002, pp. 162-163) ne 
oferă o excelentă sinteză în acest sens : 


— topicul în discuţie: (Despre ce sunt informaţiile care 
trebuie învăţate? Care. este topicul? Ce ştim despre 
acesta din urmă? La ce se referă topicul în cauză?) ; 

— detaliile (Care sunt cele mai importante puncte de inte- 
res? În cel fel părţile întregului sunt legate unele de 
altele? Informaţia de învăţat are sens? Cum să fac să 
mi-o reamintesc?) ; 

— sarcina (Care este sarcina? Ce trebuie să fac pentru a 
realiza această sarcină ?) ; 

- abordarea (Cum voi aborda sarcina? Există şi un alt 
mod de a face acest lucru? Ce utilizare voi da rezulta- 
telor pe care le obţin?); 

— schimbarea în cunoaştere (Cum se raportează noile CUunOş- 
tințe la cunoştinţele pe care le am deja? Aceste Cunoş- 
tinţe noi afectează în vreun fel ceea ce ştiam în domeniul 
respectiv ?) ; 

— creşterea înţelegerii (Ce ar fi dacă... ? Cum ar putea... 
Derce: + 7ete.); 

— piticii (Cum voi face ? Gare:e este cel mai bun mod de 
a proceda?) ; 

— finalizarea (Am realizat sarcina ? Mai trebuie să fac şi 
altceva ?) ; ! 

- satisfacția (Am înţeles ? ta înţeles suficient pentru a 
mă opri din învăţat? Ce ar trebui să fac pentru a obţine 
şi mai multă înţelegere asupra subiectului ? ) ; 

— utilizarea viitoare a cunoştinţelor (Cum să fac pentru a 

"mă asigura că îmi voi reaminti aceste noi cunoştinţe în 
viitor ? Ce utilizare să le dau?). 


Dar relaţia între predare Şi învăţare nu este singura axă 
care trebuie luată. în calcul. În această ecuaţie, cadrul 
didactic trebuie să introducă şi evaluarea. Evaluarea rela- 
ționează direct cu ambele procese, nu doar cu învăţarea 
(relaţie firească/naturală, aspect împământenit nu doar în 
teoria, ci şi în practica educaţională). Cadrul didactic s-a 
obişnuit să evalueze progresul elevului: prin evaluare, atât 
profesorul, cât şi cursantul cuantifică nivelul de cunoaştere 
la care elevul ajunge. Dacă un elev nu reuşeşte să obţină un 
calificativ bun, acest aspect indică în mod sigur faptul că 
învăţarea nu s-a produs la cotele dorite. De multe ori însă, 
perspectiva se opreşte aici. Există o prăpastie între predare 
şi învăţare; ca atare, rezultatele slabe obţinute în urma 
evaluării se răsfrâng doar asupra învăţării. Or, prin legătura 
extrem de strânsă pe care o are cu învăţarea, un randament 
slab (sesizat ca atare de către evaluare) responsabilizează în 
„egală măsură învăţarea. Adesea, studenţilor care se plâng 
de profesorii ce „pică” la examene două treimi din promoţie 

le spun că prin aceasta cadrele didactice se decredibilizează. 
Atunci când o proporţie atât de mare de cursanţi nu ating 
obiectivele stabilite, putem înregistra două cauze probabile : 
1) obiectivele nu au fost stabilite realist; 2) predarea a eşuat 
în a „produce” o învăţare la cotele dorite. 

Astfel, triada predare-învăţare-evaluare trebuie văzută 
integrat, ca un ansamblu, tot aşa cum profesorul şi elevul 
sunt la fel de importanţi (şi strâns 1egațB in cadrul pro- 
cesului instructiv-educativ. 


v Predarea-învăţarea-evaluarea reprezintă părți ale unui 
sistem, aşa încât cadrul didactic trebuie să ia în calcul 
O viziune de ansamblu, care îi conferă LA op 
şi autoritate educaţională. 


44. Principiul descongestionării 
informaţionale 


Este un principiu care porneşte de la observarea realităţii 
şcolare zilnice. În general, în lumea de astăzi suntem supuşi 
unei abundenţe informaţionale extreme. Şcoala tradiţională 
porneşte şi ea de la ideea că mult înseamnă mai bine, însă 
informaţia prezentată elevului este, de cele mai multe ori, 
mult mai extinsă decât posibilitatea fizică a acestuia de a 
învăţa totul în mod conştient. Învăţarea conştientă presu- 
pune o perioadă mai mare de timp, timp necesar înţelegerii, 
aplicării, reflecţiei profunde asupra a ceea ce s-a învăţat (în 
„general, treptele taxonomiei lui Bloom sunt un bun indicator 
pentru a înţelege care este investiţia necesară de timp şi 
efort). În lipsa timpului şi pus în faţa unei abundenţe de 
informaţii, elevul este forţat să folosească instrumentele 
memorării mecanice. 

De altfel, este întotdeauna dificil să ne focalizăm pe mai 
multe lucruri dacă acestea ne sunt prezentate simultan. 
Aduceţi-vă aminte, spre exemplu, de ultima dată când, în 
cadrul unei întâlniri, vi s-au prezentat mai mult de două 
persoane odată. Fiecare dintre nou-veniţi şi-a spus numele, 
dar v-a fost imposibil să îi reţineţi pe toţi. Ba, mai mult, au 
fost situaţii când din această cauză nu aţi reuşit să reţineţi 

nici măcar unul dintre numele persoanelor care tocmai vă 
fuseseră prezentate. Adică, eficienţă zero. Similar acestui 
exemplu funcţionează orice formă de supraîncărcare. Dacă 
omul este supraîncărcat cu informaţie, el tinde să nu mai 
reţină nimic, să o respingă în bloc. Or, nu acesta este 
rezultatul dorit de către şcoală. 

Ba mai mult, putem spune că supraîncărcarea poate fi 
folosită cu succes ca un demotivant. Adică exact contrariul 
a ceea ce şcoala crede că obţine oferindu-i elevului cât mai 
multe informaţii. Am auzit de multe ori studenţi de la 
diferite facultăţi spunând, în momentele de linişte, în vacanţă, 
când unul dintre ei aduce vorba despre materia şcolară: 
„Să nu mai aud de asta! ”. Or, sunt persoane care, cel puţin 
teoretic, au ales domeniul pe care îl vor practica toată 
viaţa, domeniul care a întrunit pasiunea lor pentru o mate- 
rie. Ce poate produce o asemenea stare de respingere ? 
Putem spune, fără teama de a greşi, că este vorba despre 
supraîncărcare. 

Unele terapii prin care se încearcă renunţarea la anumite 
comportamente nocive folosesc tocmai supraîncărcarea 
pentru a îşi îndeplini scopul. Spre exemplu, o terapie pentru 
renunţarea la obiceiul fumatului presupune ca persoana care 
doreşte să ajungă la acest deziderat să fumeze multe ţigări 
în acelaşi timp, până i se face rău. Ulterior, senzaţia de rău 
va fi legată de obiceiul de a fuma şi orice nouă dorinţă de 
a fuma va declanşa şi amintirea senzaţiei de rău, ceea ce va 
inhiba respectiva dorinţă. 

Se poate observa deci că supraîncărcarea nu numai că nu 
sprijină procesul instructiv-educativ, dar ea poate chiar să 
declanşeze la elev senzaţia de respingere. Or, şi numai 
luând în considerare acest ultim argument, el este îndeajuns 

de puternic în favoarea descongestionării informaţionale în 
ceea ce priveşte conţinutul materiei de predat. 

Şi, totuşi, dacă aceste lucruri sunt cunoscute, de ce încă 
mai trebuie să facem faţă supraîncărcării? O explicaţie ar 
fi incapacitatea afectivă a cadrului didactic de a renunţa la 
anumite informaţii (am auzit expresii de genul: „Este păcat 
ca elevii să nu ştie acest lucru deosebit de important” - şi 
potrivit acestui raţionament, totul este important, nu se 
poate renunţa la nimic) ori imposibilitatea profesorului de 
a reacţiona empatic (de a vedea lumea prin ochii elevilor) şi 
să perceapă materia din perspectiva celui care nu o cunoaşte 
încă (atunci când o informaţie a fost învățată, ea pare mult 
mai uşor de asimilat celui care ştie deja despre ce este 
vorba, comparativ cu cel care atunci se apucă să o înveţe). 


Y Evitaţi supraîncărcarea elevului descongestionând mate- 
ria pe care i-o predaţi ; ţineţi minte că oricât de impor- 
lată ar fi o informaţie pentru dezvoltarea elevului, ea nu 
înseamnă nimic dacă acesta, din cauza supraîncărcării 
informaţionale, va fi demotivat să o înveţe ! 


45. Principiul diferențierii instruirii 


În şcoala tradiţională, eficienţa metodelor de instruire expo- 
zitive rămâne şi în prezent o constantă. Astfel, prelegerea, 
expunerea, cursul, povestirea etc. domină autoritar încă 
procesul instructiv-educativ românesc. De altfel, principala 
justificare a acestei perspective este dată de faptul că meto- 
dele expozitive sunt foarte ieftine şi au câteva avantaje 
evidente, dintre care amintim (cf. Cerghit, 2006): sunt 
economice şi mai rapide, transmit un volum de informaţie 
sporit, un profesor poate instrui o colectivitate etc. Evident, 
aşa cum simplu putem observa, nici limitele metodelor 
expozitive nu sunt de neglijat: bazată pe reproducere, 
informaţia este transmisă într-o formă „de-a gata”/„ela- 
borată”, elevii sunt pasivi, simpli spectatori ai prestaţiei 
profesorului, fluxul comunicării este unilateral (de la pro- 
fesor la elevi), fiind reduse posibilităţile de interacţiune 
autentică. 

Pe lângă cele evidenţiate mai sus, un dezavantaj şi mai 
semnificativ poate pune sub semnul întrebării eficienţa 
predării prin metode expozitive. Astfel, prin însăşi esenţa 
lor, metodele expozitive sunt tributare modului frontal de 
organizare a procesului de învăţământ. Mai devreme am 
tradus chiar acest aspect prin prisma unui avantaj potenţial : 

un profesor poate instrui o colectivitate de cursanţi. Dar 
este acesta, în mod real, un avantaj ? După cum vom vedea 
mai departe, lucrurile stau mai degrabă invers. Mai precis, 
cadrul didactic se află în faţa unei clase de cursanţi care 
este departe de a fi un spaţiu de construcţie şi reflecţie 


omogen; dimpotrivă, cursanţii vin în câmpul instruirii cu 


perspective diferite, cu capacităţi diferite, cu ritmuri de 
învăţare diferite etc. Singura soluţie oferită de o metodă 


expozitivă la această stare de lucruri este de a propune un 


echilibru: cadrul didactic va încerca să identifice o medie 
a grupului şcolar respectiv şi va preda ţinând cont de această 
valoare medie care (este simplu de observat) dezavantajează 
puternic două categorii opuse de elevi/studenţi - pe: cei 
foarte buni, pentru că predarea este sub nivelul lor de 
înţelegere, şi pe cei mai slabi, deoarece pentru ei predarea 


_este la un nivel prea înalt! De altfel, cercetările în domeniu 


au arătat că nici pentru elevii care se situează la nivelul 
mediei grupului predarea nu este ceea ce le trebuie, deoa- 
rece nici această medie nu este una singură, în interiorul ei 
existând o largă varietate de nuanţe. 

La ce întrebare încearcă atunci să răspundă situarea 
expresiei „un profesor instruieşte o colectivitate” în câmpul 
avantajelor metodelor expozitive ? Este vorba despre o pers- 
pectivă utilitaristă asupra educaţiei, care, deşi porneşte de 
la ideea de a obţine „cel mai bun lucru pentru cei mai mulţi 
dintre oameni”, nu este totuşi şi cel mai bun mod de a 
vedea situaţia în cauză. Chiar dacă la o primă vedere un 
asemenea caz este dezirabil, există şi aspecte paradoxale 
care să ne ofere o răsturnare totală a situaţiei ce, în această 
a doua dimensiune, ar produce rezultate negative. Este 
cazul cutremurător descris de către Strike şi Soltis (apud 

Reagan, Case, Brubacher, 2000) în care ni se cere să ne 
imaginăm că un număr de persoane cu înclinații sadice 
capturează o potenţială victimă. Dacă aceste persoane s-ar 
întreba dacă este sau nu corect să-şi producă plăcere prin 
torturarea victimei, argumentul principal ar putea suna 
astfel : este foarte adevărat că victima va avea de suferit şi 
comportamentele celorlalţi îi vor produce durere, dar este 
la fel de clar că victima este una singură, iar torturarea 
acesteia va produce plăcere la mai mulţi. De aceea, persoa- 
nele sadice se pot considera — din perspectivă utilitaristă — 
absolvite de orice vină: din grupul care îi cuprinde pe ei şi 
“pe victimă, cei mai mulţi vor avea acces la ce este mai bun! 
În al doilea rând, aşa cum oObservă Kenrick, Neuberg, 
Cialdini (2005, p. 58), „oamenii reacţionează în mod diferit 
la una şi aceeaşi situaţie” ; este un adevăr care ar trebui să 
fie evident pentru fiecare dintre noi. Continuând ideea celor 
doi autori, putem spune însă că şi contrariul este la fel de 
adevărat: una şi aceeaşi persoană reacţionează diferit la 
situaţii diferite. Nu ne putem aştepta ca oamenii să reac- 
ționeze la fel în momente diferite ale vieţii lor, în situaţii 
diferite şi la provocări variate. Mai mult decât atât, aceiaşi 
„autori observă că „o situaţie poate schimba oamenii” (Kenrick, 
Neuberg, Cialdini, 2005, p. 62). 
„ Pentru a înţelege mai bine această ultimă aserţiune, vom 
exemplifica printr-o situaţie concretă. Ubişnuiesc ca în 
cadrul temei managementul clasei de elevi să folosesc o 
metodă simplă, dar spectaculoasă pentru a oferi o incidenţă 
crescută problematicii. Cursanţii împărţiţi pe grupe trebuie 
să îşi aducă aminte cea mai „groaznică” experienţă de 
management al clasei pe care a avut-o un profesor din 
trecutul lor de elevi. Fiecare dintre cursanţi alege din 

experienţa proprie cazul cel mai dramatic şi îl povesteşte 
colegilor, apoi grupul alege situaţia cu impactul cel mai 
profund şi o „pasează” altui grup (în sensul acelor de 
ceasornic), aceştia din urmă trebuind să gândească pro- 
blema din perspectiva cadrului didactic : dacă ei s-ar con- 
frunta cu un astfel de caz de indisciplină a cum ar 
trebui să reacționeze ? | 

În cadrul acestui exerciţiu am întâlnit multe cajpetitnțe 
dificile pentru un profesor ; cursanţii au astfel ocazia să 
observe că lucrurile despre care vorbim nu sunt simple 
speculaţii teoretice şi că „viaţa bate filmul”, în sensul că 
ceea ce [i s-a întâmplat profesorilor lor li se poate întâmpla 
şi lor, când vor fi profesori. 

Situaţia pe care vreau să o amintesc aici (şi care justifică | 
ideea că „o situaţie poate schimba oamenii”) a fost descrisă 
de către un'student. Clasa lor avea ore seara şi pentru că 
intraseră în conflict cu o profesoară, tot colectivul s-a decis 
în privinţa unei „acţiuni de pedepsire”. | 

Nu vreau să discut aici implicaţiile cazului propriu-zis şi 
nici modul în care l-am problematizat împreună cu stu- 
denţii. Remarcam numai faptul că studentul care afirmase 
că „participase direct”. la această acţiune detestabilă era 
unul foarte bun, liniştit, pe care nu l-ai fi bănuit capabil de 
un asemenea gest. Situat acum în mediul universitar, cu alţi 
colegi şi într-un context cu totul diferit de cel din liceu, 
persoana în cauză se schimbase complet! 

Care este cealaltă faţă a monedei? Este vorba despre 
instruirea diferențiată, de cuantificarea şi valorizarea fie- 
cărui ritm de învăţare, de dezvoltare şi a personalităţii 
fiecărui elev din clasă. Este vorba despre un proces de 
învăţământ care să se adreseze diferențiat fiecărui cursant, 

adaptându-se, pliindu-se pe ceea ce acesta poate pentru a fi 
eficient. 

Cadrele didactice trebuie să ţină cont că au de-a face cu 
un sistem dinamic şi complex de elemente. Provenită din 
modelul sistemic al procesului de învăţământ, această pers- 
pectivă evidenţiază faptul că în cadrul activităţii instructiv- 
-educative intră foarte multe tipuri de resurse: umane, 
materiale, financiare, valorice (conţinuturi, obiective...) 
etc. Obişnuiesc să explic acest fenomen prin analogia cu 
modul în care se prepară o ciorbă: o mulţime de ingre- 
diente intră în respectivul preparat culinar, -dar mai mult 
decât atât, ele nu rămân în starea respectivă, interacționează 
unele cu altele, se influenţează eo 'se pod oC a ori 
se destabilizează ! 

Referior la resursa umană, cadrul didactic are în faţa sa, 
în clasă, nu un monolit, ci un grup şcolar format din 
cuantumul tuturor indivizilor componenți care vin în câmpul 
acţiunii didactice cu propria experienţă de viaţă, cu un mod 
de gândire şi o capacitate de a învăţa specifice etc. Iată de 
ce o perspectivă tradiţională, în care profesorul predă la o 
clasă de elevi încercând să facă acest lucru la un nivel 
care reprezintă media tuturor elevilor săi, este ineficientă. 
Printr-o asemenea manieră de lucru, profesorul defavo- 
rizează două categorii de elevi: cei foarte buni, care pierd 
timpul, şi cei foarte slabi, pentru care nivelul de predare 

este prea ridicat. De altfel, mediile în sine nu sunt bune 
= deoarece, aşa cum se evidenţiază în mod plastic în literatura 
de specialitate, ele nu ne spun nimic - temperatura unui om 
care ţine capul în cuptor şi picioarele în congelator este 
probabil acceptabilă, nu-i aşa ? 

lată de ce instruirea şcolară trebuie să se plieze pe ritmul 
şi capacitatea de învăţare a fiecărui elev în parte. 

Cum se poate face acest lucru ? Literatura de specialitate 
(vezi şi Călin, 1996) ne oferă câteva sugestii, idei ce trebuie 
supuse reflecţiei şi experienţei cadrului didactic : 


— cadrul didactic poate diferenţia gradul de dificultate al 
sarcinilor cerute (elevii mai buni vor primi sarcini mai 
dificile, elevii mai slabi — sarcini mai simple, astfel 
încât fiecare elev să atingă maximul de potenţial); 

- profesorul poate oferi aceeaşi sarcină tuturor elevilor, 

„dar poate diferenţia volumul acesteia (opţiunea ante- 
rioară, des folosită în învăţământul românesc, implică o 
problemă: elevii vor simţi că sunt diferiţi şi asta va 
conduce la etichetări sociale care nu sunt pozitive pentru 
climatul şcolar - de genul: „Tu ai primit O sarcină 
pentru proşti! ”. lată de ce cadrul didactic trebuie să 

încerce să ofere acelaşi lucru tuturor elevilor: în cazul 
nostra, elevul cel mai bun va primi spre rezolvare, de 

„pildă, zece exerciţii, în timp ce elevul cel mai slab la 
învăţătură va primi doar un exerciţiu) ; 

- uneori, cadrul didactic doreşte să ofere acelaşi sfRzEi GU 
tuturor elevilor, dar nu cel mai uşor din manual. Soluţia 
este oferirea spre rezolvare, tuturor elevilor, a celei mai 
grele probleme. Evident, elevul bun o va putea rezolva 
imediat, în vreme ce elevul slab va avea nevoie de mult 
mai mult timp; diferenţiem aşadar timpul alocat. Un 
element şi mai important: putem oferi tuturor elevilor 

“cel mai dificil exerciţiu, diferenţiind ajutorul oferit de 
cadrul didactic: elevului bun nu îi oferă deloc, elevului 
slab foarte mult. Avantajul acestei metode de diferenţiere 
constă în faptul că şi elevul slab are ocazia să rezolve 
exerciţiile la care, în alte situaţii, au acces doar elevii 
buni! 

V Găsiţi cele mai bune Strategii de a pune în practică 
principiul diferenţierii instruirii în fiecare zi Şi pentru 
fiecare dintre elevii dumneavoastră ! 


46. Principiul stabilirii corecte 
a obiectivelor educaţionale 


V-aţi gândit vreodată că este posibil ca unele cerinţe pe 
care le stabiliţi pentru cursanţii dumneavoastră (comunicate 
ca atare sau doar presupuse de către aceştia) pot fi chiar 
cauza neimplicării lor în activitate? Pare un paradox ? 
Uneori, stabilirea unor cerinţe care depăşesc posibilităţile 
cursanților poate conduce chiar la probleme de management 
al clasei. Să luăm, spre exemplu, momentul în care profe- 
sorul le cere elevilor să rezolve rapid o problemă dificilă ; 
sunt convins că în experienţa dumneavoastră de elev sau de 
cadru didactic aţi întâmpinat/folosit această tehnică fiind 
convins că ea va creşte implicarea cursanților. Profesorul 
consideră că motivează pe toată lumea spunând „cine ter- 
mină primul primeşte nota 10” (sau o altă recompensă). 
Însă elevii cu un randament slab la învăţătură ştiu din 
proprie experienţă că niciodată nu au şansa de a termina 
primii. În consecinţă, o asemenea sarcină este motivantă 
doar pentru elevii buni, care au şanse reale de a câştiga. 
Restul clasei se implică „de formă”, se preface că participă, 
dar în realitate nu o face! 
„„ Acum să revenim la ideea de fond a acestui principiu : 
uneori comunicăm elevilor clar ceea ce dorim să facem, 

„alteori există multe mesaje pe care ei le interpretează într-un 
„mod diferit de cel în care am fi dorit noi să o facă. De 
pildă, un cadru didactic care îi spune unui elev: „Trebuie 
să înveţi, să perseverezi”. O asemenea aserţiune este departe 
de a fi clară pentru elev. Elevul, care în ierarhia clasei se 
situează printre cei cu un randament scăzut la învăţătură, 
„poate considera că nu are rost să se implice, din moment ce 
oricum nu va ajunge la cerința profesorului. Pentru el este 
foarte greu să ajungă să ştie întregul volum de informaţie 
care i se cere. Concluzia? Nici ceea ce putea să facă nu va 
mai face. 

Şi atunci ce-i de făcut? Pentru cadrul didactic este vital 
să încerce 0 cât mai mare adaptare a obiectivelor la elevii 
concreţi cu care are de-a face. 

O perspectivă bună asupra modului în care o cerinţă mai 
Mică, în acord cu persoana din faţa noastră, poate avea 
mult mai mult succes o regăsim la Goldstein, Martin şi 
Cialdini (2007). Autorii au demonstrat că un comportament 
pro-social, cum ar fi donațiile caritabile, ar putea să nu 
îndemne oamenii să ofere bani, întrucât aceştia din urmă se 
pot aştepta la o cerinţă financiară importantă (fiindu-le 
teamă ca o donaţie mică să nu pară ridicolă). În consecinţă, 
o cerere de tipul: „Ne puteţi ajuta dându-ne nişte bani în 
scop caritabil” a fost o frază care nu a convins mulți 
trecători. În schimb, expresia „Chiar şi un bănuţ ne-ar 
ajuta” dezvoltă la oameni percepţia că pot face ceva. Similar 
exemplului de mai sus, dacă un cadru didactic ar spune :: 
„Cei care se implică atât cât pot ei de mult primesc nota 
10”, o asemenea perspectivă ar putea oferi tuturor elevilor 
o platformă de acţiune. | 

S-ar putea pune totuşi o întrebare. Nu cumva, cerându-le 
puţin elevilor, vom obţine puţin, mai puţin decât pot aceştia 

de fapt? Iată de ce cadrele didactice trebuie să cunoască 
bine potenţialul elevilor proprii, pentru a stabili clar obiec- 
tivele potrivite acestora. Mai mult decât atât, chiar studiul 
citat mai sus susţine contrariul unei asemenea îngrijorări : 
s-a observat că deşi s-a folosit expresia „chiar şi un bănuţ 
ne-ar ajuta”, media donațiilor făcute nu a fost mai mică 
decât în cazul în care cererea a fost: „Ne puteţi ajuta 
dându-ne nişte bani în scop caritabil”, dar numărul dona- 
ţiilor a fost mai mare. Mai multe persoane au simţit că pot 
să se implice. În plus, fapt important şi pentru scopul nostru 
didactic, aşa cum observau Reeves şi Saucer (apud Gu&guen, 
2007), 9) asemenea formulare ar avea ca efect şi faptul că se 
oferă mai multă legitimitate cererii, subiectului venindu-i 
greu să o refuze. În special într-o situaţie de comunicare 
faţă î în faţă, observă autorii, când refuzul de a răspunde la 
cerere trebuie argumentat, scuzele tradiţionale nu mai func- 
ţionează (amintim cititorului că relaţia cadru didactic - 
cursant este de cele mai multe ori una directă, faţă în faţă). 
Elevului nostru îi va fi greu să afirme în faţa cadrului 
didactic ŞI în propriii ochi că nu poate face „nimic” pentru 
a învăţa mai bine: lar recunoaşterea faptului că este „loc” 
„pentru mai bine în efortul său de a dobândi cunoştinţe este 
un prim pas important pentru schimbarea atitudinii sale 
faţă de activitatea. instructiv-educativă. 


V Cadrul didactic trebuie să-şi adapteze în permanenţă 
obiectivele la elevii concreţi, la nivelul de dezvoltare şi 
trebuințele acestora ! 


47. Principiul standardelor 
de performanță 


Acest principiu pune în legătură două concepte aparent 
ireductibile : comportamentul de indisciplină al elevului şi 
modul în care cadrul didactic stabileşte standardele de 
performanţă pentru acelaşi elev. La prima vedere, cele două 
elemente nu au o legătură directă unul cu celălalt; cel 
puţin practica şcolară nu stabileşte curent o asemenea legă- 
tură. Totuşi, altfel stau lucrurile. Adaptând la mediul şcolar 
ideile lui Shaun Belding (2004), putem afirma că în clasă 
ne confruntăm cu două categorii de elevi-„problemă”, raliaţi 
la două categorii de provocări : legate de performanţă şi de 
personalitatea acestor elevi. Provocările legate de perfor- 
manţă sunt date de către elevii care nu reuşesc să atingă 
standardele impuse de dumneavoastră şi care au eşecuri 
constante la învăţătură. Provocările legate de personalitate 
nu descriu neapărat elevi cu probleme de învăţare, dar se 
referă la acei cursanţi care nu reuşesc să comunice eficient, 
sunt conflictuali, pun autoritatea profesorului la îndoială etc. 

De altfel, procesul de învăţământ este în mare măsură 
unul de stabilire şi aplicare a unor standarde de performanţă 
pentru elevi. Cunoscându-şi cursanţii, profesorul este în 
măsură să definească cel mai bine nivelul minim la care 

fiecare dintre aceştia trebuie să se afle în urma activităţii 
şcolare. Apoi, de la acest nivel minim, cadrul didactic 
“defineşte mai multe niveluri, astfel încât aceste standarde 
să motiveze întreaga clasă să se autodepăşească. Acest 
proces este benefic, iar cadrele didactice tinere îşi pun mari 
speranţe în aşteptările pe care le au de la elevii lor, aşteptări 
pe care doresc să le transmită şi cursanţilor.. Aceşti profesori 
cred că toate lucrurile sunt clare pentru toţi elevii, deoarece 
se încadrează în categoria „bunului-simţ”. lată de ce dezamă- 
girea este mare când stabilirea standardelor de performanţă 
nu pare a ajuta cu nimic evoluţia în bine a elevilor. Înainte 
de a renunţa la acest instrument valoros de lucru, este util 
să vedem ce nu facem bine ; poate că dacă respectăm câteva 
„instrucţiuni de aplicare” vom putea avea rezultate mai 
bune. Belding (2004, p. 60) ne oferă patru „secrete” ale 
“modului în care putem aplica standarde de a i 
pentru ca acestea să funcţioneze : 


JR „Asigură- -te că toţi elevii tăi cunosc şi înţeleg E. i zinrdele 
de performanţă pe care le aştepţi de la ei.” De multe ori, 
cadrul didactic consideră - în mod eronat - că stan- 
dardele pe care le fixează sunt „de la sine înţelese”, nu 
se asigură că elevii au posibilitatea să le cunoască, să le 
înţeleagă şi, cu atât mai mult, să şi le asume. Să luăm un 
exemplu : directorul şcolii a hotărât că trei dintre elevii 
din clasa dumneavoastră trebuie să ajungă cel puţin până 
la faza pe judeţ la olimpiadele şcolare - acesta e stan- 
dardul. Dar nu vă comunică şi dumneavoastră, în mod 
clar, acest lucru. Credeţi că, dacă nu ştiţi exact ce se 

- aşteaptă de la dumneavoastră, acest lucru va fi în măsură 
să vă ajute sau mai degrabă vă va încurca ? Explicaţi-le 

„elevilor ce aşteptaţi de la ei şi veţi găsi în aceştia par- 
teneri în demersul de atingere a standardelor respective. 
. „Măsuraţi în mod consistent şi vizibil gradul la care 
fiecare standard a fost îndeplinit.” De multe ori, deşi le 
comunică iniţial elevilor standardele de performanţă, 
cadrele didactice nu continuă pe acest drum şi în momen- 
tul în care dau note prestaţiei acestora nu fac o legătură 
directă cu respectivele standarde. Cred că va fi profitabil 
„pentru fiecare dascăl să realizeze un grafic al clasei şi 
măsura în care fiecare dintre elevi atinge, depăşeşte 
standardele, grafic la care să se adauge câte o evoluţie în 
fiecare zi! Faptul că evoluţia va fi consemnată în mod 
vizibil (folosiţi culori vii) va ajuta clasa (ca întreg) să se 
angajeze în mod conştient şi responsabil în optimizarea 
permanentă a performanţelor fiecăruia dintre elevii săi. 
. „Stabiliţi consecinţe pozitive şi negative ale îndeplinirii/ 
neîndeplinirii standardelor care să fie aplicate tuturor 
elevilor.” De multe ori, cadrele didactice riscă să nu 
evidenţieze pentru propriii elevi calea obiectivităţii, elevii 
nu înţeleg clar notarea şi se pot considera nedreptăţiţi de 
modul în care profesorul le apreciază performanţa. Reţi- 
-neţi că nu toţi elevii dumneavoastră posedă un mecanism 
de autoevaluare pertinent. De cele mai multe ori, majo- 
ritatea se autoevaluează primitiv, intuitiv, pe baza unor 
criterii subiective care pot duce la un rezultat mult diferit 
faţă de cel oferit de-dumneavoastră. De aici frustrarea şi 
stresul care pot conduce la o deteriorare semnificativă a 
climatului şcolar. Mecanismul notării trebuie să fie transpa- 
rent pentru elevi ; el trebuie legat de standardele pe care 
ei le cunosc deja, iar victoriile şi eşecurile trebuie marcate 
clar. În special victoriile. De fiecare dată când performanţa 

„clasei se îmbunătăţeşte, consemnați asta printr-un eveni- 


ment special de celebrare (o petrecere, o activitate specială 


"ori altceva care le va face elevilor o mare plăcere). Veţi 


vedea că acest lucru va creşte forţa motivaţională a 
necesităţii de a îndeplini şi pe viitor standardele de 
performanţă. 


. „Aplicaţi consecinţele de fiecare dată când observați că 


“o persoană reuşeşte sau eşuează în încercarea de a înde- 


i 199 


plini standardele de performanţă.” De multe ori, cadrele 
didactice greşesc pentru că nu iau în considerare forţa 
imensă pe care consistenţa comportamentală o are asupra 


“acelora cu care interacţionăm. Dacă aţi stabilit anumite 


consecinţe (pozitive, dacă standardele se îndeplinesc ; şi 
negative, dacă îndeplinirea standardelor eşuează), este 
vital, sunteţi obligaţi să le duceţi la îndeplinire de fiecare 
dată când se impune acest lucru. Spre exemplu, dacă 
iertaţi o singură dată o persoană de consecinţele eşuării 


- în îndeplinirea standardelor, acest lucru se va propaga în 


comportamentul respectivei persoane şi a întregului grup — 
este ceea ce, aşa cum am văzut deja, Red! şi Wattenberg 


" (apud Charles, 1992) numeau comportament. contagios. 


Mai precis, dacă aţi omis o singură dată să aplicaţi regula 
pe care aţi instituit-o pentru elevi, toată lumea, toţi elevii 
dumneavoastră vor înţelege că „se poate”, nu mai este o 
problemă dacă nu mai fac eforturi susţinute să înde- 
plinească standardele, pentru că, dacă vor eşua, şi ei vor 


putea fi iertaţi. 


v 


Respectaţi cele patru „secrete ” ale standardelor de per- 
formanţă şi veți îmbunătăţi performanţele elevilor dum- 
neavoastră ! 


48. Principiul explicaţiei 


În pedagogie este bine cunoscută metoda explicaţiei. Ea 
este însă folosită în scopuri strict didactice, de transmitere 
a unor noi cunoştinţe, şi mult mai puţin (sau deloc!) când 
vorbim despre crearea unei atmosfere pozitive în clasă şi 
despre a-i motiva pe elevi să facă un anumit lucru. În acest 
al doilea caz, profesorul foloseşte de multe ori un limbaj 
directiv : „Faceţi asta !”, „Rezolvă exerciţiul 9!” etc. 

„- Cercetările în domeniu arată că folosirea explicaţiei ar fi 
utilă în acest caz. Ea ar creşte procentajul elevilor care ar 
urma indicaţia şi s-ar implica profund în sarcina propusă de 
cadrul didactic. Acest lucru este posibil deoarece nu ne 
place să urmăm ordine, în schimb, dacă avem motivaţia 
acestor ordine, logica lucrurilor ne face să resimţim respec- 
tivul aspect mai puţin constrângător şi să aderăm la moti- 
vaţia respectivă ajungând să considerăm că avem un grad 
de libertate lărgit (iar respectiva decizie este şi a noastră, 
deci supunerea de care dăm dovadă are loc prin propria 
încuviinţare). 

Mai mult decât atât, explicaţia unui lucru îl face mai 
uşor de acceptat, ne induce sentimentul de siguranţă şi de 
control al situaţiei (gândiţi-vă doar la cazul în care un 
medic vă explică o operaţie pe care urmează să o faceţi cu 

amănunte şi răbdător la întrebările dumneavoastră, spre 
deosebire de cazul în care nu ştiţi nimic despre intervenţia 
chirurgicală pe care urmează să o suportaţi). 

Ellen Langer (apud Goldstein, Martin, Cialdini, 2007) a 
efectuat un experiment surprinzător prin care a demonstrat 
că doar ideea de explicaţie (şi nu conţinutul explicaţiei ca 
atare!) este suficientă pentru a provoca acceptarea din 
partea celuilalt. În studiul respectiv, un cercetător se apro- 
pia de o persoană aflată la rând la copiator şi i se adresa 
rugător: „Nu vă supăraţi, am cinci pagini de fotocopiat. 
Pot să intru în faţa dumneavoastră ? ”. Se ştie că o cerere 
directă are o forţă de convingere impresionantă, aşa încât 
nu-ne mirăm că 60% dintre cei intervievaţi au fost de 
acord. Credeţi că un astfel de procent putea fi crescut 
printr-o altă strategie? Ei bine, folosirea explicaţiei (mai 
bine zis, a cuvântului „deoarece”) a ridicat acest procent la 
94%, formularea fiind de tipul: „Vă rog, aş putea să 
folosesc copiatorul înaintea dumneavoastră, deoarece mă 
grăbesc foarte tare ? ”. Dar asta nu a fost tot. Cercetătoarea 
a dovedit că simpla idee de explicaţie (şi nu explicaţia ca 
atare) inducea acceptarea persoanelor supuse experimentului. 
Următoarea formulare introducea ideea de explicaţie (prin 
cuvântul „deoarece”), dar nu oferea nici o justificare logică 
(lipsea elementul de conţinut). “Astfel, un cercetător se 
apropia de coada formată la copiator şi ruga pe cineva din 
rând: „Vă rog, pot să folosesc copiatorul înaintea dumnea- 
voastră, deoarece am de făcut câteva copii ?”. Dacă studiaţi 
formularea mesajului, explicaţia era absurdă: evident că 
persoana dorea să utilizeze copiatorul pentru a face copii, 
ce altceva putea face cu el? Totuşi, simpla inducere a ideii 
de explicaţie (prin cuvântul „deoarece”) a făcut ca 93% 

dintre persoanele incluse în experiment să fie de acord cu 
cererea formulată. În realitate, putem vorbi despre aproape 
acelaşi procent! Deci indiferent dacă explicaţia avea con- 
ţinut coerent („sunt foarte grăbit”) sau absurd („să fac 
copii”), ea a funcţionat la fel de puternic. 

Cum putem înţelege acest lucru prin perspectivă didac- 
tică ? Cadrul didactic doreşte ca elevii să urmeze indicaţiile 
şi prescripţiile sale. Pentru a creşte succesul acestora, el 
trebuie să-şi argumenteze de fiecare dată comanda: „Vei 
face zece exerciţii deoarece numai aşa poţi înţelege/căpăta 
capacitatea de a rezolva rapid etc.”. Evident că vom încerca 
să avem explicaţii valide, coerente. Însă nu trebuie să uităm 
concluzia experimentului de mai sus: chiar şi explicaţiile 
absurde sunt mai puternic convingătoare decât lipsa expli- 
caţiei ! | 


Y Folosiţi principiul explicaţiei şi legea cuvântului „deoa- 
rece” atunci când vreţi să fiţi sigur că elevii vor urma 
indicaţiile dumneavoastră ! 


49. Principiul autoevaluării 


Stima de sine a elevilor este un factor care trebuie luat în 
calcul în cadrul oricărui demers didactic. Jones (apud Smith, 
Mackie, 2007, p. 107) observă că stima de sine este „eva- 
luarea pozitivă sau negativă pe care o facem propriei noastre 
„persoane, este felul în care ne simţim faţă de noi înşine”. 

În literatura de specialitate (Crisp, Turner, 2007) se 
observă că stima de sine este o rezultantă a două dimen- 
„siuni: 1) modul în care cadrul didactic pretinde anumite 
aspecte (prin control, impunerea unor reguli, pedepsirea 
comportamentelor nepotrivite) şi 2) cum reuşeşte el să 
înţeleagă necesităţile elevilor (fiind cald şi suportiv faţă de 
ei). Pentru crearea şi menţinerea unei stime de sine înalte a 
elevilor, cadrul didactic trebuie să îndeplinească ambele 
elemente : să aibă multe cerinţe în ceea ce-i priveşte pe 
elevi şi să urmărească modul în care acestea sunt înde- 
plinite, pe de o parte, dar şi să le ofere înţelegere, căldură 
sufletească şi siguranţă afectivă. Cadrele didactice care 
eşuează în una dintre cele două dimensiuni generează la 
elevi o stimă de sine scăzută: cadrele didactice autoritare 
sunt prea stricte şi inflexibile, eşuând în a întâlni nevoile 
elevilor lor, în vreme ce cadrele didactice permisive oferă 
suport şi înţelegere, dar nu reuşesc să le impună elevilor 
suficient de clar anumite limite. 

Stima de sine a elevilor este importantă, deoarece stu- 
diile (Heimpel, Wood, Marshal şi Brown, apud Crisp, 
Turner, 2007) au arătat că ea poate fi un indicator pentru 
Succes sau eşec (şcolar). Aceşti cercetători au cerut unor 
subiecţi care raportau eşecuri în viaţa de zi cu zi să noteze 
planurile de viaţă cotidiene şi motivele care stăteau la baza 
construirii acestor planuri. Participanţii cu un nivel scăzut 
al stimei de sine s-au dovedit mai puţin capabili să-şi 
construiască obiective care să-i ajute să-şi îmbunătăţească 
starea, comparativ cu cei care fuseseră înregistraţi cu un 
nivel ridicat al stimei de sine. Alte cercetări au confirmat 
aceste concluzii şi au arătat că persoanele cu o stimă de 
sine scăzută depun mai puţin efort pentru a-şi menţine 
starea pozitivă generată de un succes, în schimb se lasă 
copleşite de starea negativă produsă de un eşec mult timp 
după producerea acestuia. Prin contrast, persoanele cu o 
stimă de sine ridicată sunt capabile să întreţină starea pozi- 
tivă generată de un succes o perioadă mult mai lungă, 
„hrănindu-se” din aceasta şi în momentele în care au eşecuri. 
Evident că această viziune le ajută să treacă mai uşor peste 
un eşec şi să fie mai pregătite pentru a obţine succesul 
decât cei care au un nivel scăzut la stimei de sine. 

Iată de ce gândirea pozitivă este extrem de importantă. 
Astfel, într-un studiu realizat de Harker şi Keltner (apud 
Smith, Mackie, 2007), cei doi cercetători au pus în practică 
o idee ingenioasă : au cuantificat emoţiile pozitive evidente 
ce apăreau în fotografiile pe care mai multe absolvente de 
colegiu le-au făcut la finalizarea acestuia şi au observat că 
acest lucru este un descriptor suficient de exact al succesului 
acestora în viaţa ce a urmat (mai mult de 30 de ani de la 
momentul în care fuseseră făcute fotografiile). 

Revenind la problema noastră, în legătură cu stima de 
sine a elevilor, trebuie precizat că mulţi elevi se văd pe ei 
înşişi, în multe privinţe, într-o lumină mai favorabilă decât 
media. Este o tendinţă general umană ca fiecare individ să 
vadă lumea în raport cu propria persoană, să-şi atribuie 
mai' multe calităţi decât posedă în fapt şi să încerce să-şi 
construiască o imagine de sine confortabilă. Myers (2002), 
citându-l pe Dave Barry, observă acest fenomen într-o 
varietate de cazuri: nouă manageri din zece se consideră 
mai buni decât media celorlalţi, nouă profesori din zece se 
evaluează ca fiind mai buni decât media colegilor lor, iar 
cei mai mulţi dintre conducătorii auto - chiar şi cei care au 
avut spitalizări în urma unor accidente - consideră că au 
Seri de a conduce mai bune decât media şoferilor. - 

"Fenomenul se petrece într-o varietate de cazuri (aşa cum 
ne semnalează Smith şi Mackie, 2007) : astfel, 70% dintre 
elevii chestionaţi în cadrul unui studiu se autoapreciază ca 
având abilităţi de a conduce mai bune decât media, iar 60% 
spun acelaşi lucru despre abilităţile lor atletice. Or, asta nu 
poate fi adevărat! Autorii apelează la o metaforă pentru a 
sublinia problematica cu care ne confruntăm; astfel, 
citându-l pe umoristul Garrison Keillor, ei spun „toţi dapiui 
sunt peste medie! ” 

Şi alte cercetări au evidenţiat legătura dintre o stimă de 
sine înaltă bazată pe o supraevaluare a propriei persoane 
(efectul narcisismului) şi agresivitate. Se remarcă faptul că 
dacă este atacată, persoana cu o stimă de sine de acest tip. 
tinde'să fie mult mai agresivă decât persoanele cu stimă de 
sine scăzută. Bushman şi Baumeister (apud Crisp, Turner, 
2007) puneau participanţii la studiul întreprins să scrie un | 
eseu care urma să fie arătat unui alt participant (de fapt, nu 

"exista o a doua persoană, răspunsul fiind dat de către 
cercetători): 1) pentru: o parte dintre subiecţi, răspunsul 
era pozitiv, acestor participanţi spunându-li-se că „parte- 
nerul” apreciase: „Un eseu excelent! ”; 2) cealaltă parte 
dintre subiecţi primeau un răspuns negativ - „Cel mai 
prost eseu pe care l-am citit vreodată! ”. Ulterior, în urma 
unui joc competitiv, persoanele în cauză puteau să-şi pedep- 
sească partenerul prin emiterea unui zgomot supărător al 
cărui nivel îl puteau stabili în funcţie de propria dorinţă: 
concluziile au arătat că persoanele cu un nivel înalt de 
narcisism (chiar şi cele care primiseră o evaluare pozitivă) 
au fost chiar mai agresive decât cele cu un nivel scăzut de 
narcisism care primiseră o evaluare negativă. | 

În aceste condiţii; faptul că un cadru didactic consideră 
„corect” să ofere un feedback prin care depreciază prestaţia | 
unui elev se poate lovi de stima de sine a acestuia din urmă, 
care-l va face pe elev să se considere superior calificativului 
oferit. Acest lucru este o consecinţă a faptului că rareori 
elevul are posibilitatea unei autoevaluări realiste ; iată de 
ce nota dată de către cadrul didactic poate fi apreciată ca 
fiind injustă. De altfel, cercetările arată că o stimă de sine 
exagerată poate fi uneori la fel de negativă ca şi un nivel de 
stimă scăzut. Acest lucru se întâmplă deoarece o stimă de 
sine exagerată este nerealistă, fiind astfel extrem de insta- 
bilă. lată de ce elevul trebuie condus spre autocunoaştere şi 
echilibrarea unei stime de sine pozitive, dar realiste şi stabile. 

O perspectivă nuanţată asupra acestei idei o regăsim 
într-un studiu efectuat de către Alicke şi colaboratorii săi 
(apud Ciccotti, 2007) : persoanelor incluse în experiment li 
se spunea că fuseseră întrecute de o altă persoană la un test 
de. inteligenţă. Apoi subiecţii erau puşi în situaţia de a 

evalua tocmai capacităţile persoanei despre care li se spu- 
sese că îi întrecuse la testul respectiv. S-a observat că aceste 
evaluări au fost mai favorabile decât în cazul în care per- 
soanelor care trebuiau să evalueze prestaţia respectivului 
nu li se transmisese A că superioară la testul de 
inteligenţă. | 

Astfel, autoevaluarea este un proces dificil şi nuanţat. 
Atunci care este soluţia ? Oricât de bine şi-ar explica pro- 
fesorul acţiunea şi decizia, totuşi acest fenomen este posibil 
să apară. lată de ce este extrem de important ca, prin 
acţiuni concertate în acest sens, cadrul didactic să sprijine 
(mai mult, să catalizeze) dezvoltarea capacităţilor de autoeva- 
luare ale elevilor săi. Astfel, elevul, fiind propriul său 
evaluator, va putea înţelege mai bine alchimia procesului de 
evaluare, cadrul didactic nemaifiind în postura de a-i „vâna” 
greşelile ; în consecinţă, evaluarea îşi va susţine cu şi mai 
mult temei funcţia de optimizare a randamentului şcolar, 
profesorul şi elevul deopotrivă devenind parteneri în pro- 
cesul de dezvoltare a celui din urmă. 

Pentru a putea face acest lucru, trebuie parcurşi anumiţi 
paşi. Cucoş (2002) ne aduce în atenţie câţiva dintre aceştia : 


—  Autocorectarea/corectarea reciprocă. Acest prim pas 
"este necesar pentru că induce un moment de autonomie 
pentru elev în cadrul procesului de evaluare (în sensul 

eliberării de dependenţa de profesor, elevul nemaiaşteptând 
decizia cadrului didactic cu privire la justeţea răspun- 
surilor date). Evident că rolul cadrului didactic rămâne 
unul important, deoarece acesta furnizează încă baremul 
de corectare pentru examinarea în cauză. În acelaşi timp, 
nu doar autocorectarea, ci şi corectarea lucrării unui 
coleg este utilă pentru că dezvoltă, pe lângă obiectivitate, 

responsabilitate şi o înţelegere mai intimă a procesului 
de evaluare ca atare. 
Autonotarea şi notarea reciprocă sunt următorii paşi ce 
trebuie urmaţi, Este desigur important ca elevul să treacă 
prin cele două operaţii ale evaluării: măsurarea şi apre- 
cierea, în raport cu propria prestație la examinarea respec- 
tivă ; este însă şi mai important ca acest proces să nu se 
oprească aici şi elevul să fie pus în situaţia de a trece şi 
la a treia operaţie: decizia, concretizată printr-o notă 
şcolară. Am întâlnit de multe ori situaţia în care cursan- 
tul era capabil să-şi identifice cu acuratețe greşelile, 
fiindu-i însă mult mai dificil să-şi acorde o notă care să 
cuantifice aceste observaţii. De aceea, este important să 
ajungem acum la momentul în care cadrul didactic le 
cere elevilor nu doar să-şi corecteze lucrarea, ci să îşi 
dea şi o notă! Mai mult decât atât, acest proces trebuie 
motivat: dacă elevul a înţeles resorturile intime dintre 
- măsurare, apreciere şi decizia şcolară, el trebuie lăudat 
şi chiar recompensat. Similar ideii de mai sus, notarea 
reciprocă reprezintă un moment de responsabilitate şi de 
identificare a elevului cu cadrul didactic, un proces 
empatic extrem de important, dacă ne gândim că empatia 
“trebuie să funcţioneze în ambele sensuri. Într-adevăr, 
până în acest moment i se cere cadrului didactic în 
“primul rând să fie empatic, să se „pună în papucii elevului”, 
să vadă lumea prin ochii acestuia, mai puţine sau inexistente 
fiind tentativele de a se porni şi din cealaltă direcţie. 


/ Dezvoltarea autoevaluării la cursanţii dumneavoastră 
vă va da ocazia de a avea în elev/student un partener 
real în procesul de învățământ şi va spori încrederea 
dintre cadrul didactic şi cursanţii Săi. 


50. Principiul disonanţei cognitive 


Col să oferiţi ear Am elevilor pentru cr pă 
mentele pe care doriţi să le practice ? Consideraţi că, dacă 
elevii dumneavoastră sunt „premiaţi” pentru că acceptă să 
facă ceva ce de fapt nu le place să facă, ei vor începe, în 
timp, să îndeplinească acel lucru din proprie iniţiativă ? Ei 
bine, premisa de la care porniţi este complet falsă !. 
Conform concluziilor lui Festinger şi Carlsmith (apud 
Brock, Green, 2005), într-un studiu bine-cunoscut în lite- 
ratura de specialitate, premierea elevilor pentru a face un 
comportament rutinier nu-i va face neapărat pe aceştia să-l 
considere - şi atractiv. De multe ori observăm o asemenea 
practică în şcoală: cadrul didactic îi „momeşte” pe elevi 
spre demersul instruirii prin oferirea: unor note mari (de 
altfel, din păcate, unul dintre puţinele instrumente de moti- 
vare utilizate în procesul instructiv- -educativ) ;. câteodată, 
însă, implicarea într-o sarcină considerată a fi neplăcută, 
dar recompensată substanţial nu va creşte gradul de atrac- 
tivitate al sarcinii. Cercetătorii citați au subliniat acest lucru 
dându-le unor subiecţi, spre realizare, o îndatorire neplă- 
cută şi plictisitoare. La finalizarea acesteia le-au cerut să le 
spună altor participanţi care aşteptau într-o sală alăturată 
că, de fapt, sarcina a fost plăcută şi atractivă. Le-au cerut 

deci să mintă! Şi le-au oferit şi o recompensă: unui grup 
de subiecţi câte un dolar, pe când studenţii din alt grup au 
primit — pentru aceeaşi „prestaţie” - 20 de dolari. Care 
dintre cele două grupuri apreciaţi că a ajuns la final să 
considere că, în realitate, “sarcina pe care o realizaseră 
fusese una. interesantă? Dacă aţi răspuns că participanţii 
din al doilea grup, v-aţi înşelat. În fapt, participanţii care 
primiseră o sumă nesemnificativă (un dolar) au fost cei 
care s-au autoconvins că se implicaseră într-un demers 
atractiv. Cei care primiseră 20 de dolari nu aveau nici o 
problemă: suma era suficient de mare pentru ca minciuna 
să se justifice. În schimb, cei care acceptaseră un dolar nu 
aveau această justificare şi se aflau în ceea ce psihologia 
numeşte disonanță cognitivă — un fenomen ce apare atunci 
când oamenii se confruntă cu elemente cognitive aflate în 
contradicţie. : 

"Odată apărută, disonanţa cognitivă poate fi rezolvată? 
Desigur, facem acest lucru în fiecare zi. Un studiu din 
literatura de specialitate vă poate sprijini în înţelegerea şi 
mai profundă a acestui fenomen. Festinger, Riecken şi 
Schacter au încercat să surprindă modul în care convin- 
gerile influenţează motivațiile umane, infiltrându-se într-un 
cult religios, ca membri ai acestuia (apud Petty, Cacioppo, 
1996; Hayes, Orrell, 2003). Participanţii credeau cu con- 
vingere că lumea va dispărea la o anumită dată, aşa încât 
şi-au vândut lucrurile şi s-au adunat într-un loc în afara 
oraşului pentru a-şi petrece noaptea dinaintea zilei res- 
pective în rugăciune. Evident, aşteptările acestora nu s-au 
împlinit, iar cei trei cercetători au purtat discuţii cu mem- 
brii grupului pentru a vedea cum au evoluat convingerile 
acestora pe tema dată. Astfel, convingerea că lumea trebuia 

să dispară nu se modificase, în schimb disonanţa cognitivă 
(apărută din faptul că lumea nu dispăruse în ziua respectivă, 
aşa cum crezuseră) a fost redusă prin apariţia unei noi 
convingeri — aceea că rugăciunile lor anulaseră producerea 
inevitabilului şi salvaseră lumea: 

În şcoală, acest fenomen poate fi uşor folosit de către 
profesor în avantajul său. Spre exemplu, credeţi că dacă le 
veţi cere elevilor mici favoruri : să şteargă tabla, să vă ajute 
să mutaţi catedra etc. ei o să aibă o imagine mai bună sau 
mai puţin bună despre dumneavoastră ?. Primul răspuns, 
aparent paradoxal, este cel corect. Cum adică, veţi spune, 
nu oferindu-le favoruri, ci cerându-le favoruri putem obţine 
o) imagine mai bună în ochii lor? Răspunsul este afirmativ 
Şi este valabil şi în contextul în care elevii chiar nu vă 
simpatizează deloc înainte de acest demers. Judecata spre 
care îi împingeţi este una de tipul: „Dacă l-am ajutat pe 
profesor, trebuie să o fi făcut deoarece, într-un fel, ne place 
„de el”. Este o formă de automanipulare pe care o declanşaţi 
la adresa elevilor, sunt de acord, dar ea este gândită în 
scopuri pozitive şi — mai ales — funcţionează! În sprijinul 
afirmației de mai sus stă şi experimentul lui Jecker şi Landy 
(apud Goldstein, Martin, Cialdini, 2007). Cei doi autori au 
organizat un concurs la care participanţii au câştigat nişte 
bani de la experimentator. Apoi cercetătorii i-au împărţit în 
două grupuri: celor din primul grup, după un timp, le-au 
cerut,. dacă sunt de acord, să le dea banii înapoi, deoarece, 
spuneau ei, îşi folosiseră propriile fonduri pentru experi- 
ment şi le rămăseseră foarte puţini. Celor din al doilea 
grup nu le-au cerut nimic. Acum ghiciţi care dintre per- 
soanele participante i-au apreciat mai bine/pozitiv pe cerce- 
tători ? Cei care păstraseră banii? Dimpotrivă, cei care au - 


PRINCIPIUL DISONANȚEI COGNITIVE 273 


dat banii înapoi au avut o impresie generală mai bună. Şi 
asta deoarece, conform principiului prezentat mai sus, per- 
soanele din primul grup au căutat argumente pentru a face 
această „favoare” şi au sfârşit prin a considera că cerce- 
tătorii sunt persoane pozitive şi şi-au îmbunătăţit părerea 
faţă de ei. 

Ca o concluzie, putem spune că oamenii sunt motivaţi să 
evite situaţiile în care ar putea descoperi fapte sau idei 
contrare. punctelor lor de vedere. 

Cunoscând deci cum operează fenomenul de disonanţă 
cognitivă, să vedem acum dacă oferirea de către profesor a 
unor elemente de recompensare importante (nota 10 pentru 
că un elev a făcut tema, spre exemplu) va crea o motivaţie 
efectivă sau nu pentru respectiva persoană de a învăţa în 
continuare. Conform experimentelor citate, răspunsul la 
această întrebare este negativ. De aceea, trebuie să luăm în 
calcul fenomenul disonanţei cognitive atunci când le oferim 
elevilor ocazii de a fi motivaţi să înveţe. 


Y Folosiţi în activitatea dumneavoastră disonanţa cognitivă 
pentru a vă motiva elevii ! 


51. Principiul rarității 


Şcoala tradiţională presupune că un proces de învăţământ 
eficient necesită cu certitudine punerea la dispoziţia elevului 
a tuturor elementelor necesare propriei dezvoltări. În gene- 
ral, acest lucru are un sâmbure de adevăr. Cu siguranţă că 
dacă creăm un cadru de evoluţie pozitiv, şansa ca elevul să 
se implice în propria formare-dezvoltare creşte. | 

Totuşi, ca întotdeauna în ştiinţele socioumane, rareori 
adevărul este alb sau negru, existând multiple nuanţe de 
"gri. Astfel, alături de perspectiva ilustrată mai sus există şi 
o altă faţetă a monedei demonstrată prin ceea ce putem 
numi principiul rarității. | 

- Conform acestuia, întotdeauna avem tendinţa de a vedea 
lucrurile care ne sunt mai puţin accesibile ca fiind mai 
valoroase şi avem o dorinţă puternică de a le obţine. Feno- 
menul acţionează chiar şi atunci când respectivul lucru este 
puțin valoros prin propriile caracteristici. Un experiment 
ilustrativ în acest sens a fost pus în practică de către West 
(apud Brock, Green, 2005) la Florida State University. 
“ Conform. unei prime intervievări, studenţii acestei uni- 
versităţi aveau o imagine nefavorabilă referitoare la restau- 
rantul studenţesc din incintă. La doar nouă zile după ce au 
aflat că din cauza unui incendiu izbucnit la respectiva 

instituţie ei nu vor mai putea mânca acolo timp de două 
săptămâni, aceiaşi studenţi, răspunzând unui chestionar, 
făceau aprecieri mult mai pozitive la adresa aceleiaşi cantine. 

Dawson (2006) oferă un exemplu concret referitor la 
felul în care acţionează principiul rarităţii. Oferta limitată 
are în concepţia autorului două avantaje: creşte valoarea 
produsului respectiv şi împinge persoana spre care ţintim la 
acţiune. Un reprezentant de vânzări care observă că eşti 
ezitant în a cheltui mulţi bani pe un produs te poate provoca 
spunând: „Până vă hotărâți, o să verific în depozit dacă 
mai există produsul pe stoc! ”, după care revine spunând că 
mai are un singur produs de acel tip (de care mai este deja 
interesat un alt client). O asemenea perspectivă face ca 
subiectul să se decidă să acţioneze - „Îl iau eu!”, va 
spune, fiindu-i teamă ca nu cumva celălalt client să îl 
cumpere înaintea lui şi să rămână fără respectivul lucru. 
Ce s-ar fi întâmplat dacă reprezentantul de vânzări ar fi 
spus: „Sunt destule, am încă o sută pe stoc! ”. Probabil că 
nu v-aţi fi înghesuit să cumpăraţi şi aţi fi decis să aşteptaţi : 
„Nu este nici o grabă, v-aţi fi gândit, dacă au atât de multe 
voi mai găsi şi mâine în caz că mă hotărăsc”. Iar studiile 
arată că dacă nu v-aţi decis în magazin, şansa să vă decideţi 
după aceea scade vertiginos. 

La rândul său, Worchel şi colaboratorii săi (apud Gu&guen, 
2006) au pus fenomenul şi mai bine în evidenţă printr-un 
experiment bazat pe o idee simplă: au cerut unor tinere să 
guste nişte biscuiţi cu ciocolată; după caz, cutia conţinea 
zece biscuiţi sau doi biscuiţi. Se cerea subiectului să apre- 
cieze gustul biscuiţilor şi să evalueze preţul la care credea 
că se vând. Concluzia studiului a fost clară: raritatea 
produsului a făcut să fie considerat mai bun şi mai scump 
de către cei care participau la experiment. 

Cum putem folosi acest lucru în şcoală? Şcoala trebuie 
să propună şi programe cu oferte limitate : spre exemplu, 
cadrul didactic care le cere elevilor să se implice în diferite 
proiecte le poate spune: „În proiectul ăsta nu mai am decât 
un loc liber, restul o să fiţi implicaţi în alte proiecte (care 
s-ar putea să fie mai puţin atractive decât ăsta)”. O ase- 
menea formulare îl va face pe elev să se decidă mai mult 
decât obligativitatea de a participa, deoarece (cum am mai 
observat pe parcursul acestei cărţi) impunerea generează 
comportamente de revoltă, de nesupunere şi de încercare 
de a evada. Prin contrast, de data aceasta avem de-a face cu 
o decizie liber consimţită a elevului, ceea ce-l va face să fie 
mai consecvent cu implicarea sa (vezi şi principiul con- 
secvenţei comportamentale). 


Y Construiţi unele situaţii şcolare pe principiul rarităţii, 
deoarece acesta are un dublu avantaj : creşte valoarea 
respectivei sarcini în ochii elevului şi îi grăbeşte decizia 

„de a acţiona ! 


32. Principiul mentoring-ului 
şi coaching-ului 


1 
LI 


Astăzi, mai mult ca oricând, cadrul didactic trebuie să ştie 
să-şi dezvolte roluri complexe prin care menirea sa în faţa 
elevilor să evolueze şi să ofere cele mai bune opţiuni pentru 
dezvoltarea cognitivă şi socială a acestora. 

Un aspect asupra căruia cercetarea şi practica ultimilor 
ani a insistat este reprezentat de activităţile de mentoring şi 
coaching. Apărut în învăţământ pe filiera practicii de afa- 
ceri, conceptul de mentoring este mai des folosit în cadrul 
procesului instructiv-educativ şi are efecte mai importante 
decât conceptul de coaching. 

„Să vedem cu ce fenomene avem de-a face. Vom folosi 
viziunea originară din domeniul afacerilor, făcând obser- 
Vaţiile necesare pentru adaptarea perspectivei la dimen- 
siunea educaţională. 

Aşa cum se observă în literatura de specialitate (vezi şi 
Pânişoară, 2006), când cineva este integrat în organizaţie 
“prin mentorare sau coaching, acea persoană câştigă acces 
imediat la experienţa şi perspectiva profesională a mento- 
rului sau instructorului său, în privinţa cunoştinţelor nece- 
sare unui post prezent sau viitor în organizaţie, referitor la 
dezvoltarea unor tehnici de acţiune adaptate situaţiilor . 

concrete, precum şi la ameliorarea capacităţilor şi abi- 
lităţilor personale sau a trăsăturilor de personalitate. Stu- 
diile au arătat că se înregistrează evoluţii pozitive datorită 
acestor programe şi în alte domenii (cum ar fi o mai mare 
flexibilitate şi deschidere, comunicare şi înţelegere reciprocă). 

Astfel, din punct de vedere organizaţional, mentoratul 
descrie o relaţionare specială între o persoană cu mai multă 
experienţă, dornică şi capabilă să ofere sprijin, şi un nou- 
-venit, un începător. Mentoratul poate „mări viteza socia- 
lizării, încurajează interacţiunile sociale, asigură oportunităţi 
pentru interacțiuni interpersonale calitative, accentuează 
identificarea şi implicarea în organizaţie” (Wigard, Boster, 
apud Jablin, Putnam, 2001, p. 766). | 

În încercarea de a oferi unele Sugestii practice, să ne oprim 
asupra rolului de model pe care îl joacă mentorul. Astfel, 
în calitate de protejat, individul învaţă „să se comporte 
într-un mod adecvat, observând comportamentul mento- 
rului”, deoarece, direct sau indirect, mentorul poate „accen- 
tua protejatului sentimentul competenţei, autoeficacităţii şi 
dezvoltării personale şi profesionale” (Scandura, Hamilton, 
în Sonnentag, 2002, p. 295). 

Mike Turner ne oferă un model cu patru etape de dez- 
voltare a procesului de mentoring. Prima etapă de realizare 
a acestui proces o constituie dezvoltarea personală a indi- 
vidului supus programului ; pe parcursul acesteia, el îşi 
dezvoltă autonomia, responsabilitatea, abilitatea de a face 

alegeri în funcţie de diverse alternative. 
_ Oa'doua etapă corespunde dezvoltării unei viziuni asupra 
direcţiei de viaţă care va fi urmată. Individul este în situaţia 
de a alege nişte valori după care se va călăuzi. 

Etapa a treia presupune implementarea viziunii perso- 
nale în practică. Se pot fixa obiective profesionale, trepte 

de carieră şi etapele aproximative care vor fi parcurse, 
standarde de performanţă, nevoi de instruire pentru dez- 
voltarea unor abilităţi şi deprinderi. 

O ultimă etapă este nevoia de feedback şi susţinerea 
permanentă a protejatului, până ce acesta consideră că este 
pe calea cea bună. 

Pe: parcursul întregului proces, Mike Turner consideră 
că se dezvoltă două abilităţi : abilitatea de a fi conştient de 
sine şi de soluţiile proprii şi abilitatea de a-ţi exercita 
voința în atingerea propriilor obiective. 

La rândul său, Newburg utilizează în analiza sa patru 
întrebări, fiecare codri ai unei etape a modelului, 
pentru a-l explica: 

1. Ce doreşti să simţi astăzi? (visul/ obiectivul) 

2. Ce trebuie să faci ca să obţii acest sentiment? (pre- 
gătirea) | 

3. Ce te împiedică să atingi scopul propus? (depăşirea 
obstacolelor) 

4. Cum poţi să atingi din nou sentimentul ? (recontactarea 
visului/obiectivului) | 


Se observă că incidenţa didactică a acestui. sistem de 
dezvoltare personală şi profesională este multiplă. În primul 
rând, rolul de model pe care cadrul didactic trebuie să îl 
îndeplinească în ochii elevilor este un aspect asupra căruia 
trebuie meditat. Cum putem îmbunătăţi nivelul la care 
profesorul mai constituie un model pentru elevii săi? În al 
doilea rând, mentoringul reimpune ideea de centrare pe 
elev, pe asumarea de către acesta a obiectivelor de dez- 
voltare personale, fiind în acelaşi timp o strategie de dez- 
voltare la nivel personal şi profesional (didactic). 

Încadrat în aceeaşi sferă tematică a strategiilor de dez- 
voltare personală şi profesională, coaching-ul poate fi defi- 
nit, la cel mai simplu nivel ca fiind „o conversaţie sau o 
serie de conversații [...], conversaţie pe care o persoană o 
poartă în beneficiul unei alte persoane în scopul dezvoltării 
învăţării şi progresului acesteia” (apud Starr, 2008) ; sau, 
pur şi simplu, „un mod de asistare a dezvoltării indi- 
viduale” (Devillard, în Angel; Amar, Devienne, Tenc&, 
2008). Coaching-ul provine din sport, acest fenomen fiind 
guvernat de ideea de antrenorat. Aspectul important este 
centrarea pe performanţă - de aici „firul roşu” al stra- 
„tegiei: pentru a pregăti foarte bine pe cineva, nu este 
necesar ca persoana care desfăşoară această acţiune să 
exceleze Ia fel de mult în domeniul respectiv. Spre exemplu, 
antrenorul unei echipe de fotbal cu rezultate excelente poate 
să fi fost în trecut un fotbalist mediocru. De altfel, sunt 
bine cunoscute cazurile persoanelor care au avut rezultate 
foarte bune în propria carieră de sportiv, dar nu au reuşit să 
devină antrenori buni. Ideea este că această persoană, care 
nu poate avea ea însăşi rezultate bune, ştie în schimb cum 
să-i conducă pe ceilalţi la excelenţă. i 

„ Conform lui Devillard (Angel, Amar, Devienne, Tencâ, 
2008), coaching-ul trebuie să acopere trei aspecte: 
coaching-ul pentru rezolvare. (care vizează depăşirea unei 
dificultăţi, cum ar fi faptul că elevul are probleme la învă- 
ţătură), coaching-ul pentru dezvoltare (ce urmăreşte pro- 
gresul într-o anumită direcţie — de susţinere, de menţinere 
a direcţiei de acţiune ; elevul învaţă, dar trebuie să men- 
ţinem ritmul unei învăţări temeinice şi constante) şi 
coaching-ul strategic (presupunând elaborarea unui plan de 
evoluţie). 

Un element interesant al funcţiei de cadru didactic-coach 
este acela de a nu judeca comportamentul elevilor. Pare 
greu de acceptat: cum să nu judecăm comportamentul 
elevilor noştri? Să facem o distincţie: profesorul-coach 
poate (şi trebuie) să evalueze comportamentul elevilor, însă 
nu trebuie să-l judece! Să luăm exemplul unui elev care 
este pasionat de un anumit tip de muzică şi mod de viaţă 
care trimite spre comportamente distructive. Dacă judecăm 
comportamentul respectiv prin reacţia corectă: „Nu este 
un comportament bun! ”, riscăm să îndepărtăm persoana 
de noi. Un alt exemplu: un elev leneş, care nu învaţă. 
Dacă îi vom judeca comportamentul spunând „Eşti leneş, 
nu faci ceea ce trebuie, nu înveţi! ”, vom fi priviţi cu ochi 
mai buni de respectivul elev ? Mă îndoiesc - este mult mai 
probabil ca încrederea creată de faptul că elevul ştie că 
profesorul nu îl judecă să sprijine mai mult procesul pe 
care îl dorim. Conform lui Starr (2008), abijităije necesare 
unui bun coach sunt: 


construirea unor relaţii puternice între el şi celălalt ; 
„Capacitatea de a asculta; 

utilizarea intuiţiei ; 

cunoaşterea tehnicii punerii întrebărilor ; 

oferirea unui feedback suportiv. 


nswpr 


Este evident că un cadru didactic trebuie să aibă toate 
aceste elemente în relaţia zilnică cu fiecare dintre elevii 
săi. | 


Y Folosiţi principiile mentoring-ului şi coaching-ului pen- 
[ru a construi o relaţie puternică, profundă şi durabilă 
între dumneavoastră şi fiecare dintre cursanţi ! 


53. Principiul bunului model/ 
bunelor practici 


Fie că îşi doreşte sau nu acest lucru, cadrul didactic acţio- 
nează în faţa elevilor sub o ipostază de model; uneori 
explicit (în special la vârste fragede, învăţământul preşcolar 
şi primar), alteori (de cele mai multe ori) avem de-a face cu 
„o dimensiune implicită a funcţiei de modelare pe care 
cadrul didactic o dezvoltă. De altfel, această dimensiune 
implicită poate deseori să păcălească percepţia cadrelor 
didactice ca şi a publicului larg prin inducerea ideii că, în 
modernitate, profesorul nu mai este un model pentru elevul 
său. În fapt, toate persoanele cu care interacţionăm exercită 
influenţe permanente asupra modului nostru de a gândi, de 
a percepe şi de a ne comporta; şi cum o mare parte din 
timp, cursantul şi-l petrece la şcoală, unde simbolul auto- 
rităţii este cadrul didactic, dascălul posedă o influenţă 
potenţială de care, de multe ori, nici nu îşi dă seama. 
Desigur că, pe de altă parte, această influenţă nu este 
întotdeauna cea intenţionată de către profesor şi de multe 
ori elevul preia elemente marginale, nerelevante ori nega- 
tive din comportamentul cadrului didactic. Îmi aduc aminte 
de confesiunea unui student în cadrul unui seminar privind 
metodele de motivare pe care le va aplica cu viitorii săi 

elevi: „Voi face ceea ce a făcut şi profesorul nostru din 
liceu cu noi!” Detaliile erau extrem de neplăcute : pro- 
fesorul respectiv, văzând că elevii lui nu învaţă, nu a găsit 
altă soluţie decât aceea de a-şi lovi elevii. Terifiaţi, aceştia 
s-au apucat de învăţat, ceea ce - în opinia studentului 
nostru -— funcţionase, deoarece el însuşi era cursant chiar la 
materia pe care respectivul profesor i-o predase. 

Ce fel de paradox al judecății putea să-l determine pe un 
elev care fusese lovit pentru a fi „motivat” să ajungă să 
considere un comportament pe care îl detestase ca fiind 
demn de urmat? | 

Psihologii au numit acest fenomen sindromul Stockholm. 
Văzut în psihanaliză drept un mecanism de apărare, el mai 
este denumit identificarea cu agresorul. S-a observat că 
unele persoane supuse unor abuzuri şi maltratări ajung, în 
cele din urmă, să susţină cauza călăilor lor. Definiţia unei 
asemenea reacţii este aceea că 


un subiect, confruntat cu un pericol exterior, se identifică cu 
agresorul său în diferite moduri: 
- fie reluând pe cont propriu agresiunea ca atare ; 
„—. fie imitând fizic sau moral persoana agresorului ; 
- fie adoptând anumite simboluri de putere care îl carac- 
terizează pe agresor (Laplanche şi Pontalis, apud Ionescu, 
Jacquet, Lhote, 2007, p. 195). 


Să revenim la sindromul Stockholm. Kohlrieser ne oferă 
câteva exemple relevante în acest sens: (1) în 1973, doi 
hoţi înarmaţi au intrat într-o bancă în Stokholm (Suedia). 
Fiind încercuiți de către poliţie, au luat patru ostatici timp 
de 131 de ore. Ostaticii au fost înfăşuraţi în dinamită şi 
închişi într-un seif până ce au fost salvaţi. Surprinzător a 

fost faptul că ostaticii deveniseră agresivi la adresa poliţiei 
care îi eliberase. În interviurile ce au urmat evenimentului 
s-a relevat faptul că cei patru (un bărbat şi trei femei) 
continuau să-i susţină pe agresori în detrimentul auto- 
rităţilor. (2) Patty Hearst, moştenitoare a unei sume impre- 
sionante, fiind răpită de o grupare teroristă, nu numai că a 
aderat la valorile agresorilor săi, ci a ajuns să comită — 
alături de aceştia — mai multe jafuri. 

Cum se explică aceste reacţii (aparent distorsionate) şi 
multe altele înregistrate în istoria recentă? Victima, con- 
fruntată cu o situaţie extremă (care îi pune sub semnul 
întrebării integritatea fizică şi morală, chiar şi viaţa, în 
unele situaţii), nu are o altă posibilitate internă viabilă de a 
accepta respectiva ameninţare decât prin a o considera 
justificată. În acest sens, din moment ce agresorul are 
dreptate, acţionează în lumina unei cauze juste, victima 
poate „trăi” cu teroarea considerând-o necesară şi corectă. 
În acelaşi sens, copiii maltrataţi devin, din păcate, agresori 
la rândul lor când cresc, deoarece au internalizat modelul 
parental al agresorului. 

Am făcut apel la cazul studentul nostru şi la sindromul 
Stokholm pentru a observa că, în toate situaţiile, cadrul 
didactic acţionează ca o persoană model (şi repetăm : fie că 
doreşte, fie că nu doreşte acest lucru, fie că elevul preia 
elementele pozitive, fie că le preia pe cele negative din 
comportamentul dascălului său). Iată de ce este important 
ca profesorul să gestioneze toate elementele comporta- 
mentului său, atât pe cele directe, cât şi pe cele indirecte 
(pasibil de a fi interpretate diferit de către elevi), pentru a 
oferi elevilor săi o bună platformă de dezvoltare. 

Mai există însă o explicaţie posibilă pentru comporta= 
mentul studentului descris mai sus. Bandura a denumit-o 
teoria învăţării sociale, care acţionează atât în direcţiile 
dorite/pozitive, cât şi în cele negative. Bandura, Ross şi 
Ross (apud Crisp, Turner, 2007) au realizat un experiment 
interesant în care au avut ca subiecţi copii — băieţi şi fetiţe 
cu vârste cuprinse între 3 şi 5 ani. Copiii stăteau într-un 
colţ al încăperii, desfăşurând o activitate plăcută şi amu- 
zantă. O persoană adultă era condusă în colţul opus al 
încăperii şi acolo se apuca să asambleze jucării: (1) în 
cazul modelului agresiv, după câteva minute avea un com- 
portament agresiv (verbal şi fizic) faţă de una dintre jucării 
care dura tot restul perioadei; (2) în cazul modelului 
nonagresiv, persoana adultă nu făcea decât să asambleze 
liniştit jucăriile. Mai târziu, toţi copiii se puteau juca cu 
orice jucărie din oricare colţ al încăperii. S-a observat 
astfel că acei copii care văzuseră un model agresiv au tins 
să devină şi ei mai agresivi faţă de jucăria respectivă. În 
acest mod, comportamentul agresiv al fostului profesor al 
studentului nostru fusese pur şi simplu imitat de către 
acesta. | | | 

Dincolo de aceste aspecte, funcţia dumneavoastră . de 
model pentru elevi se bazează şi pe un element al dovezii 
sociale (vezi şi principiul dovezii sociale). Oamenii tind să 
respecte acele persoane pe care şi ceilalţi le respectă. Harris 
(apud Guguen, 2006) a iniţiat următorul experiment: o 
persoană lăsa să-i cadă pe jos nişte dischete. În primul caz, 
un complice al experimentatorului îi sărea în ajutor, adu- 
nând dischetele. În al doilea caz, complicele trecea indi- 
ferent mai departe, fără a-i veni în ajutor. S-a urmărit 
reacţia persoanelor care treceau pe lângă subiect. În cazul 

sprijinului oferit de către complice, 50% dintre trecători 
săreau şi ei în ajutor, faţă de 23% în situaţia când complicele 
mergea mai departe nepăsător. Evident, dacă reuşiţi să 
câştigaţi simpatia şi respectul unora dintre elevi, acest lucru 
este o bună bază pentru declanşarea unei reacţii asemă- 
nătoare şi la ceilalţi. 

Dar respectul pe care cursantul vi-l poartă trebuie sus- 
ţinut şi de un alt element la fel de important: elevului 
trebuie să „îi placă” de dumneavoastră. Desigur, vorbim de 
o afecţiune guvernată de spaţiul formal al şcolii ; amintiţi-vă 
însă ce profesori şi-au pus amprenta pe formarea dumnea- 
voastră. Ce dualitate de sentimente încercaţi când vă con- 
duceţi memoria pe acest drum? Probabil că este vorba 
despre respect şi afecţiune. De ce? Simplu: cu cât ne 
place mai mult o persoană, cu atât mai plină de calităţi ni 
se pare. Exemplul cel mai nimerit este atunci când v-aţi 
îndrăgostit de o persoană. Nu-i aşa că dacă aţi analiza-o 
astăzi, după risipirea pasiunii, nu ar avea nici pe. departe 
toate acele calităţi pe care i le atribuiaţi atunci? Într-un 
plan mai redus, dar la fel de clar, putem gândi acest lucru 
prin prisma prietenilor pe care i-am avut, dar cu care am 
avut conflicte şi ne-am despărţit. Înainte de certurile în 
cauză, cum ni se păreau respectivele persoane şi ce impresie 
am avut în timpul conflictului? Vedem astfel că o părere 
generală bună, sentimente pozitive faţă de o persoană vor 
influenţa întreaga imagine pe care o avem despre ea. Simi- 
lar, dacă profesorul este o persoană plăcută în ochii elevilor, 
ei îi vor atribui mult mai multe calităţi şi vor fi mai toleranţi 
în a-i accepta defectele. 

Analizaţi-vă punctele forte şi identificaţi acele lucruri 
care sunt definitorii pentru dumneavoastră. Acum alegeţi 

unul dintre acestea, cel mai important. Mizaţi pe cartea 
asta în faţa elevilor (dacă aveţi multe cunoştinţe în legătură 
cu domeniul pe care îl predaţi, dacă comunicaţi uşor, dacă 
aveţi umor, dacă aveţi tact pedagogic etc.). Faceţi-i să vă 
îndrăgească pentru ceea ce sunteţi din această perspectivă 
şi €i 0 să vă accepte şi punctele slabe. Nu vă opriţi însă la 
acest nivel - îmbunătăţiţi-vă permanent toate acele aspecte 
care vă fac să fiţi un profesor de succes. 

Aceasta şi pentru că elevul are el însuşi o grilă valorică 
pe baza căreia selectează comportamentele pe care le con- 
sideră demne de urmat şi pe care le imită. lar cadrul 
didactic nu se prezintă în faţa cursanților doar în „hainele 
de duminică” -— există şi multe aspecte pe care elevul le 
poate imita în mod greşit. 


V. Identificaţi permanent elementele prin care sunteţi un 
model pozitiv pentru elevii dumneavoastră. Fiţi exigent 
cu propria persoană şi căutaţi să îmbunătăţiţi acele 
aspecte mai puţin bune! 


54. Principiul schimbării 
educaţionale 


- Auzim adeseori sintagma „schimbarea accelerată a socie- 
tăţii contemporane”. Concepte ca transformare, reformă, 
schimbare sunt frecvente în definirea vieţii sociale. 

Şcoala nu este nici ea ocolită de această dinamică a 
societăţii. Ca subsistem al sistemului social, sistemul de 
învăţământ este şi el într-o continuă transformare. De altfel, 
dintotdeauna educaţia a însemnat schimbare. Totuşi, în 
ultimii ani, dinamica acesteia îndeamnă la identificarea 
unor noi resurse educaţionale. Acest aspect presupune pre- 
„gătirea elevilor pentru schimbare, înţelegerea mecanismelor 
lăuntrice ale schimbării comportamentale şi dezvoltarea de 
către cadrul didactic a unor strategii eficiente pentru a 
folosi schimbarea în folosul elevilor săi. 

Un prim semnal de alarmă îl trage educaţia permanentă 3 
aceasta consemnează greşeala şcolii de astăzi de a pune 
elevul în legătură doar cu „cunoscutul”, nu şi cu „necu- 
noscutul” ; totuşi, literatura de specialitate a evidenţiat cât 
de motivatoare este schimbarea şi incertitudinea. 

Ce ar trebui să ştie cadrul didactic ? În primul rând, că 
schimbarea nu este o consecinţă „naturală” a fiinţei umane. 
Omul nu se bucură să schimbe ceea ce face sau ceea ce are, 

deoarece noile condiţii aduc un grad de stres considerabil 
(vom folosi un exemplu cu care multe cadre didactice s-au 
confruntat deja: o schimbare în metodologia didactică 
poate fi un semn de întrebare, deoarece profesorul nu 
stăpâneşte încă noile condiţii, posibilitatea eşecului este 
mai mare şi investiţia de timp şi de efort este şi ea mai 
ridicată). Există o singură situaţie în care o persoană doreşte 
să schimbe, aşa cum remarca Daniels (2007): atunci când 
poate profita de pe urma schimbării. 

Există anumite faze ale schimbării. Un model în acest 
sens ne este oferit de către Adams (apud Garrett, în Davies, 
Ellison, 1997); acesta 'a observat că există şapte paşi în 
preluarea unei schimbări de către indivizi, primii paşi 
demonstrând faptul că rezistenţele sunt naturale, parte con- 
stitutivă a procesului : 


1. Imobilismul — elevul începe să pună cap la cap infor- 
maţiile primite (din diverse surse) despre schimbare şi 
încearcă să înţeleagă fenomenul. Prima reacţie este 
aceea de şoc şi, posibil, de neîncredere, şi de aceea el 
nu are nici 0 reacţie. 

2. Minimalizarea — după ce întregul tablou al schimbării 
se confirmă, oamenii încearcă să-l introducă în propriile 
puncte de referinţă (în vechiul mod de a proceda) şi 
astfel să minimizeze efectul pe care schimbarea îl are 
asupra lor sau asupra grupului din care fac parte. În 
acest moment, oamenii pot să-şi spună că schimbarea 
„Du -va ţine”. 

3. Depresia - când realitatea schimbării începe să prodută 
efecte, elevii pot să încerce sentimente de nefericire Şi 
confuzie, să se simtă neapreciaţi. Ei vor încerca din 


290 


„PROFESORUL DE SUCCES 


răsputeri să dea sens schimbării, încercând să o con- 
cilieze pe aceasta cu propriile credinţe şi valori şi să-şi 


„găsească locul în noua realitate. Date fiind aceste cău- 


tări, tendinţa este. să simtă că nu au putere şi că le 
lipseşte controlul asupra situaţiei. : 


„. Acceplarea — este: momentul în care cursanţii acceptă 


într-adevăr realitatea. Deşi nu ştiu ce îi aşteaptă, ei 
acceptă că acesta va fi viitorul, şi nu altul, că au pornit 
pe un drum şi nu se mai pot întoarce în trecut. 


. „Încercarea — presupune că elevii încep să examineze căi 


„de obţinere a performanţei în noile condiţii. Această 


etapă implică discuţii cu alţi colegi şi cu Pt posed sau 


„testarea unor noi materiale sau tehnici. 


.. Căutarea înţelesului - este etapa în care oamenii încep 


să înţeleagă noile condiţii şi observă cum le pot utiliza 
şi adapta mai bine situaţiilor de lucru. Este posibil să 
încerce în continuare să găsească modalităţi de lucru, 
până când se vor simţi confortabil şi gata să treacă la 
ultimul stadiu. | | 

Internalizarea — presupune că schimbarea a fost acum 
înţeleasă şi adoptată de către elevi. Aceştia au încredere 
în a adapta şi dezvolta pe mai departe ceea ce este 
acceptat acum ca fiind un mod de lucru eficient. 


Un al doilea model - aparţinându-i lui Prochaska şi 


DiClemente (apud McLeod, 2007) - este mai puţin radical ; 
dar şi aici se subliniază faptul că nimeni nu „îmbrăţişează” 
schimbarea din prima clipă şi cu tot sufletul. Iată etapele 
celor doi autori: 


y. 


Precontemplarea — persoana .nu are o intenţie imediată 
de a face schimbările necesare în comportamentul 

problematic. Spre exemplu, un elev care nu învaţă poate - 
fi conştient că riscă să nu ia un examen important, 
totuşi nu este încă hotărât să se apuce serios de învăţat. 
2. Contemplarea presupune că persoana a luat deja decizia 
de a schimba situaţia, dar pentru un moment definit în 
viitor (în cazul descris mai sus, elevul nostru va spune: 
"Mă apuc de săptămâna viitoare de învăţat! ”). 
3. Pregătirea - persoana face câţiva paşi în direcţia pre- 
supusă de schimbare. Spre exemplu, elevul care nu s-a 
„ apucat încă de învăţat poate să-şi pregătească manualele, 
caietele, instrumentele de scris etc. 
4. Acţiunea — elevul nostru se apucă de învăţat. 
5. Menţinerea comportamentului — elevul continuă să înveţe 
sistematic, evită să mai ajungă în situaţia de mai devreme, 
când avea de recuperat multă materie. 


Cadrele didactice pot eşua în încercarea de a schimba 
unele comportamente neproductive ale cursanților lor, deoa- 
rece nu menţin suficient presiunea spre schimbare (pentru 
ca elevii respectivi să poată depăşi blocajele iniţiale descrise 
de ambele modele) şi pentru că nu le explică elevilor 
importanţa schimbării pentru ei. Sunt sigur că multe cadre 
didactice ar putea spune că au realizat adeseori acest lucru, 
că le explică zilnic elevilor importanţa faptului de a învăţa 
pentru momentele viitoare din viaţa lor. În acest caz, poate 
că răspunsul la problemă ar trebui căutat în a evalua cât de 
motivatoare sunt aceste discursuri pentru elevi şi nu pentru 
profesori. O motivaţie care unui adult i-ar putea părea foarte 
utilă s-ar putea să nu aibă nici o importanţă pentru un copil 
sau un adolescent. Trebuie să remarcăm că pentru aceştia 
din urmă viitorul este un concept foarte îndepărtat, neavând 

nici pe departe incidenţa dramatică pe care o vede cadrul 
didactic sau părinţii din punctul de vedere al adultului care 
se confruntă cu un asemenea viitor la timpul prezent. Astfel 
că, dacă dorim să ne asigurăm că facem din schimbarea 
educaţională un succes, trebuie să găsim motivații care să 
se plieze pe modul de gândire şi de percepere a lumii 
corespunzător vârstei căreia ne adresăm. Aşa cum principiul 
accesibilităţii cunoştinţelor ne defineşte faptul că informaţia 
trebuie făcută accesibilă categoriei de vârstă şi dezvoltare 
psihologică cu care interacţionăm, tot aşa motivarea unor 
cerinţe trebuie să conţină o accesibilitate a acestei motivații 
pentru populaţia căreia i-o oferim. ! 


„Dacă este oricum dificil să identificăm şi să schimbăm 
atitudinile cursanților noştri, lucrurile se complică şi mai 
mult când discutăm despre nonatitudini (Converse, apud 
Fabrigar, Krosnick, MacDougall, în Brock, Green, 2005). 
Acestea apar acolo unde oamenii nu au avut niciodată de-a 
face cu un anumit fenomen sau obiect, dar doresc să apară 
în ochii celorlalţi ca ştiind despre ce este vorba, pentru a nu 
părea proşti. Mai precis, dacă o persoană care se bucură de 
prestigiu în ochii dumneavoastră v-ar întreba : ce părere ai 
despre cartea X (despre care nici nu ştiaţi că există până în 
acel moment) ce aţi răspunde ? Unii recunosc deschis că nu 
au informaţii, pe când alte persoane se simt mai în siguranţă 
dacă reacţionează în vreun fel. De obicei, această nonati- 
tudine este imprimată de atitudinea percepută a persoanei 
de prestigiu sau a celorlalţi membri ai audienței. 

Pentru elev, cadrul didactic este o persoană de prestigiu. 
Mai mult decât atât, şcoala este definită de acest principiu 
al profesorului care are dreptul să-i pună întrebări elevului/ 

studentului. Este însă important să facem o distincţie mai 
puţin luată în considerare între informaţiile faptice (care 
pot fi reproduse ca atare) şi aspectele subiective declanşate 
de atitudinea persoanei în cauză faţă de respectivele infor- 
maţii. Dacă necunoaşterea informaţiei ca atare poate fi 
uşor delimitată de către cadrul didactic, elementul atitu- 
dinal, fiind de natură subiectivă, este mai greu de surprins. 
Elevul/studentul poate confunda graniţa dintre cele două. 
El îşi poate închipui că este obligaţia lui să ştie despre ce 
este vorba şi să aibă o judecată de valoare relativ la pro- 
blema în cauză. De aceea, când cadrul didactic doreşte să 
opereze nu doar asupra informaţiilor, ci şi a atitudinilor 
„elevului, este bine ca el să chestioneze în profunzime în ce 
măsură avem de-a face cu o atitudine reală sau în ce măsură 
este vorba despre o nonatitudine. Şi asta pentru că nonati- 
tudinea nefiind fundamentată pe nimic altceva decât pe 
hazard, Tăspunsul dat nu are nici o valoare, el putând fi 
schimbat până la o următoare chestionare ! 

Everett Rogers (apud Shenhar, Dvir, 2007) ne prezintă 
un ciclu al inovării care cuprinde cinci etape; ele sunt 
importante pentru studiul nostru deoarece - în acest mod - 
putem defini şi gradul de absorbţie şi permeabilitate a 
elevilor la nou şi, mai mult decât atât, putem. înţelege 
nuanțele în interiorul unui grup şcolar. Acest lucru este o 
replică la o gândire simplistă care vedea clasa de elevi ca 
un bloc unitar, cu acelaşi grad de permeabilitate la schim- 
bare. Or, lucrurile stau cu totul altfel. Dimpotrivă, oamenii 
sunt diferiţi nu doar în ceea ce priveşte ritmul de învăţare 
(lucru asumat de pedagogie, care vorbeşte despre ritmul 
propriu de învăţare al elevului), dar şi în privinţa altor 
aspecte - în cazul nostru, rezistenţa la nou. Nu toată lumea 

va îmbrăţişa imediat şi necondiţionat schimbările propuse 
de către cadrul didactic: 

Prima categorie o reprezintă inovatorii. Aceştia sunt 
persoanele cele mai deschise la schimbare, cele care nu 
numai că acceptă imediat şi entuziast schimbările propuse 
de către cadrul didactic, ci sunt ei înşişi iniţiatorii unor 
transformări în clasă. 

A doua categorie o constituie cei care adoptă devreme 
schimbarea. Şi acestor persoane le place schimbarea, dar 
nu într-un mod necondiţionat, ca în cazul inovatorilor, 
Pentru a te asigura că vor accepta la nivel profund schim- 
bările propuse, trebuie să le arăţi beneficiile acestor schim- 
bări, rezultatele preconizate - vei găsi apoi în persoanele 
care fac parte din această categorie susţinători constanţi ai 
modificărilor propuse. 

A treia categorie este, în concepţia autorului, cea mai 

cuprinzătoare. Este vorba despre majoritatea care reacţio- 
nează repede. Aceste persoane vor accepta repede schim- 
barea, însă doar după ce observă că şi alte persoane au 
făcut acelaşi lucru. 
A patra categorie O reprezintă majoritatea care Teacţio- 
nează târziu. Deja avem de-a face cu persoane care au o 
anumită rezistenţă la nou, mult mai conservatoare şi mai 
suspicioase. Ele vor aplica schimbarea, dar nu printre primii, 
cum au făcut categoriile anterioare, ci abia după ce schim- 
barea devine un standard, adică o aplică toată lumea. 

Ultima categorie o reprezintă „leneşii”. Sunt persoane 
rezistente la nou, cărora nu le place să aibă de-a face cu 
lucruri care le scot din rutină. Vor aplica schimbarea mesi 
dacă nu au încotro. 

După ce am observat aceste cinci categorii, acum putem 
înţelege de ce anumite schimbări pe care cadrul didactic le 

propune (sau doar le conduce, fiind impuse de structuri 
manageriale superioare lui) sunt mai mult sau mai puţin 
acceptate de către elevii/studenţii cu care lucrează. Oamenii 
sunt diferiţi. Aşteptaţi-vă deci să reacționeze diferit şi la 
schimbare ! 


Y Folosiţi schimbarea în avantajul dumnevoastră ; pre- 
gătiţi elevii pentru schimbare şi faceţi din schimbare o 
constantă a demersului instructiv-educativ ! 


55. Principiul succesului 


La prima vedere, un asemenea principiu este mult prea larg 
pentru a fi tratat de sine stătător — într-adevăr, multe (dacă 
nu toate !) dintre principiile expuse în această carte ar putea 
fi subsumate unui principiu general al succesului şcolar. 
Totuşi, nu la acest areal (extrem de vast) dorim să ne 
referim. Accentul pe care îl punem în rândurile următoare 
este mult mai focalizat, referindu-ne la modalităţile con- 
crete prin care elevul poate să evite insuccesul ca strategie 
de viaţă generalizată ori la atitudinea acestuia relativ la 
succes. În prima Categorie încadrăm un fenomen extrem de 
interesant şi de spectaculos (datorită „victimelor” sigure pe 
care le produce): neajutorarea dobândită. După cum vom 
observa în cele ce urmează, în urma unor eşecuri succesive 
subiectul poate învăţa, în ceea ce-l priveşte, să accepte 
insuccesul ca unică finalizare a oricărui demers. lar dacă 
aşteptările tale referitoare la un lucru anume sunt legate de 
insucces, probabilitatea unui succes este mult mai limitată. 

În a doua categorie (atitudinea elevului faţă de succes) 
vom înregistra (atât separat, cât şi ca forţe conjugate) două 
elemente : localizarea controlului (Iocus Of control) şi teama 
de eşec versus teama de succes. La rândul lor, aceste 
fenomene, dacă nu pot prezice cu exactitate probabilitatea 

succesului, cu siguranţă pot anticipa eşecul. Mai precis, 
rolul cadrului didactic nu este atât acela de a-l îndruma pe 
elev spre succes, ci de a cunoaşte (Şi evita) calea sigură 
spre insucces. Să vedem cu ce avem de-a face: 

1. Neajutorarea dobândită. În literatura de specialitate 
se observă că unii oameni nu sunt motivaţi să se ajute 
singuri, deşi ar putea să o facă foarte simplu. Această 
afirmaţie pare şocantă şi chiar improbabilă. Să ne gândim 
însă la exemplele concrete pe care fiecare dintre noi le 
întâlnim în jurul nostru în viaţa de zi cu zi. Să vedem cum 
„se explică acest fenomen. Experimentul iniţial i-a aparţinut 
lui Seligman. Ulterior, Altenor, Kay .şi Richter (apud 
Dworetzky, 1985) au efectuat un nou experiment pentru a 
antrena animalele să devină neajutorate. Hamsterii au fost 
"antrenați să evite un şoc electric sărind dintr-un colţ al 
cuştii în altul; apoi, ambele colţuri au fost electrificate. 
Hamsterii încercau să scape de şocul electric sărind dintr-un 
colţ al cuştii în altul, aşa cum fuseseră obişnuiţi anterior, 
dar acest comportament nu mai avea sorţi de izbândă. 
Rezultatul experimentului a fost unul cel puţin surprin- 
zător : hamsterii au încercat după aceea foarte rar să mai 
evite şocul electric ; chiar dacă se oprea curentul electric în 
colţul opus al cuştii, aceştia pur şi simplu rămâneau pe 
locul unde se aflau, suferind şocurile electrice care se pro- 
duceau. Hamsterii nu mai descopereau niciodată că cealaltă 
parte a cuştii era, în acel moment, sigură, deoarece nu mai 
încercau să ajungă acolo. Mai mult, autorii experimentului 
au observat că animalele au tins să generalizeze neajutorarea 
dobândită şi în alte situaţii (noi). Plasaţi într-un labirint 
umplut cu apă, ei încetau să înoate şi riscau să se înece 
dacă nu erau salvaţi de experimentatori; prin contrast, 

hamsterii care nu fuseseră învăţaţi să fie neajutoraţi com- 
pletau sarcina înotând în siguranţă. 

Hiroto (apud Smith, Mackie, 2007) a observat că şi 
oamenii reacţionează similar la neajutorarea dobândită. În 
cadrul experimentului său, cercetătorul a expus participanţii 
la un zgomot de explozie de care nu puteau scăpa în nici un 
fel. Ulterior, subiecţii nu au mai fost în stare să se protejeze 
de neplăcerea zgomotului atunci când ei Puteau foarte uşor 
să îl oprească. | 

Cercetările lui Dreikurs (apud CGS, 1992) situează 
simptomele neajutorării dobândite drept ultima fază (a patra) 
a modelului său de management al clasei. Astfel, după ce 
caută atenţia cadrului didactic (faza I), elevul caută puterea 
provocându-l pe acesta (faza a II-a), caută revanşa după 
sistemul „ochi pentru ochi şi dinte pentru dinte” (faza a III-a), - 
"ajunge în faza a patra să încerce Suge neajutorării 
* dobândite. 

2. Localizarea Contra. În urma unor cercetări asemă- 
nătoare desfăşurate pe copii (Watson, Ramey, 1969, 1972) 
s-a observat că asemenea animalelor, şi oamenii tind să 
înveţe neajutorarea. Unul dintre mecanismele determinante 
ale acestui proces este localizarea controlului (locus of 
control), care descrie măsura în care persoanele consideră 
„că posedă controlul propriului mediu înconjurător (fizic şi 
psihosocial). Astfel, dacă persoana crede că mediul este cel 
care deţine controlul asupra propriei individualităţi (o viziune 
de sorginte fatalistă asupra lumii), atunci avem de-a face cu 
o neajutorare dobândită care îl va face pe individ să nu mai 
încerce multe dintre strategiile de acţiune care l-ar putea 
ajuta. Pierderea controlului asupra mediului nu se întâmplă 
însă brusc ; majoritatea oamenilor se aşteaptă să-şi regăsească 

controlul. Prima reacţie, aşa cum apreciază Roth şi Bootzin 
(apud Dworetzky, 1985), atunci când nu mai avem succes, 
este de a vedea ce a mers greşit, căutând cele mai potrivite 
căi pentru a ne îmbunătăţi performanţa. Doar în urma unor 
eşecuri consecutive învăţăm să fim neajutoraţi. 

Rotter (în Moscovici, 1998) s-a referit la localizarea 
controlului observând două elemente distincte : credinţele 
într-un control intern (cum ar fi comportamentul elevului : 
„Am reuşit pentru că m-am străduit să învăţ cum trebuie” ş 
sau trăsăturile, motivațiile, aptitudinile cursantului : „Am 
luat examenul pentru că sunt inteligent”) şi credinţele într-un 
control extern (spre exemplu, norocul: „Am luat examenul 
pentru că am avut noroc”; întâmplarea : „Am luat exa- 
menul pentru că şansa a făcut să citesc aseară tocmai 


subiectul care mi-a picat” ; soarta: „Am reuşit pentru că 


aşa mi-a fost destinul” ; dificultățile sau facilitățile situaţiei : 
„Am reuşit să fac proiectul pentru că biblioteca era bine 
aprovizionată cu cărţi de specialitate”, „Am reuşit să învăţ 
pentru că am avut linişte în cameră” ; intervenţia celuilalt : 
„Am luat examenul pentru că profesorul era relaxat la 
examinare” ). 

Desigur că o asemenea ilustrare va fi prezentă şi în 
situaţia în care rezultatele obţinute nu vor fi cele dorite. O 
credinţă în controlul intern îl va ajuta pe elev să depăşească 
aceste situaţii, evaluând contextul în termeni interni: „Nu 
am învăţat suficient de mult! ”. O asemenea perspectivă îi 
va oferi şi o cheie corectă pentru o soluţionare viitoare a 
dificultății cu care se confruntă : va învăţa mai mult. Pe de 
altă parte, o credinţă în controlul extern va fi însă devas- 
tatoare pentru o eventuală reuşită viitoare - Nu am luat 
examenul pentru că: 1) nu a fost să fie; 2) nu am avut 

noroc; 3) profesorul nu m-a examinat corect etc. — sunt 
motive care nu-l ajută pe elev într-un efort viitor mai 
consistent. Într-adevăr, dacă motivele nereuşitei sunt externe 
(norocul, soarta, profesorul etc.), individul este astfel 
deresponsabilizat de acest insucces, ceea ce va determina o 
lipsă de implicare în vederea schimbării situaţiei negative. 
Kohlrieser (2007), expert pentru poliţia americană în nego- 
cierea de ostatici, vorbeşte chiar despre faptul că persoanele 
cu o localizare externă a controlului permit în fapt să fie 
luate „ostatice” de o situaţie pe care, de fapt, nu o pot 
controla. Autorul se întreabă retoric : „Oare câţi dintre noi 
le permitem evenimentelor exterioare să preia controlul. 
asupra vieţii noastre fără să ne dăm seama ?” (Kohlrieser, 
20077p..25).* | 
Se mai cuvine făcută o precizare. La prima vedere, al 
doilea indicator al credinţei într-un control intern (tră- 
săturile, motivațiile, aptitudinile etc.) este guvernat - ca şi 
comportamentul elevului - de o determinantă pozitivă în 
dezvoltarea acestuia. Or, lucrurile nu stau deloc aşa. Măr- 
turie avem cercetarea efectuată de către Carol S. Dweck şi 
Claudia Mueller (în Sternberg, 2002), ale cărei concluzii 
au fost transpuse în capitolul intitulat sugestiv „Fă-i pe 
oameni proşti, spunându-le că sunt inteligenţi”. În esenţă, 
s-au luat trei grupe de studenţi cărora li s-a dat spre rezol- 
vare o sarcină incitantă. În momentul în care toate cele trei 
grupe au rezolvat cu succes respectiva sarcină, ele au fost 
recompensate diferit: studenţilor din prima grupă li s-a 
spus că au reuşit pentru că sunt inteligenţi, celor din a doua 
grupă — deoarece au depus efort, iar cei din ultima (care a 
fost şi grupa de control) au fost recompensaţi pentru perfor- 
manţa obţinută. Apoi, cercetătorii au urmărit dacă primele 

două grupe evoluează diferit. Pentru început, după succesul 
obţinut i-a întrebat pe toţi dacă preferă să rezolve în con- 
tinuare sarcini noi, incitante, sau sarcini asemănătoare cu : 
cea deja încheiată cu succes. Grupa celor care fuseseră 
recompensaţi pentru inteligenţă a tins să aleagă sarcini mai 
puţin incitante decât grupa celor recompensaţi pentru efortul 
depus (explicaţia este simplă: cei din prima grupă au decis 
că decât să înveţe ceva nou, dar să existe riscul să nu 
găsească soluţiile şi să pară proşti, mai bine rezolvă sar- 
cinile al căror algoritm îl ştiau deja pentru a continua să 
ofere imaginea unor persoane inteligente). În al doilea rând, 
cercetătorii le-au oferit studenţilor un nou set de probleme 
spre rezolvare, dintre care una mult mai grea decât celelalte. 
"S-a urmărit cât de mult dificultatea problemei afectează 
plăcerea celor două grupe de a lucra. Astfel, studenţii care 
fuseseră recompensaţi pentru inteligenţa lor au pierdut 
plăcerea de a lucra odată ce au întâlnit dificultatea pro- 
blemei în cauză ; în schimb, studenţii care fuseseră recom- 
pensaţi pentru efortul depus nu au manifestat o scădere a 
satisfacţiei de a rezolva probleme. Mai mult decât atât, 
performanţa cursanților din prima grupă a scăzut dramatic. 
Explicaţia ? Cei recompensaţi pentru inteligenţă se vedeau 
de această dată ca nefiind destul de inteligenţi şi destul de 
buni pentru a rezolva sarcina. Cu alte cuvinte, dacă succesul 
le arătase că sunt inteligenţi, eşecul le demonstra acum că 
sunt proşti. Cei din a doua grupă nu aveau dubii privind 
propria inteligenţă (deoarece, spre deosebire de primii, nu 
o legaseră direct de rezolvarea sarcinii) şi astfel ajunseseră 
Ja concluzia că pur şi simplu o sarcină mai dificilă le solicită 
un efort mai susţinut. i 

În sfârşit, al treilea pas al experimentului a impus ca 
studenţii să rezolve un set de probleme egale ca dificultate 
cu cele pe care le rezolvaseră cu succes înainte de începerea 
experimentului. Cei din prima grupă, care fuseseră recom- 
pensaţi pentru inteligenţă au avut un declin puternic al 
performanţei, ajungând la cel mai slab scor dintre cele trei 

grupe. Ei începuseră după pasul doi al experimentului să se 
| considere slabi şi neinteligenţi, ceea ce şi-a pus amprenta 
asupra moralului echipei. Pur şi simplu aveau acum, după 
experiment, rezultate mai proaste decât avuseseră înainte. 
În schimb, studenţii care fuseseră apreciaţi pentru efortul 
depus au tins să depună şi mai mult efort şi au avut cele mai 
bune rezultate. 

3. Teama de eşec şi teama de succes. De cele mai multe 
ori teama de eşec este un motor important în motivaţia 
noastră pentru a obţine anumite realizări. Oamenii investesc 
efort suplimentar în acţiunile lor dacă se tem că, în cazul în 
care efortul nu este suficient, vor avea insucces şi nu vor 
mai obţine ceea ce îşi doresc. În cazul în care cineva 
consideră că succesul este sigur (deci nu are cum să piardă 
obiectivul urmărit), el nu are nici o motivaţie să se implice 
şi să depună vreun efort. Teama că ar putea să nu atingă 
obiectivul dorit este astfel un element declanşator pentru 
efortul individului şi un mecanism de întreţinere a moti- 
vaţiei pentru depunerea constantă a efortului cerut. 

Totuşi, această teamă de eşec trebuie să îndeplinească 
un anumit optim motivaţional. Mai direct supus, dacă prea 
puţină teamă de eşec nu este bună (fiind nemotivantă), prea 
multă teamă de eşec nu este nici ea bună (deoarece stresul 
creat este atât de puternic, încât poate bloca evoluţia per- 
soanei). De altfel, de obicei oamenii aleg instinctiv situaţia 


PRINCIPIUL SUCCESULUI 303 


cea mai provocatoare în care au însă şi suficiente şanse de 
succes. O asemenea perspectivă este justificată de con- 
cluziile cercetărilor în domeniu ; McClelland a cerut unor 
subiecţi să nimerească nişte ţinte fixe, dar i-a lăsat pe 
aceştia să decidă de la ce distanţă doresc să facă acest lucru 
(de la 1 la 10). Deloc surprinzător, majoritatea persoanelor 
implicate în experiment au optat pentru poziţiile 6 sau 7 
(dacă distanţa era mai mică, rezultatul era în mod sigur un 
succes, dar satisfacția era mică - ce plăcere ai să nimereşti 
ţinta de la nivelul 1? ; dacă distanţa era maximă, riscul de 
a nu lovi ţinta era prea mare, iar performanţa era greu de 
obținut). 

- Concluziile experimentului de mai sus justifică ideea că 
deşi teama de eşec este un catalizator al implicării active şi 
al efortului susținut, dacă aceasta este prea puternică, stre- 
sul provocat blochează psihic persoana, generând două 
aspecte contrare, dar ambele negative: (1) persoana are o 
teamă de eşec atât de mare, încât nici nu mai poate depune 
efortul necesar; (2) persoana are o teamă de eşec atât de 
mare, încât efortul depus este exagerat, dar tocmai datorită 
acestei implicări extreme persoana nu reuşeşte să gestioneze 
situaţia şi riscă să piardă (cazul elevului care învaţă fără 
oprire până în clipa în care intră în examen, unde se blo- 
chează şi uită tot). 

Dincolo de aceste elemente, teama de eşec este firească 
şi uşor de pus în evidenţă. Cercetările au arătat însă că 
există şi un alt fenomen, aparent paradoxal : teama de succes. 
Dacă este firesc ca oamenii să se teamă de eşec, pare 
absurd ca ei să se teamă de succes. Cum se poate justifica 
un asemenea fenomen? 

Preambulul cercetărilor în domeniu i-a aparţinut psiho- 
logului Matina Horner (studiu realizat şi publicat în noiembrie 

1969, în Psychology Today; vezi Chance, Harris, 1990, 
pp. 104-109) ;. autoarea, studiind deopotrivă subiecţi femei 
şi bărbaţi, a evidenţiat faptul că în special la subiecţii de 
sex feminin poate apărea fenomenul ce poate fi numit 
„teama de succes”. Mai târziu, Tresemer (apud Coon, 
1983) a infirmat caracterul de gen al fenomenului (acesta 
fiind prezent atât la femei, cât şi la bărbaţi), dar a confirmat 
motivele pentru care cineva încearcă o teamă de succes: 
- (Iypersoanele pot încerca teama de a fi respinse de către 
cei apropiaţi / grupul de apartenenţă. Astfel, aceştia pot 
să-i invidieze, pot fi incluşi în categoria „tocilarilor” şi, în 
„general, apariţia succesului. va schimba natura relaţiilor 
dintre persoana care începe să-l aibă şi cunoscuţi ei; 
(2)odată cu apariţia succesului se construieşte şi o altă 
imagine a individului : drept urmare, vor creşte cerinţele în 
ceea ce-l priveşte şi va creşte şi intoleranţa celorlalţi la 
viitoare insuccese etc. Să ne gândim la un elev care de 
obicei nu învaţă şi nu reuşeşte să rezolve exerciţiile cerute 
de către cadrul didactic în clasă. El primeşte cu greu note 
de trecere, dar nici nu depune prea multe eforturi în situaţia 
actuală. Să ne închipuim acum că într-o zi elevul nostru 
reuşeşte să identifice o modalitate inedită de rezolvare a 
unui exerciţiu, ceea ce îl uimeşte pe cadrul didactic, reacţia 
acestuia fiind „vezi că poţi ?”. Ei bine, elevul intuieşte că 
“un asemenea succes va schimba percepţia cadrului didactic 
în ceea ce-l priveşte, profesorul îi va cere şi data viitoare să 
depună acelaşi efort (dacă nu şi mai mult) şi nu va mai trece 
cu vederea momentele în care elevul nu învaţă. 
În rândurile de mai sus am încercat să vă ofer o imagine 
asupra modului în care cadrul didactic trebuie să urmă- 
rească evoluţia elevului pe un plan mai larg, psihosocial (şi 

nu doar strict în arealul învăţării), pentru că de aceste 
elemente şi de gestionarea lor depinde dacă elevul va înde- 
plini sau nu cu succes cerinţele instructiv-educative. 


Y Căutaţi succesul pentru şi împreună cu elevii dumnea- 
voastră, ferindu-i de neajutorarea dobândită, de teama 
de succes sau de o temă de eşec exagerată şi ajutându-i 
să-şi localizeze controlul în propriile puteri şi efort ! 


56. Principiul încurajării 


Am văzut la principiul succesului cum fenomenul de neaju- 
torare dobândită trimite elevul în situaţia de a se simţi fără 
putere, neajutorat şi un candidat sigur la eşecuri viitoare. 
Dar fenomenul respectiv nu este singurul cu această simpto- 
matologie : un alt concept, la fel de nefast, poate fi iden- 
tificat în practica şcolară: depresia şcolară. De cele mai 
multe :ori, intensitatea acestei stări depresive nu este una 
„ridicată, totuşi ne punem întrebarea dacă dascălul nu trebuie 
să ia în calcul fenomenul în gestiunea clasei şi a vieţii 
elevilor care o compun. Referindu-se la persoanele care 
suferă de o depresie, Fontaine spune că sunt „apatice, 
demotivate şi sensibile doar la faptele negative din viaţa 
lor, ceea ce creează un feedback de întreţinere a stării lor” 
(2008, p. 186); este important ca profesorul să nu treacă 
prea uşor peste aceste elemente, deoarece există riscul ca 
starea depresivă să se accentueze. În acelaşi timp, este bine 
să ştim că observarea aspectelor de mai sus nu este întot- 
deauna uşor de cuantificat; uneori avem de a face cu o 
„depresie mascată”, aşa cum apare consemnată în Tratatul 
de psihiatrie Oxford (1994), elevul ascunzând simptomele 
evidente ale unei depresii. 

Este important, de aceea, să ne centrăm pe cauzele 
posibile ale unui asemenea fenomen şi să le eliminăm - pe 
cât posibil - din viaţa elevului şi a clasei: 

- funcţia „patogenă” a evaluării şcolare, dacă elevul pri- 
meşte o notă necorespunzătoare şi efortul investit a fost 
mult mai mare decât rezultatul obţinut. În acest caz, 
elevul încearcă ori sentimente de revoltă (se simte nedrep- 
tăţit), ori sentimente de depresie ; 

— presiunea prea mare exercitată asupra elevului de diferiţi 

„factori externi (dintre care cel mai influent este familia) 
pentru ca elevul să aibă performanţe şcolare de excepţie 
(sau, oricum, peste capacităţile sale obişnuite) ; 

— : comparaţia pe care elevul o face între propriile per- 
formanţe şi performanţele superioare ale unei alte per- 
soane (vreun frate „excepţional”, un coleg pe care îl 
cunoaşte din copilărie...) ; 

- diferite afecte neîmpărtăşite etc. 


După cum se observă, există un evantai extrem de larg 
de factori care pot trimite la o stare depresivă. Care este 
soluţia pentru a nu se ajunge aici? Răspunsul la această 
întrebare trebuie să ia în calcul şi faptul că elevul trebuie 
stimulat şi provocat să încerce tot timpul să-şi depăşească 
starea prezentă. | 

O posibilă rezolvare trebuie să ia în n calcul conceptul se 
presiune optimală. Dacă presiunea (din partea familiei, 
cadrului didactic, colegilor, propriei persoane etc.) lipseşte, 
elevul nu va fi destul de motivat să-şi depăşească limitele şi 
să evolueze la potenţialul său maxim. Dacă presiunea este 
prea mare, ea poate fi greu de suportat de către elev, orice 
rezultat negativ fiind greu de gestionat şi de acceptat. 

Introducerea conceptului de presiune optimală este baza 
principiului încurajării. Pentru a ne asigura că elevul este 
suficient de provocat şi motivat, cerinţele pe care cadrul 
didactic (în colaborare cu familia elevului) le solicită de la 
cursant trebuie să fie suficient de mari. Acest aspect îi 
construieşte elevului un orizont de motivaţie larg. Mai 
precis, stabilind țeluri înalte, elevul îşi va creşte cuantumul 
de efort şi de implicare la nivelul cel mai ridicat pe care îl 
poate produce. Totodată însă, cadrul didactic şi familia 
trebuie să-i ofere elevului siguranţă şi sprijin ; trebuie să-l 
încurajeze în toate demersurile (pozitive) pe care acesta le 
întreprinde. Nu întotdeauna ţelurile înalte propuse vor putea 
fi şi atinse. Vor exista destule jaloane motivaţionale pe care 
elevul le va. rata. Însă dacă profesorul şi familia aplică 
principiul încurajării, elevul nu va intra într-o stare depre- 
sivă în urma acestor eşecuri. El va învăţa să-şi cunoască 
limitele propriului potenţial într-o atmosferă pozitivă, de 
înţelegere şi acceptare. Principiul încurajării spune că dască- 
lul trebuie să-şi calculeze. momentele în care elevul are 
nevoie să fie încurajat şi susţinut. Ca şi în alte fenomene 
« din ştiinţele educaţiei, nu există o reţetă în acest sens, 
nimeni -nu va învăţa un cadru didactic când este bine să-şi 
susţină elevii şi când este bine să-i lase pe aceştia „sub 
presiune”. 


Y Încurajaţi-vă cursanţii ori de câte ori consideraţi că 
aceştia au nevoie de sprijin şi înțelegere. 


57. Principiul evitării gândirii 
stereotipe 


Dacă este să investigăm profesorii, există o mare şansă ca 
aceştia să afirme că sunt obiectivi în notarea elevilor - în 
sens restrâns - şi că, în general, încearcă să fie corecţi şi 
imparţiali în modul în care îi tratează pe cursanţii lor. Cu 
siguranţă, cel puţin la nivelul percepţiei proprii, acesta este 
adevărul. Totuşi, nici unul dintre noi nu poate scăpa complet 
din capcana gândirii stereotipe. Uneori, stereotipul poate fi 
pozitiv şi asta poate chiar să ajute procesul de învăţă- 
mânt. Este clasic studiul lui Rosenthal şi Jacobson intitulat 
„Pygmalion in the Classroom” prin care autorii au arătat 
că un fenomen foarte simplu, cum ar fi profeția autoîm- 
plinită, poate schimba dramatic rezultatele procesului 
instructiv-educativ. Profeţia autoîmplinită acţionează ca un 
vehicul de legătură între ceea ce credem că putem obţine şi 
ceea ce obţinem în final: dacă aveţi o părere bună faţă de 
cineva, atunci veţi vedea doar lucrurile bune, ceea ce va 
conduce la o evoluţie mai bună a acestuia; dacă aveţi o 
părere proastă, lucrurile vor merge în această direcţie. 
Rosenthal şi Jacobson şi-au intitulat studiul după piesa lui 
G.B. Shaw (Pygmalion), în care aşteptările înalte ale unui 
profesor transformă în mod radical nivelul de educaţie al 

unei fete (nivel care era, iniţial, redus). În cadrul experi- 
mentului, cei doi autori au aplicat un test de inteligenţă 
unor elevi la începutul anului şcolar; ei au comunicat 
cadrelor didactice că rezultatele indică faptul că un număr 
de elevi deţin un nivel neobişnuit al potenţialului de dez- 
voltare intelectuală (în fapt, cele afirmate neavând nici o 
legătură cu rezultatele reale ale testului, numele elevilor 
fiind luate la întâmplare din lista generală) şi că se aşteaptă 
ca aceştia să aibă o evoluţie spectaculoasă până la sfârşitul 
anului. După o perioadă de timp, cercetătorii au revenit şi 
au testat din nou toţi elevii. Elevii catalogaţi drept „inte- 
ligenţi” au înregistrat progrese semnificative prin com- 
paraţie cu rezultatele proprii la testele de la începutul anului, 
progres care nu a fost la fel de evident şi la elevii neca- 
talogaţi de cercetători. Concluzia a fost clară şi extrem de 
importantă pentru activitatea instructiv-educativă : aşteptările 
cadrelor didactice referitoare la capacitatea acestor elevi au 
fost mai mari, ceea ce a constituit un motor de dezvoltare 
pentru cursanţii în cauză. Probabil că, atunci când elevul 
avea un eşec la învăţătură, cadrul didactic spunea: „Nu se 
poate, tu eşti deştept, trebuie să perseverăm ! ”. 

Chiar dacă, din raţiuni etice, experimentul a urmărit 
doar influenţa bună pe care aşteptările pozitive o pot avea 
asupra procesului instructiv-educativ, logica ne îndeamnă 
să vedem şi faţa mai puţin plăcută a monedei: dacă un 
cadru didactic are aşteptări scăzute ori negative, acest lucru 
poate conduce la rezultate mai slabe din partea elevului (com- 
parativ cu performanţele reale pe care acesta le poate atinge). 

Deci aşteptările cadrului didactic pot influenţa - uneori 
dramatic - gradul în care elevul se dezvoltă la întregul său 
potenţial. Dar acest aspect este valabil şi în sens invers, de | 

la elevi spre profesori. Jamieson er al. (apud Ciccotti, 
2007) le-au prezentat elevilor, la început de an şcolar, un 
nou dascăl. La una dintre clase, cercetătorii le-au spus 
elevilor că noul profesor este foarte inteligent şi competent, 
iar la o a doua clasă nu li s-a transmis nici un mesaj. 
Ipoteza de la care au pornit experimentatorii s-a confirmat : 
elevii din clasa la care se transmisese mesajul că profesorul 
„este competent şi inteligent au obţinut note mai bune şi l-au 
considerat mai competent şi mai deschis faţă de ei, în 
comparaţie cu elevii care nu primiseră nici un mesaj. De 
asemenea, elevii din primul grup €rau mai atenţi la ore, 
mai liniştiţi şi sârguincioşi. La rândul său, Kelly (apud 
Smith, Mackie, 2007) a observat rolul aşteptărilor în modul 
în care percepem lucrurile. Experimentul a semănat destul 
de mult cu studiul realizat de Jamieson er al. Astfel, tot 
referitor la un profesor, cursanților li s-au spus două lucruri 
diferite : jumătate dintre aceştia au aflat că este o persoană 
caldă, prietenoasă, iar cealaltă jumătate - că vor avea de-a 
face cu un individ rece, distant. Apoi întregul colectiv a 
avut ocazia să observe respectiva persoană pentru ca ulterior 
să realizeze o caracterizare a acestuia. Ipoteza experimen- 
tului a fost astfel confirmată: aşteptările pe care cursanţii 
şi le-au făcut referitor la personalitatea cadrului didactic au 
influenţat hotărâtor modul în care aceştia l-au şi perceput. 

Condry şi Condry (apud Hayes, Orrell, 2003) au adus şi 
alte dovezi ale faptului că interpretarea unor rezultate poate 
fi influenţată decisiv (pozitiv sau negativ) de un filtru 
perceptiv standard, indiferent la realitatea obiectivă. Cei 
doi autori au cerut unor persoane adulte să analizeze reac- 
ţiile unor copii în vârstă de nouă luni. "Acestora li s-a 
prezentat o jucărie reprezentând un omuleţ pe arcuri ce 

ieşea brusc dintr-o cutie ! - ceea ce, evident, i-a speriat pe 
toţi micii participanţi. Adulţilor care trebuiau să interpre- 
teze reacţiile li s-a spus, pe rând, că respectivul copil era 
fie fetiţă, fie băieţel. Iar subiecţii au efectuat interpretări 
diferite ale unuia şi aceluiaşi comportament, în funcţie de 
sexul: pe care credeau că îl are copilul în cauză! Dacă 
credeau că este fetiţă, descriau reacţia ca fiind de „teamă”, 
iar dacă credeau că aveau de-a face cu un băieţel, inter- 
pretau (aceeaşi reacţie !) ca exprimând -„furie”. 

O imagine asemănătoare ne este oferită de un alt expe- 
riment. Lerner (apud Cioccotti, 2007) le-a cerut unor per- 
soane să evalueze activitatea a doi subiecţi (fără ca aceştia 
din urmă să ştie de cine sunt evaluaţi), subiecţi care de fapt 
erau complici ai experimentatorului şi desfăşurau o acti- 
vitate identică, atât la nivel cantitativ, cât şi la nivel calitativ. 
Evaluatorul nu ştia acest lucru - el doar primea înainte de 
a efectua evaluarea -— informaţia că laboratorul nu îşi putea 
permite să-i ţină pe ambii subiecţi şi că avusese loc o 
tragere la sorţi pentru a se decide cine va fi concediat. 1 se 
comunica şi evaluatorului acest rezultat, apoi i se cerea 
- să-şi desfăşoare evaluarea. Rezultatele. au arătat că acti- 
vitatea persoanei ghinioniste (despre care i se spunea eva- 
luatorului că va trebui concediată) era apreciată ca fiind 
inferioară celei desfăşurate de către al doilea subiect. 

În sfârşit, Miller, Brickman şi Bolen (apud Smith, Mackie, 
2007). ne oferă spre exemplificare următorul studiu: câteva 
cadre didactice le-au spus unor elevi că sunt ordonaţi. 
Pentru un alt grup de elevi, mesajul a fost altul: „Ar trebui 
să fiţi ordonaţi ! ”, iar pentru al treilea grup nu exista nici 
un mesaj de acest tip. Apoi cercetătorii au studiat com- 
portamentul tuturor elevilor pentru a vedea care dintre 

aceştia se poartă mai ordonat. Ei bine, elevii cărora li s-a 
spus în prealabil că sunt ordonaţi au tins să reflecte această 
imagine şi au fost şi cei mai ordonaţi în timpul activităţilor 
următoare. - 

O asemenea perspectivă este foarte utilă pentru cadrele 
didactice, deoarece arată că dacă se fac afirmaţii convin- 
gătoare referitoare la anumite persoane, acestea din urmă 
tind să se încadreze în matricea definită. De pildă, un 
cadru didactic care le spune cu năduf elevilor: „Sunteţi 
indisciplinaţi ! ” poate, în fapt, să consolideze această carac- 
teristică a cursanților săi (în loc să o slăbească, aşa cum 
probabil spera). În schimb, dacă mesajul este pozitiv (atenţie 
însă, el trebuie să fie credibil), sunt şanse mult mai mari 
pentru a obţine comportamente pozitive. 

După cum se poate observa, principiul gândirii stereotipe 
poate acţiona atât în sens pozitiv, cât şi în sens negativ! La 
o primă vedere, nu observăm decât latura negativă a acestui 
principiu (ceea ce este desemnat, de obicei, ca o barieră 
importantă în comunicarea autentică, eficientă cu elevii). 
Avem un elev de altă etnie în clasă, acest lucru poate 
conduce la crearea unor inegalităţi în educaţie, la dez- 
voltarea unui climat tensionat şi la ineficienţă didactică în 
general. “Totuşi, există şi o altă faţetă a monedei, mai puţin 
evidentă, e adevărat, totuşi cu atât mai importantă. Să luăm 
un Singur exemplu: gândiţi-vă că un cadru didactic are o 
credinţă puternică, definitivă în eficienţa actului educaţio- 
nal asupra fiecărui elev, de fiecare dată şi în orice situaţie. 
Un astfel de profesor va spune: „Nu se poate să nu reuşesc! ” 
ori „Nu există elev sau situaţie în care un elev al meu să nu 
atingă standardele pe care le stabilesc” - sau, mai simplu: 
„Toţi elevii sunt deştepţi! ”. Evident, o asemenea gândire 

este afectată de un anumit stereotipism ; există situaţii şi 
situaţii, elevi şi elevi şi nu întotdeauna cadrul didactic are 
instrumentele şi timpul necesare pentru a reuşi (trebuie să 
fim realişti). Totuşi, acest gen de stereotip este pozitiv. 
Chiar dacă respectivul dascăl nu va reuşi să-şi îndeplinească: 
toate obiectivele şi nu toţi elevii săi vor atinge performanţele 
dorite, el va obţine maximum de la aceştia din urmă pentru 
simplul fapt că a ignorat o realitate evidentă/obiectivă. 


Y Încercaţi să vă analizați propriile stereotipuri de gân- 
„dire. Vă aşteptă un demers dificil :- este greu să fiţi 
absolut obiectiv şi să vă recunoaşteţi unele dintre ele 
(care sunt, evident, limite ale comportamentului dumnea- 
voastră didactic). Nu dezamăgiţi, faceţi-vă acest „exa- 
men” cât de des puteți şi: veţi vedea o îmbunătăţire 
constantă a modului de a interrelaţiona cu elevii dum- 
neavoastră. Şi nu uitaţi: câteodată există şi aspecte 
pozitive ale gândirii stereotipe (cum ar fi credința în 
profesia didactică şi în succesul dumneavoastră de a 
dezvolta orice elev, fără să ţineţi cont de situaţia concretă). 


58. Principiul nondiscriminării 


În ultimii ani, alături de toleranţă, nondiscriminarea este 
unul dintre cele mai vehiculate concepte în societatea româ- 
nească ; o asemenea perspectivă şi-a găsit o fundamentare 
trainică în cadrul învăţământului — de altfel, am asistat şi la 
„unele iniţiative pozitive. 

Din păcate însă, ca în multe alte situaţii, realitatea este 
cu totul alta: discriminarea există şi ea contribuie la multe 
stări tensionate şi dimensiuni ale managementului clasei. 
Putem vorbi despre discriminări la nivelul relaţiilor profesor- 
-elev, elev-elev, părinte-elev, părinte-părinte etc. Baza celor 
mai multe dintre aceste discriminări se regăseşte în stereo- 
tipuri: la noi, unul dintre cel mai des întâlnite este dife- 
renţierea pe criterii etnice. De cele mai multe ori, când 
acestea sunt vizibile în relaţiile dintre elevi, cadrul didactic 
îi îndeamnă pe elevii care manifestă gândirea stereotipă 
să-şi înfrâneze această tendinţă. Este oare eficientă o ase- 
menea iniţiativă ? 

Studiul întreprins de către Macrae, Bodenhausen, Milne 
şi Jetten (apud Crisp, Turner, 2007) arată nu numai că o 
asemenea perspectivă nu este pozitivă, ci dimpotrivă, este 
profund negativă. Cercetătorii au arătat unor studenţi foto- 
grafia unui bărbat cu capul ras şi le-au cerut să scrie în 

cinci minute câteva rânduri despre o zi tipică din viaţa 
individului respectiv. Unei grupe de studenţi i s-a cerut 
expres să se gândească la persoana din fotografie încercând 
să nu folosească o perspectivă stereotipă, iar altei grupe nu 
i s-a cerut nimic. Evident că descrierile au fost prejudiciate 
de stereotipii mai mult în cele scrise de către aceştia din 
urmă. Sub presiunea cerinţei, subiecţii din prima grupă 
şi-au suprimat gândirea stereotipă, prin comparaţie cu 
subiecţii care nu primiseră nici o indicație. A doua cerinţă 
a experimentului a fost similară : li s-a cerut studenţilor din 
ambele grupe să scrie alte câteva rânduri despre un alt 
bărbat ras în cap (a cărui fotografie li s-a arătat), dar nici 
unei grupe nu i s-a. mai precizat nimic. Rezultatele sunt 
surprinzătoare : dacă subiecţii din a doua grupă şi-au păstrat 
acelaşi nivel de gândire stereotipă, cei din prima echipă 
(care îşi suprimaseră gândirea stereotipă la prima sarcină) 
au avut un nivel extrem de gândire stereotipă, depăşindu-i 
pe cei din a doua grupă. iba 

“ Bste evident că atitudinea stereotipă a fost exacerbată de 
cerința de a suprima gândirea stereotipă; dar se întâmplă 
acelaşi lucru şi în cazul comportamentului ? Cercetătorii 
au mers mai departe în studiul lor; mai întâi au repetat 
prima etapă din experimentul anterior : au cerut unor stu- 
denţi împărţiţi în două grupe să scrie câteva rânduri despre 
o zi din viaţa unui bărbat ras în cap. Din nou, unei grupe i 
s-a spus să încerce să nu lase stereotipurile să intervină în 
propria perspectivă, iar celeilalte grupe nu i s-a spus nimic. 
Din nou, subiecţii din prima grupă au realizat texte mai 
puţin afectate de gândirea stereotipă decât cei din a doua 
grupă. Apoi studenţii au fost rugaţi să treacă într-o altă 
cameră, unde li se spunea că urmau să-l întâlnească pe 

bărbatul din fotografie (lucru care, în fapt, nu se întâmpla). 
În cameră existau opt scaune aşezate unul lângă celălalt, pe 
primul scaun din rând fiind aşezate o geantă şi o haină; 
acestea ar fi aparţinut persoanei pe care subiecţii o văzuseră 
în fotografie, persoană care era plecată din cameră, dar 
“trebuia să se întoarcă nu după multă vreme. Între timp, 
participaţii la studiu erau invitaţi să ia loc pe unul dintre 
cele şapte scaune rămase. Ce au observat cercetătorii ? 
Subiecţii cărora le ceruseră să-şi suprime la sarcina ante- 
rioară gândirea stereotipă au arătat acum, în fapt, com- 
portamente mai discriminatorii, alegând să se aşeze pe 
scaune mai depărtate de cel pe care presupuneau că stă 
bărbatul ras în cap (prin comparaţie cu cei care nu primiseră 
nici O indicație, care s-au aşezat mai aproape de scaunul pe 
“care se aflau geanta şi haina). 

Concluziile experimentului ar trebui să ridice semene de 
întrebare pentru cadrele didactice care încearcă să limiteze 
comportamentele discriminatorii ale unor elevi faţă de alţi 
elevi prin interzicere. În primul rând, s-a demonstrat că o 
asemenea suprimare are efect doar pe parcursul acelui caz, 
comportamentul discriminatoriu revenind mult mai puternic 
în situaţiile următoare. Care să fie explicaţia ? Încercând să 
efectueze ceea ce li s-a cerut, subiecţii s-au concentrat pe 
încercarea de a elimina din propria gândire orice perspec- 
tivă stereotipă. Însă această acţiune de scanare, de căutare, 
a generat ceea ce se numeşte accesibilitatea stereotipului. 
În consecinţă, când persoana nu a mai trebuit să urmeze 
indicaţia de a nu gândi stereotip (dar a întâlnit o altă 
persoană care se încadra în aceeaşi categorie ca şi prima), 
faptul că încercase la început să elimine un mod de a 
percepe a determinat-o, tocmai, să se focalizeze pe acesta 

din urmă. Este un „efect pervers” al interdicţiei :. dacă i se 
spune unui elev „Nu te mai purta urât cu colegul tău doar 
pentru că este de etnie X”, elevul de fapt se concentrează 
mai mult pe etnia colegului său, ceea ce îl va face să-şi | 
exacerbeze mai apoi atitudinea ori comportamentul care 
iniţial a fost suprimat. 

Şi totuşi, ce-i de făcut? Cum putem stopa un com- 
portament discriminatoriu? Cum putem face ca actorii 
şcolari să scape din capcana stereotipurilor? : 
În primul rând, trebuie să eliminăm ceea ce în literatura 
de specialitate se numeşte amenințarea stereotipului (Steele, 
apud Wright, Taylor, 2007). Aceasta înseamnă că stereotipul 
nu este cunoscut doar de către persoana care îl gândeşte în 
raport cu un alt individ, ci şi acesta din urmă este foarte 
conştient de cum este perceput de către ceilalţi. Acest lucru 
creează o stare de frustrare şi anxietate care îşi pune amprenta 
asupra activităţii victimei stereotipului : performanţele aces- 
teia vor fi mai slabe şi, în general, ea se va deplasa în 
direcţia în care este împinsă de către opinia celorlalţi, 
confirmând astfel stereotipul. În studiul lui Steele, prejudecata 

- conform căreia capacităţile cognitive ale afro-americanilor 
sunt mai prejos decât ale celorlalţi creează o presiune 
suplimentară asupra acestora în timpul testelor de evaluare 
a capacităţilor respective; frica generată de faptul că ei 
ştiu că nu sunt percepuți ca putând să reuşească la nivelul 
cerut la testele de inteligenţă îi va face să aibă mai multe 
erori şi să obţină scoruri mai scăzute decât în cazul în care 
ameninţarea stereotipului nu s-ar fi produs. 


Y Încercaţi să dezvoltați la elevii dumneavoastră Comporta- 
mente nondiscriminatorii prin încurajarea atitudinilor 


PRINCIPIUL NONDISCRIMINĂRII 319 


pozitive şi nu prin interzicerea celor negative. Aparent 
paradoxal, interzicerea nu va produce efectul scontat 


decât pentru scurt timp, după care atitudinea negativă 
va reveni în forță ! 


[.] d 


59. Principiul nonagresivității 
comportamentale 


„Dimensiunea agresivă a comportamentului elevului şi profe- 
sorului este astăzi obiect de studiu pentru multe cercetări 
care investighează fenomenul de violenţă şcolară. Insti- 
tuţiile educaţionale par incapabile să facă faţă creşterii 
dramatice a cazurilor de agresiune şcolară. Pentru moment, 
măsurile luate (destul de timide, de altfel) vizează mai 
degrabă gestionarea administrativă a situaţiei şi mai puţin 
studiul profund al fenomenului. Or, asemenea strategii nu 
sunt menite decât a face faţă pentru moment şi în nici un 
caz. pentru a găsi soluţii reale şi adaptate şcolii de astăzi. 
Iată de ce este important să vedem care este problema. 

Tipologia agresivităţii (apud Anderson, Huesmann, în 
Hogg, Cooper, 2007) cuprinde diferenţe între, de pildă, 
agresivitatea impulsivă şi agresivitatea premeditată sau între 
agresivitatea proactivă şi agresivitatea reactivă. 

Agresivitatea impulsivă este automată, negândită/nepla- 
nificată, rapidă; autorul nu se gândeşte la consecinţele 
acţiunilor sale. | Ri 

În schimb, agresivitatea premeditată este gândită dinainte, 
deliberată. 

Agresivitatea proactivă apare fără a fi provocată, pe 
când agresivitatea reactivă se constituie ca un răspuns la 
agresivitatea unei alte persoane. 

Cadrul didactic trebuie să fie atent în i ap la agre- 
sivitatea impulsivă şi reactivă, Frecvent, profesorul reac- 
ționează impulsiv (când nu mai poate să-şi stăpânească 
furia), necontrolat şi - de cele mai multe ori - ca răspuns 
la un comportament agresiv (real sau interpretat ca fiind 
astfel) dezvoltat de unul sau mai mulţi dintre cursanţii săi. 
lată de ce cadrul didactic trebuie să identifice strategii de 
management al propriei furii (furie care, trebuie precizat, 
este o reacţie normală la un stimul stresant). De altfel, î 
literatura de specialitate se remarcă faptul că, fiind o mese- 
„ie stresantă, profesia didactică presupune acumularea unei 
stări de frustrare (vezi şi modelul de management ale clasei 
propus de Haim Ginott în Charles, 1992). Ginott spune că 
multă lume se aşteaptă ca profesorul să fie un sfânt, ceea ce 
nu este realist; acumulând multă furie, cadrul didactic 
trebuie să înveţe cum să şi-o exprime (fără a-şi răni, prin 
" aceasta, în vreun fel cursanţii).. Pentru a putea face acest 
lucru, €l trebuie să folosească „mesaje-eu”. Mesajul-eu pre- 
supune pur şi simplu exprimarea obiectivă a propriei stări 
fără a face referiri negative la persoana celuilalt. Cadrul 
didactic nu va spune „Eşti un elev slab ! ”, ceea ce ar putea 
răni sentimentele cursantului, ci va centra mesajul pe pro- 
pria persoană, înlocuind cuvântul „tu” cu „eu” - spunând, 
de pildă „Sunt dezamăgit! ”. Prin aceasta, cadrul didactic 
îşi poate arăta sentimentele referitoare la situaţie fără a-l 
ataca pe elev prin comentariul făcut. Ginott observă că 
profesorul trebuie să demonstreze un control al furiei pro- 
prii cel puţin la acelaşi nivel pe care îl aşteaptă de la 

cursanţii săi. Mai mult decât atât, autorul ne atrage atenţia 
asupra faptului că, în momentul în care îşi exprimă furia în 
sala de clasă, cadrul didactic are de-a face cu unul dintre 
rarele momente de maximă atenţie din partea elevilor săi 
(aşa că este bine să nu existe derapaje verbale sau com- 
portamentale). | 
Există două tipuri de factori determinanţi ai agresiunii 
de care cadrul didactic trebuie să ţină seama: factorii 
personali şi factorii situaționali. Factorii personali (descriind 
nivelul la care o persoană este „pregătită” să fie agresivă) 
includ elemente ca atitudini ale agresorului, credinţe şi 
tendinţe comportamentale. Potrivit lui Anderson şi Huesmann 
(în Hogg, Cooper, 2007), factorii personali sunt în directă 
conjugare cu factorii situaţionali : o anumită situaţie poate 
fi incitantă pentru multe persoane de a le stimula să se 
comporte agresiv, dar unele persoane pot intra mai uşor 
într-o stare agresivă decât altele. Printre instigatorii sociali, 
literatura de specialitate identifică : (1) provocarea - oame- 
nii reacţionează de multe ori agresiv atunci când sunt pro- 
vocaţi ; totuşi, un lucru care provoacă un comportament - 
agresiv la o persoană poate să nu provoace acelaşi com- 
portament la o altă persoană; (2) frustrarea - definită de 
obicei ca blocajul apărut în atingerea unor scopuri de către 
„o persoană ; (3) frica şi disconfortul — spre exemplu, înre- 
gistrarea unei stări anxioase poate genera subiectului o 
reacţie agresivă ; şi (4) stresul social cu care fiecare dintre 
noi are de-a face zilnic poate fi şi el un rata al 
agresivităţii. 
Să contrapunem matricea descrisă mai sus aotivătăţii 
zilnice a cadrului didactic. Dascălul trebuie să încerce să 
elimine aceşti instigatori sociali ai agresivităţii din climatul 

şcolar. În primul rând provocarea : în „lupta pentru putere” 
care se desfăşoară în clasă, şi cadrul didactic poate fi 
provocat de către elevi, ceea ce poate deschide calea spre o 
dinamică agresivă, dar şi elevii pot fi provocaţi de către 
cadrul didactic atunci când acesta proferează insulte şi alte 
tipuri de instigări la adresa elevilor (formulări de tipul 
„Eşti un prost! ” sunt doar câteva exemple care, din păcate, 
mai reprezintă o cazuistică chiar şi în şcoala modernă). 
Mai mult decât atât, cercetările în domeniu (vezi şi Smith, . 
Mackie, 2007) observă că provocarea are efecte semnifi- 
cative la nivelul persoanelor cu o stimă de sine înaltă, dar . 
nesigură. Acestea din urmă, integrate într-o categorie anume 
(narcisiştii), au o stimă de sine deosebit de fragilă şi insta- 
bilă, care poate ajunge la extreme în doar câteva minute, în 
funcţie de succesul sau insuccesul obţinut. Dacă un elev cu 
o stimă de sine stabilă şi coerentă nu va fi afectat major de 
insulta profesorului, un narcisist este mult mai decis să 
acţioneze în mod agresiv la o posibilă injurie. 

În al doilea rând, frustrarea : este evident că prin misiu- 
„nea didacticăpe care o are, cadrul didactic se interpune 
câteodată atingerii obiectivelor elevilor. Spre exemplu, elevul 
doreşte să aibă timp pentru un hobby pe care îl are, dar 
temele cerute de către profesor blochează atingerea acestui 
țel. Avem deci de a face cu un fenomen curent; problema 
este că dascălul trebuie să ştie să-şi motiveze foarte bine 
cerinţele. A cere şi atât nu este o soluţie; elevul trebuie 
ajutat să înţeleagă de ce este importantă pentru el activitatea 
solicitată de cadrul didactic. 

Frica şi disconfortul reprezintă alte elemente care, în 
şcoala „tradiţională”, erau văzute ca elemente de a ţine sub 
control clasa de elevi. Chiar şi astăzi şcoala implică un 

grad ridicat de anxietate pentru elevi ; ei bine, aceste aspecte 
sunt — aşa cum am evidenţiat - o platformă pentru creşterea 
nivelului de git ate în interiorul procesului de învă- 
țământ. | 

În ceea ce priveşte stresul ai acest element nu poate 
fi gestionat de către cadrul didactic în sensul diminuării 
„sale, însă dascălul trebuie să ia în calcul incidenţa pe care 
stresul social o are în activitatea sa curentă, atât de la el 
spre elevi, cât şi de la elevi spre profesor. 


Y Confruntat cu fenomenul violenţei şcolare, cadrul didac- 
„tic trebuie să cunoască mecanismele intime ale agre- 
"sivității pentru a putea dezvolta o dimensiune “n magică 

a managementului clasei de elevi ! 

Realităţile la care trebuie să se adapteze şcoala românească sunt într-o 

continuă schimbare, avalanşa de situaţii în care cadrul didactic este pus 

profesorilor cu experienţă, ajutându-i să înţeleagă mai bine lumea com- 
plexă şi contradictorie a şcolii. Numeroasele exemple şi experimente, ce 

ilustrează în egală măsură principiile pedagogice consacrate şi punctele 
de vedere recente, facilitează aprofundarea temelor discutate. 

